
A Lelkisegély Telefonszolgálatok mint szervezetek

I.  A Lelkisegély Telefonszolgálatok munkájának bemutatása

A debreceni Lelkisegély Telefonszolgálat 1970-ben alakult, Magyarországon és az akkori „szocialista blokkban” is az első ilyen jellegű szolgáltatás volt.

A Lelkisegély Telefonszolgálat a kezdetek óta éjjel-nappal, díjmentesen hívható, s ez fontos követelménye a nemzetközi normáknak, mivel az elérhetőség fontos szakmai szempont is.

A Szolgálatot évente kb. 18-20 ezren hívják. Ezeknek a hívásoknak általában az egynegyede igényel konkrét segítői munkát, amit 3 szakmai „profilként” határozunk meg:      


- szuicid prevenció,



- krízisintervenció,

                        
  - mentálhigiénés támogatás.

Ebben a munkában nagy felelősség hárul az ügyelőkre, hiszen legtöbbször csak egy alkalommal beszélnek a Hívóval, ekkor kell és lehet adekvát segítséget nyújtani. A szakmai felkészültség mellett az ügyelő leginkább „önmagát” használja a munkája során. 

 A szakmai felkészültség alappillérei többek között:

· a beszélgetés-vezetés biztonsága,

· a szakmai tapasztalatok alkalmazása,

· a hivatásetika ismerete, elfogadása, érvényesítése,

· a kompetencia határok betartása.

Az ügyelő személyes felkészültségének is sok attribútuma van:

· az önismeret, az „énhatárok” ismerete, az élettapasztalatok helyes értelmezése, 

· az önkontroll,

· a hitelesség,

· az empátiás reakciók és készségek elmélyítése, 

· flexibilitás,

· a testi-lelki-szellemi teherbírás.

Nem mindegy tehát, hogy egy Lelkisegély Telefonszolgálatnál ezeket az ismereteket, készségeket hogyan kezelik, milyen formában van lehetőségük az ügyelőknek fejlődniük, eddigi tudásukat, tapasztalataikat elmélyíteniük. Nagy a felelőssége a szakmai vezetésnek abban, hogy a hatékony munkavégzés mellett ezekkel a kérdésekkel is rendszeresen foglalkozhassanak.

Az ügyelők önként jelentkeznek erre a karitatív munkára. Általában laikusokról van szó, akiknél nem feltétel, hogy humán szakterületen dolgozzanak, vagy a pszichológiai ismeret. Tulajdonképpen úgy kell a felkészítésüket megszervezni, hogy feltételezzük, minden - a munkához szükséges - szakmai ismerettel a kiképzésen találkoznak először.

Szakemberek választják ki az általuk megfelelőknek vélt jelentkezőket, akik ezután egy 100 órás intenzív kiképzésen vesznek részt. Fokozatosan megismerkednek a telefonos munkával, a régebbi ügyelőkollégákkal, sok-sok szakmai kérdéssel és a sajátos "csoport-szellemmel", amit mint szerveződést stábnak hívnak.

Természetesen a munka is speciális, hiszen itt sajátosan az interperszonális interakció, a verbális- és a metakommunikáció csak a vokális csatornán jön létre. Ezek a munkaterület sajátosságai, emellett éppoly fontos, hogy az ügyelőbázis szakmai fejlesztése, regenerálása, „karbantartása” állandó feladat, s ennek a megvalósítása nem könnyű. Tulajdonképpen a stábban együtt végzett munkához is kell felkészültség, tapasztalat, és azoknak a szakmai ismereteknek és személyes adottságoknak a felhasználására is szükség van, amelyeket a Hívókkal végzett munkában is alapvetőknek tartunk.

II. A Lelkisegély Telefonszolgálatok hazai kialakulása, fejlődése

1. Miért "mozgalom"?
15-20 éve szívesen használták a mozgalom meghatározást, amit aztán az utóbbi 10 évben már kevésbé hangoztatnak. Ennek lehetnek ideológiai okai, de szerintem ennél mélyebb magyarázata is van. 

Mi is a mozgalom? Valamilyen alulról jövő kezdeményezés, ami meghatározott értékrendszert képvisel és "propagál", általában egy "jó ügy" érdekében fejti ki hatását, ami aztán tömegessé válhat, vagy legalábbis jellemző rá, hogy "terjed". Pontosabb meghatározást nem tudok adni, s azt hiszem, ez a szó amúgy is mást jelent nálunk, mint Európa nyugati térfelén. A mozgalom mindenesetre magán hordozza a "civil jegyeket". Ezért lehetséges az, hogy a nyugati országokban még mindig nevezik így a telefonos munkát. 

Hogy megtudjuk, hazánkban hogyan is állunk ezzel, ahhoz az elejétől (a kályhától) kell elindulnunk.

2. Hazai kialakulás 

A debreceni példát a 70-es évek elején rögtön követte több város is, és sorra alakultak meg a Lelkisegély Telefonszolgálatok. Debrecenben dr. Szabó Pál, a Városi Ideggondozó Intézet vezetője alakította ki a szolgáltatást. 1970-ben nyugati mintára indult el a munka, viszont alapjában véve volt egy nagy különbség: az ügyelők nem önkéntesek voltak, hanem az intézet dolgozói, tehát orvosok és szakképzett asszisztensek. A később megalakuló Szolgálatok vezetői közül azonban többen úgy látták, hogy alapvető kérdésben tér el a debreceni kezdeményezés a nyugati mozgalomtól, hiszen Debrecenben egészségügyi dolgozóknak munkaköri kötelességgé vált a telefont felvenni, még külföldön önkéntes laikusok teszik ugyanezt. Egy-egy városban aztán valóban önkéntes laikusok csoportosulása lett a telefonszolgálat, amit hangsúlyoznunk kell, hogy szakemberek (főként pszichiáterek) vezettek, míg máshol, a debreceninél "lazább" módon, önkéntességre alapozva, de továbbra is főként a háttérintézmény egészségügyi dolgozói látták el a munkát. Debrecenben később, dr. Szabó Pál halála után, 1976-tól Patakfalviné Dr. Csokai Róza vezetése alatt az utóbb említett modellhez kezdett el hasonlítani a stáb. Később, 1982-ben Dr. Kálmánchey Albert - miután szolgálatvezető lett -  megkezdte az önkéntes laikusok kiképzését, akik 1983-tól kezdték el az éjszakai és hétvégi szolgálatot. A munkanapok nappali ügyeletét továbbra is az intézet dolgozói látták el, s majd csak pár évvel később kezdte el a nappali munkát két nyugdíjas részmunkaidős ellátni. Debrecen "mentségére" lehet hozni, hogy kezdetektől éjjel-nappali szolgáltatást adott, s a nappali ügyeletekre nehezebb önálló státuszokat beállítani, önkéntesekkel ellátni hazánkban pedig még ma is lehetetlen. Azok, akik rögtön önkéntesekkel kezdték el munkát, általában nem 24 órás szolgáltatást vállaltak, hanem csak az éjszakai 12 órára üzemeltették a szolgáltatásukat. Munkaidőn kívülre eső időben végzendő feladatra természetesen könnyebb önkénteseket találni. Azonban Debrecentől nem lehet elvenni azt az "érdemét", hogy itthon valóban egy mozgalmat indított be ez a kezdeményezés. 

Ezekben az időkben egy-egy új intézmény létesítéséről, egyáltalán valamilyen változásról leginkább a pártbizottságok döntöttek. Ilyen kérdésekben a szakembereknek csak az a lehetőség jutott, hogy vagy a szakminisztériumnál vagy a helyi tanácsoknál és pártbizottságoknál megpróbáltak (mai szóval) lobbizni. Alulról jövő kezdeményezésekről nemigen lehetett szó. Nehéz volt "betörni" valami újjal, ami a lakosság ellátását szolgálja, s nem élvez prioritást társadalmi vagy politikai szinten. Ilyen közegben tehát nem kis "teljesítmény" kiharcolni egy új szolgáltatást, ami ráadásul a korszellemtől távol áll, mert kiesik minden bürokratikus kontroll alól. Az első telefonos szolgálat után a másodiknak már könnyebb küzdeni a lehetőségért, a harmadiknak és a következőknek, még könnyebb. A már működő szolgálatok büszkék a progresszivitásukra, s szívesen adják át tapasztalataikat a leendő szolgálatok leendő vezetőinek. Azok pedig helyben szerveznek "felfelé" és "lefelé". "Fentről" kijárják a lehetőséget, "alulról" pedig szervezik a leendő stábot. Ez a szervezkedés bizonyára a mozgalmi jelleget is erősítette. De talán az is ezt az attitűdöt emeli ki, hogy ennél a szolgálatnál mindenki magának alakítja ki a szervezetét, a belső hierarchiát, senki nem szól bele szakmai kérdésekbe, nyugodtan lehet több modellt is megvizsgálni, szelektálni, építgetni stb. Milyen szakmai munkát végző intézménynél volt ez lehetséges a 70-es években? Még a civilnek számító sportegyesületek sem úgy tagozódhattak, fejlődhettek, egyáltalán működhettek, ahogy a szakmai vezetésük és a tagság jónak látta, hanem mindig a "magasabb érdekeket" kellett (ki)szolgálniuk. Ma már nem tudjuk, hogyan sikerült lyukat ütni az államgépezet oldalába, abban az időkben, mikor még az irodalmi színpadok és néptánccsoportok is meg voltak politikailag "szűrve", s a pszichológiával foglalkozás semmilyen téren nem volt támogatott. Az én véleményem az, hogy ez csak egy módon lehetséges, mégpedig egyfajta "kettős kötődésnek" köszönhető, ami majd az életben maradáshoz is szükséges lesz. Ennek a kettős kötődésnek, vagy kettős elkötelezettségnek a meglétét már a szerveződésnél említettem, lényege pedig: egyrészt "felfelé" valamilyen ernyőszervezet mögött meghúzódva, az ottani vezetők felelősségvállalása mellett dolgozni (ha tetszik, dependens viszonyban lenni), míg "lefelé" egy olyan stábot építeni, ami az önszerveződést, az önkéntességet és a szakmai függetlenséget, magyarul az autonomitást hangsúlyozza. Nem meglepő, hogy a lakosság és azon belül a szolgáltatást igénybevevők ez utóbbit érezhették ki a telefonos "hangnemből", s nem iatrogén elemeket. Ha nem így lett volna, akkor a célját nem tudta volna elérni ez a fajta feladatvállalás.

3. Kettős "struktúra"

A 70-es és 80-as években a szervezeteken belül nem okozott gondot ez a kettős elkötelezettség. Ezekben az időkben nem is annyira egyedi az ilyen függés. Más tevékenységek esetén is (főként szabadidős és kulturális szerveződésekre gondolok itt elsősorban) volt tapasztalható az, hogy a tevékenységüket viszonylag függetlenül folytathatták, ám formálisan valamilyen állami vagy társadalmi háttérintézményhez kellett csatlakozniuk (pl. KISZ, szakszervezet stb.). 

Jelen esetünkben a háttérintézmény, mai szóhasználattal az ernyőszervezet (financiális megközelítésben pedig a fenntartó) a Lelkisegély Telefonszolgálatoknál leginkább egészségügyi intézmény. A fenntartó szakmai kérdésekbe nem szól bele, bizonyos jogokkal kétségtelenül rendelkezhetne, de fontos hangsúlyozni, hogy a szolgálatvezetőkkel szembeni lojalitás az, ami a legtöbb városban megmentette a stábokat a külső beavatkozásoktól. A szolgálatvezető szakmai elismertsége vagy jó kapcsolatrendszere tehát nemcsak a megalakuláshoz volt elengedhetetlenül fontos, hanem a független szakmai munkavégzéshez is. 

A fenntartóval való jó kapcsolat függvénye az anyagi helyzet és a munkakörülmények minősége. Természetesen a stabil, kielégítő finanszírozás is a szolgálatvezető érdeme, hiszen ő "járja ki" a fenntartónál vagy a magasabb posztokon. Ebből adódik, hogy csak az a stáb tud ezekben az időkben fejlődni, ahol ehhez minden anyagi és dologi forrást ilyen formán képes a szolgálatvezető előteremteni, kiharcolni. Ettől kicsit olyanná válik a kép, hogy egy általában paternalista felsőbb vezetés alatt működő stábnak maga a szolgálatvezetője is egy paternalista szituációban, funkcióban van.

1989-től az egyesülési törvény szentesítette a civil mozgalmakat. Beindul a pályázati rendszer, s egy-két éven belül már sokszor követelmény a pályázatoknál, hogy csak független civil szervezet kérheti a támogatást. Főként ezért a telefonszolgálatok sorra jegyeztetik be magukat a bíróságokon. 

A kettős struktúra eddig is létezett, volt ugyanis egy "burokban" független stáb, ami bármilyen hierarchiát kialakíthatott magának, de a fenntartó és a városi felsőbb szervek nem e szerint a hierarchia, hanem az egészségügyi intézményen belüli hierarchia szerint tartotta számon a szolgálatot. 1989-ig explicit ez a hierarchia volt, s a belső struktúra kifelé nem jelent meg. 1989 után viszont ez megfordult, s a civil szervezeti hierarchiával kellett megjelenni a külvilág előtt, s a fenntartó intézményben betöltött státuszt nem "illett" összehozni a szolgálaton belül betöltött szereppel. Természetesen azért beszélhetünk kettős struktúráról, mert a magasabb vezetés és a fenntartó felé továbbra is működött a "kijárós" rendszer. 

Érzésem szerint ez addig marad így, amíg a Lelkisegély Telefonszolgálatok finanszírozása nem áll meg saját lábon. Amíg valamilyen normatívával vagy akár bázisfinanszírozással nem rendelkezhet, önálló költségvetést nem készíthet, addig továbbra is csak szakmailag marad független.
4. Professzionalizálódás

A hazai Lelkisegély Telefonszolgálatok eddigi működését korszakokra is lehetne bontani. Előzőleg már tárgyaltuk a megalakulások korszakát, a működés, "életben maradás" korszakát is. Kétségtelen, hogy a 90-es éveket már a professzionalizálódás korszakának nevezhetjük. 

Ebben nagy szerepe van a telefonszolgálatokat országos szövetségbe tömörítő Magyar Lelki Elsősegély Telefonszolgálatok Szövetségének (LESZ). A Szövetség 1986-ban alakult, eleinte a szakma és a szakmaiság elterjesztését tűzte ki célul, így a programjában az IFOTES alapelvei domináltak. A 90-es évek elején egy szakmai kamara arculata körvonalazódik. Aztán az "élet" úgy hozza, hogy az egyre nagyobb szakmai szerepvállalás mellett a financiális kérdésekből is ki kell vennie a részét. A MATÁV részvénytársaságként nem hajlandó továbbra is "számolatlanul", ingyen (el)tartani a lelkisegély telefonszolgálatok bejövő hívásait. Ezért egyezséget ajánl: minden Szolgálat zöld számot kap, a bejövő hívások díját kiszámlázza, azonban ezután a szövetségen keresztül támogatást nyújt a telefonszámlák finanszírozására. A LESZ 1998-tól kezdve tehát anyagi juttatás elosztójává is vált. 1999-től az Egészségügyi Minisztérium - a több mint 10 éves kitartó lobbyzás eredményeként - vállalja a telefonszolgálatok személyi jellegű kifizetéseinek a támogatását, finanszírozását. A LESZ-nek a feladata olyan modell kialakítása, ami szakmailag és a finanszírozás szempontjából is vállalható. A LESZ a szakmai modellt szakmai kritériumokhoz kötötte. Ezeknek a kritériumoknak fontos szerepe van abban, hogy a professzionalizálódás ne csak egy-két szolgálat munkájában legyen érezhető, hanem felzárkóztasson olyanokat is, akik eddig kevésbé voltak hatékonyak. 

Nem súrlódásmentes ez az időszak. A szolgálatvezetők örülnek a támogatásnak, de a kritériumokkal már kevésbé értenek egyet. Féltik a függetlenségüket, de attól is tartanak, hogy a stábjuk nem kellő szinten fog megfelelni ezeknek a normáknak. A LESZ ennek a pénznek is az elosztója lett, így van elég hatalma ahhoz, hogy megkövetelje a szakmai kritériumok betartását. Azzal eddig mindenki egyetértett, hogy a LESZ koordinálja a szakmai követelményeket, elvárásokat. Azt azonban többen is nehezményezik, hogy ehhez van csatolva a központi finanszírozás, így a LESZ valóban hatalommal rendelkezik. 

A LESZ érzésem szerint ezzel a hatalommal nem vissza élni akar, hanem a szakmai fejlődést akarja gyorsítani azzal, hogy a pénzekhez hozzájutást feltételekhez köti. Egyfajta normatívaként is fel lehet fogni ilyen formában a támogatást, s az mindenképpen jobb, ha egy szakmai szövetség "osztogat", mint egy - a munkához nem értő - külső finanszírozó. Azok a Szolgálatok, akik eddig is magas szakmai szinten dolgoztak, nem féltek a követelményektől és attól sem, hogy ezentúl a LESZ jutalmazó-büntető funkciót fog azzal betölteni, hogy a teljesítményeket is figyelembe veszi a pénz elosztásánál.

Nem könnyű a szakmailag egyre nagyobb nyomásnak megfelelni azoknak, akik eddig nem nagy hangsúlyt fektettek bizonyos kérdésekre. Nagy elmaradásokat tapasztalhattunk néhány Szolgálatnál. A stábnak sok esetben nagyon hiányos Alapszabálya (alapító okirata) és Szervezeti és Működési Szabályzata van. Nem tudják, mi kerüljön az egyikbe, s mi a másikba. Sokszor alapszabályban a "lábtörlő kötelező használatá"-hoz hasonló szabályok jelennek meg, arról viszont nem rendelkeznek, hogy pl. ki lehet tagja a stábnak. Belső iratkezelési vagy selejtezési szabályzatról nagyon kevesen hallottak, pedig a hívásokról készült jegyzőkönyvek titkosak, kezelésük, selejtezésük e miatt nem elhanyagolható. Előfordul, hogy még iktatókönyvet, postakönyvet sem használnak, a tagdíjak befizetéséről és felhasználásáról semmilyen írásos forma nem árulkodik. A vezetőségi ülésekről, a közgyűlésről is akad, ahol elfelejtenek jegyzőkönyvet készíteni. Szokás, hogy az ügyelőknek nincs munkaköri utasításuk, az SZMSZ pótolja ezt, mivel egyes pontjai valóban az ügyelők feladatairól szólnak. 

A telefonos forgalomról is nagyon változó a regisztráció. A jól működő Szolgálatoknál nagyon széleskörű feldolgozásnak vetik alá a forgalmi adatokat, ezekből minden évben sokrétű elemzéseket készítenek. Máshol viszont a legelemibb adatokat sem rögzítik, vagy ha regisztrálják is az ügyelők a hívások adatait, akkor ezt nem összesítik, vagy naponta összesítik, de havonta és évente már nem, vagy havonta összesítik, de éves kimutatást már nem készítenek. Mindezt "nyűgnek" érzik, adminisztrációs többletmunkának, nem látják, ha nem mérik fel a munkájuk paramétereit, akkor elemezni, értékelni sem tudják helyzetüket, eredményeiket. 

Ebben a helyzetben teremt rendet a szövetség a szakmai kritériumokkal, egyúttal a professzionalizálódás lehetőségét is megteremti azoknál, akiknél még ez nem történt meg.

A LESZ országosan egységes számítógépes feldolgozást vezetett be, ami így arra is használható, hogy országos adatokat elemezhessünk.

Mindezek mellett fenntartó nélkül ma sem létezhet Lelkisegély Telefonszolgálat. A személyi jellegű kiadások a minisztériumi támogatásból valamelyest tovább függetlenítette a Szolgálatokat a fenntartójuktól, ám a dologi kiadások, fenntartási költségek továbbra is a háttérintézményüktől függő. A LESZ-nek pl. az egységes adatfeldolgozásban hátráltató, hogy a helyi adottságok nem mindenütt olyanok, hogy a stábot számítógéppel lássa el a fenntartó.

Szeretnénk azonban abban bízni, hogy hamarosan eljön a lelkisegély telefonszolgálatok életében az a negyedik korszak, ami a teljes függetlenséget és a minőségbiztosítást hozza magával.

5. Szervezeteken belül ellátandó feladatok

A szervezet működése szempontjából a legfontosabb az, hogy a szervezet vezetői, dolgozói, és önkéntesei között kölcsönösen tisztázottak legyenek a struktúrával és döntéshozatallal kapcsolatos kérdések. Mindenki legyen tisztában a szervezeti struktúrában elfoglalt helyével és az ezzel járó döntési hatáskörrel.

A civil szervezetek hosszú távon hatékony működésének egyik alapvető akadálya, hogy a belső kommunikáció, az elszámoltatás (felelősség), a munkaszervezés, és a munkavégzéssel kapcsolatos más kérdések alapvetően szabályozatlanul, ill. íratlan szabályok alapján történnek.

A szakirodalom szerint a következő rendszerek kiépítése teheti hatékonyabbá a szervezetet:

· A szervezet tevékenységével, szolgáltatásával kapcsolatos feladatok és információk rendszere, dokumentációk.

· Az adminisztrációs rendszer (rendezett irodai tevékenység).

· A pénzügyi rendszer (rendezett pénzügyi elszámolások).

· Az információs-kommunikációs rendszer (szervezeten belül és a kifelé irányuló információk rendszere).

· Az adományszervezési rendszer.

· A személyzeti rendszer (munkaköri leírások, jogok és kötelezettségek, felvételi és elbocsátási rendszerek).

· Az értékelési és felelősségi rendszer.

A minőségbiztosítás fontos eredménye a munka minőségének dokumentálása, írásbeli, áttekinthető visszajelzések szerzése a munkafolyamatok eredményességéről a szereplők által, ami mind a támogató felé, mind a munkatársak felé bizalomnövelő jelzésértékű.

A minőségbiztosítás feltétele, hogy a szolgáltatás ellátásáról kellő adatok legyenek, s ezeket megfelelő módon értékelni lehessen. Értékelésre csak akkor vállalkozhatunk, ha ennek minden feltétele adott, köztük működőképes adminisztrációs háttérmunkával is rendelkezünk. 

III. A szervezetekben jellemző csoport- és vezetői attitűdök

1. Milyen csoport a stáb?

A Lelkisegély Telefonszolgálatok ügyelői stábba tömörülve dolgoznak. A stábfoglalkozások adják a terepet - mint az már az előbbiekből is kiderült - a szakmai munkának, a személyes- és szakmai fejlődésnek és a közösségi életnek.  Ebben a közegben kell a munkára felkészülni, a nehézségeket megbeszélni és feltöltődni is olykor pozitív energiákkal, élményekkel. Nem elhanyagolható tehát, hogy milyen közösségben történik mindez. 

A szakirodalom többféle felosztásban tárgyalja a csoportokat. Most én a legismertebb típusokkal próbálom a telefonos ügyelők stábját összevetni. Ezek pedig: az informális csoport, formális csoport és referencia csoport.

Informális csoport 

Az informális csoportokra jellemző, hogy egyéni szükségletek, vonzalmak alakítják ki, közös értékeken alapul, tagsága önkéntes. Ebből a legtöbb állítás igaz a stábra is, mivel önkéntesekről van szó, s későbbiekben kiderül, mennyire fontos a közös értékrendszer, csak abban van eltérés, hogy a telefonos munkára szerződött önkéntes ügyelők elsősorban nem az egyéni szükségleteiket kell hogy kielégítsék, hanem komoly lelki és szellemi megterheléssel járó segítői munkára vállalkoztak. Az informális csoporttípus tudjuk, nem mindig alkalmas formális célokat maguk elé tűző csoportok működtetésére.
Formális csoport

A formális csoportokat előírások szabályozzák, van hierarchiája, pontos munkamegosztásban végzik feladatukat, és természetesen formális célkitűzéseik megvalósításáért hívták életre a csoportot. A telefonos stáb munkáját szigorú szakmai előírások szabályozzák, hierarchiában és jól körülírható munkamegosztásban végzik a feladatukat, de a formális csoportokra nem jellemző az önkéntesség.
Referencia csoport

A referencia csoport az a csoport, amellyel azonosul az egyén személyisége, értékeivel és normáival egyező elveket vall, lényegében a csoport formálja az egyén attitűdjeit, személyiségére kihat. A Lelkisegély Telefonszolgálatok stábjai leginkább ehhez a meghatározáshoz állnak a legközelebb. Erre a munkára csak azok jelentkeznek, akiknek az értékrendszerében a segítés, az altruizmus jelen van, s a stábban tovább fejlődve  ezek az attitűdök csoportnormaként testesülnek meg. A csoport, vagyis a stáb hatására az egyénekből ügyelőkké, lelki gondozókká válnak, akik egy speciális szakterület ismerői és értői, adekvát munkavégzői. Ha a csoport a személyiségre nem tudna ilyen erőt kifejteni, akkor ezeken a változásokon nem mennének keresztül a tagok.
2. Csoportnormák  

A csoportnormák tájékoztatják a tagokat arról, hogyan kell viselkedniük. A normák lehetőséget kínálnak, hogy kifejezzük értékeinket, attitűdjeinket, összevessük a normákkal a reflexiónkat arról, mit és hogyan kellene tennünk az életben. A fontos normák rendszerint különböző szabályokban, eljárásokban, vagy a csoport íratlan törvényeiben jutnak kifejezésre. Ezeket a csoport tagjainak kölcsönösen el kell fogadniuk, és természetesen követniük kell. A normák a csoport egészére vonatkoznak. A kölcsönös elvárás elve szerint, aki a csoportban akar maradni, annak a csoportnormákat be kell tartania.

A telefonos stábok életét úgyis mondhatnánk, hogy behálózzák a normák. Norma a nemzetközi szervezet (IFOTES) alapelvei, a segítői munka egyéb szakmai szabályai, eljárásai, etikai kódexe, a "Rogersi-iskola" kliensközpontú felfogása és beszélgetésvezetési technikája. Ezeken kívül még ott vannak a stáb speciális szabályai, helyi normái, de a szupervíziós csoportfoglalkozásnak is megvannak a sajátos szabályai.

Minél erősebb, korlátozóbb a norma, annál erősebb ellenőrzésre van szükség. A szoros ellenőrzést viszont a tagok nehezményezhetik, ellenállást válthat ki, mert az egyéni szabadságot érezhetik veszélyben.

A telefonos munka nagy felelősséggel jár. A telefon végén az ügyelő egyedül van, egyedül kommunikál a Hívóval. Az ügyelő azonban munkája során soha sem önmagát képviseli, hanem a stábját, a stáb normáit, a segítői etika által kinyilvánított értékeket és normákat. Az az ügyelő, aki ezt nem fogadja el, annak már a kiképzés alatt meggyűlik a baja a szabályokkal, amik nem engedik meg az egyénieskedéseket, meggondolatlan lépéseket, hirtelen ötleteket. A Hívó bízik bennünk, ezért telefonál, ezt a bizalmat nem lehet eljátszani azzal, hogy inadekvát módon kezeljük problémáját. A telefonos normák többsége ebből a felelősségből adódik. Ezeket a normákat nem kérdőjelezi meg senki. Akkor léphet fel a vezetés és a tagság (egyes csoportjai) között nézeteltérés, ha olyan szabályokba ütköznek az "ellenszegülők", amelyek legtöbbször a számonkérést, az ellenőrzést erősítik.  Ezek a szabályok általában az egyes stábok  Szervezeti és Működési Szabályzataiban találhatók, s vagy explicit módon ki is nyilvánítják azt a céljukat, hogy a vezetők ezen szabályok által felruházva ellenőriznék az ügyelők munkáját, de néha burkoltan, szakmai követelményként "csempészik" be a stáb életébe az ellenőrzést. Úgy gondolom, hogy kontrollra minden munkavégzőnek szüksége van, e kontrollnak egy kevésbé kedveltebb formájára, az ellenőrzésre éppúgy, mint a telefonos munkában igen fontos csoportfoglalkozások „kontrolljára”.  Nem mindegy azonban, hogy ez a kontroll mennyire illik a stáb szellemiségéhez, ill. milyen formában van megfogalmazva és kivitelezve. A telefonos stábok értékrendszerében a lojalitás, a bizalom, a megbízhatóság és az elkötelezettség fontos szerepet kapnak. A legtöbb stáb (remélhetőleg) demokratikus berendezkedésű, ami szintén lehet csoportjukban alapérték. Nem bír el tehát egy ilyen szellemű csoport olyan szabályokat, amelyek olyan mértékben ellenőrzik  a tagokat, hogy azt korlátozónak vagy alapvetően bizalmatlanságnak érezzék. A szervezet merev szabályaikkal egyben azokat az értékeket is megkérdőjeleznék, amikben hisznek, s nehéz lenne megválaszolni, hogyan lehet beszélni bizalomról, lojalitásról, elkötelezettségről, ha ezek csoporton belül is kérdésessé válnak. Tudomásul kell venni, hogy mit diktál az értékrendszerünk, s ahhoz mérten lehet a normáinkat és a normakövetést ellenőrző szabályainkat felállítani. A vezetőknek bízniuk kell abban, hogy az ügyelők elkötelezettségét, munkamorálját elsősorban a csoportfoglalkozásokon nyújtott megnyilvánulásaikból tudják lemérni. E mellett az ügyelők napi tevékenységéről a jegyzőkönyvek is tanúskodnak. 

Tudomásom szerint a hazai Lelkisegély Telefonszolgálatok történetében van egy olyan kérdés, szakmai vita, ami mindig olyan formában merült fel, hogy ehhez a témához érdemes megemlíteni. Ez pedig nem más, mint a magnófelvételek készítése. A kezdetekben minden telefonszolgálat felvette az összes hívását magnóra. Később aztán egyes szolgálatok elhagyták a magnózást, illetve több olyan szolgálat is alakult időközben, amelyek kezdetektől magnó nélkül végezték a munkát. Ők ebből a vitából kihagyhatóak. A vita azon van, hogy legyen magnófelvétel vagy ne legyen. A magnófelvétel mellett voksolók kizárólag szakmai kérdésnek tartják a felvétel készítését. Nézetük szerint itt szakmai kontrollról van szó, elsősorban az esetmegbeszélések munkájához adnak a felvételek anyagot. Ezekben a stábokban az esetmegbeszélés a magnón elhangzott beszélgetések feldolgozásából áll. A másik oldal főként a Hívó személyiségi jogaira hivatkozik, s valahol mindig ott van burkoltan egy másik érv is. Ez pedig leegyszerűsítve az, hogy nem örülnek az ilyen típusú ellenőrzésnek. Itt gondolom azt, hogy a bizalmatlanságot érzik ki a stábtagok ebből a szabályból, márpedig a bizalom kérdését az alapértékek közé soroltuk. 

Nem tudom eldönteni, kikkel értek egyet. A szakmai érveket el tudom fogadni, viszont azt mindenképpen hibának tartom, ha a vezetés a szakmai érdekek mögé bújva, elsősorban az ellenőrzés eszközeként használja a felvételezést. Talán igazából olyan szolgálatoknál pattanhatott ki ez a vita, ahol a stáb ezt érezte ki a magnó használatából, és nem azt, hogy a hatékonyabb munkavégzésüket szolgálná a felvételek visszahallgatása. Azzal viszont nem tudok egyetérteni, hogy a felvételeket visszahallgató ajánlja meg a magnón elhangzott beszélgetést az esetmegbeszélésre. Ennél talán nagyobb bizalommal lehetnénk munkatársunk iránt, s rábízhatnánk a döntést, mikor és melyik beszélgetését akarja megosztani a stábbal. 

Ne felejtsük el, a kontroll célja a visszacsatolás, mert egy tanulási folyamat eleme. Ha rosszul használjuk, akkor ezt a célját veszti el.

3. Szervezeti kultúra

Ahogyan az egyén személyisége meghatározza, hogy miként reagál környezetének ingereire, ugyanúgy a szervezeti kultúra is meghatározza, hogy a szervezet miként válaszol a kihívásokra. A szervezeti kultúra a tagok által osztott alapvető alapfeltevések és értékek rendszere, ami alapján meghatározzák önmagukat és a környezetüket. A szervezeti kultúra "láthatóvá" válhat, és rituálékban, szimbólumokban, tárgyakban jelenhet meg. A szimbólumok olyan speciális elemek, amik csak abban közösségben kapnak jelentést. A rituálék az egyes kulturális értékeket erősíthetik meg.

A szervezeti kultúra közös kultúra, ami csak közös tanulási folyamat eredményeként alakulhat ki. Az egyének a szervezeti szocializáció során sajátítják el a szervezeti kultúrát.

Minden szervezetnek egyedi, csak rá jellemző kultúrája van. A kultúra explicit módon ritkán jelenik meg. Külső szemlélőnek elsődlegesen a rituálék, a szertartások vagy a speciális szóhasználat érzékelhető. Legtöbbször zsargon nyelv is kialakul, amely már valóban csak a csoporthoz tartozóknak érthető teljes mértékben.

A szervezeti kultúra azonban korlátja minden olyannak, ami ellentétben áll vele.

A Lelkisegély Telefonszolgálatok speciális munkát végeznek. Amikor önkéntesnek jelentkezik valaki, nagyon keveset tud erről a munkáról, és a szerveződésről, szervezetről sincs különösebb elképzelése. A kiképzés során ismerkedik a szakmai munkával, a szolgálat normáival, szervezeti kultúrájával. Az első időkben még minden új, így nehezen tudná az új ismereteit hozzánk hasonlóan szelektálni. Már a gyakorlati képzés során több olyan elemmel is találkoznak, amik a stábfoglalkozások kultúrájára is jellemzők. Az első rituálé az ünnepélyes eskütétel. A hospitálás, majd az érdemi munka során és a stábfoglalkozásokon pedig apránként minden más elemmel, - ami a szervezeti kultúrát jellemzi - megismerkednek. Leginkább onnan lehet észrevenni az új stábtagok beilleszkedését, hogy a szaknyelv mellet már a zsargont is biztosan használják. A zsargonba sok minden bekerül, olykor egy rendszeresen telefonáló Hívó szófordulata, vagy pl. stábfoglalkozáson elhangzó humorosabb megnyilvánulás is lehet alkotóeleme. 

A közös nyelvről mégis inkább az a nyelv jut eszembe, amit a többi Lelkisegély Telefonszolgálattal közösen használunk. Az egyik Lelkisegély Telefonszolgálatok Országos Konferenciáján egy frissen kiképzett ügyelőkolléga csodálkozott rá arra, hogy az ország 25-30 különböző pontjáról jelenlevő 250-300 ember ugyanazt a nyelvet beszéli, amiből már ő is sokat megértett. Meglepő volt számára az, hogy egymástól messzire élő embereket egyetlen közös szál (a telefonos munka) össze tud ilyen módon is kötni. Attól még relevánsabb volt számára ez a felismerés, hogy önmaga is részese ennek a nagycsapatnak. 

4. Motiváció

"A komplex feladatok ellátása magas motivációs szinttel és megelégedéssel jár együtt azoknál, akikre a magasabb rendű szükségletek a jellemzőek" (Hackman-Lawler, 1971).

Véleményünk szerint magasabb rendű szükséglet az is, hogy az ember humánus, emberszerető elhivatottságból önkéntes, karitatív munkát vállal. Másrészt maga a telefonos segítői munka és a velejáró folyamatos önképzés, szakmai fejlődés eléggé komplex feladatnak ígérkezik. Olyannyira, hogy mindig akadnak jelentkezők, akik a kiképzés során meg is rettennek ettől a feladattól, s abbahagyják a tanfolyamot.

A motivációt a csoport oldaláról is meg lehet közelíteni, hiszen motiválhatja a tagokat maga a csoporthoz tartozás is. Amennyiben a csoporthoz tartozásnak a motiváló hatása szembetűnő a telefonos stáboknál, akkor ezt egyrészt a komoly etikai értékeket tartalmazó csoportnormáknak, ill. másrészt annak tudható be, hogy maga a munka nagy felelősséggel jár, nagy kihívás megfelelni ennek. Nem kerülhetjük meg azt a gyakran a sajtóban ábrázolt, kissé sematikus és e miatt torzított képet sem, ami úgy mutatja be ezt a munkát, ahol az öngyilkosságra készülő Hívó élete az ügyelő kezében van. Egy ilyen kollektíva úgy tűnhet, hősként cselekszik munkája során (legalábbis hasonlóan "hősök", mint a tűzoltók, mentők stb. Csoda, hogy szappanopera még nem készült erről a munkáról!). 

A motiváció nagyon fontos egy olyan munkánál, ami az önkéntességen alapul. Éppen ezért a telefonos ügyelők motivációját vizsgáljuk még meg Herzberg ún. két tényezős elmélete szerint is (Herzberg, 1968). Ez alapján két tényező létezik, a higiénés és a motivációs tényezők. A kettőt rendszerint összekeverik, összefüggésbe hozzák egymással, pedig a higiénés tényezők minősége nem befolyásolják a motivációt. Higiénés tényezőnek számítanak pl. a fizetés és a munkafeltételek, míg motivációt jelenthet a nagyobb teljesítmény elérése, a felelősségvállalás lehetősége vagy a fejlődés reménye. Herzberg elmélete megerősíti az előzőeket, s még inkább kiemeli, hogy az igazi motivációt a telefonos stábban a felelősségteljes és nem könnyű ügyelői munka és a csoportban végzett munka adja, ami utóbbitól pedig a fejlődést várhatjuk. A higiénés tényezőkről karitatív munkánál szinte nem is lehet szó, s ez nemcsak azt jelenti, hogy jövedelemről nem beszélhetünk, hanem azt is, hogy a legtöbb telefonszolgálatnál - finoman fogalmazva - nagyon szerények a munkafeltételek. 
5. Eredményesség és csoporthatékonyság

A csoportnak fontos értékelnie az eredményeit és a csoporthatékonyságát.

Eredményesség

A legfontosabbnak tekinthető eredmények:

· hatékonyság,

· biztonság,

· megelégedettség,

· vonzerő, megtartóképesség,

· tanulás, növekedés, fejlődés.

A hatékonyság az a mutató, ami alapján el tudjuk dönteni, milyen sikerrel éri el céljait a csoport. A biztonság igénye arról szól, hogy a csoporttagok kiszámítható elvárásokat, interakciókat és kapcsolatokat várnak a stábon belül. A megelégedettség összetevői: mennyire optimálisak a csoporton belüli interakciós lehetőségek, mennyire elégedettek a vezetőikkel, milyen módon működik a munkával kapcsolatos visszajelzés, milyenek a kapcsolatok a stábon belül és mennyire elégedettek a stábfoglalkozások hangulatával és hatékonyságával. A megtartóképesség tulajdonképpen a csoportkohéziónak a mértékegysége, bár a fluktuáció ezen kívül még sok tényezőtől függ. Nagyon fontosnak érzem a tanulás kérdését, hiszen mindenki szeretne fejlődni. Csoporton belül erre sokkal nagyobb lehetősége kínálkozik az egyénnek. Ameddig ez valóban megvalósul, a csoport terepet szolgáltat a fejlődéshez, az újabb tudás és képességek elsajátítására, addig ez a csoport fontos eredményeket érhet el. Az ügyelők kiképzése során nem véletlenül hangoztatjuk, hogy nem ez a 100 órás tanfolyam elvégzése a cél, hanem az, hogy hatékonyan lássuk el feladatunkat, mindazonáltal egy olyan stábban dolgozni, ami a tanuláshoz és a fejlődéshez ideális lehetőséget szolgáltat. 

Csoporthatékonyság

A csoporthatékonyság ismérve, hogy milyen mértékben képes alkalmazkodni a csoport az új feltételekhez. Minden csoportban, így a telefonos stábokban is kikerülhetetlenek az újabb és újabb feladatok, változások, nehézségek, problémák, konfliktusok és egyéb előre nem látható események, amelyek döntéseket kényszerítenek ki a vezetésből és a tagságból. Egy közösség életében nagyon kevés olyan időszak van, amikor "idilli állapotként" nincs ilyen döntési kényszer. Az új feltételekhez alkalmazkodni többnyire úgy lehet, ha a jelenlegi, megszokott működésen valamelyest változtatunk. A változtatás azonban legtöbbször nem könnyű, vagy azért, mert a tagságtól plusz energiát követel ez a változás, vagy azért, mert nehezebb körülményekkel vagy feltételekkel kell számolni, de már csak amiatt is lehet ellenállás, hogy a megszokotthoz mindig jobban ragaszkodunk, mint az ismeretlen, kiszámíthatatlan újhoz. A stábon belül ezért leginkább ilyen kérdések körül szoktak kialakulni nézeteltérések. A csoportnak vannak érzelmi jellemzői, s gyakran alakul ki feszültség valami miatt, de segítenek is egymásnak a csoporttagok abban, hogy konszenzus alakulhasson ki. Az információkat a stábfoglalkozásokon visszacsatolják egymásnak a tagok. A csoporton belül megfigyelhető az is, hogy az interakciók során hol jutalmazzák, hol büntetik egymást a csoporttagok. Az egészséges kommunikáció alapfeltétele az egymás meghallgatására, megértésére való törekvés. Abban a csoportban, ahol ez jól működik, ott kényes kérdések megvitatása sem szorongással, feszültséggel tölti el a csoporttagokat, hanem a jól működő interakciók pozitív érzelmeket váltanak ki a tagokból, s mindezáltal a csoportkohézió erősödik. Minél erősebb a csoportkohézió, annál jobb a csoporthatékonyság.

6. Hierarchia és vezetés

Hierarchia
A legtöbb Lelkisegély Telefonszolgálat hierarchiája általában a legegyszerűbb egyesületi struktúrához hasonlít: 

1. A szervezet vezetője a szolgálatvezető vagy elnök.

2. Helyettese lehet titkár, szervező, elnökhelyettes, szolgálatvezető helyettes, szakmai vezető.

3. Egyesületi formában létezőknél van elnökség vagy vezetőség, a fent említetteken kívül ennek lehet tagja szupervizor, esetmegbeszélő csoportvezető, esetkonzultációs csoportvezető, csoportvezetők, a tagságból delegált vezetőségi tag, esetleg valamilyen bizottság vezetője.

4. A tagság az ügyelők, stábtagok.

Vannak stábok, ahol nincs titkári szerep, így a szervezői teendők megoszlanak mások között, a többi adminisztratív munkát pedig ügyintéző, esetleg a szolgálatvezető titkárnője végzi. Itt általában a szolgálatvezető helyettese lehet szakmai vezető, szupervizor vagy esetmegbeszélő csoportvezető.

Vezetés
A szervezetek működésében nem csekély szerepe van annak, hogy milyen a vezetés. A szervezetek kialakítása vissza is tükrözi azt az értékrendet, amit a vezetők képviselnek. 

A munkahelyi légkör legfőbb meghatározója a vezetés. A legfelső szintű vezetők viselkedése, vezetési stílusa modell a szervezeti hierarchia alacsonyabb szintjein tevékenykedő vezetők számára.

Egy olyan szervezet, ami decentralizált, magával hozza azt is, hogy dolgozói nagyobb felelősségvállalással, több döntési joggal végzik a munkájukat. Ebben a szervezetben egy autokratikus, tekintélyelvű vezető nem érezné jól magát, előbb-utóbb központosításokat hajtana végre, a döntési jogokat magának, vagy egy szűk vezetői körnek adná stb. A főnök vezetési stílusa fontos kérdés tehát.

A konkrétan alkalmazott vezetési stílust több tényező befolyásolja:

· a vezető személyisége,

· a csoporttagok személyisége,

· csoportszituáció,

· szervezeti célok,

· a csoport szükségletei,

· kulturális környezet.

A jól ismert, Lewin által meghatározott vezetési stílusok helyett most inkább Likert egytényezős modelljét veszem alapul, annál is inkább, mert a stábok életéhez közelebb áll az a megközelítési mód, ami azt vizsgálja, hogy a beosztottnak, csoporttagnak mekkora részvételi lehetőséget biztosítanak.

Likert négy típust különböztetett meg:

· 1. A keménykezű parancsoló, az autokratikus vezető, aki szívesen ellenőriz, büntetéssel éri el a normakövetést, központosított a döntési jog, szervezetét a lefelé irányuló kommunikáció jellemzi;

· 2. A jóakaratú parancsoló, aki inkább jutalmazással motivál, az ellenőrzésnek nála is kiemelt szerepe van, de a döntési jogok már nem annyira centralizáltak, alkalmanként meghallgatja a beosztottak véleményét, így korlátozottan, de van lehetőség a felfelé irányuló kommunikációra is;

· 3. A konzultatív stílusú vezető a beosztottak véleményét felhasználja, decentralizáltak a döntési jogok, a kommunikáció felfelé és lefelé is egyaránt jól működik;

· 4. A részvételi csoportot vezető minden döntése a beosztottak véleményén alapul, a kommunikáció alapvető eleme a szervezetének, így a kommunikációs csatornák jól működnek, a döntési jogok decentralizáltak, a célok kitűzésében is részt vesznek a tagok.

Likert és a Michigani Egyetem kutatói egy másik felosztást is bevezettek. E szerint két típust ismerünk:

· a feladatcentrikus vezető, akit leginkább csak a teljesítmény érdekel, éppen ezért az ellenőrzés, a szabályozás, olykor a büntetés jellemzi vezetői munkáját;

· a beosztottcentrikus vezető az összetartó munkahelyi légkör kialakítását tartja fontosnak, ahol a beosztottak elégedetten dolgozhatnak, fejlődhetnek. 

A hazai Lelkisegély Telefonszolgálatok vezetői között bizonyára minden típusút megtalálhatunk. Azonban valószínű, hogy az önkéntesekkel való együttműködést hatékonyabbá teszi, ha a vezető minél távolabb áll az autokratikus vonaltól, s inkább beosztottcentrikus, mint feladatorientált. Éppen ezért remélhetjük, hogy valóban többségben ilyen vezetők vannak. 

Az autokratikus légkörű munkahelyi közösségben sok a destruktív rivalizáció, a nehezen megfogható személyi ellentét, a kommunikációs zavar. Az ilyen légkör a benne dolgozók személyiségét inkább próbára teszi, mentálhigiénés szempontból nem tekinthető hasznosnak.

Egy jellegzetességre azonban érdemes pár szóval kitérni.  Mint már említettem, a Telefonszolgálatok döntő hányadát pszichiáterek hozták létre. A szolgálatvezetők a szolgálatot leginkább a munkahelyük infrastruktúrájára építették, így a legtöbb Lelkisegély Telefonszolgálatot egészségügyi intézmény fogadta be. A szolgálatvezető - szinte kivétel nélkül - ennek az egészségügyi intézménynek a vezetője vagy valamelyik osztályának, részlegének a vezetője. Ez érthető, hiszen egy beosztott orvos nincs olyan helyzetben, hogy feletteseivel elfogadtasson egy olyan szolgáltatást, ami kissé "testidegen" az egészségügyi ellátásban és hierarchiában. A szolgálatvezetőknek valószínűleg nem volt könnyű az első időszak, nekik is tanulniuk kellett a szolgálatvezetői szerepet, ami lényegesen másabb vezetői szerep, mint az egészségügyi hierarchiában megszokott vezetői funkció. A kórházi-klinikai hierarchia akár tetszik, akár nem, de magán viseli annak a jegyét, hogy a XIX. század óta nem sokat változott. Éppen ezért annak, aki ebben a hierarchiában vezető, nem lehet könnyű átállni és megtanulni egy másfajta vezetési stílust. Feltételezzük, hogy ennek a vezetői stílusváltásnak valamilyen szinten meg kellett történnie, de az is lehet, hogy voltak stábok, ahol ez nem így alakult. Ma már azonban a civil működés szinte alapfeltétel, 10-11 év alatt megszokottá vált a civil kultúra. Meggyőződésem, hogy ma már önkénteseket tömörítő szervezet autokratikus vezetéssel inkább állandó konfliktusokat, feszültségeket, nagyon alacsony hatékonyságot eredményezne.

IV.  Összegzés
A Lelkisegély Telefonszolgálatok laikus önkéntesei speciális munkát végeznek. Az ügyelői munka mellett a stábfoglalkozások adják a terepet a szakmai munkának, a személyes és szakmai fejlődésnek, a közösségi életnek. Hazai sajátosság, hogy a 70-es évek elejétől kezdtek megalakulni a szolgálatok, de mivel önállóan nem létezhettek, ezért legtöbbször a szolgálatvezető munkahelye lett a fenntartó, ernyőszervezet, háttérintézmény. A legtöbb helyen a szakmai munkába a fenntartó nem szólt bele, a stáb autonomitást élvezhetett. 1989 óta civil szervezetekként önállósodhatnának a szolgálatok, azonban fenntartó nélkül nincs anyagi fedezetük, s e miatt a legtöbb helyen fennmaradt a "kényszerházasság". A professzionalizálódás azonban már elkezdődött ezekben a szervezetekben. Ha országos szinten megoldódna a szolgálatok finanszírozása, akkor komoly előrelépéseket tudnának felmutatni. A szolgálatok tagsága stábban tevékenykednek, amire a csoportelméletek szabályai érvényesek. A telefonos stáb leginkább a referencia csoport jegyeit hordozza magán. A csoportnormák meghatározó szerepet játszanak a stáb munkájában, így a csoportéletre, értékrendre stb. is kihatással vannak. A szervezeti kultúráról az eskütétel rituáléjától a zsargon nyelvig sok minden árulkodik. A legfontosabb motivációs tényezők a felelősségteljes munka, a fejlődés lehetősége, a csoporthoz való tartozás. A csoporthatékonyság leginkább abból derül ki, hogy mennyire tud a stáb az új feladatokkal, a változásokkal megbirkózni. Általában minden változás valamennyi feszültséggel jár, ám, ha a stábban egészséges kommunikáció van, akkor pozitív élménnyel zárulhatnak ezek a kérdések is. A szolgálatok hierarchiája legtöbbször az egyesületi formához hasonlítanak, még akkor is, ha nem egyesület vagy egyéb, bíróságon bejegyzett civil szervezet. Az önkéntesekkel harmonikusan és hatékonyan dolgozni csak olyan vezetési stílussal lehet, ami lehetőleg a legtávolabb áll az autokrata vezetői stílustól. A telefonszolgálatokban jól működő szupervízió és esetkonzultáció vagy esetmegbeszélés folyik. Ezeken a foglalkozásokon tud a kontroll szerep, a visszacsatolás úgy működni, hogy a tanulási folyamat részévé válik. 

Debrecen, 2000. március 19.






Rénes László

Irodalomjegyzék:

Alapfokú kézikönyv civil szervezetek számára (NIOK, Bp. 1995.)

Aronson, Elliot: A társas lény (KJK, Bp. 1980.)

Atkinson, Rita L. - Atkinson, Richard C. - Smith, Edward E. - Bem, Daryl J.: Pszichológia (Osiris, Bp. 1997.)

Buda Béla: A közvetlen emberi kommunikáció szabályszerűségei (Tömegkommunikációs Kutatóközpont, Bp. 1988.)

Buda Béla dr.: Mentálhigiéné - Tanulmánykötet (Animula, Bp. 1994)

Buda Béla dr.: Mentálhigiéné szemléleti és gyakorlati kérdései (TÁMASZ, Bp. 1995)

Csepeli György: Szociálpszichológia (Osiris, Bp. 1997.)

Csepeli György: Bevezetés a  szociálpszichológiába (ELTE, Bp. 1988.)

Csepeli György: A szociálpszichológia vázlata (Népművelési Propaganda Iroda, Bp. 1979.)

Csoportdinamika  Szerk.: Mérei F., Szakács F. (KJK. Bp. 1975.)

Csoportlélektan   Szerk.: Pataki F. (Gondolat, Bp.  1980.)

Forgas, Joseph P.: A társas érintkezés pszichológiája (Gondolat, Bp. 1989.)

Goffman, Erving: A hétköznapi élet szociálpszichológiája (Gondolat, Bp. 1981.)

Hézser Gábor dr.: A pásztori pszichológia gyakorlati kézikönyve  (Kálvin, Db. 1995.)

Mérei Ferenc: Társ és csoport (Akadémiai Kiadó, Bp. 1989.)

Mérei Ferenc: Közösségek rejtett hálózata (KJK, Bp. 1971.)

Pataki Ferenc - Hunyadi György: A csoportkohézió (Akadémiai Kiadó, Bp. 1972.)

Rudas János: Delfi örökösei (Gondolat, Bp. 1990.)

Szabó István dr.: Bevezetés a szociálpszichológiába (Nemzeti Tankönyvkiadó, Bp. 1997.)

Tanulmányok a Lelkisegély Telefonszolgálatok  munkájáról:
Buda Béla: Pszichés hatás  és pszichoterápia telefonon át I-II.  IN: Magyar Pszichológiai Szemle, 1976. I-II.

Buza Domonkos: Adatok a MATÁV-területén működő lelki elsősegély telefonszolgálatok 1998-1999. évi forgalmáról.  IN: Network, 2000. 2-3. (76-77.) 

Buza Domonkos: 25 éves a budapesti Lelki Elsősegély Telefonszolgálat (ÉLET)   IN: Végeken, 1998. 1.

Buza Domonkos: A budapesti Lelki Elsősegély Telefonszolgálat adatfelvételi rendszerének vizsgálata. IN: Végeken, 1992. 1.

Csürke József - Nagy Tímea - Tukorka Gábor: Változás - ok. A magyar szuicidalitás megjelenése a pécsi S.O.S. Élet Telefonszolgálat hívásainak tükrében az 1995-1999 közötti időszakban  IN: Szenvedélybetegségek VIII. évf. 2000. 4. 

B. Erdős Márta: A dialógus nyelvi főszereplői  IN: Szenvedélybetegségek VIII. évf. 2000. 4.

Dr. Hegedüs Imre: A budapesti Éjjel-nappali Lelki Elsősegély Telefonszolgálat (ÉLET) - a mentálhigiéné új formája.  IN: Egészségügyi Felvilágosítás, 15. 1974.

Dr. Kálmánchey Albert: És ha Mohamed is menne a hegyhez (Gondolatok egy krízisintervenciós központ kialakításához Debrecenben.   IN: Szenvedélybetegségek, VII. évf. 1999. 2.

Dr. Kálmánchey Albert: A lelki válságmegelőzés helyzete Debrecenben (A bővítés lehetőségei)  IN: Network, 1999. 3. (72.) szám

Kézdi Balázs: A telefon: eszköz és módszer IN: Magyar Pszichológiai Szemle, 1976. VI.

Kézdi Balázs: Jel, kontextus: az öngyilkosság diszkurzív elmélete IN: Szenvedélybetegségek, VIII. évf. 2000. 3.

Kézdi Balázs: Negatív kód (Pannónia Könyvek, Pécs, 1995.)

Rénes László: A debreceni Lelkisegély Telefonszolgálat hívásaiban megjelenő problémák vizsgálata 1992 és 1995 közötti időszakban.  IN: Szenvedélybetegségek, VII. évf. 1999. 2.

Tele-dialógus. Tanulmányok az öngyilkosság-megelőzés kommunikatív perspektíváiról. (Pannónia Könyvek, Pécs, 2000.)

Debrecenyi Károly István

Ahol kérdések vannak, ott válaszok is vannak...

A szupervízió helye  a lelkisegély telefonszolgálatok életében

MI FÁN TEREM A SZUPERVIZOR

                   " Ortega leírja, amint a madridi

                     utcán látott egy vándorfestőt,

                     aki felállította az állványt,

                     elhelyezte a keretre feszített

                     vásznat és krétával nagy sebesen

                     felvázolta egy emberi arc körvonalait. 

                     A kérdésre, mit ábrázol majd

                     a kép, a festő ezt felelte:

                       Még nem tudom. Ha szakálla lesz, akkor 

                       az lesz Szent Ambrus megdicsőülése. 

                       Ha nem lesz szakálla, akkor ez lesz 

                       Szűz Mária szeplőtlen fogantatása. "

                        (Márai Sándor: Napló) (1)

Az elmúlt hat-hét évben szakmai életem egyre nagyobb részét töltötte ki a szupervíziós tevékenység. Most, a tanulmány írásakor egyre erősödő szükségét éreztem, hogy számba vegyem szupervizori tevékenységemet: amolyan szakmai leltárt készítsek.

A szupervízió iránti erőteljesebb igényt a nyolcvanas évek végén, számos területen a megnövekedett lehetőségekből fakadó szükség szülte. Ekkor nyíltak utak, tárultak szélesebbre a kapuk a mentálhigiéné, a szociális munka, az intézményesülő karitatív tevékenységek, a kórházi lelkigondozás, a telefonos segélyszolgálatok, szenvedélybetegek gondozása, speciális képzések és továbbképzések előtt.

1989-től kezdődően részese lehettem az első magyarországi onkopszichológiai team születésének az Országos Onkológiai Intézetben. Hospice képzéseken vettem részt Grazban és Magyarországon. Hogy mit is jelent a daganatos betegek sajátos lelki-spirituális kisérése, gondozása, a folyamatos képződések, önismereti munka, külföldi szakemberek által nyújtott szupervízió mellett, a mindennapok tapasztalatainak csoportos feldolgozása közben tanultuk meg. Amikor igény jelentkezett hospice önkéntesek, hospice nővérek és orvosok képzésére, akkor mindenek előtt azt a szemléletet szerettük volna átadni, amit mi magunk megtanultunk és alkalmaztunk a daganatos klienseink, terminális stádiumban lévő betegek pszichés támogatásában. Természetes folyamatnak látszott, hogy a képzésben és a más kórházakban sorra alakuló onkopszichológiai teamekben, hospice munkacsoportokban az első, és ekkorra már többéves saját tapasztalattal rendelkező team tagjai adják a szupervíziót. Az erősen hierarchikusan szervezett magyar egészségügyi rendszeren belül ezek a kisebb, az interdiszciplináris szemléletre nyitott gyógyító közösségek, valódi szakmai igényből fakadóan igényelték a rendszeres, külső szupervíziót.

Ma is két budapesti kórházban vezetek, onkológiai ellátásban dolgozó orvosoknak, nővéreknek, csoportos és egyéni szupervíziót, és vezetek interdiszciplináris esetmegbeszélő csoportot különböző hivatású, kórházakban, szociális intézményekben tevékenykedő segítő szakembereknek.

Részt vettem az orvosok, egészségügyi szakdolgozók és az önkéntes segítők számára meghirdetett hospice alap, - és szakképzések oktatási programjának kidolgozásában. A gyakorlati oktatásban elsősorban esetmegbeszélő és kommunikációs csoportokat vezettem. Egy grazi hospice képzésben szerezett tapasztalataim alapján, az ő képzési tematikájukat a hazai gyakorlatba ültetve, egy pszichológus kolleganőmmel elkészítettük a 200 órás, hospice tapasztalattal rendelkező diplomás szakemberek számára meghirdetett szakképzés programját, "hospice tanácsadók" – címen. Kiképző szupervizorként már a harmadik évfolyamot vezetem.

A másik terület, ahol szupervizori tapasztalatokra szert tehettem, az a szociális és mentálhigiénés támogatást nyújtó civil szerveződések. Ezen belül is érdekes, izgalmas feladat jelentkezett: átsegíteni őket a kezdeti, sok spontaneitással való működésből a professzionalizált keretek közé. Ezek a civil szervezetek erős karitatív jelleggel jöttek létre. Komoly szerepet kapott életükben a családi, baráti kötődés, az önzetlenség és a lelkesedés. Általában  az állami gondoskodásból kiszorult vagy az intézményes figyelemtől távol eső rétegek, csoportok támogatása, felkarolása, szocializációja volt a céljuk. Ezek a teamek kevés támogatással, sok saját erőforrás mozgósításával, nagyon nagy szolgálatot tettek a társadalomnak, szűkebben annak a közösségnek, ahol működtek. Nélkülük, a sokszor önfeláldozó munkát végző civil, karitatív szervezetek nélkül még többen sínylették volna meg a rendszerváltást - úgy tűnik - törvényszerűen kísérő gazdasági-szociális zűrzavart.

A kezdeti, nagyon lelkes, kétségtelenül tiszteletre méltó és hasznos tevékenységgel jellemezhető esztendők után mutatkoztak az első krízisek.  Az addig látens igények, melyek épp e csoportok működése révén kerültek napvilágra, újabb és újabb elvárásokat szültek. Egyre nagyobb lett a terhelés, ami túlfeszítette a családi, baráti, szívességi kereteket. A működéshez szükséges anyagi források előteremtése a régi, alkalmi támogatásokkal már nem volt biztosítható. A régi munkatársakon a kifáradás biztos jelei mutatkoztak, az újabban belépők nem feltétlenül kapcsolódtak az alapítók önfeláldozó lelkesedéséhez, mert nem voltak jelen a születéskor, nem voltak beavatottak, nem harcolták végig az alapítókkal az előző évek összekovácsoló küzdelmeit.

Azoknak a szervezeteknek, amelyek tovább akartak élni, a professzionalizmus irányába kellett elmozdulniuk. Újra kellett gondolniuk az anyagi források előteremtésének módjait, a szervezeti kereteket, a vezetési struktúrákat, világosan meg kellett különböztetniük a baráti, családi és munkatársi kapcsolatokat.

Ez a változtatás minden téren érintette az eddigi berendezkedést, de érintette, természetesen, az emberi kapcsolatokat is, próbára téve családi, baráti kötelékeket. A változtatásokat ráadásul úgy kellett végrehajtani, hogy a „fürdővízzel együtt ne öntsék ki a gyereket is”: a szervezeti változtatásoknak ne essen áldozatául az a lelkesedés, spontán aktivitás, mindaz a pozitív erő, ami a civil szerveződések nagy belső, emberi többlete.
Csupán az utóbbi másfél évben ért az a megtiszteltetés, hogy egy lelkisegély telefonszolgálat munkatársainak vezethetek szupervíziós csoportot, adhatok számukra egyéni szupervíziót, ezért csak óvatosan írhatom le ennek a gondolatsornak a végén: lehet, hogy amit szupervizorként más segítő közösségek életében magtapasztaltam, abból több mindenben magukra is ismerhetnek ... 

Közben igyekeztem tanulni, itthon és külföldön tapasztalatokat gyűjteni: előbb holland és német kiképző szupervizorok csoportjain vettem részt Magyarországon, majd német tartományi ösztöndíj révén lehetőséget kaptam Németországban, a Betheli Intézetben (Seelsorgeinstitut an der Kirchlichen Hochschule Bethel) képzésen részt venni, és Hollandiában szakmai tapasztalatokkal gazdagodni.

A rendszerváltást megelőzően újjászerveződött az egyházak kórházi tevékenysége. Néhány lelkész kollégámmal ökumenikus és interdiszciplináris teamekben végeztünk kórházi pásztorációt, mindnyájan rendelkeztünk valamilyen speciális képzettséggel. Szerettük volna elérni, hogy ezt a fokozott érzékenységet, szakmai felkészültséget igénylő területen erre alkalmas lelkészek végezzenek szolgálatot, akik számára biztosítottak a szakmai képzések, továbbképzések lehetőségei. Ezért megalakítottuk1992-ben szakmai egyesületünket (Klinikai Lelkigondozók Ökumenikus Egyesülete), majd kollégáim tapasztalatait is hasznosítva megírtam a klinikai lelkigondozók szakképzésének hazai programját. A képzések egyik szupervizoraként elmondhatom, hogy eddig közel százötvenen vettek részt a Budapesten, illetve vidéken, megyei kórházakban, szociális intézményekben tartott tréningjeinken. A Haynal Imre Egyetem (ma Semmelweis Egyetem Egészségtudományi Kar) a klinikai lelkigondozó és a hospice tanácsadó képzést egyaránt egyetemi szakirányú továbbképzésként  akkreditálta. 

A Haynal Imre Egészségtudományi Egyetemen első ízben meghirdetett szupervizor szakképzés keretében 1998. február 27-én, a Kasseli Főiskola vizsgáztatói előtt (Universitat  Gesamthochschule Kassel) sikeresen védtem meg szakdolgozatomat és szereztem szupervizor diplomát.

Őszintén el kell mondanom, hogy szupervizori szerepemet nem szakmai felemelkedésként, sokkal inkább szakmai életem olyan gazdagodásaként élem meg, amelyben lélektani ismereteimet, csoportvezetői tapasztalataimat, lelkigondozói gyakorlatomat integrálhatom.

Arra külön is ügyelek, hogy szupervizori és oktatói tevékenységem ne emeljen ki a klinikai gyakorlatból. Gyakorló klinikai lelkigondozóként pszichiátriai és onkológiai betegek lelki kísérőjeként veszek részt a gyógyító folyamatban, vagyok krízisbe került emberek segítő útitársa. 

Másfél éve adok csoportos és egyéni szupervíziót egyik vidéki nagyvárosunkban működő telefonos lelkisegély szolgálat munkatársainak. Igényes, ambiciózus közösség: a szorosan vett ügyelői szolgálaton túl konferenciákat, tudományos üléseket szerveznek, és most könyvet adnak ki. Arra kértek, írjak ebben a gyűjteményes kötetben a szupervízió fontosságáról, az ezzel kapcsolatos tapasztalataimról. A szupervíziót is, mint a többi szakmai tevékenységemet is, sokkal jobban szeretem tenni, mint írni róla. Így aztán nehezen születik a tanulmány, a technika is ellenem van, számítógépem többször felmondja a szolgálatot, - de a határidő szorít, nem szeretnék szégyent vallani.

Írásom műfaja: nyilvános töprengés – szakmai és szépirodalmi olvasmányélmények, valamint saját tapasztalok felhasználásával – a szupervízió hasznáról és használhatóságáról. Csak egy rövidke kitérő: a szupervizor nem lehet szakbarbár. Szépirodalmi olvasottsága színesíti kommunikációját, és gazdagítja illusztrációs eszköztárát. Egy-egy jól megválasztott történet elbeszélése gyakran a leginkább alkalmas reflexió: nem direkt tanács, ugyanakkor elgondolkodtató és töprengésre inspiráló. Kierkegaard, a múlt század neves gondolkodója állapítja meg: a szellemi növekedés nem abban áll, hogy az egyszerűt egyre bonyolultabban fejezzük ki, ellenkezőleg, a szellemi növekedés abban mutatkozik meg, hogy a bonyolultat egyre egyszerűbben tudjuk elmondani. A szellemi igényesség és az olvasmányosság nem egymást kizáró fogalmak, - így aztán igyekszem is, hogy az egyikkel a másikat ne zárjam ki. S még egy idézet, írásom tervezett műfajára utalva - kicsit a szupervizori szerepemről vallott nézeteimet is előrevetítve -, a tapintatosan tanító humor nyelvén, Reinhold Stecher, osztrák püspök tollából: „Kritikai hozzászólás egy valláspedagógiai témájú tudományos ülés záró kerekasztalán… Tudom, hogy tudományos szaknyelv nélkül néha nem lehet boldogulni. De itt a résztvevők időnként olyan nyelvezet áldozatául estek, amelyet  - bocsássák meg nehézkességemet - alig tudtam követni. Talán megengedik, hogy a problémát egy egészen egyszerű, profán példa segítségével világítsam meg. Képzeljék el, hogy egy igen magas tudományos színvonalat képviselő társaságban, mint amilyen ez itt, valaki kollegája öltözetében hiányosságot fedezne fel, és diszkréten a fülébe szeretné súgni: ’Kolléga úr, lyukas a nadrágja…’ Az itt gyakorolt beszédmódban ez valahogy így hangoznék: ’Kolléga úr, intellektuális őszinteségem kötelez arra, hogy közöljem, miszerint az Ön extrovertált láböltözetének fundamentális szférája parciális defektust mutat, melynek hatására láthatóvá válik a pszichológiai backgrund…’ Így lehet mondani az egyszerű mondatot: ’Lyukas a nadrágod!’… Ne áltassuk magunkat, sok mindent valóban így is mondunk… A bonyolult beszéd azonban legtöbbször – nem mindig – csak látszólag jelent ’színvonalat’. Hiszen világos ugye, hogy egyáltalán nem nehéz olyan nyelvi szörnyetegeket létrehozni, mint az előbb említett. Az igazi művészet és intellektuális teljesítmény voltaképpen azé, aki odafigyel, és a szógubancot kibontogatja, s egyszerű állításra visszafordítja.”(2) 

Márai Sándor Valéryt idézi, aki szerint Leonardo da Vinci olyan ember volt, aki, „egy hídra gondolt, ha szakadékot látott.” Márai, ötven évvel ezelőtt írt naplójában hozzáteszi: „de én olyan korban éltem, amikor a zseni egy híd láttán rögtön a szakadék megvalósításán kezdett tűnődni. A mi korunk zsenije feltalálta a szakadékot.”(3) Mi is ilyen korban élünk. Égető szükség van olyanokra, akik képesek meglátni a szakadékok felett a hidat, egy-egy szakterület különböző  nézeteket, megközelítési módokat képviselő szakembereinek egymást gazdagító párbeszédét elősegítve. Szívesen állok egy, általában a szupervízió hazai helyzetét, szakmai kihívásait, s ezen belül a telefonos szolgálatok életében betöltött vagy be nem töltött szerepét feltáró okos, értelmes gondolat, - és véleménycsere elé.

No, de ennyi kacskaringó után térjünk vissza még egyszer és utoljára az Ortega által megemlegetett madridi festő hasonlatához: ha ennek az írásnak szakálla lesz, akkor végre megírtam vázlatos összegzését annak, ahogyan a szupervíziós munkáról, s ennek a segítő hivatást gyakorlók életében betöltött önképző, mentálhigiénés támogató szerepéről gondolok; valamint összefoglalom, amit a szupervíziónak a telefonos szolgálatok működésében elfoglalt helyéről az elmúlt másfél évben megtanultam. Ha nem lesz szakálla, akkor talán felkelti a telefonos lelkisegély szolgálatok vezetőinek, munkatársainak érdeklődését és elindulhat egy párbeszéd az ügyelők, a hivatásos és önkéntes segítők szupervíziójának eddigi gyakorlatáról, jelenlegi helyzetéről és a jövőbeli tervekről, tennivalókról. Amolyan első hídpillér lehet írásom, a majdan megvalósuló hídhoz…

HOGY LEGYENEK KÉRDÉSEK…

                                                                                           „Csak a műkedvelő boldog.

Ő kedveli a művét,

azért műkedvelő…”
                                                                                                                                                                                                                                                       (Márai Sándor: Napló) (4)

A munkája minőségében professzionális színvonalra törekvő segítő – legyen akár hivatásos, akár önkéntes -, önfeledt boldogsága mellé kell, hogy társuljon a szakmai igényesség felelőssége is: nyitottság a szüntelen önképzésre, a belső kontroll fejlesztésére, a külső kontroll folyamatos igénybevételére. A csoportos és egyéni szupervízió nem csodaszer, de – ha jól élünk vele –, fontos eszköz lehet ahhoz, hogy ez valóban így is legyen.

A szupervíziós szakmában is különböző irányzatok, áramlatok vannak, - nagyjából attól függően, hogy a szupervíziót nyújtó szakemberek melyik lélektani iskolához kapcsolódnak. Nem lehet célom ebben a tanulmányban a szupervízió történetének ismertetése, a különböző szupervíziós irányzatok bemutatása. Saját szupervíziós szemléletemről már a tanulmány címe is árulkodik: Ahol kérdések vannak, ott válaszok is vannak. Amit Carl Rogers a konzultációs

kapcsolatról ír, azt a segítő kapcsolatokban, krízisbe került emberek pszichés-spirituális kísérőjeként, lelkigondozójaként jó évtizede gyakorlom, de igaznak, alkalmazhatónak tartom a szupervíziós munkában is: „A konzultációs kapcsolat, amely a konzultáns elfogadó melegsége révén bármiféle korlátozás, vagy személyes kényszer nélkül lehetővé teszi a kliens számára érzéseinek, attitűdjének és problémáinak legteljesebb kifejezését. A teljesebb emocionális szabadságnak ebben a sajátos megtapasztalásában, jól meghatározott keretek között, lehetővé válik, hogy a páciens olyan szabadon ismerje és értse meg pozitív és negatív impulzusait és képzeteit, mint semmilyen más kapcsolatban.”(5)  Rogers és terápiás szemléletének követői (az ellen, hogy „iskoláról” beszéljünk, maga Rogers tiltakozna a legjobban) a kliensekkel való kapcsolatban számolnak olyan fontos lélektani jelenségekkel, amelyeket a pszichoanalízis ismert fel és fogalmazott meg. Példaként említhetjük az indulatáttételt, viszont-indulatáttételt, ellenállást, - ugyanakkor vallják, hogy ezek kezeléséhez, a terápiás vagy egyéb segítő kapcsolat javára fordításához az empátiás attitűd, valamint az érzelmeknek a bizalmi kapcsolatban történő kimondása, őszinte megfogalmazása hatékony eszköz lehet. Rogers módszerének egyik legfontosabb eszköze, technikája, de hitelesebbek vagyunk, ha így mondjuk, belülről fakadó attitűdje: a nondirektivitás. Rogers elutasítja a terápiában a diagnosztizálást, az interpretációt, de ugyanígy elutasítja a lelkigondozásban a dogmatizálást és a moralizálást is, hiszen vallja, hogy a tanácskérőnek felelősnek kell maradnia saját életéért.  

Amit a későbbiekben a szupervízió módszeréről, kereteiről, technikájáról elmondok, abból minden bizonnyal felismerhető lesz szakmai elköteleződésem, a leginkább Rogers nevével fémjelzett, nondirektív, klienscentrikus lélektani szemlélet iránt. Szupervizorként is vallom, hogy a szupervíziót kérő számára nem az az igazi segítség, ha én adom meg a választ a felvetett kérdésre, hanem az, ha – az én a máshonnan látásommal, többféle, újszerű megközelítésemmel, strukturálásommal nyújtott segítségemmel - ő maga talál rá, a saját válaszára. Nem tanácsokat adok tehát, hanem ötleteket a problémássá vált eset, a nehezen kezelhető konfliktus minél sokoldalúbb megközelítéséhez. A biztonságérzetet kínálom, amelyben a szupervíziót kérő szabadon asszociálhat, felszabadíthatja kreativitását, mozgósíthatja tapasztalatait, a megfelelés kényszere nélkül veheti számba a megoldási módozatokat. Értheti meg a konfliktus kialakulásának folyamatát, láthatja meg a klienssel kapcsolatos elakadásban esetleges személyes érintődéseit, szakmai „vakfoltjait”; értheti meg, újabb megvilágításban, személyes életének kudarcait, nehézségeit; és keresheti, mérlegelheti választási lehetőségeit. A team szupervízióban sem hozunk, a rendszer működésére vonatkozóan döntéseket, hiszen a szupervíziós csoport nem mini parlament, nem is egyesületi közgyűlés, de nem is becsületbíróság. Amit a Bálint-munka fejlődéséről szóló tanulmányban olvashatunk, azt magam is teljességgel vallom (így sorakoznak a nagy mintaadók: Carl Rogers mellé Bálint Mihály): „A munka előfeltétele… a tanulás szabadságának biztosítása. Ha a Bálint-csoport politikai, ideológiai vagy akár csak didaktikai ellenőrzés alá kerül, úgy annak dinamikája minden bizonnyal súlyosan korlátozódik.”(6) 

A csoportos szupervízión – mint a belvárosi úriszabó – „hozott anyagból” dolgozunk. Tapasztalatom szerint a szupervizor első feladata, hogy a csoportos szupervízión résztvevőket motiválja a témák felvetésére, a kérdések megfogalmazására, a kliensekkel kapcsolatos vagy a teamen belüli együttműködést érintő, esetleg a másféle szemléletből fakadó nehézségeket felszínre hozó gondok vállalására. Ehhez el kell jutni odáig, hogy a szupervíziós csoporton résztvevő, segítő szakember belássa: nem az az ideális munkahelyi közösség, ahol nincsenek gondok, hanem az, ahol a gondokat nem söprik szőnyeg alá, hanem külső szakember jelenlétében, azokat bárki felvetheti, és kísérlet történhet a megoldásra. Éppen az önkéntesség elvén működő, segítő szolgálatra szerveződött közösségek hajlamosak magukat beleringatni abba a hamis elvárásba, hogy bár minden közösségben vannak konfliktusok és nehézségek, de mi kivétel vagyunk, hiszen hogyan segíthetnének másoknak azok, akik egymással nem élnek idilli harmóniában. Kodály Zoltán megszívlelendő intelme nem csak a zenei világban érvényes: Aki a disszonanciát nem ismeri, a harmóniát értékelni nem tudja. Mindnyájan megtapasztalhattuk már, a saját bőrünkön: csak a felszínre nem került, a ki nem mondott feszültséggel nem lehet mit kezdeni, az összes többivel igen.

A szupervíziós csoportban fel kell oldani a segítőknek azt a szemérmességét, ami megakadályozza őket abban, hogy a kliensekkel való segítő kapcsolatukról, esetleges kudarcaikról, tanácstalanságaikról, elakadásaikról őszintén és nyíltan, a segítséget kérés szándékával beszéljenek. Erre pedig csak akkor van mód, ha a csoportban sikerül kialakítani a bizalom légkörét, ahol nincs rivalizálás, nem jut szóhoz az egymás kioktatása, de a valódi kérdéseket elfedő moralizálás, általánosságban mozgó és unalomba fulladó felszínes okoskodás sem.  Fokozatosan és tapintatosan lehet haladni a mélyebb szakmai dilemmákat, és a segítő közösségen belüli valódi konfliktusokat feltáró rétegek felé. A csoport tagjainak meg kell tapasztalniuk a folyamatosan kibontakozó és egyre inkább csoporterővé váló bizalom mellett, azt a biztonságot is, amit szupervizor nyújt a keretek biztosításával. Meg kell tapasztalniuk, hogy ha be is indulnak bizonyos destruktív, a hatékony munkát blokkoló folyamatok, felszínes általánosítás, kioktatás, ítélkezés, moralizálás, elterelő témák bedobása, ezeket a szupervizor nem engedi érvényesülni és eluralkodni. El kell oszlatni egy gyakori félreértést. A nondirektivitás a szupervíziós keretek között ezt jelenti: elősegítjük a minél szabadabb témafelvetéseket, a csoportból előhozott, a csoporttagok által felkínált témákkal dolgozunk, a cél az, hogy a kérdést hozó, személy szerint, minél több segítséget kapjon az általa felvetett probléma megértéséhez és feldolgozásához, a csoport pedig minél többet tanuljon belőle, nem kényszerítjük a csoportot egy előre kitűzött felismerés elfogadására. De a nondirektivitás látszata mögé bújva  nem lehet magára hagyni a csoportot, szabadjára engedni a dinamikát, cserbenhagyni a témafelvetőt és elárulni mindazokat, akik időt, figyelmet, esetleg pénzt áldoztak arra, hogy tanuljanak, szakmailag képződjenek. A „nem vezetést” és a „nondirektív vezetést” tehát érdemes egymástól egyértelműen megkülönböztetni!

A szupervíziós szerződésről szólok még később, most csak egyik fontos részletét említem meg. A  közös munka elkezdése előtt egyértelművé kell tenni, hogy a segítő közösség mire kéri a szupervíziót: ügyelők számára eset-szupervízióra tart igényt vagy stáb-szupervíziót igényel vagy mind a kettőben, szeretne részesülni. Valószínű, hogy a legutóbbinak van a leginkább realitása: sem szupervizorokban nem vagyunk olyan jól ellátva, sem a lehetőségek nem olyan tágak, hogy a két, egyformán fontos feladatra külön-külön lehetne szakembert felkérni, talán nem is szükséges. Az viszont elengedhetetlen leszögezni, hogy a szupervizor nem lehet szövetségese a vezetésnek, de nem lehet cinkosa a team tagjainak sem. Nem csak nem etikus, de nem is jelent valódi segítséget, ha a kívülről jött szakember a vezetők háta mögött összekacsint a munkatársakkal vagy elköteleződik a vezető mellet, bármilyen módon belebocsátkozik a közösség belső dinamikájába. Ha az a téma, amivel a szupervíziós csoport foglakozik, a közösség működésével, működési zavarával, a munkatársak közötti személyes konfliktussal, bizonyos vezetői döntések, intézkedések nyomán fellángolt indulatokkal, a csoporton belüli rivalizálással kapcsolatos, a szupervizor a legtöbbet azzal segítheti, hogy mindezt máshonnan látja (a szupervizor szó magam alkotta magyarítása: „máshonnan látó”), és segít az érintetteknek is máshonnan látni, újabb nézőpontokból szemügyre venni a felmerült kérdést. Ilyenkor abban támogatom a csoportot, hogy mindenek előtt a konfliktus kialakulásnak folyamatát tárjuk fel, a felszíni indulatok, összecsapások mélyebb rétegeit próbáljuk megérteni, és csak ezután tegyünk kísérletet a számukra közösen vállalható megoldások számbavételére. 

Gyakran tudatosan vállalom a „tolmács” szerepét, segítve, hogy mindenki, minél konkrétabban elmondhassa gondolatait, minél őszintébben kifejezhesse érzéseit, hogy lehetőleg mindenki szóhoz juthasson, a hangadók ne szívják el a levegőt a nehezebben megszólalók elől, a titkolózás megszűnjön, a háttérben való suttogások nyíltan felszínre kerüljenek. Nem ritkán igyekszem lassítani a megbeszélés folyamatát, időt teremtve arra, hogy a team tagjai jobban megértsék egymás véleményét, érzéseit, hogy a „nyelvek hegyén” lévő gondolatok szavakban öltsenek testet. Számos esetben egy közösségen belül azért alakul ki feszültség, egymás iránti elbizonytalanodás vagy éppen gyanakvás, mert nem sikerül egymást odaadó figyelemmel végig hallgatni, mindenki mondja a magáét, egymás mellett elbeszélve, - így alakul ki az a „kommunikációs dugó”, aminek a kihúzása a szupervíziós csoport egyik fontos feladata. Az unszolást, az erőltetett noszogatás vagy a túl direkt leállítást kerülve, szupervizorként fontos funkciómnak érzem, hogy segítsem kialakulni a csoportban a viszonylagos egyensúlyt a könnyen megnyilvánuló, fesztelenebbül kommunikáló, régebb óta a teamhez tartozó, ezért otthonosabban jelen lévő, és szorongóbb, visszahúzódóbb, a közösséghez később csatlakozó, ezért illendőségből mindenkit maguk elé engedő csoporttagok között. 

A Bálint-csoport vezetőjéről megfogalmazottakat igyekszem tudatosan, belülről átélni és alkalmazni: „A meghallgatni tudás igen komplex természetű vezetői funkció. Kíváncsiságot, emocionális nyíltságot és érdeklődést, fantáziát, az anyagnak és az értékeknek pszichikus organizálását, értékelését, a lényeges és a lényegtelen megkülönböztetését, intuíciót, a beleérzés és a kritikai távolságtartás váltakozását, identifikációt, empátiát, türelmet ölel fel.” (7) De mondhatjuk ugyanezt egyszerűbben is, a Bálint Mihálytól kölcsönzött szép, kifejező hasonlattal is: „Figyelmesen hallgassunk, a bőrünk összes pólusával.”(8) 

A jó személyiségű, hivatását felelősséggel végző segítőt éppen arról ismerhetjük meg, hogy szakmai megtorpanásait, a személyes érintődésekből fakadó nehézségeket, tevékenységével kapcsolatos elbizonytalanodásait nem titkolja, hanem vállalja, mert szeretné őket jobban megérteni és tanulni is akar belőlük. Amit a kutató orvos az agy és a társadalom működéséről  ír, az bátran alkalmazható a segítő szakemberre is: „Minden jel arra mutat, hogy a fejlődés végső soron mindig a hibáknak köszönhető: egy tévedhetetlen agy soha nem tudna újítani sem. Az emberi társadalomban szintén minden fejlődés a fennálló állapotok megkérdőjelezésével kezdődik… Legalábbis ez idáig még mindig így történt.”(9)

A szupervízió, a segítő hivatást gyakorlók számára, jól alkalmazható tanulási módszer. Tudom, hogy a tanulásról - úgy általában - egészen más fogalmaink vannak: a tanár elmondja az adott témakörhöz tartozó információkat, ismereteket ad át, amit aztán a diák, egy idő múlva felmond, visszaismétel. A tanulásnak ebben a formájában – aminek talán az alapoktatásban van is helye – édeskevés a kreativitás, az önálló gondolkodásra serkentés, a saját, személyes alkotás. A felnőtt-oktatásnak éppen ezért egészen másként kell működnie: a „diák” megtanult hivatását, mesterségét gyakorolva szembe találkozik olyan helyzetekkel, amelyekre az iskolapadban nem készítették, nem készíthették fel, - a gyakorlatban felmerült kérdéseire keresi a választ. Ki kell mondanunk: az a tanulási forma hatékony, hasznos, az az ismeret válik a sajátunkká, érik a gyakorlatban is hasznosítható tudássá, ami személyes megtapasztalással párosul. A csoportos szupervízió ehhez, a gyakorlatban felvetődött kérdésekre választ kereső, a személyes tapasztalatokat és megtapasztalásokat is mozgósító tanulási folyamathoz nyújt keretet és kínál technikát.          

A szupervizor, ha jól használja mesterségét, a máshonnan látással és a máshonnan láttatással segít a legtöbbet, - és ehhez máshonnan is kell jönnie. Nem lehet a segítő közösség tagja, a stáb vezetője. Erik H. Erikson szerint: „Miközben megfigyeljük az életet, egyszersmind meg is merülünk benne; ez a körülmény megfoszt bennünket attól, a lehetőségtől, hogy… körülményeink korlátozott nézőpontjain képesek legyünk felülemelkedni.”(10) 

A szupervizor nem független mindentől és mindenkitől, úgy általában: nem egy másik bolygóról érkezik, jó esetben ő maga is elkötelezett segítőként tevékenykedik, tehát belülről ismeri a segítő hivatást, de ahhoz, hogy új nézőpontokhoz tudja segíteni a szupervíziót kérőket, mégis kívülről kell látnia a történéseket.

Tiltakozom mindenféle, a segítő hivatásokon belüli hierarchikus gondolkodás ellen. Csak példaként említem: szememben a pszichoterápia nem több, mint a telefonos segítő beszélgetés. Mind a kettőnek megvan a maga helyén, a maga értéke. A szupervízió nem több, nem fontosabb, mint az ügyelőtárssal való megbeszélés, a csoportos konzultáció vagy a szakmai vezető tanácsa. Egyszerűen a szakmai támogatás egyik formája, ami ugyanúgy nélkülözhetetlen, mint az előzőek.

HOGY VÁLASZOK SZÜLESSENEK, ÉS NE A VÁLASZ

„Az élet igazi nagy vállalkozásai

legtöbbször nem hőstettek,

hanem türelemjátékok.”

Márai Sándor (11)

A szupervízió munkamódszerét nem könnyű elsajátítani, de akik már megtették, minden bizonnyal megerősíthetik: érdemes. Miben is áll ennek a nehézsége? Amikor egy csoportnyi, azonos területen tevékenykedő szakember, segítő szolgálatot végző munkatárs összegyülekezik, mindenféle kísértéseknek vannak kitéve. Lássuk a leggyakoribbakat: könnyűszerrel kialakul a versengés a jobb, legjobb szakember címért, vagy lázas keresésbe fognak, hogy megtalálják az „igazságot”, esetleg szellemi birokra kelnek a különböző lélektani iskolák képviselői, sor kerülhet a felszínt karcoló pengeváltásokra, s ha már végképp kifogynak a harci eszközökből, jöhet a jól bevált fegyver, a szakmák, szakmacsoportok, rangok, beosztások hierarchiája.

Írásomban már korábban is idézett agykutató szerint: „…az emberi kapcsolatokban alapvetően három különböző technikát lehet alkalmazni: az erőt, a furfangot és a piaci alkut…; az erő alkalmazása azt jelenti, hogy a másikat egyszerűen rákényszerítjük a nekünk tetsző cselekvésre; a furfang alatt ügyes színlelést, megtévesztést, igazából hazugságot és csalást kell érteni; végül az alku jelentené a becsületes üzletet, amikor mindkét fél feltárja a kártyáit és erőszak vagy félrevezetés helyett megpróbál tisztességesen megegyezni.”(12)  Kell hogy legyen egy negyedik technika is, amit nevezzünk: fórumnak. Tagadhatatlan, hogy a győzni és legyőzni akarás szenvedélye elevenen él bennünk, erőteljesen lehet jelen a szakmai megbeszéléseken is. A csoportos szupervízió keretei között meg kell tanulni, ha túl gyorsan akarunk valamit megérteni, akkor nagy a kísértés, hogy felszínesen racionalizáljunk és elhamarkodottan értelmezzünk, vagyis: „együttműködés helyett harci helyzet alakul ki.”(13)  A szupervíziós csoportban nem szabad hagyni kialakulni a „harci szellemet”, az elhamarkodott értelmezést és az ebből fakadó ítélkezést; viszont segíteni kell kialakulni és ébren tartani a figyelmet, a résztvevők élénk aktivitását,  az eltérő nézetek őszinte kimondását, egy szóval: a hasznos csoportmunka energiájául szolgáló kreatív  csoportdinamikát. 

Ezt a kettős célt szolgálja a témaválasztásban, a vélemények felszínre segítésében, a pozitív, alkotó erők támogatásában, a destruktív megnyilvánulások leszerelésében tetten érhető nondirektivitás, és a csoportfolyamatok kézben tartásában jelentkező határozott csoportvezetés.

Érdemes jelezni azokat az ellenállási formákat, és az ezekre adott csoportvezetői válaszokat, amelyek a szupervíziós munkában – mint bármelyik másik csoporthelyzetben is – elkerülhetetlenül jelentkeznek. Elkerülhetetlenül, mondom, s ezt fontosnak tartom alá is húzni. Attól a pillanattól kezdve ugyanis, hogy egy csoportnyi ember leül, kört alkotva, s közéjük ül a vezető, törvényszerűen beindulnak bizonyos lélektani folyamatok: sokat sejtető vagy éppen mindent elfedő hallgatás, rivalizálás az egyes csoporttagok között, verseny a vezető „melletti” hely megszerzéséért, agresszió, bűnbakképzés; működésbe jönnek bizonyos ellenállási formák. Ha ezek a lélektani történések nem gazdagítanák a csoportmunkát, akkor valami „színtelen-szagtalan” együttlét lenne belőle. Az pedig nem sok haszonnal szolgálna.  Jöjjenek csak ezek a dinamikák: a csoportvezető szakmai felelőssége a beindult folyamatok felismerése, kézben tartása, és a konstruktív kommunikáció, a hasznos csoportmunka szolgálatába állítása. „A csoport vezetőjének tehát azt a különleges képességet kell kifejlesztenie, hogy átélni, észlelni és szabályozni tudja nem csak a csoportrésztvevőknek (indulatáttétel), de a saját magában is (viszont-indulatáttétel) keletkező tudattalan történéseket.”(14) 

A csoportos szupervízión gyakori ellenállási forma lehet a hallgatás. A csoport érdektelenséget mutat, nem javasol témákat, a felvetett kérdésekhez nem szól hozzá, nem mutat együttműködést. Ennek több oka is lehet, természetesen a mozgató rugók nagy része nem tudatos. Talán a vezető képességét teszik próbára, rátermettségét tesztelik, próbálgatják, mennyire bízhatják rá magukat, különösen is, ha új a vezető. Team-szupervízió esetén előfordulhat, hogy a felvetett téma érinti a hatalmi struktúrákat, ezért a csoporttagok nagyfokú óvatosságot mutatnak, kivárnak, figyelnek. Ha a hallgatás a téma megfogalmazása után jelentkezik, az is előfordulhat, hogy a csoport nem érzi magát elég erősnek, felkészültnek ahhoz, hogy a referálónak segítsen, hogy aktív legyen, fél a kudarctól, a felsüléstől. Ha a hallgatás oka nem kerül felszínre, ellehetetlenül a közös munka, ha nem veszünk tudomást a csendről, és a továbbhaladást erőltetjük, növekszik az ellenállás, a „kevésbé hallgatókat” is magával rántja a kínos feszültség: bármihez fogunk hozzá, az csak erőltetett és nehézkes lesz. Tegyük „hallhatóvá” a csendet: kérdezzük meg a csoportot, ki mit gyanít a hallgatás hátterében, miért hallgatunk, miről szól a csend? Adjunk időt a feszültségek, szorongások felszínre törésének, - ez az idő busásan megtérül majd. Fogalmazzuk meg újra a szupervízió célját: a külső szakember segítségével, újabb megközelítési módokat keresni, viszont nem szeretnénk szakmai vagy morális döntéseket hozni, legfeljebb  előkészíteni a szükséges döntéseket. Mondjuk ki, de csak a hallgatás okairól szóló válaszok türelmes meghallgatása után: a szupervízión nem érvényesülnek a hatalmi struktúrák, mindenki véleményének ugyanannyi az értéke. Mindeközben pedig nehogy megfeledkezzünk a referálóról, a téma felvetőjéről, aki könnyen úgy érezheti, jobb lett volna inkább hallgatnia, hiszen most miatta van ez az egész felhajtás. Biztosítsuk arról, hogy ha valakit valami nyomaszt, bánt, terhel, annak mindig elsőbbsége van, nem kell mérlegelnie, hogy az ő témája nehéz-e, könnyű-e a csoportnak, illik-e idehozni vagy sem. Ezt majd a csoport, a szupervizor vezetésével eldönti. Általában is igaz, hogy becsüljük meg a témát hozókat, a kérdés feltevőket, az esetről referálókat, - a bátrabbak így adhatnak mintát a nehezebben megszólalóknak is. 

Előfordul, hogy a csoport tagjai a referáló kollegát mértéktelenül bírálják, Bálint Mihály ebben tendenciát lát a témát felvető csoporttag izolálására. Ennek oka lehet valami személyes konfliktus, szakmai, morális nézetkülönbség, a csoport egészétől vagy egy valakitől elszenvedett személyes sérelem. Ezeket a búvópatakként fel-feltörő feszültségeket érdemes felszínre segíteni, a rejtett sérelmet, nézetkülönbséget néven nevezni, kísérletet tenni a tisztázásra, a feszültség feloldására. Egy team belső kohézióját, az alkotó munka feltételeit kevés jelenség rombolja annyira, mint a felszín alatt, suttogva terjedő félinformációk, gyanakvó megjegyzések, és az ezekből táplálkozó, rejtőzködve pusztító feszültségek. Gyakran előfordul, hogy ezekről a jelenségekről az első információt az egyéni szupervízión hallom. Mindig arra bátorítom az egyéni szupervíziót kérő munkatársat, hogy a kialakult helyzet miatti rossz érzését, elbizonytalanodását hozza felszínre a csoportos szupervízión, ott lehet ugyanis ezekkel a kérdésekkel úgy foglalkozni, hogy valami tisztázó megoldás is születhessen. 

Az is ismert csoportjelenség, hogy az indulat valójában a szupervizornak szól, de a vezető helyett egyik csoportrésztvevőt támadják meg. A segítő közösségben végzett szupervizori tevékenység nem örökös,  és nem is határozatlan időre szóló megbízatás. A feladatot mindig egy évre vállalom. Az év végén a csoportban értékeljük a közös munkát. Ha ennek az értékelő megbeszélésnek az az eredménye, hogy folytatás következik, újra megbeszéljük a munka feltételeit, az esetleges változtatásokat, megkötjük a szakmai együttműködésünket szabályozó szerződést. Be kell vallanom, hogy ezt az éves szerződéskötést, és az évenkénti értékelést korábban, szupervizori tevékenykedésem elején, magam sem tartottam ennyire fontosnak; elengedhetetlen szükségességét a saját bőrömön tanultam meg.

Akármi is a konfrontáció oka, fel kell „deríteni, hogy itt milyen átviteli szint játszik szerepet, és mi lehet a tulajdonképpeni értelmezés.”(15) Ezt követően lehet visszatérni a munkatémához. 

A hatékony csoportos szupervíziót segíti a téma egyértelmű megfogalmazása, és annak a csoportmunka középpontjában tartása mindaddig, amíg a témát felvető csoporttag és a csoport számára a megfelelő színtű feldolgozás meg nem történik. A szupervíziós csoport elején témagyűjtést végzünk. Fontos szempont: ami erősen foglalkoztat valakit, ami kérdésként, dilemmaként, kudarcként, sikerként erős érzéseket vált ki valakiből, azt a legjobb kimondani, a csoporttal megosztani, új szempontokból is megnézni. Azt természetesen nem tudjuk garantálni, hogy minden felvetett kérdést az adott csoportos szupervízión megbeszélünk, hiszen az idő kereteket szab, de meg van az esély rá; azok a témák viszont, amelyeket nem vetnek fel, garantáltan nem kerülnek terítékre. Ne sajnáljuk az időt és a fáradságot a csoport által kiválasztott munkatéma, és a kérdést felvető csoporttag minél teljesebb megértésére. Másként fogalmazva: ne ugorjunk fejes azonnal a megoldás keresésébe. Tisztázó kérdésekkel – de nem faggatózva! – segítsük a referáló munkatársat a téma minél érhetőbb, konkrétabb, személyes érintődését is magában foglaló megfogalmazásában. A téma ilyen módon történő  „megtalálása” egyrészt időt ad a referálónak a közös munkára való felkészülésre: oldja szorongásait, amelyek a többiek előtt való „kitárulkozás” érzéséből, esetleg a „kényesnek” vélt téma felvetéséből fakadtak. Másrészt a csoport  „rákészülését” is szolgálja a téma lassú, türelmes, a részleteket tisztázó megközelítése: csökkentheti a csoport ellenállását, a téma lassan „érdekessé” válik, belendül a segíteni akarás, kreatív érzelmi folyamatok erősödnek meg, a figyelem egyre inkább a konkrét szituációra irányul, felidéződnek a csoporttagokban az azonos helyzetek, a hasonló szituációkhoz kapcsolódó személyes megtapasztalások.

A téma feldolgozása közben arra törekszünk, hogy minél több oldalról vegyük szemügyre a kérdést; minél több gondolat, érzés, szakmai tapasztalat szólaljon meg, segítő szándékkal, tehát ítélkezés, okoskodás, kioktatás nélkül. Ezt a célt segíti elérni, ha a csoporttagok nem az előző megszólaló szavait értelmezik, magyarázzák, értékelik, hanem mindenki a maga meglátását, a tárgyalt témával kapcsolatos szakmai tapasztalatát, és a témával kapcsolatos, a megbeszélés közben keletkező érzéseit osztja meg a közösséggel. Hasznos, ha az is egyre inkább tudatosodik a csoportban, hogy az általános megfogalmazások eltávolítanak a munkába fogott téma megértésétől; az általánosságok fokozatosan csökkentik az aktivitást, megölik az érdeklődést, kioltják a figyelmet. Éppen ezért a szupervizornak - egyértelmű jelzéseivel - elő kell segítenie, hogy a szupervíziós csoport résztvevői konkrétan fogalmazzanak, a témánál maradjanak, vállalják személyes érzéseiket, saját meglátásukat mondják, és egyes szám első személyben beszéljenek.

A szupervizor csak nagyon ritkán bírható rá arra, hogy elméleti fejtegetéssel vegyen részt a téma feldolgozásában. Inkább azokat a mondatokat hangsúlyozom, amelyet egy-egy csoporttag már korábban kimondott, és a munka folytatása szempontjából fontosnak ítélek meg. Összegzek, egyes gondolatokat felerősítek, leejtett szálakat újra felemelek, háttérbe szorult véleményeket előtérbe hozok, kérdésekkel inspirálom a munkát. Ha valamivel, ezeken kívül, hozzá akarok járulni a téma feldolgozásához, akkor a tudományos fejtegetés helyett inkább történeteket mesélek, saját tapasztalatomból vett eseteket vagy irodalmi példákat. A történetek érzelmileg sokkal inkább megmozgatnak, elgondolkodtatnak, s nem hangoznak tantételként: mindenki egyéni módon vonatkoztatja magára őket. Az itt körvonalazódó szemlélet  „arra készteti a csoportvezetőt, hogy az emberekkel kapcsolatos megfigyeléseket egyre egyszerűbben fogalmazza meg. Az ember nem vonulhat vissza a gyakran ugyancsak homályos szaknyelv mögé.” (16) 

A szupervíziós csoport célja tehát: válaszok szülessenek először, - s csak utána a válasz. Tréfásan azt is mondhatnám: ha az első öt percben kimondjuk a megfellebbezhetetlen igazságot, az egyetlen helyes választ, állásfoglalást, akkor nem tudok megdolgozni az óradíjamért. Természetesen többről van szó. Ahhoz, hogy egy-egy kérdés, téma, dilemma több szempontból is megvizsgálásra kerüljön, olyan módon, hogy minden csoporttag szabadon kifejtheti véleményét, megoszthatja tapasztalatát, anélkül, hogy közben kioktatnák vagy megítélnék, és közben a véleménykülönbségek is akadály nélkül felszínre kerülhetnek, ahhoz bizony először a válaszokat kell összegyűjteni, felszínre segíteni. Csak utána lehet kísérletet tenni arra, hogy - mindenek előtt a témát felvető -, és vele együtt az összes többi csoporttag is megtalálja maga számára a választ.                           

De szóljon minderről egy történet, a történetmesélést terápiás eszközként használó, perzsa származása, nyugaton praktizáló terapeutától: Mohamed prófétáról mesélik a következő történetet: a próféta, kísérőtársával egy nagyvárosba érkezett, hogy hirdesse a tant. Hamarosan csatlakozott hozzá egy követője. „Uram! - mondta -, ebben a városban a balgaság rakott fészket valamennyi házban. Lakói csökönyösek, és nem vágynak arra, hogy valamit is tanuljanak. Egyet sem tudnál megtéríteni a kőszívűekből.”  – „Igazad van!” – felelte jóságosan a próféta. Kis idő múlva egy másik hívő járult, örömtől ragyogó arccal a próféta elé: „Uram! Boldog városba érkeztél. Az emberek áhítják az igaz tant, és megnyitják szívüket szavaid előtt.” A próféta jóságosan mosolygott, és ismét azt válaszolta: „Igazad van!” – „Ó, uram – szólalt meg erre kísérője -, az elsőnek azt mondtad, hogy igaza van. A másiknak, aki homlokegyenest az ellenkezőjét állította, megint csak azt mondod, igaza van. Hogy lehetne a fehér ugyanaz, mint a fekete?’ Mohamed erre azt felelte: „Mindenki olyannak látja a világot, amilyennek látni szeretné. Miért akarnám megcáfolni akár egyiket, akár a másikat. Ez csak a rosszat látja, az meg csak a jót. Mondhatod-e, hogy valamelyikük is tévesen lát? Hisz az emberek itt is, akárcsak mindenütt, egyszerre rosszak és jók. Nem mondtak nekem semmi igaztalant, csak tökéletlent.”(17) 

A témát hozó csoporttag szabadon válogathat a maga számára mindabból, ami gondolatként, véleményként, szakmai tapasztalatként, érzésként a csoportmunka során elhangzott. Ő maga meg is fogalmazhatja a szupervízió végén, hogy saját felvetett kérdésével kapcsolatban mire jutott, mit értett meg, milyen megoldás, válasz körvonalazódik a számára. Természetesen bármelyik csoporttag csatlakozhat a referálóhoz és elmondhatja, hogy a feldolgozott témával kapcsolatban milyen felismerésekre jutott. De nem a csoport dönti el és nem a szupervizor mondja ki a személyre szabott konklúziót.

Egy-egy, az egész segítő közösséget érintő szakmai, személyi kérdésben, a szupervíziós csoport végére körvonalazódhatnak a konkrét megoldási lehetőségek, szakmai vélemények, de az ezekből fakadó döntéseket már nem itt, hanem a szervezeti rendszer megfelelő szintjén kell meghozni: vezető egy személyben, vezetőség, stábülés, közgyűlés, és a sor, a helyi sajátosságok figyelembe vételével folytatható.

A csoportos szupervízión a tanulási folyamatra helyeződik a hangsúly. Csak remélni tudom, hogy ez az alaptétel egész írásomat áthatja. Egyszerűen szólva: hiszünk abban, hogy egy-egy téma ilyen módon történő megbeszélése nem csak azt eredményezi, hogy a kérdést felvető kollega személyesen segítséget kap gondja megoldásához, dilemmája megválaszolásához, hanem a munka során mindenki más is tanul. Nem is csak a hasonló esetekre nézve tanul meg valamit, hanem általában, mestersége, segítő hivatása mindennapos gyakorlásához kap érzelmi támogatást, szakmai segítséget. A szupervízió biztosította külső kontroll rendszeres igénybevételével erősödik a belső kontroll, a segítő rutinosabban használja az önreflexiót, s ezáltal biztonságosabban gyakorolja hivatását.

Kétségtelen, hogy az a tanulási folyamat, amit a csoportos szupervízión élhetünk át - az erőteljes belső, személyes munka eredményeként -, eredményez önismereti gazdagodást is. Egyet értek a már idézett Dieter Eickevel: „…arra törekszünk, hogy a csoport tagjainak bizonyos önismeretet nyújtsunk, mégpedig indirekt úton, szigorúan mellőzve a résztvevők személyes élettörténetének analízisét…”(18)

Még valamit, amiről ritkábban esik szó a szupervízióval és általában a csoportmunkával kapcsolatban: nem csak önmagunk jobb megismerésére tehetünk szert (ha csak nem hárítjuk ennek lehetőségét kézzel-lábbal), hanem egymás jobb megismerésére is. Aminek hatására szelídülhetnek az előítéletek, nőhet az egymás iránti bizalom; könnyebb lehet  segítséget kérni és adni; egyszerűbbé válhat egymás másságának és a jó szándékú kritikának az elfogadása, a saját vélemény mások előtti vállalása. Tapasztalatból tudom, hogy a segítő közösségek milyen sok mindennel próbálkoznak, ami – úgy mond – „közelebb hozza” egymáshoz a munkatársakat, segíti a jó „csapat” összekovácsolódását. Fontos a képzéseken, továbbképzéseken közösen eltöltött idő, a szakmai fórumokon való közös részvételek, stáb értekezletek, a kötetlen együttlétek, a közösen megtartott ünnepek, az egyéni barátságok. Mégis, mindezek mellett – semmiképpen sem velük szembe állítva! -, egymás legmélyebb, a szakmai munkát leginkább gazdagító megismerését nem a szupervíziós csoport szolgálhatja-e a leginkább? Az a közös szakmai együttlét, ahol segítő identitásunkból, konkrét esetekhez történő hozzáállásunkból, ügyelői munkánk szakmai fogásaiból, a kliensekkel való kommunikációnkból, személyes érintődéseinkből, erősségeinkből és vak foltjainkból  - jó esetben! - a legtöbbet oszthatunk meg egymással. 

Az a segítő, aki a szupervízió kínálta tanulási folyamatról lemond, az könnyen magára marad örömeivel és gondjaival, a segítő közösségen belül elmagányosodik; szakmai munkájában kifárad, mert nem érik új impulzusok. A kötelesség még jó ideig a telefon mellett tarthatja, de mit ér az egész így?

TALÁN…

„Már nem szeretem 

a ’bátor’ embereket, 

gyanakvással szemlélem őket. 

Kínjában mindenki bátor…

A szívós embereket szeretem,

akik végül is teljesítik azt,

amire vállalkoztak;

s közben talán

nem is olyan bátrak.”

(Márai Sándor) (19)

Életem első tréningjén, amit Hans van der Geest holland kiképző szupervizor tartott Budapesten, a nyolcvanas évek elején, lelkigondozóknak, terapeutáknak, gyakran hallhattam a csoportvezetőtől egy szót: „vielleicht = talán”. Egymás esetjegyzőkönyvének megbeszélése vagy egy konkrét lelkigondozói fordulat elemzése közben gyakran elragadtattuk magunkat, amolyan magyaros virtussal: „Ezt nem lett volna szabad mondanod!” – „Ez így nem helyes!” – „Rossz helyen kérdeztél!” -  „Nem jól válaszoltál!” Kiképző szupervizorunk gyakran széttárta kezeit és sokat sejtetően csak ennyit mondott: „Talán.” Lassan meg kellett tanulnunk az egy szavas instrukció jelentését: Talán igen, talán nem, - ne hamarkodjuk el a választ, ne zárjuk rövidre a kérdés megválaszolását, engedjünk utat a fantáziánknak, nézzük meg a helyzetet több oldalról is, először megérteni akarjunk, és csak utána megoldást keresni; ne legyőzni akarjuk egymást, hanem meggyőzni.

A szupervíziós munkának nem az ideális és nem is az egyetlen, feltétlenül kívánatos formáját kívántam bemutatni írásomban, hanem csupán az egyik lehetséges módját, - de még így is érdemes megszívlelni záró történetünket:

A rabbi áll az ablakban és figyeli az utcai járókelőket. Egyszer csak beszólít egy fiatalembert és megkérdezi tőle: „Barátom, ha egy pénzzel teli erszényt találnál az utcán, visszaadnád-e jogos tulajdonosának?” – „Habozás nélkül, rabbi!” - hangzott a felelet. – „Ostoba vagy!” – válaszolta a rabbi, és útjára engedte. Kisvártatva egy másik járókelőt hívott be: „Válaszolj őszintén, ha egy pénzzel teli pénztárcát pillantanál meg az utcán, visszaadnád-e tulajdonosának?” – A fölényes válasz gyorsan csattant: „Dehogy adnám vissza, nem hibbantam meg!” – A rabbi csak ennyit válaszolt szomorúan: „Gonosz vagy!”  – A rabbi sokáig nézett ki az ablakon, míg újabb járókelőt hívott be, neki is feltette a kérdést: „Fiam, ha eléd pottyanna az utcán egy pénzzel teli erszény, visszaadnád-e a tulajdonosának?”  – „Rabbi, honnan tudjam most, hogy akkor milyen lélek lesz bennem. - hangzott a válasz. De, ha ez történne velem, adja az ég, hogy a jobbik énem győzzön és visszaadjam a talált pénzt tulajdonosának.”  – „Okos vagy.” – mondta neki a rabbi.

Adja az ég, hogy minél többször a jobbik énünk győzzön, a magunk és mások erényeiből és hibáiból, erősségeiből és gyengéiből, kudarcaiból és sikereiből egyaránt tanulni vágyó énünk, s használjuk a szupervízió kínálta lehetőségeket jól, s jóra ! 

Ehhez nyújthat tanulmányom némi segítséget. Talán…

Az öngyilkos hívókkal kapcsolatos beavatkozás módjai két öngyilkosság-prevenciós központban

Marc S. Daigle, bölcsészdoktor és Brian L. Mishara bölcsészdoktor

Az öngyilkossági megelőzési központok hívóinak főként olyan önkéntesek segítenek, akiket arra képeztek ki, hogy szembeálljanak ezekkel a krízishelyzetekkel. Ez a szolgálat a beavatkozásnak ezt a folyamatát értékelte ki, hogy jobban meg tudjuk érteni a beavatkozások természetét és meghatározó tényezőit. Az öngyilkos kliensek összesen 617 hívását egy 20 kategóriás osztályozó eszközzel a segítők válaszlistájával osztályozzák. A csoportanalízis meghatározta, hogy 617 beavatkozási profil a két mód vagy stílus egyikének felelhet meg: nondirektív  („Rogeriánus” - 391 hívásnál) vagy irányító  (226 hívásnál).  A további analízis azt mutatta, hogy a beavatkozás sajátos módja többnyire maguknak a hívóknak a jellemvonásaival, mint az önkéntesek jellemvonásaival volt összefüggésben. 

Az önkéntesekre épült öngyilkosság-megelőzési és krízis-beavatkozási központok Észak-Amerikában fejlődtek ki, és a világ legtöbb országában autonóm szolgálatokként az egészséggondozás előzően tradicionálisabb formáiból fejlődtek ki. A kiszolgált ügyfeleknél megmutatkozó néhány egybeesés ellenére ezt a szociálpolitikai tényt nem teljesen ismerik el, amikor a költségszakasz vizsgálatokat létrehozzák. Néhányan valóságos „kettősséget” látnak a gyakorlat két formája között, azonban az Amerikai Öngyilkossággal Foglalkozó Tudományos Társaság azt állítja, hogy az önkéntes és a hagyományos szolgálatok kiegészítőként működnek. Bár szerte a világon  öngyilkos hívók ezrei vannak minden nap kapcsoltban ezekkel a központokkal, kevés olyan kutatás van, amely ezeknek a beavatkozásoknak és tényezőknek a természetére vonatkozik, amelyek befolyásolják azokat a beavatkozási módokat, amelyekben a hívók részesülnek. Annak fontossága miatt, hogy többet tudjunk az öngyilkos hívókkal kapcsolatos telefonos beavatkozásokról, ez a vizsgálat megvizsgálta a beavatkozási módok osztályozásának metodológiáját és felfedezte a különböző beavatkozási módok meghatározóit két önkénteseken alapuló, prevenciós központban Québecben, Kanadában. 

Néhány évvel ezelőtt néhány szakember az önkéntesek munkáját a telefonos öngyilkossági prevenciós központokban „telefonon történő tanácsadásnak” vagy „amatőr tanácsadásnak” minősítette (Barraclough és Hughes, 1987). Ez vagy azt mutatja, hogy ami az önkéntesek által a telefonos beavatkozás során történik az eltér a szakszerű tanácsadástól vagy azt, hogy az önkéntesek ugyanazt a beavatkozás-típust folytatják, mint a szakemberek, csak kevesebb szakértelemmel. Valaki feltételezheti azt is, hogy a közvetítő eszköz, a telefonrendszer eltér a szokásos mentális egészségügyi rendszerben alkalmazott szemtől szembeni megbeszéléstől, és ez önmagában eltérő beavatkozási módokhoz vezethet. 

Ma a telefonos beavatkozások könnyen hozzáférhetőek a legtöbb nagyvárosi kerületben bárkinek a számára, akinek azonnali segítségre van szüksége éjjel vagy nappal bármely időpontban. Az öngyilkossági prevenciós és krízis beavatkozási központokhoz érkező nagy számú hívások alapján nyilvánvaló, hogy a klienseket kielégítik ezek a kapcsolatok. Az önkéntesek rendszerint speciális képzést kapnak, hogy biztosítani tudják az önkéntes szervezet által megállapított kívánalmakat. Megtanulhatják az „aktív hallgatás” technikáját, és kiképzik őket arra is, hogy több irányítást és beavatkozást adjanak, azaz egy aktívabb szerepre, különösen azokkal a kliensekkel kapcsolatban, akik krízisben vannak. Viszont kevés kutatás van arra vonatkozóan, hogy az önkéntesek valójában hogyan ültetik át a gyakorlatba képzettségüket, amikor egyedül vannak a telefonvonalban, és szembe találják magukat az öngyilkos hívóval. Mint ahogy bármely intervenció típust nehéz pontosan leírni, hogyan haladnak ezek az önkéntesek ügyfeleik telefonon történő megsegítésében. 

Kezdetben az önkéntesekkel történő öngyilkossági prevencióra vonatkozó kutatások többnyire ezeknek a beavatkozásoknak a lehetséges „eredményeire”, mint fejlődésükre vonatkoztak (utalnak itt a szokásos fejlődés-kimenetel kutatási paradigmára, mint ahogy nem teljesen kielégítően Kiesler említette 1986-ban.) Még ma is az irányelvek és a programok tervezőit gyakran inkább a telefonon történő beavatkozásból származó öngyilkossági arányok esetleges csökkenésének lehetősége, nem pedig fejlődésük érdekli. Ha pozitív eredményeket kaptak, akkor arra a következtetésre jutottak, a sok zavaró változó ellenére, hogy az arányok csökkenését a „jó” beavatkozás okozta. Azonban ezt a gyakorlatban különösen nehéz „kimeneteli” megközelítést a jelenlegi kutatás csaknem elhanyagolja, mivel nem nagyon informatív arra vonatkozóan, hogy valójában mi történik a telefonon történő beavatkozás folyamán. Ha az a cél, hogy megértsük a beavatkozás folyamatát, akkor közvetlenül lehet megvizsgálni a telefonos beavatkozásnak akár technikai, akár klinikai aspektusait. 

A telefonon történő beavatkozás folyamata

Technikai aspektusok
A beavatkozás technikai aspektusaira koncentrálva a nyers adatokat vesszük a program kiértékelési perspektíva kialakításához. Ez azt jelenti, hogy az illető a szolgálatban megállapított célokból indul ki, és aztán folytatja a vizsgálatot, hogy valóságosak-e, vagy hogy a feladatokat megvalósították-e. Egy módszer az adatgyűjtés minőségének egyszerű ellenőrzéséből és a hívó ügyfélre vonatkozó információ regisztrálásából áll (Kolker és Katz, 1971). Mások, mint pl. McGee, Richard és Bercun (1972) megvizsgálták, hogy valójában mennyi időbe telik, hogy telefonon elérjék az önkéntes segítőt. Megállapították, hogy 19 amerikai krízis vagy öngyilkosság megelőzési központ esetében a késedelem nagyon rövid (6 másodperc), ha a központok közvetlenül hozzáférhető rendszerrel vannak jól felszerelve. Egyébként a késés 49 perc is lehet, ha a központok olyan rendszert működtetnek, ahol a segítő visszahívja a hívót, miután az üzenetet hagyott. Mindamellett az ilyen fajta kiértékeléseket nagyon kedvelik az önkéntes központok, különösen, amikor összehasonlították a mentális közegészségügyi központokkal, ahol Windle és Goodstein (1983) szerint a hivatalok egyharmada nem ad választ telefonon vasárnap, pedig törvényes kötelességük lenne. 

Azonban a központ technikai hatékonysága túlmegy az információgyűjtés és a reakcióidő specifikus felmérésén. 

Fowler és McGee (1973) felállított egy teljesebb pontkiértékelési rendszerrel történő megközelítést, amely a telefonon történő beavatkozás három lényeges feladatának felel meg: a hívóval való kommunikálás biztosítása, a hívó helyzetének felmérése, és a közreműködési terv kifejlesztése. Walfish, Tulkin, Tapp, Slaikeu és Russell (1976) is leírt egy ilyen feladat-orientált rendszert, a Walfish Krízis Megállapítás (Contract) skálát. Itt főleg a kiértékelés négy elemére összepontosítják a figyelmet: a hívó belső és külső erőforrásainak kiderítése, a közreműködéssel kapcsolatos terve vagy megállapodásra vonatkozó érzések kiderítése. Ez a két kiértékelési rendszer lényegesen összefügg kölcsönösen, mivel az általános krízis-beavatkozási elméletből jöttek létre (Russell, Slaikeu, Tapp, Tulkin és Walfish 1978).

Ezek a feladattal kapcsolatos megközelítések a szerep megközelítésének (magatartási stratégiák) is megfelelnek, amelyeket kevésbé mereven Powell, Ashton és Heaton fejlesztett ki (1973).

Egy másik technikai megközelítés inkább a központ működését, mint a segítőt veszi figyelembe, bizonyos irányelveket javasolva. 1969-ben Motto (majd később Motto, Brooks, Ross és Allen, 1974) fejlesztett ki ilyen irányelveket. Ezt a minimális normák rendszerét öt adminisztratív alapelv alapján szervezték meg un. szervezési irányelvek, tanácsadási irányelvek, programkiértékelés, és etikai irányelvek. A gyakorlatban 33 témát osztályozott a 0-tól (nem elfogadható) a 4-ig (kiváló). Amikor a hat öngyilkosság megelőző központban alkalmazták (Ross  és  Motto 1971) ez a  kiértékelési rendszer azt mutatta, hogy kettő nem érte el az elismerhetőség minimális szintjét. Ezek a kevésbé megalapozott központok voltak. Másrészt, a két legjobbnak minősített központ a legrégebbi és a legmagasabb szintű volt: a realizmus jó iskolája. 

McGee (1974) is tíz amerikai központ felmérésében is adminisztratív megközelítést alkalmazott, de nagyobb hangsúlyt helyezett a közösségi kritériumokra: a nem szakemberek kihasználására, a szakembereknek tanácsadóként való felhasználására, a prevencióra való hangsúlyhelyezésre, a patológia fogalmának elkerülésére, a műhelymunkáiban való tagságra, és a kiértékelő kutatás végzésére. Megállapította, hogy a legjobb eredmények azokban a központokban voltak, amelyek alapító ügynökségeiktől függetlenül dolgoztak. 

Ezeket az „irányelveket” alkalmazó kiértékelések áttekintésekor Stelmachers (1976) és Stelmachers, Baxter és Ellenson (1978) megállapította, hogy a Motto által kidolgozott rendszer túlságosan a megbízás felé orientálódott. Másrészt, McGee érdeme volt, hogy kijelentette a közösségi értékek fontosságát. Általában ezek a technikai kiértékelések túlságosan korlátozóknak tűnhetnek: nem adnak teljes magyarázatot arra vonatkozóan, hogy valójában mi megy végbe a telefonon történő közbelépés folyamatában. 

Klinika aspektusok

A klinikai aspektusok megközelítését jóval inkább a pszichoterápia hagyományos kiértékelései ösztönzik. 

A klinikai modell főképpen a „segítő” kezelési kapcsolat iránt érdeklődik, ezek a ún. Rogers féle körülmények. 

Lester (1970) pl. a klinikumban végzettek és az új telefonos önkéntesek által folytatott telefonon történő közbelépéseket 1-5-ig a következő dimenziókra osztotta fel:

· empátia,

· tisztelet,

· őszinteség,

· konkrétság,

· önfeltárás.

Ebben a felfedező vizsgálatban megállapították, hogy a klinikusok sokkal megfelelőbbek, azonban mindkét csoportot a Rogers féle elméleti modell szerint „túl alacsonynak” minősítették. 

Knickerbocker és McGee (1973) kutatásaikban a klinikai hatékonyság hasonló modelljét alkalmazták, és ők is megállapították, hogy sem a szakembereik, sem az önkéntesek nem teljesítettek a Rogers féle elméletnek megfelelő, elfogadhatóan magas szintet. Azonban a nem szakemberek esetében magasabb teljesítmény szinteket állapítottak meg, ezzel megerősítették Carkhuffnak (1968) a másfajta beavatkozásokra vonatkozó megelőző eredményeit.  

Hirsh (1981) jóval inkább az öngyilkos hívóval kapcsolatos öngyilkossági beavatkozásokra, mint az általános krízisekre való közbelépésekre összpontosította a figyelmet. Egy jóval szubjektívebb metodológiát alkalmazott a telefonos önkéntesek és szakemberek osztályozásához mind Amerikában, mind az angol központban. Beszámolt arról, hogy az önkéntesek türelmesebbek, kedvesebbek és megnyugtatóbbak voltak. A szakemberek viszont merevebbeknek, feladat- és diagnózis orientáltabbaknak tűntek. 

Genthner (1974) 10 „közösségre épült forró drótot” hasonlított össze arra vonatkozóan, hogyan reagáltak egy olyan hívóra, aki egy szerepet játszott, mindig azonos helyzetben. Ismételten valamennyi központot gyenge minőségűnek találtak a Carkhuff modell szerint. Genthner megállapította, hogy az „elősegítő” technikákat akkor alkalmazták, amikor a segítők közvetlenül a képességeik miatt aggódó hívóval találják szemben magukat. A szerző megmagyarázta azt a megállapítást, amikor a hívó képes arra, hogy „irányítsa” a segítőt.

Másrészt, France és Kalafat (1975), valamint Kalafat, Boroto és France (1979) rámutatott arra, hogy a specifikus képzés fokozhatja az elősegítő technikák önkéntesek általi alkalmazását. A telefonon történő közbelépéseknél csak egy, O’Donnell és George (1977) kutatása mutatta a Rogersi minőségek kielégítő szintjét. 

Hasonló eredményekkel Carothers és Inslee (1974) rámutatott, hogy az empátia szintje alacsony a telefonos interakcióknál (mint bármely nap mint nap történő kölcsönhatásnál) azonban ezek önkéntes, és nem szakszerű szolgálatok, amelyeknek előnye, hogy ingyenesek és mindig hozzáférhetőek. 

D’Augelli és munkatársai (1978) megpróbáltak működőképesebb klinikai konstrukciókat felhasználni kutatásaikban, és kifejlesztgették a segítő verbális válaszok gyakorlatának rendszerét, három kategóriával (és nyolc alkategóriával): 

· Folyamatos válaszok (tartalmas, hatásos) 

· irányító válaszok (zárt kérdés, nyitott kérdés, hatás, tanács) 

· önbeszámolós válaszok (sajátmagának belevonása és felfedése). 

Ezt a rendszert alkalmazva a szerzők megállapították, hogy az önkéntesek egy egyetemes „segítő vonalon” túl közvetlenek voltak és nem alkalmaztak elég nyitott kérdést. 

Crocker (1985) megpróbált a tettető hívóra vonatkozó vizsgálatában más dimenziókat hozzáfűzni: beszélgetési idő, verbális válaszok (nyitott kérdések a zártakkal szemben, reakciók, tanácsok)( és a megértés szintjei, valamint problémamegoldás és elfogadás. Általában a központ kiképzési modelljének megfelelően túl sok hézagot talált a teljesítésben. 

Echterling, Hartsough és Zarle (1980) a Rogersi modellekből  továbbmenve kifejlesztettek egy összetettebb rendszert: a krízishívás kölcsönhatási formulát, amely a telefonos dolgozók 19 magatartását osztályozza. Az eredmények azt mutatták, hogy volt a beavatkozásban egy időleges dimenzió. A skála a kommunikáció négy különböző szakaszát különböztette meg: segítő atmoszféra kialakítása, a krízis felmérése, hatás integráció, és problémamegoldás. Az itt osztályozott „magatartásokat” azonban már úgy tűnik, dokumentáltuk. Slaikeu (1984), aki az összes krízis beavatkozás típusokkal foglalkozott, egy hasonló pszichológiai elsősegély kódolási kézikönyvet javasolt, amelyet fel lehet használni a telefonon történő beavatkozások vizsgálatához. 

Egészében véve, láthatjuk, hogy sok kutató a Rogersi skálákat alkalmazta, amelyeket kívül  álló megfigyelők, Truax és Carkhuff (1967) fejlesztettek tovább, és feltételezték, hogy ezek a minőségek a krízisbe való beavatkozás kulcshelyzeteit mérik. Valójában, nem az összes felmérés mutatta azt, hogy az önkéntesek kielégítő minősítést kaptak, bár a legtöbb központban a szakértelem minimális szintjéről számoltak be. 

Mind a klinikai mennyiségekre, mind a technikai hatékonyság modelljére vonatkozó felmérések kutatása azoknak a minőségeknek vagy feladatoknak az előzetes modelljére épültek, amelyek az összes beavatkozás során a legjobbak voltak. Azonban a vizsgálatok gyakran figyelmen kívül hagyták azt, hogy a hívók tényleg öngyilkosok voltak-e, és hogy alkalmazták-e a „jó beavatkozások” kritériumait a krízis nagyságára való tekintet nélkül. Úgy éreztük, hasznos lenne megpróbálni megérteni a beavatkozás természetét bármely előzetes megítélés nélkül arra vonatkozóan, hogy mi a legjobb, és specifikusan az öngyilkos hívókra összpontosítva figyelmet.

Ebből az áttekintésből láthatjuk, hogy öngyilkos hívókkal kapcsolatos telefonon történő beavatkozások területét még nem vetették alá olyan széleskörű kutatásoknak, mint a pszichoterápia és a tanácsadás területét. Ráadásul erre a témára vonatkozóan kevés kutatás van. A pszichoterápiában és a tanácsadásban már sikeresen alkalmazzák a mennyiségi, leíró módszereket. Azonban úgy éreztük, hogy ezek a módszerek nem tekinthetők szükségszerűen alkalmazhatóaknak az önkéntesekkel történő telefonos beavatkozásoknál. Ezért kifejlesztettünk egy eredeti empirikus megfigyelési és beszámolási módszert arra vonatkozóan, hogy mit csinálnak az önkéntesek telefonon történő beavatkozásaik folyamatában. 

Az volt a célunk, hogy ennek a folyamatnak objektív mérését hozzuk létre, osztályozzuk ezeket a méréseket, és megvizsgáljuk a különböző beavatkozási módszerekkel vagy „stílusokkal” kapcsolatos tényezőket. Arra vagyunk kíváncsiak, hogy vajon a beavatkozás stílusa az önkéntesek jellemvonásainak funkciója vagy a hívók természete ill. az öngyilkossági krízis mértéke szerint változik-e. 

Módszer

Alanyok

Ennek a vizsgálatnak a résztvevői két kanadai öngyilkossági megelőzési központ (Montreal és Sherbrooke, Québec) önkéntesei voltak. Mindkét központot kizárólag öngyilkosság megelőzési centrumnak azonosították, és így csaknem kizárólag az öngyilkos klienseket szolgálták. Az első központ egy fővárosi körzetben helyezkedik el, és napi 24 órát van nyitva, egy héten 7 napon. A legtöbb munkát a szervezet önkéntesei látják el, különösen a telefon szolgálatot. A többi terület az iskolai öngyilkosság megelőzési programokat, az öngyilkos kliensek nyomon követését, az elhunyttal kapcsolatos, öngyilkosság utáni beavatkozásokat és a szakemberek valamint a nem szakemberek kiképzését foglalja magába. A szervezet önkéntesei által adott időre vonatkozóan a telefonszolgálat 1990-91-ben 23.790 órát teljesített, ami 18.852 telefonos beavatkozás (átlag 52 hívás naponta). A beavatkozások teljes száma 38%-os növekedést mutatott az előző évvel összehasonlítva. 

 Másrészt a Sherbrooke központ csak hétfőtől szombatig, reggel 8-tól 24 óráig van nyitva. Más időpontokban van egy „feljegyző” központ, amely általános információt ad a hívóknak. Sherbrookban az önkéntesek 3.936 órát fordítottak telefonszolgálatra ugyanabban az évben: 2.587 telefonon történő beavatkozás történt (átlag napi 8 hívás).

A szűrés után az önkéntesek legalább 32 órás képzést kaptak az öngyilkossági krízis természetére vonatkozóan, valamint azzal kapcsolatban, hogyan segítsenek telefonon keresztül. A képzés szerepjátékokat foglal magába és hospitálás követi, amíg úgy nem ítélik meg, hogy már készek arra, hogy egyedül működjenek. A két központ valamennyi általános önkéntesével kapcsolatban vagyunk, akik felügyeletüket befejezték. Azok közül, akikkel kapcsolatban vagyunk 145 (95%) adta személyes beleegyezését, hogy részt vesz a kutatásban, és végül is 110-et figyeltünk meg. Az összes önkéntes közül, aki egyetértett azzal, hogy részt vesz a vizsgálaton nem mindegyiket vizsgáltuk meg, a szabadságon lévő vagy beteg önkéntesek változó munkaterve és a vizsgálat kiegyensúlyozott időmintája miatt. Az önkénteseket tájékoztatták arról, hogy valaki lehallgathatja kutatási célból néhány hívásukat, azonban a teljes névtelenséget fenn kell tartani. A megfigyelt önkénteseknek ez a vizsgálati mintája csaknem azonos jellemvonásokkal rendelkezett, mint a két központ valamennyi önkéntesének teljes népessége. Főleg nők voltak (59%), átlagos életkoruk 32 év volt, 17-70 évesig terjedően, és csaknem újak voltak a telefonon történő közbelépés területén. 

A kliensek a prevenciós központok 263 hívója közül kerültek ki. Érdekes megemlíteni, hogy a hívók demográfiai jellemvonásai azonosak voltak az önkéntes segítőkéivel: 59% nő volt, és életkoruk 13-72 év között ingadozott. Ezeket a klienseket gyakran „krónikusoknak” (25%) tartották, azaz a hosszú időn át gyakran hívók, visszatérő problémákkal jelentkeztek. A hívás pillanatában gyakran írtak fel nekik előzőleg pszichotropikus gyógyszereket (52%) vagy már vizsgálta őket mentális egészségügyi szakember (60%). Fontosabb az, hogy a hívóknak 71%-a számolt be előzetes öngyilkossági kísérletről, és átlagos öngyilkossági kockázatukat 4,4-nek értékelték ki egy 8 pontos kiértékelési skálán (1 = minimális). 

Ezekből az adatokból azt a következtetést lehet levonni, hogy a mentális egészségügyi szolgálati klienseivel kapcsolatban a fent említett egybeesés eléri a 60%-ot. Másrészt, más ellátás nem volt szükségszerűen hozzáférhető, hogy választ adjon az öngyilkossági prevenciós központok klienseinek éjjel-nappal jelentkező problémáira. Ez nem azt jelenti, hogy az öngyilkosság egy bizonyos krónikusságával vagy mindent áthatóságával nincs mit tenni, sem azt, hogy az öngyilkosság inkább néha egyéni értelmezés. 

Segédeszköz

A telefonon történő meghallgatás beavatkozásokat egy speciálisan erre készült készülékkel végezték. Ez lehetővé tette egy távoli területről az észrevétlen lehallgatást a prevenciós központ beavatkozási vonalain bármilyen jel nélkül.

Az eljárási folyamat mérése

A beavatkozási technikák felismerésére és számlálására a segítők válaszlistáját használják fel, amely egy olyan eszköz, amelyeket úgy terveztek meg, hogy a gyakorló önkéntes 20 felsorolt technikát alkalmazhat az öngyilkos hívóval kapcsolatos beavatkozás során. Ez az eszköz a sok különböző pszichoterápiai megközelítésnél alkalmazott 36 jól ismert technika alaposabb leltározásával az előző tesztekből származik. Ezek a technikák is „verbális válaszmódok”-nak tekinthetők, amelyek az ezen a területen a gyakorlatos önkéntesek által alkalmazott legkönnyebben megfigyelhető viselkedések. 

A segítő válaszok meghatározásai

1. 
Csend 
A hívó két kijelentése között a segítő csendet tart fenn.

2. 
Befejezetlen gondolat 
Szünetek a segítő mondatának közepén, hogy megerősítse a hívót abban, hogy folytassa a mondandóját.

3. 
Tájékozódó/

vizsgálódó/ kutató
Mindenfajta technika, ún. olyan kérdések, amelyek egy sajátos irányból jövő hívást akarnak betájolni vagy egy problematikus aspektust vizsgálnak meg. 

4. 
Elfogadás
Rövid, nem közvetlen kijelentések, (hüm, ühüm, értem, folytassa,) ami a hívó elfogadását mutatja.

5. 
Megnyugtatás
Olyan kijelentések, amelyek csökkentik a hívók szorongását.

6. 
 Jóváhagyás
A hívók magatartásának szelektív jóváhagyása.

7.
Szándékos félreértés
A hívók kijelentéseinek szándékos félreértése, hogy javítsák a kommunikációt.

8.
Moralizálás
Közvetlen utalás a morális vagy etikai magyarázatokra. 

9.
Visszautasítás
A hívó hibás, negatív vagy eredménytelen kijelentéseinek visszautasítása.

10.
Reflektálás
Az érzésekre való klasszikus reagálás, de egyszerű vagy szelektív újbóli kijelentések. 

11.
Tájékoztatás/ javaslat/ tanács
Specifikus információ adása, javaslat a lehetséges alternatívákra vagy közvetlen tanácsadás.

12.
Fenyegetés
Nagyon parancsoló kijelentések, hogy állítsa le a cselekvés folyamatát („Hagyja abba ennek a gyógyszernek a szedését”, vagy „Több segítséget nem adunk”).

13.
Tájékoztatás/ javaslat/ tanács
Ugyanaz, mint a 11-ben de a kommunikációs folyamat folytatásának procedúráján belül.

14.
Fenyegetés
Ugyanaz, mint 12-ben, de a kommunikáció folyamatának folytatásán belül.

15.
Tisztázás / magyarázat
Megpróbálni tisztázni, mit mondott a hívó, vagy több értelmezést adni.

16.
Nagyon alapos magyarázat
Pszichodinamikus magyarázat.

17.
Egyéni tapasztalat
A segítő személyes tapasztalatára való utalás.

18.
A kívülálló személyre utalás 
Mások tapasztalataira való utalás.

19.
Kivetítés
Felkérés, hogy  a hívó egy eltérő időpontban kérje ki valaki másnak a véleményét.

20.
Tájékozódás a segítőről.
Specifikus információ adása a segítőről. (név, életkor, érdeklődés).

1. táblázat
Először két egymástól független megfigyelő egy előtesztet végzett a felderítő 36 technikai skálával. A megfigyeléseik analízise kimutatta, hogy egynél több kategóriát alkalmaztak ugyanahhoz a megfigyelt verbális módhoz. A tesztek alapján egyszerűsítettük a műszert. A végső skálának csak 20 kategóriája van (lásd 1 táblázat), amely két újat is tartalmaz: a 13. tájékoztatás (javaslat) tanács, és a 14. a fenyegetés. Ezek a kategóriák tartalmazzák a beszélgetés vezetési tevékenységet is, és leírják, hogy rendszerint mit csinálnak az önkéntesek a hívóval való lehallgatási kapcsolat fenntartásának folyamata során. Például: „Beszéljen hangosabban, nem hallom” (javaslat), vagy „Kérem ne káromkodjon, mert leteszem a telefont” (fenyegetés).

Eljárás

Az ebben a feladatban résztvevő öt megfigyelő mindegyike egyetemi hallgató vagy pszichológiai vagy szociális munkában jártas volt. Kezdetben 3 órás hivatalos képzést kaptak a kutatási metodológiára vonatkozóan. A kiterjedt utánképzés az aktuális hívások meghallgatásából és az eredmények összehasonlításából állt, amit addig folytattak, ameddig el nem érték az arányok közötti megbízhatósági megfelelő szintjét. 

 Az adatgyűjtést két különböző időszakban végezték: 1988-ban a montreali öngyilkosság megelőzési központban és 1990-ben, ugyanebben a központban és a sherbrooki központban. Minden egyes megfigyelő az első vonalon valamennyi beavatkozást lehallgatott a 4 órás műszak folyamán. A megfigyelők annyi különböző műszakot hallgattak le, amennyit lehetséges volt, számításba véve az ütemtervet, hogy olyan sok résztvevőt foglaljon magába, amennyit lehetséges, és a nap valamennyi időszakát és a hét valamennyi napját is magában foglalja (azaz a montreáli központban 24 órát, egy héten 7 napot). A megfigyeléseket úgy végezték, hogy az önkéntes nem vette észre. A központok etikai bizottsága jóváhagyta a hívások meghallgatását, amely gyakran az önkéntesek felügyeletének része volt, de megtiltotta a hívások felvételét. 

Váltott műszakban a megfigyelő lehallgatta az összes hívást a segítők és a hívók között, csak ritka esetben utasítva vissza a hívásokat, pl. rossz szám vagy a központ adminisztrációjának újrahívása esetén (pl. a személyzet egyik tagjának hívása esetén) vagy ha nem volt öngyilkossággal kapcsolatos. Minden hívásnál minden választ azonnal sorrendben bekódoltak, a segítők válaszlistájának felhasználásával a 20 előre meghatározott kategória egyikébe. Azonban az öngyilkos hívók kijelentéseit a beavatkozás folyamatának vizsgálatakor nem elemezték. 

Elemzésünk a segítők válasza, valamennyi önkéntes kommunikációja volt, amely a két fél közötti kommunikáció során történt, mint ahogy Reid (1978) meghatározta. 

A telefonösszeköttetésben csaknem valamennyi önkéntes kommunikációja rövid volt, és csak egy előre meghatározott kategóriába illett. Ritka esetben úgy tűnt, két technika-típust alkalmaztak a felmérés azonos egységén belül, de az egyik volt túlsúlyban. A későbbiek során a skálán választott kategória nem változott, tekintettel a beavatkozások során történő gyors lépést, és az ismételt meghallgatás lehetőségét is. 
A minősítés megbízhatósága

Egészében véve a segítők válaszlistája megbízható eszköznek bizonyult a verbális magatartások minősítéséhez. Az ebben a vizsgálatban megfigyelt 617 hívó közül 117-et (19%) kódolt be egy vagy több megfigyelő abból a célból, hogy megállapítsa a minősítés megbízhatóságát. Ez a 117 hívó 11,95 arányt képviselt, amelyre vonatkozóan két egymástól független megfigyelő 0,86 átlag megegyezést ért el (K= 0,80).  Ezek közül a hívások közül 45-öt kódolt egy harmadik megfigyelő, aki átlag 0.79 megegyezést ért el (K = 0,71). Különbségek főleg öt kevésbé kihasznált kategóriában fordultak elő, összesen csak a teljes osztályozás 1%-át téve ki. A hívások megfigyelőinek adatgyűjtése után egy másik kutató a két központ adatbázisaiból kapott információkat mind az önkéntes segítőkre, mind az öngyilkos hívókra vonatkozóan feldolgozta, a demográfiai és a szituációnak megfelelő jellemvonásokat illetően. 
Eredmények

A telefonon történő közbelépések leírása

A 20 kategóriás segítők válaszlistáján a megfigyelt 617 hívás 66.953 minősítést hozott létre. 

A 2. táblázat minden kategóriára vonatkozóan mutatja a válaszok összes számát kategória szerint. Tekintettel arra a tényre, hogy a telefonhívások 1-10 percig tartanak, ezek az összeredmények befolyásolhatják a beavatkozási stílusok összesítő leírását a hosszabb hívások nagyobb hatása miatt. Ezért minden egyes kategória kihasználási százalékát elkülönítve számolták ki a 617 hívás mindegyikére azért, hogy minden hívásra azonos súlyt fektessenek. A 2. táblázatban a 2. oszlop hívásonkénti általános kihasználáson alapuló kiszámolt százalékok átlagértékeit mutatják. Mi itt beszámolunk a két  egyesült központ összes adatával kapcsolatban átfogó megállapításokról (508 hívás a Montreáli Központban és 109 Sherbrookban). Ez a döntés abból következik, hogy néhány eltérést találtak a két központ eredményei között. Ezek az eltérések nem a kutatás elsődleges céljával voltak kapcsolatban, ami a beavatkozás specifikus stílusainak kutatása (csoport analízisen keresztül).

1. 
Csend 
148
0,23
1,00

2. 
Befejezetlen gondolat 
50
0,09
0,51

3. 
Tájékozódás/

vizsgálódás
15,447
25,68
12,65

4. 
Elfogadás
24,899
33,60
17,73

5. 
Megnyugtatás
2,424
2,74
4,43

6. 
 Jóváhagyás
495
0,55
1,28

7.
Szándékos félreértés
14
0,01
0,09

8.
Moralizálás
368
0,33
1,34

9.
Visszautasítás
385
0,48
2,73

10.
Reflektálás
4,542
6,79
5,93

11.
Tájékoztatás/ javaslat/ tanács
8,535
15,19
11,87

12.
Fenyegetés
30
0,05
0,59

13.
Tájékoztatás/ javaslat/ tanács
2,689
5,44
7,65

14.
Fenyegetés
13
0,01
0,16

15.
Tisztázás/magyarázat
5,599
6,71
6,72

16.
Nagyon alapos magyarázat
49
0,05
0,52

17.
Egyéni tapasztalat
221
0,18
0,69

18.
A kívülálló személyre utalás 
512
0,04
0,31

19.
Kivetítés
37
0,03
0,20

20.
Tájékoztatás segítőről
957
1,83
3,39


Összesen
66,953



2. táblázat
A 2. táblázat azt mutatja, hogy a 4. kategória az elfogadó a legjobban használt kategória (34%). A 3. kategória a tájékozódás, vizsgálódó és a 11. kategória az információ/ javaslat/ tanács következik az összes kihasználás 26 ill. 15%-ával. Egyéb válaszkategóriák jóval kevésbé gyakoriak, mindamellett a 13. kategória kihasználása: információ (javaslat) tanács, a beavatkozási „eljárásra” vonatkozóan 5% volt. Jóval kevésbé gyakran használt kategória a 12. fenyegetés és a 14. fenyegetés, amelyeket a krízisbe való beavatkozások jellemzik: „Ha nem hagyja abba a gyógyszerek bevételét azonnal hívom a mentőt”  vagy „Maradjon udvarias a telefonban vagy befejezem a társalgást.” 

Beavatkozási stílusok

A 617 válaszprofilt a csoportanalízis alkalmazásával elemezték az SPSSx módszerrel a 20 válaszkategória értékének felhasználásával. A csoportanalízis két csoportot mutatott a beavatkozási stílusban. 9 kategóriánál a két csoport lényegesen eltérő. Ezeket a „Rogersi stílusnak” és „direktív stílusnak” neveztük el. Ugyanezt a csoportanalízist megismételtük a hívások 18%-a nélkül, amelyeket Sherbrookban figyeltünk meg, és ez azonos két stílust hozott létre, éppen ugyanazzal a 9 jelentős eltéréssel. Azon is aggódtunk, hogy eltérések lehetnek az egészen rövid hívások miatt, így ismét megismételtük a csoportanalízist csak 1 percnél hosszabb hívásokra alkalmazva. 

Mindkét stílusnál minden eltérő segítő válasz különböző szinten volt jelen. A 391 Rogersi stílusnak (vagy nondirektív) tekintett hívásnak lényegesen magasabb átlagos kihasználása volt 3 kategóriánál:  4. elfogadó, 6. jóváhagyó és a 2. kategóriában, megerősítő. A direktív stílus több jellemvonása volt: 3. tájékozódás (kivizsgálás), 11. információ, tanács, 10. reagálás, 13. információ, tanács, 20. a segítőről való tájékozódás, és a 9. a visszautasítás. Csak ezt a 9 kategóriát lehet megkülönböztetni a két beavatkozási stílus között. Mindamellett ez a 9 kategória az ebben a vizsgálatban előforduló valamennyi beavatkozás 90%-át képviseli. 

A beavatkozási stílusok meghatározói

Abból a célból, hogy kiderítsük milyen tényezők függnek össze a telefonon történő beavatkozás stílusával, megkülönböztető analízist folytattunk azért, hogy meghatározzuk, hogy a segítőknek és a hívóknak milyen jellemvonását kellett alkalmazni ahhoz, hogy a 2 beavatkozási stílus között különbséget tudjunk tenni. A hívó jellemvonásai 13 változót tartalmaznak: nem, életkor, beszélt nyelv (francia vagy angol), a depressziós hangulat szintje (1-től = nincs, 5-ig), rövid időtartamú öngyilkossági sürgősség (1-től = alacsony, 9-ig = nagyon magas kockázat), jövőbeli öngyilkossági kockázat (1-től = alacsony, 9-ig = nagyon magas kockázat), krónikusság (gyakori hívó), gyógyszerhasználat (pszichotropikus gyógyszerek), öngyilkosság tervezése (1-től = nincs, 6-ig = kész terv), esetleges pszichotikus állapot a hívás alatt, mérgezettség a hívás alatt, mentális egészségügyi szakemberrel kapcsolattartás, és megelőző öngyilkossági kísérlet. A hívókra vonatkozó adatokat valamennyi olyan személyre vonatkozóan gyűjtötték össze a segítők, akik a központokat hívták, kivéve a „depressziós szinteket”, amelyeket a szubjektív minősítéseken alapuló hívás során kutatók értékeltek ki. Az adatokat a szisztematikus információ központi feljegyzéseiből nyerték a hívókkal kapcsolatosan.

A speciális matematikai módszerek szerint a segítő önkéntes jellemvonásai: nem, életkor és telefonon történő beavatkozás során szerzett tapasztalatai. A hívó változói: életkor, előző öngyilkossági kísérlet, öngyilkossági kockázat, krónikusság, mérgezett állapot és orvosság használata. A segítők esetében csak a nemet és az életkor tartották meg. 

A számítások alapján a beavatkozás két stílusa a hitelesnek elismert eljárással jól megkülönböztethető. Ezekből az eredményekből megállapíthatjuk, hogy a Rogersi stílusú beszélgetéseknél, egyrészt a hívók idősebbek és kevésbé veszélyeztettek az öngyilkosság szempontjából. Szintén kevesebb hívót lehetett krónikusnak vagy mérgezettnek tekinteni. Másrészt ezek a Rogersi beavatkozások valószínűbbek voltak akkor, amikor a hívók gyógyszerezett állapotban voltak, vagy előző öngyilkossági kísérletekről számoltak be. A segítők jellemvonását tekintve azt mondhatjuk, hogy inkább idősebbek és gyakrabban férfiak. A megkülönböztető eljárás alkalmazásával pontosan tudtuk osztályozni a hívások 61%-át. Így az irányító hívások 73,5%-át osztályoztuk megfelelően a Rogersi beavatkozások 53,7%-ával összehasonlítva. 

Befejezés

Az itt alkalmazott minőségi módszerek azokat a beavatkozási folyamatokat vizsgálták, amelyek érdekes információt adtak arra vonatkozóan, hogy mi történik az öngyilkos hívók és az önkéntes segítők között a telefonon történő beavatkozások során. Annak a ténynek a dacára, hogy nem tudtuk megmérni azokat a beavatkozásokat, amelyek etikai okok miatt történtek, mivel ez rendszerint a pszichoterápia és a tanácsadás során történt, megfigyelési rendszerünkkel megbízható osztályozásokat kaptunk. Továbbá olyan beavatkozás profilokat tudtunk létrehozni, amelyek értelmezték a két intervenciós stílust. Ezeknek a stílusoknak az azonosítása bármely előző osztályozási rendszer nélkül valósult meg, mivel a csoportosítás nem ellenőrzött minta felismerési folyamattal határozták meg ezeket. Mindamellett már leírták a pszichoterápiára és a tanácsadásra vonatkozó irodalomban a két azonosítási stílushoz hasonló megközelítéseket (Hill és Corbett, 1993). Ezeknek a stílusoknak az önkéntesekkel történő azonosítása azt mutatja, hogy vitatható relatív hatékonyságuk vagy specifikusságuk dacára a beavatkozási folyamat egészében véve nem olyan nagyon különbözik bizonyos „szakszerű beavatkozásoktól”, különösen azoktól, amelyeket Hill kategorizált vizsgálataiban (1986, 1989). A szakemberekkel és nem szakemberekkel történő beavatkozási stílusok hasonló globális mintáját már egy vizsgálatban előzőleg bemutatták a Hill (1978, 1986) folyamatosztályozási rendszer alkalmazásával. 

Azonban néhány specifikus technikát tekintve a hasonlóságok kevésbé nyilvánvalóak. Például mivel az öngyilkos hívó felé telefonon történő beavatkozások általában egy éppen fennálló krízis megoldásán alapulnak, kevés részletekbe menő magyarázat volt, amely a hosszú lejáratú bepillantó-tájékozódó terápiáknál megfelelőbb technika lehet. 

Általában, egész sok tájékozódó, vizsgálódó, kutató kérdéseket találnak, még a „Rogersi” beavatkozási stílusban is. Ez feltehetően annak köszönhető, hogy az önkénteseket arra képezik ki, hogy valamennyi hívás sürgősségét vizsgálják meg, valamint a hívó erőforrásait részletesen feltárják közvetlen kérdésekkel (pl. „Tervezi-e, hogy öngyilkosságot követ el?” vagy „Hogyan tervezi az elkövetését?”, „Megpróbált valahonnan segítséget kérni?”). Ezért a Rogersi stílusú beavatkozások is némileg irányítóak voltak, azonban jóval inkább nem irányítóak, mint a direktív stílusú beavatkozások. Érdekes megjegyezni, hogy a beavatkozások egyes kategóriái azt mutatták, hogy gyakran nem tekinthetőek megfelelőnek a hagyományos tanácsadási technikáknál. Például a segítők 221 esetben számoltak be saját személyes tapasztalatainak egyikéről. Néha ez olyan kijelentéseket foglalt magába, aminek az volt a célja, hogy egy empatikus kapcsolatot hozzon létre (pl. „Nekem is volt egy nehéz válásom”), máskor pedig arról beszélgettek, hogy a segítő hogyan birkózott meg hasonló problémával (pl. „Amikor kiborulok, rendszerint felhívom az egyik barátomat, és elmegyek otthonról”). Másrészt, az olyan beavatkozásokat, mint a „moralizálás”, visszautasítás” és „fenyegetések” nyilvánvalóan ellenzik az önkéntesek kiképzési programjaiban a két központban. Mindamellett, előfordulnak ezek a válasz típusok, bár nem gyakran. Következésképpen érdekes lehet ezeknek a válaszoknak, a szövegösszefüggéseinek és az ilyen válaszokra adott reakcióknak a minőségi elemzése. 

Az önkéntesek szűrővizsgálaton esnek át képességeik kiválasztási folyamatában. 32 óránál több kiképzésen kell keresztülmenniük, és azután ellenőrzik őket beavatkozásaik során, amíg úgy nem tekintik őket, hogy „készek” arra, hogy egyedül vegyék a hívásokat. Ezeknek a központoknak az önkéntesei megtanulják, hogyan becsüljék fel a kockázatot és a sürgősséget, megtanulják, hogyan segítsenek, amikor valaki  orvosi szükségállapotban van, és példákat mutatnak be arra vonatkozóan, hogyan kell kezelni bizonyos hívás típusokat. Kiképzésük azonban nem tanít meg egy bizonyos specifikus beavatkozási stílust. Valójában, eredményeink azt mutatják, hogy a megfigyelt beavatkozási stílusok (amelyek nem tekinthetők „pszichoterápiai” tájékozódásnak) inkább az egész jellemvonások működésének és a hívók tapasztalatainak tekinthetők. Úgy tűnik, hogy az önkéntesek a hívó személytípus vagy a hívónak a hívás idején fennálló helyzetének természete alapján alkalmazzák telefonos „tanácsadási” ismeretüket. Valójában „válasz” osztályozási rendszerünk a hívó és a segítő közötti kölcsönhatások e folyamatának elismerésének tekinthető. Az önkénteseknek ezekhez a helyzetekhez való igazodása, saját hajlandóságukra való tekintet nélkül, hogy bizonyos stílust alkalmazzanak, a képességeikben megmutatkozó rátermettségük jele lehet, hogy alkalmazkodjanak a hívók krízisének természetéhez. Tehát, folyamatvizsgálatunkban a hívók jellemvonásainak jelentősége specifikus lehet a krízishelyzeteknek megfelelően, és a pszichoterápia vagy a tanácsadás kevéssé visszaható „reaktív” helyzeteiben nem szükségszerűen ismétlődik meg. Másrészt, figyelembe kell venni, hogy a segítők esetében csak 3 változó állt rendelkezésünkre a megkülönböztető analízisük során a hívók 13 változójával szemben. Ez lehetőséget ad arra, hogy hiányozzon a hívók néhány fontos jellemvonása, még akkor is, ha végül a háromból kettőt megtartottunk. Ugyanakkor a hívók 13 jellemvonásából csak hatot tartottunk meg. Ezt megelőzően a hívók jellemvonásai a beavatkozások kimenetelével függtek össze. A vizsgálat hasonló hívó-jellemvonásokat alkalmazott, hogy megvizsgálja a specifikus beavatkozási stílusokkal való kapcsolataikat. 

Ez a vizsgálat azt is megmutatja, hogy azoknak a nehézségeknek a dacára, hogy élő beavatkozásokat vizsgáltunk anélkül, hogy ezeket fel tudtuk volna jegyezni, ezt a feladatot sikeresen végrehajtottuk. Egy egyszerű és megbízható „műszer”, a segítők válaszlistájának alkalmazásával jó leírást tudtunk adni a két öngyilkossági megelőzési központ önkénteseinek telefonon folytatott beavatkozásairól. Ha le tudtuk volna jegyezni, és újra analizálni tudtuk volna ezeket a beavatkozásokat, nem szükségszerűen emelkedett volna megfigyeléseink minősége. Érdekes lett volna viszont bizonyos beavatkozások összefüggéseinek részletes minőségi elemzése, hogy jobban megértsük telefonos önkéntesekkel történő alkalmazásokat. 

Úgy érezzük, hogy az itt közölt mennyiségi megközelítés sikeres és ésszerű módja egy nehezen megközelíthető jelenség vizsgálatának: a telefonon történő beavatkozás során a segítő és a kliens közötti kommunikációnak. Ez a megközelítés rávilágított a megkülönböztető analízis által, a hívó jelentőségére a kommunikációban is, a segítő sajátos beavatkozási stílusára gyakorolt hatására is. Az általunk alkalmazott metodológia nem mutatja a telefonon történő tanácsadás teljes bonyolultságát, mindamellett objektív megközelítési módot ad ezekhez a kölcsönhatásokhoz, anélkül, hogy túl sok előző véleményt használnánk fel. Folyamatban lévő kutatásunkban a következő cél az, hogy megnézzük alkalmas-e ez a metodológia a telefonon történő tanácsadás technikái és beavatkozások hatékonyságának eredményfelmérései közötti kapcsolat vizsgálatára.  

(The American Association of Suicidology)
A gyász

I. A gyászoló helyzete

1.  A gyász meghatározása

A gyász "rendszerint egy szeretett személy elvesztésére történő reakció..." (S. Freud).

2.  Leírás

A gyászoló pszichés amputációnak érezheti annak elvesztését, akitől a saját élete értelmet és nyugalmat kapott.

Minél nagyobb jelentősége volt a kapcsolatnak a pszichés háztartás egyensúlyában, annál na​gyobb traumát jelent az elvesztés (Clinebell).

"Mivel az emberi identitás a másokkal való kapcsolatban képződik, egy szeretett ember elvesz​tése nemcsak a világot töri darabokra, hanem az érintett személyt is összeomlással fenyegeti. A gyá​szoló meghal a világnak, s meghal önmagának. Halott számára a világ s ő is a világnak. Énje mintha kiürülne. Halott, mintha jelen sem lenne. A gyászoló kisebbrendűnek érzi magát, mert a szerető odafordulás és önértékelésének erősítése zavart szenvedett a szeretett ember elvesztésével és a vi​lághoz fűződő összes kapcsolatának megrendülésével. Attól fél, hogy a másik halálába belezuhan ő is, összezúzza magát. A klinikai tapasztalatok igazolják is, hogy a valaki után halás egyáltalán nem ritka" (Spiegel, Gespr(che, 2 f.).

A mondottakból világos, hogy egy közelálló ember elvesztése nemcsak a külvilághoz való vi​szonyt rázza meg (realitás), melynek legfontosabb, gyakran egyetlen megjelenítője az elhunyt volt, hanem a "belső világot" (a pszichés rendszert) is fenyegeti. Ebből adódóan annak az embernek a feladata, akit egy ilyen szörnyű veszteség ért, kettős:

- Felvenni a kapcsolatot a külvilággal - úgy, hogy az elhunythoz fűződő túlzott érzelmi kötődést la​zítja -, és ezek helyettesítésére új kapcsolatokat teremt.

Felépíteni a "belső világ"-ot, és a valóságnak megfelelően elhelyezni benne az elhunytat. Ezt a te​vékenységet nevezik gyászmunkának. (A gyász pszichoanalitikus megértéséhez vö. Sigmund Fre​ud, Karl Abraham és Melanie Klein munkáit.) 

3. A gyász mint betegség
"A gyászoló tényleg beteg. Ám ez a hangulati állapot olyan általános és annyira természetesnek tűnik, hogy nem nevezzük betegségnek" (Melanie Klein).

a.   Néhány lehetséges pszichés tünet vagy panasz: általános idegesség, depresszió, tartós félelem, ál​matlanság, az altató és nyugtató szerek használatának növekedése, alkohol és nikotin használat, csökkenő munkaképesség és kimerültség.

b. Néhány lehetséges pszichoszomatikus tünet vagy panasz: fejfájás, emésztési zavarok, súlyveszte​ség, immunitáscsökkenés. Yorick Spiegel írja: "A gyász olyan betegség, melynek világos etiológi​ája és sajátos önhatároló lefolyása van, és a korábbi összállapot helyreállításával végződik." Kö​vetkeztetése: "Nem kielégítő gyászmunka esetén számolnunk kell azzal, hogy az egészség veszé​lyeztetettsége olyan mértékű, hogy a gyászoló mentesítése hivatali vagy egyéb kötelezettségei alól nemcsak társadalmi, hanem egészségügyi politikai követelménynek is tekinthető".

II. A gyász fázisai

A haldoklókhoz hasonlóan megkísérelték megkülönböztetni a gyászolóra jellemző krízis fázisait is. Yorick Spiegel négyet állapít meg:

1.  A sokk fázisa

2.  Kontrollált fázis

3.  Regresszív fázis 

4.  Adaptív fázis

1. A sokk fázisa
Általában a halálhír vételével kezdődik, néhány órán át tart, de legfeljebb két napig. Az érintett gyakran mintha megbénult volna. Nem képes érzéseit szabályozni. Legjellemzőbb, hogy nem akarja sem elhinni, sem tudomásul venni a haláleset tényét. Ha ezt az állapotot nem haladja túl a gyászoló, és minden energiáját arra fordítja, hogy a bekövetkezett eseményt önmaga előtt letagadja, akkor "a gyász hátráltatásáról" beszélünk, amely komoly zavarokhoz vezethet.

2. A kontrollált fázis
Az ellenőrzésnek két formája van: az egyik, melyet a gyászoló önmagával szemben gyakorol. Ezzel párhuzamos a másik, melyet a hozzátartozók, barátok és a "profi krízisszakemberek" (temet​kezési vállalkozó, pap stb.) végeznek azzal, hogy biztosítják a temetés társadalmilag méltányos el​végzését. A társadalmi aktivitás ebben a fázisban igen erős. A temetéssel kapcsolatos elintézendők sokasága, a hozzátartozók jelenléte külső tartást kölcsönőz. Ezzel végződik a sokk első kihatása. A gyászoló ebben a fázisban nagyon tehetetlennek érzi magát, és úgy látja, hogy nem képes önálló döntést hozni, de el nem hagyhatja magát. A saját pszichés összeomlástól való félelme miatt és a társadalmi szokásokra való tekintettel kénytelen magát saját ellenőrzése alatt tartani. Ez sok lelki energiát követel. Az ilyen ellenőrzött viselkedés tünetei többek között: nehézkes beszéd, látható cél és megfontolt szándék nélküli túlzott aktivitás, ami az űr kitöltésére hivatott. Ez a fázis rendszerint a temetésig tart. 

3. A regresszív fázis
Ez általában a temetés után kezdődik, amikor a gyászoló ismét magára marad és elhagyhatja magát. Jelei: a pszichés szervezet részleges összeomlása, visszanyúlás korábbi, differenciálatlan, a környezettől független (narcisztikus) problémamegoldási kísérletekre (regresszió), részleges kont​rollvesztés, az elhunyttal kapcsolatos ambivalens érzések feltörése, az elhunythoz kapcsolódó libidi​nózus és agresszív energiák szabadjára engedése (látszólag jelentéktelen okok miatti érzelmi kitöré​sek), visszahúzódás a külvilágtól, mert szinte minden energiára szükség van ahhoz, hogy a belső kö​vetelményeknek megfeleljen (apátia), a félelem és bűntudat érzésének fellépése, tehetetlenség, ki​szolgáltatottság érzése. A regressziónak itt kettős szerepe van: egyrészt válasz a traumatikus él​ményre, másrészt azonban arra szolgál, hogy ezt az élményt fel lehessen dolgozni (önvédelem: visszahúzódás és izolálódás azért, hogy a gyászoló újra önmagára találhasson és megteremtse az elő​relépés bázisát.) Ez a fázis a gyász folyamatában a legkritikusabb.

4. Az adaptív fázis
Jelei: Újbóli odafordulás a környezethez és a társadalomhoz, a gyász folyamatának befejezése, a regresszív megoldási formák fokozatos feladása, helyettük adaptív megoldási formák alkalmazása, a veszteség elismerése, az elvesztett személynek a "belső világba" történő valósághű beépítése (túl​zott dicsőítés és túlzott kárhoztatás nélkül), új szabadság és önállóság megszerzése.

Megjegyzés az 1-4 pontokhoz:

A fázisok lefolyása egyénenként igen különböző. Vannak átfedések. A folyamat már nagyon korán elkezdődhet (például igen hosszan tartó, halállal záródó betegségnél), és befejeződhet a halál fellépésével (bizonyos körülmények között a megkönnyebbülés érzésével), mintegy elővé​telezett gyászként.

III. A gyászmunka feladatai

1. A gyász kiváltása
Fontos, hogy a gyászolás folyamata egyáltalán elkezdődjék, hogy az érintett ne viselkedjék úgy, mintha semmi sem történt volna (a tagadás elhárító mechanizmusa), hanem legyen kész arra, hogy fájdalmának és gyászának szabad teret engedjen. Ez bizalmat feltételez: a saját énjébe, a környezet​be, Istenbe vetett bizalmat, hogy a gyászban mellette állnak és a gyászt meg is engedik.

2. A gyászoló új életszerkezete
Az eddigi életforma (struktúra) elvesztése a gyászolóban érzelmi káoszt vált ki. Nagyon nehe​zen tudatosíthatja csak magában, hogy mit is vesztett.

- Az emocionális kapcsolati szinten talán most ismeri fel először: az elhunyttal kapcsolatos kölcsö​nös függőség gazdagságát és a hozzá fűződő érzések ambivalenciáját (szeretet és gyűlölet).

- Közvetlen szociális környezetén belül elfogadja helyzete megváltozását (új szereposztás a család​ban).

- A társadalmi kapcsolatok szintjén státuszcserét él meg (a feleségből özvegy, a gyermekből árva lesz).

E folyamatoknak és változásoknak csak lépésenként ébred tudatára, ám a feldolgozásnak folya​matosnak kell lennie. Leglényegesebb feladat, hogy az érzelmi káoszban rendet tegyen és bizonyos értéksorrendet állítson fel. Szinte a legfontosabb az, hogy tisztázza az elhunyttal kapcsolatos viszo​nyát.

3. A valóság elismerése
A megfelelő gyászmunkában nagy jelentőségű a halál tényének elismerése. A veszteség valósá​gát gondolatilag és érzelmileg is teljesen el kell fogadni, a halált el kell ismerni, hogy le lehessen küzdeni (elhárító mechanizmus az elismeréssel szemben: tagadás, mumifikálás, az érzelmek elnyo​mása).

4. Döntés az élet mellett
A harmadik fázisban egy ideig még eldöntetlen, hogy az élet vagy a halál ösztöne győz-e. A gyá​szoló még nem oldotta el magát az elhunyttól, és bizonytalan is, hogy vajon ez sikerül-e neki. Leggyakrabban az élet akarása győzedelmeskedik, az azonban eltérő, hogy milyen határozottan és gyorsan. Az élet melletti döntés olyan feladat, amelyben a gyászoló nemcsak saját belső pozitív ta​pasztalataira szorul rá nagyon, hanem a külső segítségre is.

5. Az elfogadhatatlan érzések és vágyak kifejezése
A gyászmunka feladata, feldolgozni az ambivalens érzések feltörését. A gyűlölet és a bűntudat mindaddig, amíg nem látunk rá és nem fejezzük ki, az elhunytat idealizálja, és a gyászolóra önpusz​títólag hat vagy másokra vetítődik (hozzátartozókra, lelkészre, Istenre). Nagyon fontos tudatosítani és ki is fejezni az agresszív érzéseket. Azok a társadalmi szokások, hogy pl. "a halottakról jót vagy semmit", megnehezítik ezt a feladatot.

6. A veszteség értékelése
A regresszív fázis vége felé lehetővé válik a veszteség világos számba vétele. A gyászoló már pontosabban képes felmérni, hogy mit változtathat, mi marad változatlanul, hogy elgondolható-e egy helyettesítés, és felállíthatja az új értéksorrendet. A záró értékelés csak az adaptív fázisban lehetsé​ges. Fontos, hogy a regresszív fázisban a gyászoló ne döntsön lényeges, vissza nem fordítható kérdé​sekben (pl.: új házasságba menekülés) - ez a gyászév értelme.

7. Valósághű kapcsolat az elhunyttal
Az elhunyt csak abban az esetben épülhet bele az életben maradottak "belső világába", ha a gyászoló őt teljes emberségében elfogadta, és már nem idealizálja vagy átkozza. Így nem kényszerül a gyászoló a valóság eltorzítására.

8. Az új tájékozódás esélye
Az életben maradt annak idején, amikor összekötötte sorsát azzal, akit most gyászol, egy meg​határozott életforma mellett döntött s részese lett egy sajátos, kölcsönös érzelmi függőségi viszony​nak. A társ halálával felszabadul ezekből a kötésekből. Ezzel lehetősége nyílik az új tájékozódásra s arra, hogy az eredményes gyászmunka után életében sok mindent az eddigieknél helyesebben, értel​mesebben tegyen. Új játéktérhez jut, és bizonyos körülmények között eddig ki nem fejlődött képes​ségeit fedezheti fel és bontakoztathatja ki.

IV. Zavarok a gyászban

1. A "rendes" gyász hátráltatható:
- nem engedjük el magunkat,

- fejletlen a gyászra való képesség (elfojtás, érzések kirekesztése),

- sorozatos veszteségek, amelyek meghaladják a feldolgozási képességet,

- olyan külső körülmények, melyek a gyászolót arra kényszerítik, hogy elsősorban a saját túlélésé​vel foglalkozzék (természeti katasztrófák, háborúk, menekülések),

- kétség a halál tényét illetően (pl. elveszettek, eltűntek), - az elhunyttal szembeni ambivalens magatartás,

- társadalmi és vallási normák, melyek a gyászolót önkontrollra késztetik.

2. A beteges gyászreakció jelei
Patológiás gyászreakcióról akkor beszélhetünk, ha a gyászolónak nem sikerül kikerülnie a gyász első három fázisából:

- ha a gyászoló a sokkhatásra fixálódik s képtelennek mutatkozik arra, hogy elkezdje a gyászolás folyamatát;

- ha az ellenőrzött fázis végén nem képes elereszteni magát, hanem a szigorú önkontroll állapotá​ban marad; - ha hosszabb időn keresztül nem képes felhagyni a regresszív mechanizmusok alkalmazásával (a jelentkező elhárító- ill. feldolgozó-mechanizmusokat a gyász-folyamat fázisaival korrelációban kell szemlélni. Ha a fázis sajátosságait mutatják, akkor mindenképpen értelmesek és megfelelnek a helyzetnek. Betegessé azzal válnak, ha a fixálódás által krónikussá lesznek.)

3. A beteges gyászreakció tünetei (krónikus lefolyás esetén)
Minden külső segítség elhárítása, tartós apátia, izoláció, minden kommunikáció megszakítása, tartós érzékelési zavarok, tartós derealizáció és deperszonalizáció, a halál tagadása, mindannak ef​fektív elkerülése, ami az elhunytra emlékeztet, túlzott aktivitás és kényszeres vidámság (mánia), erős vádak a környezettel és önmagával szemben, paranoid félelmek, öngyilkosságról való beszéd, tartós álmatlanság, agresszív és destruktív álmok, az egészségi állapot és az általános közérzet rosszabbodása, fokozott nikotin- és alkoholélvezet, nyugtatószerek fokozott használata.

V. Vallási vonatkozások

1. Az erkölcs és a szokás által
A halálban gyakran látják a modern társadalom tehetetlenségének jelét s a vele szemben felmu​tatható "adu ászt". A halál az emberi tehetetlenséget nyilatkoztatja ki. A szekularizált társadalom​ban a halál képei állandósultak. Bennük gyakran láthatóvá válik az archaikusnak és a racionalitás​nak a problematikája (Werner Fuchs). Ez mutatkozik meg például abban az elképzelésben, hogy a halál után utódaink, örökségünk vagy hátrahagyott életművünk által tovább élünk. A teljes rendszer haladásában való részesedés által a halhatatlanság közvetetten elérhető. A halottakról való megem​lékezés intézményesül.

A halálesetkor és a temetéskor leginkább az egyház, a vallás és a népszokások vonatkozásai vál​nak láthatókká. A temetkezési szokások révén megmutatkozik a halottak továbbélésébe és az örök életbe vetett hit (családi sírhely felállítása; a sírkő mint az élők és halottak világának küszöbe, eskü​formulák, dicsőítések és utánakiáltások mint beavatási rítusok, amelyek a halottak földi személyisé​gét szent személyiséggé transzformálják az örökkévalóság számára).

2. Az igazságosságra vonatkozó kérdésben
Az ilyen kijelentések, mint: "pont velem történik ez", "éppen most kellett történnie", "az embe​rek nem lehetnek túl boldogak", és az a kérdés, hogy "Isten büntetése ez?" - az ellenőrző Istenről, az Isten gondviseléséről, hatalmáról alkotott kép kezdetlegességéről tanúskodnak.

3. Az élet értelmére vonatkozó kérdésekben
Saját végességünk egzisztenciális felismerése a valóságtól való visszariadáshoz vezet és felteteti azt a kérdést, hogy értelmes, avagy értelmetlen ez a világ (ld. 2.19).

4. A "Mi van utána?" kérdésében
Jézus szava, "én vagyok a föltámadás és az élet..." - önmagában, hívő értelmezés nélkül - nem hozható minden további nélkül közös nevezőre a halál tapasztalásával. Megkísérthet a kétség, vajon nem mégis a halálé-e az utolsó szó: bár a ragyogó Krisztus győzedelmesen elhagyja a sírt, de az em​ber, akit szeretünk, s most a sírba teszünk, biztosan nem támad fel harmadnapra. "Hogyan kell el​képzelnem a halálból való föltámadást?", "viszontlátom-e azt, akit elvesztettem?" Sokaknak, akik nem felejtették el, hogy beszélhetünk Istennel, eleinte nincs elég erejük az imádsághoz. Meg kell várniuk, míg a belső görcs feloldódik.

VI. A gyászoló a telefonszolgálatban

1. Az ügyelőnek tudnia kell, hogy a gyászmunkát nemcsak halálesetkor kell elvégezni, hanem min​den olyan emberi veszteségnél, amely az érintett számára jelentős. Amint a telefonszolgálatok ta​pasztalata mutatja, ez különösen az elváltakra érvényes. Számukra még súlyosbítja a helyzetet, hogy nagyon nagy az elvesztett partnerrel kapcsolatos ambivalencia. Sokan nem képesek megbirkózni ez​zel a kettősséggel, és fájdalmukat csökkentendő egyoldalú gyűlöletbe merevednek. Terhelővé válik ez a gyermekek számára, akiknél ezáltal az apához, illetve az anyához fűződő viszony nagyon össze​kuszálódik. Ebből ilyesféle alapvető beállítottság fakad a másik nemmel szemben: "minden férfi gonosz, csak kihasználják a nőket", vagy "a nők megbízhatatlanok, csak a pénz után mennek" stb.

2. A telefonszolgálatban rendkívüli jelentőségűek azok a hívók, akiknek valami megzavarta a gyá​szolását (életbenmaradottak vagy elváltak). Ezek megrekednek az első három fázis egyikében. Vo​nakodnak attól, hogy az újraorientálódást elvégezzék és öngyilkossággal fenyegetőznek (ld. 2.14.). Ezekben az esetekben szakemberek tanácsát kell kikérni.

3. Fontos, hogy a gyászolót a harmadik fázisban, az összes eddigi figyelemelterelő aktivitás elcsitulá​sa után (temetés, válóperek) ne hagyjuk egyedül, hanem kísérjük beszélgetéssel és telefonhívások​kal. Az a közszájon forgó vélemény, hogy a halottakról nem illik beszélni, helytelen. Az első és má​sodik fázisban a meghalásról kell beszélni, később további emlékélmények bukkannak elő, amelyek a kívülálló számára gyakran jelentéktelenek, de a kapcsolat számára igen fontosak. Így oldható las​san a másikkal való kötődés. A telefonszolgálatnak itt mindenekelőtt a részvéttel teli felvilágosító és támogatást adó hallgatás a szerepe.

((((((((((((((((((((((((
(((((((((((((((((((((((
Megelőzhető-e a depresszió és az öngyilkosság?

A modern pszichiátria egyik paradoxonja az, hogy bár az elmúlt 30 évben sok antidepresszáns gyógyszert vezettek be, a depresszió hosszú idejű lefolyása nagyon keveset változott. A depresszió nyomon követő vizsgálatainak például az egyik legáltalánosabb megállapítása, hogy a betegek nagyon magas százaléka hal meg öngyilkosság miatt. 1970 előtt Guze és Robins a depresszió lefolyására vonatkozó vizsgálatoknak ismertetésekor megjegyezték, hogy az ilyen betegek halálozásának 12-60%-át okozta öngyilkosság. Az 1988-ban készült beszámolók rámutattak arra, hogy a helyzet keveset változott. Lee és Murray a londoni Maudsley Kórház betegeinek 16 éven át történő nyomon követése során arról számolt be, hogy a halálozások 45 %- a öngyilkosság eredménye volt ezeknél a betegeknél. Ezalatt az idő alatt a betegeknek csupán 1/3-a volt mentes a visszatérő mérsékelt vagy komoly pszichiátriai megbetegedésektől. 

A Nice-ban megtartott XVIII. Nemzetközi Neuro-Psychopharmacologicum Collegium Szimpóziumán Angst a Zürichben 30 éven keresztül a hangulatzavarokra vonatkozó nyomon követés áttekintésekor arról számolt be, hogy ezeknek az állapotoknak erős tendenciája, hogy visszatérnek. A bipoláris betegség a 29. életkor közepén kezdődik, míg az unipoláris megbetegedés 46 éves korban. A depressziós rendellenességek az esetek 82%-ában kiújulnak. Az epizódok hosszúságában széleskörű változatosság mutatkozik, azonban 5 hónap az átlagos. Angst rámutatott, hogy a bipoláris betegség valamennyi eseténél figyelemre méltó a hosszú időn át történő kezelés. Azoknál a betegeknél kell ugyancsak komolyan figyelembe venni a hosszú időn át tartó kezelést, akiknek különösen az elmúlt 5 évben több, mint 3 depressziós epizódja volt.

 Mit tudunk a visszatérő hangulatzavarok kezelésének hatékonyságáról? Frank és mások megállapították, hogy a napi 200 mg imipramin kiegészítő interperszonális pszichoterápiával vagy anélkül, hatékony volt. A kiújulás előtti átlagos időszak az imipramin esetében 131 hét, míg placebo mellett 45 hét volt. Önmagában interperszonális pszichoterápia esetén az átlagos időszak 82 hét volt. A szimpóziumon bemutatott további 2 éves vizsgálat betegei placebónál nagyobb tendenciát mutattak a kiújulásra (átlagban 54 hét), mint az imipraminnál (áltag: 99 hét).

Arra vonatkozóan is jó bizonyítékok állnak rendelkezésre, hogy a gondos hosszú időn át történő kezelések a hangulatzavarokban szenvedő betegek öngyilkossági arányát is csökkenteni tudják. 103 beteg 11 éven át történő nyomon követése során Coppen és kollégái alacsony halálozási arányt (0-6) állapítottak meg, ez alatt az idő alatt nem fordult elő öngyilkosság. Coppen korszerűsített, Nice-ban közzétett eredményei azt mutatták, hogy 5 év után csupán 2 öngyilkosság fordult elő (a halálozások 8%-a), a betegek közül 1 döntött úgy, hogy 9 hónappal korábban abbahagyja a kezelést. A hangulatzavarral olyan klinikán kezelt betegek lemorzsolódási aránya alacsony volt, akik jól reagáltak a lithiumra. Ugyanannak a kórháznak ugyanilyen időszakon át nyomon követett betegcsoportjánál az öngyilkosság a bejegyzett halálozások 33%-át tette ki. Hasonló eredményekről számoltak be a hosszú időn át folytatott lithium kezelés négy nemzetre vonatkozó vizsgálatai. 798 beteg közül 40 haláleset fordult elő, amelyeknek 15%-át tették ki az öngyilkosságok, a halálozás pedig megegyezett a megfelelő normál népesség halálozásával. Ezeket a vizsgálatokat a lithium klinikák betegeinél végzeték el. 

A depresszió kezelésére olyan szelektív reuptake gátlókat is felhasználnak, mint a Sertraline, paroxetine, citralopram és fluoxetine.  

A londoni Szűz Mária Kórház orvosa, S.A. Montgomery a tanácskozáson megjegyezte, hogy valamennyi gyógyszer a placebót felülmúlja, és profilaktikusan alkalmazva előnyük, hogy viszonylag mentesek a mellékhatásoktól. A bipolar betegség krónikus kezelésében elfoglalt helyük bizonytalan( mindezidáig amikor antidepresszánsokra vagy neuroleptikumokra van szükség ennek az állapotnak a hosszú időn át történő kezelésére. 

Általában a pszichiáterek és az általános orvosok úgy tűnik, hajlanak arra, hogy hosszú időn át folytatott kezelést írjanak elő.
Bár a Világ Egészségügyi Szervezet helyeselte azt a közvéleményt, hogy fontos a hangulatzavarok krónikus kezelése, úgy tűnik, a pszichiáterek és az általános gyakorló orvosok vonakodnak a hosszú időn át folytatott kezelés előírásától. Valamennyi hosszú időn át folytatott sikeres kezelésre vonatkozó beszámoló a hangulatzavarokat kezelő klinikákról származik, amelyeket általában nem értékelnek. A pszichiáterek és egyéb klinikusok inkább a krízis-kezelést, mint a szisztematikus, hosszú időn át történő megközelítést alkalmazzák. Ezeken a klinikákon a betegeknek előírják a hosszú időn át folytatott kezelést, így nagyobb lehetőség van a betegek és családjuk képzésére. Ráadásul könnyebb a szisztematikus nyomon követés. Néhány kritikus azt állítja, hogy ez a megközelítés nagy anyagi veszteséggel jár, ez azonban nincs szükségszerűen így, a visszaesés megelőzése önmagában is lényeges megtakarítás. 

Vannak még a hosszú időn át történő kezelésnek különböző lehetőségei. A lithium könnyen észlelhető eredményt mutat, nem költséges, és közismert a profilaktikus hatékonysága. Fel lehet írni kiegészítésképpen antidepresszáns vagy neuroleptikus gyógyszereket. Erre a módszerre vonatkozóan sok éves nyomon követési adatok állnak rendelkezésre. A napi egyszeri alacsony adagolás rendszerint kevés mellékhatást vagy toxicitást mutat. A visszatérő depresszió megbetegedés kezelésére hosszú időn át történő triciklikus antidepresszivumokat vagy szelektív szerotonin reuptake blokkolókat is fel lehet használni. 1992-ben nem elégséges az orvosi gyakorlat ahhoz, hogy ezeket a hosszú ideig tartó betegségeket rövid távon kezelje. 

(The Lancet  1992. 09.19.)

Az öngyilkosság: komoly közegészségügyi probléma


Az öngyilkossági prevenció volt a fő témája annak a műhelynek, amit a Világ Egészségügyi Szervezet által szponzorált a baj megelőzéssel és irányítással kapcsolatos konferencia részeként működő Öngyilkossági Prevenciót támogató Hálózat hozott létre. A hollandiai Amszterdamban alapított műhely a világ szakembereit gyűjtötte össze, hogy megvitassák az esetekkel kapcsolatos tapasztalataikat, az öngyilkosságra vonatkozó következtetéseiket és azt, hogy milyen stratégiákat lehet végrehajtani a megelőzés érdekében.

A kiújulás és depresszióval együtt járó betegségek megelőzése
„Világszerte 830 000 ember halt meg 1996-ban öngyilkosság következtében, .... ami azt jelenti, hogy valaki valahol minden 40-45 percben öngyilkosságot követ el, .... azaz amióta elkezdtem beszélni 2-3 ember.” - kezdte el beszédét Dr. J. M. Bertolote (WHO, Svájc). Ezeknek a számoknak egyéb halálesetekkel történő összehasonlítása segíti az öngyilkossági arány perspektivikus megértését. Például világszerte annyi öngyilkosság fordul elő, amennyi az autóbalesetek és a malária miatt bekövetkező halálozás (ez pedig egyike a világszerte gyakran a legnagyobb gyilkosnak tekintett betegségeknek, és a WHO egyik fő működési területének.) Sőt, csaknem háromszor annyi az öngyilkosság miatt bekövetkezett halálozás, mint az AIDS következtében (kb. AIDS miatt kb. 300 000 ember halt meg 1996-ban). 

„Már szabadon beszélünk az AIDS-ről, az autóbalesetekről és a maláriáról, a megbélyegzés és sok egyéb körülmény miatt azonban az öngyilkosságot igyekszünk eltitkolni.„ - hangsúlyozta Dr. Bertolote. Ezt a témát folytatva Mr. J. Weyrauch megjegyezte, hogy az USA-ban minden évben 25 000 embert gyilkolnak meg, 31 000 pedig öngyilkosságot követ el „és erről soha sem számolnak be”. 

A számok mögött meghúzódó tények

„Ezek mögött a hideg számok mögött fontos tények húzódnak meg.” - hangsúlyozta Dr. Bertolote. Láthatóvá válik például néhány olyan fontos kulturális tényező, ami összefügg az öngyilkossággal. Mint ahogy napjainkban ismeretes, a Balti államok észak-európai országaiban a világon a legmagasabbak az öngyilkossági arányok, míg Nyugat-Európában és Latin-Amerikában a legalacsonyabbak. 


Ezekre a kulturális eltérésekkel való tekintettel különböző feltevések jöttek létre. Egy litvániai lépviselő úgy magyarázta, hogy amikor a Szovjetunió létrejöttével elérték a függetlenséget, óriási változás következett be a társadalom szerkezetében, sok ember úgy érezte, hogy elveszítette az identitását. A rossz gazdasági helyzetnek és a felborult egészséggondozási rendszernek is tulajdonítható a magas öngyilkossági arány, ami különösen vidéken magas, eléri a 70/100.000 népességre jutó arányt. Dr. A. Schmidtke (Würzburg, Németország): „Németország keleti részein a társadalmi, gazdasági helyzet rosszabbodása ellenére az öngyilkossági arányok itt és a nyugati részeken is csökkennek. Ezért talán lehetséges, hogy a társadalmi hatások nem annyira fontosak, mint az emberek remény és nagyobb fokú szabadságérzése, valamint a szakszerű segítség minősége” - mondta. 


A nem is fontos tényező, magyarázta Dr. Bertolote. A férfiak világszerte kb. kétszer olyan gyakran követnek el öngyilkosságot, mint a nők, és néhány országban például Puerto Ricóban és Chilében az eltérés 6-8-szoros is lehet. 


Másik jelentős tényező az életkor. Dr. Bertolote megfigyelte, hogy minden országban az életkorral növekszik az öngyilkossági arány. Most viszont a fiatalok öngyilkosságában is csökkenést látunk. Erről a változásról beszélve Dr. N. Joubert (Ottava, Kanada) kifejtette, hogy bár az idősek öngyilkosságában csökkenést látott, Kanadában most a legmagasabb a fiatalok öngyilkossági aránya a világon. 


Végezetül, megkülönböztetett szerepet játszik az egyén pszichiátriai háttere. Az öngyilkos áldozatok nagyon nagy százaléka szenved depressziótól - mondta Dr. Bertolote. Prof. S. Montgomery (London) szintén utalt erre a tényezőre, hangsúlyozva azt a tényt, hogy „csaknem valamennyi öngyilkosságot elkövetőnek van egy kísérő mentális betegsége, ami leggyakrabban: depresszió.” A pszichológiai hullaszemleként ismert módszer alkalmazásával, amikor az öngyilkos áldozatok életét később a rokonok és a gondozásba az előzőekben bevont egészségügyi szakemberek beszámolói alapján összerakják, kitűnik, hogy kb. 60%-uknál jelen vannak a depressziós rendellenességek, 20-40%-nál az alkohollal való visszaélés, míg a skizofrénia kb. 1%-nál. 


Összegzésként Dr. Bertolote hangsúlyozta, hogy a veszélyeztetett emberek felismerésével drasztikusan tudjuk csökkenteni az öngyilkossági arányt. „Hiszem, hogy az öngyilkosság megelőzhető” - mondta. 

Az öngyilkos áldozatok gyakran keresnek segítséget.

Prof. Montgomery szerint azok, akik végeznek magukkal kb. 70%-uk az utolsó hónapban közölték halállal kapcsolatos gondolataikat. „Specifikusabban, 40% mondta el szándékát barátainak vagy rokonainak és legrosszabb esetben 40%-uk ment el az öngyilkosság előtti héten orvosához, bár gyakran nem közölték közvetlenül az öngyilkossági szándékukat. Talán az öngyilkosság legjobb jósló tényezője - folytatta Prof. Montgomery -, hogy kb. a felük előzőleg már megkísérelte. Dr. I. Mehlum megjegyezte, hogy Norvégia úgy határozott, hogy a kórházba felvett öngyilkosságot megkísérlők gondozására több prevenciót, erőforrást fektet be.” Mind az öngyilkosságot megkísérlők, mind a (miocardialis) infarktuson túljutott betegek számára jó minőségű utógondozást akarunk létrehozni.” - magyarázta. „Napjainkban nagy eltérés van országunkban a két nagyon nagyszámú betegcsoport között.” 

Az öngyilkosság megelőzésére irányuló hat lépés
Dr. Bertolote hat lépésben összegezte az öngyilkosság prevenciójára vonatkozó, a WHO által javasolt stratégiát:

1. Pszichiátriai kezelés.

2. A fegyverek ellenőrzése (egyes országokban fontosabb, mint máshol).

3. A házi gáz detoxifikálása (egyes országokban az öngyilkossági arányok drámai csökkenését eredményezte, például az Egyesült Királyságban és Svájcban).

4. Az autók által kibocsátott anyagok detoxifikálása.

5. A toxikus anyagok ellenőrzése például féregirtószerek, rovarirtók és egyes gyógyszerek, különösen amiket a depresszió kezelésére használnak. 

6. Felelősségteljes média tájékoztatás. 

Életbevágó a depresszió felismerése és kezelése.


Ennek a felsorolásnak az első pontjára összpontosítva Prof. Montgomery elismeri, hogy jelenleg a depresszió diagnosztizálása és kezelése nem optimális. Napjainkban több  mint 78 000 emberrel végeztek vizsgálatot Belgiumban, Franciaországban, Németországban  és Hollandiában. Hollandiában, Spanyolországban és az Egyesült Királyságban kimutatták, hogy a depresszió általános gyakorisága 17%-os. Azonban 43% nem keres semmilyen segítséget állapotára, és csupán 31% kér tanácsot orvosától és kap valamilyen gyógyszert. A gyógyszeres kezelésben részesített betegek mindössze 25%-ának írnak fel antidepresszivumot. Így az orvoshoz depresszió kezelése céljából forduló betegeknek kevesebb, mint 10%-a kap ténylegesen antidepresszivumot. „Komoly hiányosság van a depresszió kezelésében” - figyelmeztetett Prof. Montgomery. 


Bizonyítékok vannak arra vonatkozóan, hogy a depresszió diagnosztizálása és kezelése csökkenti az öngyilkosságot - folytatta. Elment, hogy leírja a Svédországban lévő kis szigeten, Gotlandban végzett vizsgálat eredményeit. Ennek a közösségnek valamennyi orvosa részt vett a depresszió tüneteire, etimológiájára, diagnózisára és megelőzésére vonatkozó oktató programban. Ez a program a depressziós zavarok bent fekvő gondozásának és az öngyilkosság gyakoriságának csökkenésével volt összefüggésben. Fokozódott az antidepresszánsok felírása, míg a (major) trankvillánsoké és a komoly nyugtatószereké csökkent. A program befejeződése után 3 évvel viszont fokozódott a bent fekvő gondozás gyakorisága, csökkent az antidepresszivumok felírása, az öngyilkossági arány pedig visszatért az előző szintre. „Ez azt mutatja, hogy az oktatóprogramok működőképesek, de állandóan folytatnunk kell” - hangsúlyozta az előadó. 


Az öngyilkosságot a depresszió korai felismerésével és megfelelő kezelésével tudjuk a legsikeresebben megelőzni, míg az általános gondozó szakembereknek a depresszió felismerésére és kezelésére vonatkozó oktatása jó lehetőség az öngyilkossági arányok csökkentésére” - vonta le végül a következtetést Prof. Montgomery. 

Hogyan tudnak segíteni az antidepresszivumok?

Bár az antidepresszáns azonos általános javulást eredményeznek a depresszió esetében, jó bizonyítékaink vannak arra vonatkozóan, hogy néhánynak (például a szelektív szerotonin reuptake gátlóknak, SSRI) az öngyilkossági gondolatokra nagyobb hatása van, mint másoknak (például a triciklikus antidepresszivumok). Például egy öngyilkos miatt veszélyeztetett 78 depressziós beteggel végzett duplán vak vizsgálatban a fluvoxamin jelentősen hatásosabb volt, mint akár a placebo, akár az imipramin a kezelés első 3 hetében, míg a 4. héten lényegesen hatékonyabbnak bizonyult a placebónál, mint ahogy a HAMD (Hamilton-féle, depressziót mérő) skála öngyilkossági eredményei mutatják. Azonban semmikor sem voltak lényeges eltérések a placebo és az imipramin között. 


Prof. Montgomery hangsúlyozta, hogy a depresszió gyakran krónikus és visszatérő betegség. Ezért fontos, hogy bizonyosak legyünk abban, hogy a hosszú időn át hatékonyan és biztonságosan adott antidepresszáns választásával a betegek jó állapotban maradnak. 


A napjainkban publikált duplán vak placebo-ellenőrző vizsgálat eredményei azt mutatják, hogy a fluvoxaminnal (Fevarin) kezelt (100 mg/nap) betegek háromszor kevésbé tapasztalják a depresszió kiújulását, mint akik placebót kaptak. A mellékhatások nem voltak általánosabbak a fluvoxaminnál, mint a placebónál. 

Alacsony toxicitás: az antidepresszáns kulcstulajdonsága

„Az öngyilkosság legáltalánosabb módja a túladagolás” - figyelte meg Prof. Montgomery - „és a betegek erre a célra gyakran saját antidepresszánsaikat használják fel.” Ezért mielőtt felírjuk - mint fő sajátosságot - az alacsony toxicitást kell szem előtt tartani - magyarázta. 


„A triciklikus antidepresszánsokkal történt végzetes túladagolás általános, és hetente előfordulhat” - folytatta. Az SSRI-kel történt túladagolás azonban ritka. A londoni Guys Kórház Országos Mérgezési Osztályának adatai azt mutatják, hogy a triciklikus és monoamin oxidáz gátló antidepresszánsok lényegesen több halálesettel függnek össze, mint a mianserin (Tolvon) vagy az SSRI fluvoxamin. 


Valójában, annak a 221 betegnek a vizsgálata során, akik maguknak 9000 mg-ig adagolták túl a fluvoxamint, haláleset nem fordult elő, amikor csak önmagában vették be a fluvoxamint - mondta. A fluvoxaminnak tulajdonítható akut toxicitás ritkán volt komoly, és ritka volt a cardiotoxicitás. Azonkívül a normál adagolás tízszeresénél a tünetek mindig jóindulatúak voltak. 


Az orvosoknak nyilvánvalóan olyan antidepresszánst kell választani, amely nemcsak hatásos a depresszió kezelésére, hanem ami biztonságos is, amikor az öngyilkosság megakadályozásának eszközéül választják. 

(The Lancet)

A mentális betegségben szenvedő emberek öngyilkossága és gyilkossága

Még mindig nem tudjuk, hogyan lehet ezeket a halálokokat megakadályozni. 

Az Egyesült Királyságban, 1992-ben a mentális egészségügyi szolgálatok aggodalmaskodásának eleget téve kezdődött el a mentális betegek öngyilkosságára és gyilkosságára vonatkozó titkos vizsgálat. A kezdeti beszámolók korlátozottan hasznosak voltak a megállapított meghiúsító esetek aránya miatt. Erre a kérdésre vonatkozóan két cikk számol be az 1999-es vizsgálati beszámoló, a „Biztonságosabb szolgálatok” eredményeiről. Most már sokat javultak az esetmegállapítások, és az új beszámoló értékes leíró keresztmetszetet ad a mentális egészségügyi szolgálatokra vonatkozó öngyilkosságok és gyilkosságok jellemvonásait illetően. A kb. 1000 öngyilkosságot elkövető, és kb. évente 40 gyilkosságot elkövető ember a haláleset előtti évben valamilyen kapcsolatban volt mentális egészségügyi szolgálatokkal. Az öngyilkosságot elkövető embereknél közös a komorbiditás, beleértve az anyaggal való visszaélést és az előzetes önbántalmazást is. A gyilkosságok miatt elítélt embereknél közös a személyiségzavar és az anyaggal való visszaélés. Minden évben a gyilkosságot elkövetők közül kevesebb, mint 10-nél diagnosztizáltak skizofréniát. 


A BMJ cikkeiben a szerzők kellőképpen hangsúlyozzák, hogy a rendszeres áttekintések megállapították, hogy nem történik megbízható beavatkozás az öngyilkosság vagy a szándékos önbántalmazás megakadályozására. Maga a beszámoló azonban 31 előírást készít a klinikai gyakorlat megváltoztatására. Ezek a kockázatok felmérésére vonatkoznak képzéssel, a dokumentációval (a „beteg útlevelét” is beleértve), a specifikus gyógyszerhasználattal, a pszichológiai kezelésekkel, az öngyilkossági eszközökhöz való hozzájutás csökkentésével és a Mentális Egészségügyi Szolgálatban végrehajtandó változásokkal kapcsolatos előírások, e változás segítségével lehetővé válhasson a kötelező közösségi kezelés. Az eljárás készítőinek azonban óvatosnak kell lenniük ezeknek a széleskörű előírásoknak a végrehajtásakor, mivel jelentős bizonytalanságok vannak a beszámolóban, a mostani, az öngyilkossági prevencióra vonatkozó ismeretekben. 


Bár vannak az öngyilkosság kockázati tényezőire vonatkozóan információink, de nagyon kevés megbízható ismeret áll rendelkezésünkre, a kockázat pontos klinikai mennyiségi meghatározására vonatkozóan, ami az eredményes kockázati felmérés előfeltétele. Az egyik legnagyobb probléma az, hogy még a nagyon veszélyeztetett csoportban is ritka az öngyilkos. A beszámoló a kórházból való elbocsátás utáni időszakot jelöli meg a legveszélyesebb időszaknak. A csoportvizsgálatok azt mutatják, az elbocsátást követő első 28 napon az öngyilkossági arány 500 elbocsátott betegből egy, illetve 1000-ből egy. Ez az alacsony előfordulási arány a jelenlegi kockázati felmérések korlátozott érzékenységével és specifikusságával együtt azt jelenti, hogy alacsony a pozitív jósló érték. A hibás pozitívak száma viszont magas. Például, ha a kockázati felmérésnek még 80%-os az érzékenysége és specifikussága (ami talán a jelenleg rendelkezésre álló adatokat is felülmúlja), minden 20 000 elbocsátott betegnél negyven fog öngyilkosságot elkövetni, akik közül harminckettőt nagyon veszélyeztetettnek kell azonosítani. Az összes 4024 beteg közül, akiket nagyon veszélyeztetettnek kell tekinteni, 3992 hibás pozitív. Ezért a nagyon veszélyeztetett csoport klinikai kezelésére vonatkozó előírások nagy számú beteg csoportra vonatkoznak. 


A beszámoló feltételezi, hogy a közösségi (community) kezelési módszer javulása 30 öngyilkosságot és 2 gyilkosságot akadályozhat meg. De ha még bizonyítékaink is lennének arra vonatkozóan, hogy az ilyenfajta stratégia hatásos, óriás számú beteget kellene kezelni ahhoz, hogy ezt elérjük. Jelentősek az előírások humanitárius vonzatai és a lehetséges költségek.  Sokféle módon lehet javítani a mentális egészségügyi szolgálatokat, és helytelen lenne valamennyi képzést és szolgáltatást fejlesztő eszközt ezekre a fontos, de ritka eseményekre összpontosítani. 


Az öngyilkosság és a gyilkosság kockázati tényezőire irányuló vizsgálatoknak a jelenleginél tipikusan a pszichiátria támaszaként nagyobb terjedelmű rendszernek kell lennie. Azoknak a vizsgálati mintáknak, amelyekre a beszámoló épül, az eset-kontroll vizsgálatokat kell felhasználniuk ahhoz, hogy a lehetséges kockázati felmérési eszközöket ki tudják fejleszteni.


Annak ismeretében, hogy az alacsony öngyilkossági arány azt jelenti, hogy sok beteget kell ahhoz kezelni, hogy öngyilkosságot meg tudjunk akadályozni, a széleskörű gyakorlati beavatkozások nagyméretű véletlenszerű kísérleteire van szükségünk. Valójában a véletlenszerű ellenőrző vizsgálatokban sohasem tudjuk az öngyilkosságot elsődleges kimenetelként felhasználni. Ezért a kísérleteket a nagyon veszélyeztetett csoportokból kell felépíteni, hogy az esetarányokat növelni lehessen, és a szándékos önbántalmazást, mint kimenetelt felhasználhassuk. Az eredményeket a többi csoportra kell kivetíteni. 


A beszámoló azt is javasolja, hogy az egyéni helyi vizsgálatot a gyilkossággal kapcsolatban abba kell hagyni. Abba kell hagyniuk, de nem úgy, mint ahogy a „Biztonságosabb Szolgálatok” javasolja, mert „a szemrehányás légkörét” állandósítják. Az igaz, hogy a mentális egészségügyi szolgálatok felelősek a gondozási hibákért, és valamennyi nyilvános szolgálat nagymértékben alá van rendelve a külső felülvizsgálatnak. Azért kell abbahagyniuk a vizsgálatot, mert eredménytelenek, és módszereikben alkalmatlanok arra, hogy a jövőre vonatkozó angliai egészségügyi mentális egészséggondozás ellátására irányuló általános előírásokat elkészítsék. Mivel retrospektívak, az öngyilkosságok és a gyilkosságok megelőzéséről alkotott kezdetleges, primitív elképzelést segítik elő.

(The Lancet, 1999.) 

Derek Humphry: Az idősek racionális öngyilkossága

Nemrég egy Los Angelesben működő magas rangú városi klub meghívott, hogy beszéljek az önkéntes eutanázia témájáról. Amint a toronyház alagsorában lévő klub központjába beléptem, azon tűnődtem, miért kértek fel. Nemsokára kitaláltam, amikor az ülésen elnöklő lelkész azt mondta: „Felkértük a Hemlock Társaság igazgatóját, hogy jöjjön el, beszéljen velünk, mert mint ahogy mindannyian tudják, napjainkban veszítettük el két tagunkat, akik a tetőről ugrottak le.”

Annak ellenére, hogy a helyi híreknek mohó nyomon követője vagyok, erről nem hallottam. Nyilvánvalóan nem számoltak be a két halálesetről. Los Angelesben egyértelműen nem versenyezhet az öngyilkosság a város többi jelentős eseményeivel.

Pillanatnyilag jelenlétemnek ez az oka elaltatta éberségemet. A Hemlock Társaság önmagában nem pártolja az öngyilkosságot. Azt tartja, hogy erkölcsileg és legálisan az elviselhetetlen szenvedést okozó halálos betegséggel szemben végrehajtott öngyilkosság és elősegített öngyilkosság az elfogadható.

Az időskor önmagában sohasem lehet oka az önpusztításnak. Azonban akár tetszik, akár nem, néhány ember számára az öregség következményei elegendő okok az élet feladásához. Meg kell értenem, hogy a Hemlock Társaság 40 ezer tagja közül nagyon sokan úgy gondolják, hogy a szervezet céljaiban nem megy elég messzire: elviselték korlátozott célkitűzéseinket, de előnyben részesítették azt, hogy mi is az időseknek azért a jogáért harcoltunk, hogy az elősegített, méltóságteljes halált választhassák.

Néhányan ezek közül az emberek közül barátaim és ismerőseim, és minthogy a legtöbb pszichológus és pszichiáter teszi, ostobaság azt állítani, hogy ideiglenesen mentálisan betegek vagy depressziósok. Megbízható, gondolkodó, tervező emberek. Ne legyenek az Önök szülei!

Az idős emberek közül néhány, akikkel azóta találkoztam, amióta 1980-ban a Hemlock Társaság igazgatója lettem, öngyilkos lett. Néhányukat éppen az öngyilkosságukat megelőző napokban ismertem meg, és semmi különöset nem láttam a mindennapi életvitelükben. Valóban lehetséges az, hogy az értelmesebb és racionálisabb ember hajlamosabb az öngyilkosságra, mivel helyzetének mérlegét közömbösebben állapítja meg.

Visszaemlékszem az egyik Hemlock tag öngyilkosságának különböző kihatásaira, és rájöttem, hogy az előző évben egy 85 éves özvegy gyógyszer túladagolása miatt halt meg. Nem volt halálos betegsége, de attól rettegett, hogy szélhűdés éri, és utolsó éveit kórházban kell eltöltenie. Elviselhetetlen volt számára, hogy szeretett férje meghalt, a gyermekei felnőttek és szétszóródtak. Nem látta értelmét a folytatásnak és annak, hogy kockáztasson egy „meghosszabbított” halált.

A halála után két nappal egy férfi, aki ennek az asszonynak a házában a felső szintet bérelte, nagyon bánatosan hívott fel telefonon: „Olyan kedves volt” - mondta. „Miért tette? Miért nem mondta el nekünk? A halálát megelőző este láttam sétálni a kertben, és a megszokottnak tűnt.”

Elmondtam neki, hogy én is csodálom ennek az asszonynak az intelligenciáját és higgadtságát. Emlékeztettem arra, hogy évek óta rendszeres résztvevője volt a Hemlock konferenciáknak, és tisztán, nagyon alaposan megfontolta a dolgot. Joga volt saját döntésének titokban tartásához. - fűztem hozzá. Beszélgettünk egy darabig, míg meg nem nyugodott.

Két évvel később, amikor egy nyilvános ülésre küldtek el Honoluluba, egy fiatalember a közönségből megkérdezte, mi a véleményem az időskori öngyilkosságról. Azután eljött hozzám, és elmondta, hogy ő ennek az asszonynak az unokája. Ezt követően 1990-ben Dallasban egy asszony jött oda hozzám egy gyűlés végén, és úgy mutatkozott be, mint az elhunyt asszonynak a lánya. Mindketten elmondták, hogy azért jöttek el a Hemlock ülésre, hogy többet halljanak arról a szervezetről, amihez a rokonuk tartozott, és hogy borzasztó volt számukra ez az élmény. Még mindig nem egyeztek ki a halál módjával.

Néha hallok olyan idős emberekről, akik látva fizikális egészségük romlását, vagy szenilitásuk kezdődését, túladagolással vetettek véget életüknek. Csendesen, ceremónia nélkül, óriási gonddal, hogy ne zavarjanak másokat, és ne okozzanak megrázkódtatást, pusztítják el magukat.

A kontroll- és a választás elvesztésétől való félelem olyan nagy bennük, hogy szándékosan rövidítik meg életüket.

Elszomorodtam. Túl korán elvesztjük a becses életet. Meg vagyok győződve arról, hogy ha fel tudnánk kínálni nekik az eutanázia törvényes orvosi lehetőségét, a legtöbb esetben egy kicsit hosszabb ideig ragaszkodnának az élethez. Ha határozottan meg tudnának egyezni orvosukkal, hogy komoly egészségromlás esetén gondoskodik egy bizonyos halál anyagi eszközeiről, belekapaszkodnának ebbe.

Az eutanázia reménye, lehetősége meghosszabbítaná, nem pedig lerövidítené az életet.

Hollandiában halálos betegség esetén éppúgy létezik törvényesen elősegített öngyilkosság az időskorúak számára, mint halált elősegítő orvos. Ez nem olyan eljárás, amit könnyen alkalmaznak a hollandok. Egy idő után, amikor minden érintett jól meggondolta a dolgot, - ha helyénvaló - az orvos arra az elhatározásra jut, hogy segít. A család is megfontolja a halál „kérését”.

A legvalószínűbben azok kapnak a halálhoz orvosi segítséget, akik 

a., idősek,

b., rossz egészségi állapotban vannak,

c., állandóan ismétlődő kérésük, hogy halállal segítsenek rajtuk.

Ez nem terjedt el nagymértékben, valójában az összes halálesetnek csak 4%-a tulajdonítható Hollandiában az eutanáziának.

Az eutanázia hozzáférhetőségének vigasza áldás a holland nyugdíjasok számára, ugyanakkor jótétemény azok számára is, akiket megkímél attól a lehetőségtől, hogy testüket fegyverrel vagy leugrással roncsolják szét.

Az erőszak elkerülésén kívül a holland öregeknek nem kell magányosan, titkolt módon véget vetni életüknek. Mivel törvényes és elfogadott a halálhoz való hozzásegítés, a család rendszerint jelen van, vagy a közelben van, amikor az orvos beadja a halálos dózist. 

Sok-sok amerikai idős ember mondta nekem, hogy nagyon vágynak arra, hogy ilyen lehetőség a rendelkezésünkre álljon. Úgy gondolják, hogy alapvető polgári szabadságuk az, hogy akkor tudjanak véget vetni életüknek, amikor akarnak. Kellemetlen számukra az a gondolat, hogy titkolózva, végül is erőszakos módon távozzanak az élők sorából.

Míg a Hemlock Társaság legfőbb küldetése, hogy a halálosan beteg emberek számára megvalósítsa az orvosok által elősegített halált (az elősegített öngyilkosság vagy a közvetlen eutanázia révén).  A mi tagjaink nagy szükségét érzik annak, hogy egy lépéssel továbblépjenek, és ezt a szolgáltatást kieszközöljék a beteg idős emberek számára is.

Biztos vagyok abban, hogy miután megoldódnak a halálosan beteg emberek megsegítésével kapcsolatos problémák, az idősek halálhoz való hozzásegítésének kérdését a közvélemény puszta erejével etikailag és legálisan kell intézni.

Richard Lamm, Colorado egykori kormányzója, aki 1980-ban beszédet tartott az egészségügyi gondozási költségek kiértékeléséről, javasolta, hogy az idősemberek vállaljanak ebben nagyobb részt, most azt mondja, hogy az idősek a leglelkesebb támogatói.

Ne felejtsük el, hogy az időskorúak jelentős pénzügyi és politikai nyomás alatt vannak. Csúszós lejtőt jelent, ha a kormány gyalázatos okok miatt ragaszkodik az eutanáziához. Soha nem szabad megengednünk, hogy ez megtörténjen.

Nemrég egy  Hemlock tag írta apja öngyilkosságáról a következő sorokat, amely arról árulkodik, hogy örül a történteknek. Magatartását így magyarázza:

„Hogyan örülhet egy apját szerető lány annak, hogy az apja öngyilkosságot követett el? Nem volt beteg. Valójában még azon a reggelen is úszott. De apám számára az élet véget ért. Annak ellenére, hogy 88 éves volt, egészséges volt. Még látott, de nem elég jól ahhoz, hogy hosszú időn át olvasson. Hallott, de a muzsika hangjai vagy a TV műsor szavai nem voltak elég jól kivehetők számára. Tudott sétálgatni, de nem tudott már golfozni. Szeretett a múltról mesélni, de a barátai már mind meghaltak. Megtört. Az öngyilkosság egy folyamat. Lassan befészkeli magát az emberi gondolkodásba, és ha az illető érzéseit kifejezi, ezek az érzések az egész családot érintik. Apám már több mint egy éve foglalkozott ezzel a gondolattal, de mi nem figyeltünk oda. Különösen aggasztotta az a gondolat, hogy számunkra teher lesz. Attól félt, hogy elveszíti az önállóságát. Az ágyában fekve műanyag zacskót húzott a fejére, és meghalt.”

Úgy gondolom, a társadalomnak ki kell egyeznie az időskorúak öngyilkosságával. Ez a kérdés toleranciát és megértést igényel; meg kell értenünk, mit jelent enyhülés nélkül élő halottként várni a halálra, amely csak egyesek számára hoz enyhülést. Szabályos, helyi, nyílt fórumokat kell létrehozni a nyugdíjasok számára, hogy megvitassuk az időskori öngyilkosságok mellett és az ellenük szóló érveket. Csak a mindnyájunk által gyakorolt becsületességgel és őszinteséggel fog az idősek öngyilkossága a lehető legminimálisabbra csökkenni.

((((((((((((((((
Antoon A. Leenaars, Susanne Wenckstern:

Az öngyilkosság megelőzése az iskolákban: 

a művészet, a kérdések és a csapdák.

Az öngyilkosság világszerte fontos mentális egészségügyi probléma. Az iskoláknak és közösségeiknek átfogó módon kell reagálniuk. Caplan elsődleges, másodlagos és harmadlagos megelőzési modelljét javasolták, mint a fiatalok öngyilkosságára való átfogó reakciót. A reakció valamennyi módjára vonatkozóan megvitatták az ezekkel kapcsolatos jelenlegi mítoszokat és tényeket. Bemutatjuk a kutatást, a klinikai megállapításokat és a további megvitatásra való felhívást. Ebben a században a gyermekkori és a serdülőkori alkalmazkodási problémákkal kapcsolatos aggodalom fokozódott, ez az aggodalom 1910-ben kezdődött, amikor Sigmund Freud speciális bizottságot hívott össze erre a kérdésre vonatkozóan. Az iskolák és közösségek természetes környezet ahhoz, hogy prevenciós programokon keresztül irányítsák ezeket a problémákat. Az iskolákat és intézeteket azért hozták létre, hogy a különböző programok (pl. egészségügyi programok, nemi felvilágosítás, öngyilkosság megelőzési, alkoholizmussal kapcsolatos) és vezetési programok által segítsék a gyermek fejlődését és kezeljék, irányítsák problémáját. Ezeknek az iskolai erőfeszítéseknek számtalan oka van. Az elsődleges az, hogy az egészséggondozási rendszerek önmagukban nem tudják kielégíteni a fiatalok valamennyi igényét. Kazdin (1990) felmérte, hogy a fiataloknak jelenleg csupán 10-30%-a kapja meg a szükséges mentális egészségügyi gondozást, és a fejlett országokban is ez a helyzet. Valószínű, hogy a szolgálatokban megmutatkozó hiányosság nem tűnik el, felhívja az iskolákat és a közösségeiket, hogy a következő évtizedekben növeljék reakciójukat. 

Az öngyilkosság világszerte fontos mentális egészségügyi és közegészségügyi probléma. Serdülők, sőt gyermekek ijesztő arányokban követnek el öngyilkosságot. A fiatalok még nagyobb számban kísérelnek meg öngyilkosságot vagy életük nehézségeinek megoldásaként komolyan gondolnak öngyilkosságra. Mint ahogy 90 évvel ezelőtt Fiedman kijelentette, az iskoláknak, közösségeknek reagálni kell ezekre. Ez a cikk iskoláinkban, közösségeinkben az öngyilkosság irányításának, kezelésének szükségességét tekinti át, széleskörű, átfogó modellt vázol fel a probléma kezeléséhez: külön választ néhány olyan témát, kérdést és csapdát, amivel kapcsolatban napjainkban cselekedni kell. Bár a „Crisis” folyóirat sok olvasója jól ismeri az iskolákban történő öngyilkossági prevenció összetettségét, világosan ismerteti az ilyenfajta erőfeszítéseket és csapdáikat, ami a kormánytestületek, az oktatók, a hivatalok számára szükséges. 

Ezért ez a cikk iskolai prevencióra vonatkozóan útmutatóként szolgál a prevenciós programokkal kapcsolatos tervezőknek, hivataloknak, reformáló programokért (a felelős kormányzati és helyi testületek számára), az iskolában dolgozó adminisztrátorokért, oktatókért, a nagyobb közösségekben dolgozó egészségügyi dolgozókért, az iskolákban gondozást nyújtó mentális egészségügyi személyzetnek, akiknek fokozott kötelessége a szolgálatoknak az iskolákkal való koordinálása egy átfogó közösségi megközelítésen belül, a mindezekért felelős kormányzati és helyi testületek számára. 

Az öngyilkosság megelőzése művészet

Az öngyilkosság megelőzése művészet, nem pedig technológia. Az öngyilkossági krízisre azonban iskoláinkban az egyének túl gyakran ennek a közegészségügyi problémának a megfelelő megértése és a cselekvés előre elrendezett, átfogó megtervezése nélkül reagálnak. Néha megkísérlik újból feltalálni a kereket, a spanyolviaszt! Elkövetik azokat a hibákat, amelyeket az irodalom már jól dokumentál. Ilyen esetben, jól lehet, jobb, ha semmit sem tesznek, és az iskola sem tesz semmit, ha nem a gyermekkori és serdülőkor problémákat magukra hagyják. Ilyen szituációkban az iskolák tulajdonképpen gátolhatják a fiatalok fejlődését, sőt elősegítik az öngyilkosságot. Viszont, ha elfogadják az öngyilkosság és általában az alkalmazkodás összetettségét a fiataloknál, csak akkor játszhatnak aktív szerepet az iskolai öngyilkosságok megelőzésében - mint ahogy már 90 évvel ezelőtt dokumentálták. Az iskolákban ésszerűen elkezdett ilyen átfogó prevenciós program a következőket foglalja magába: 

1. A fiatalok öngyilkosságának és öngyilkos magatartásának teljes számát világszerte csökkenteni.

2. A boldogtalan, nagyon depressziós fiatalok nagy számát csökkenteni. Mint ahogy korábban Kazdin (1990) beszámolt róla, a klinikai segítséget igénylő fiataloknak csupán 10-30%-át részesítik valójában ebben a gondozásban. Ezért megkérdezhetjük: hány öngyilkos fiatalt nem is ismertek fel veszélyeztetettnek?
3. Van egy lehetséges befolyásolhatósági vagy követési tényező és a rákövetkező „fertőzés” (contagion). Az irodalomban dokumentált iskolákban történő után követésre (postvention) utalva Leenaars (1985) jegyezte meg ezt a tényt, s azt követően kutatással támasztották alá. 
4. Az iskolák segítséget kérnek. Ezért az lenne a bölcs dolog, ha a legtájékozottabb szakemberek (pszichiáterek, pszichológusok, oktatók stb.) segítenének. 
5. Meglepő ok: az öngyilkosság túlélői. Iskolánkban túl sok fiatalnak okoz traumát a velük egyidős társaik öngyilkossága. Következésképpen ésszerű az öngyilkossági prevenció. A fontos kérdés nem az, hogy megtegyük, hanem az, hogyan tegyük. 
Prevenció - Intervenció - Postvenció

A mentális egészségügyi és a közegészségügyi problémák klasszikus megközelítése Caplan nevéhez fűződik, aki elsődleges, másodlagos és harmadlagos prevenciót különböztetett meg. A prevenció e három módjára legáltalánosabban használt fogalmak a prevenció, intervenció illetve a postvenció. A reagálás mindhárom módjának helye van ésszerűen körültekintő módon az öngyilkos fiatal megsegítésében. Röviden, a széleskörű reakciónak ez a három módja a következőkre vonatkozik: 

1. A prevenció általánosságban a jó mentálhigiéné elvével függ össze. Olyan stratégiákat foglal magába, amelyek megjavítják az öngyilkossághoz vezető körülményeket: tesz valamit mielőtt az esemény bekövetkezne. Az öngyilkosság megelőzés az elsődleges megelőzés által a legtökéletesebb. A prevenció oktatás. A fiatalokat oktatni kell az öngyilkossággal kapcsolatban. Az ilyenfajta oktatás kifejezésre juttatja, hogy az öngyilkosság többdimenziós betegség, nagyon bonyolult, csaknem egyenértékű az emberi szenvedés megelőzésével. 

2. Az intervenció az öngyilkossági krízis vagy probléma kezelésével és gondozásával függ össze. A másodlagos prevenció az esemény folyamán tesz valamit. Az öngyilkosság biológiai, neuropszichológiai, társadalmi, kulturális aspektusokkal együtt járó esemény. Nyilvánvaló, hogy az öngyilkosság nem kizárólag orvosi probléma, és sok ember szolgál életmentő közegként. Mindazonáltal, szakképzett emberek, pszichológusok, pszichiáterek, szociális munkások pszichiátriai ápolók stb. elsődleges szerepet játszanak a beavatkozásban. Viszont az iskolákban történő postvencióra, beavatkozásra egyaránt igaz, hogy a közösségi kapcsolatok fejlesztését fogják igényelni. Az iskolai prevenció közösségi prevenció. 

3. Postvenció, a Shneidman által bevezetett kifejezés azokra a dolgokra utal, amit az esemény megtörténte után végeznek el. A postvenció az öngyilkosságot elkövetett személy túlélőinél jelentkező traumatikus utóhatásokkal foglalkozik. Az elhunyt hozzátartozóinak nyújt mentális egészségügyi és közegészségügyi szolgálatokat. Valamennyi szükséget szenvedő túlélő: gyerekekkel, szülőkkel, tanárokkal, iskolatársakkal kapcsolatos munkát magában foglalja. Mint ahogy kezdetben kijelentettük ezekben a törekvésekben az iskolarendszerek különösen kritikus erőt képviselnek. 

A következőkben felvázolunk néhány részletet, mítoszt, kérdést és csapdát, ami minden egyes törekvésben megmutatkozik.

Prevenció

A prevenció általában a jó mentálhigiéné elvével függ össze. Az iskolákban ez oktatást jelent. Ez azonos az iskolák általános céljával, nevezetesen az ifjaink oktatásával. 

Az öngyilkosságra vonatkozó mostani népszerű meghatározás az, hogy az öngyilkosság egyszerűen egy külső esemény vagy „stressz” következménye: pl. egy barát visszautasítása, vagy egy népszerű énekes hatása miatt következik be. Bár gyakran szerepel az öngyilkosságban helyzeti tényező, ennél az öngyilkosság jóval több. Ennek illusztrálására egy klinikai példát mutatunk be:

Egy autóban halva találtak egy 16 éves fiatalembert, aki szén-monoxid mérgezés miatt halt meg. Az emberek meghökkentek: „Miért ölte meg magát ez a felső középosztálybeli fiatalember?” A szülők kiderítették, hogy öngyilkossága napján a barátnője visszautasította őt. Ez volt az ok: amikor egy fiatalembert visszautasítanak a szerelemben és így van, megölheti magát. Néhány barát és a tanárai úgy tudták, hogy problémái voltak az iskolában. Így ez volt az ok. Megint mások, hogy az apja alkoholista és goromba. Így ez az oka. Az orvosa úgy tudta, hogy örökbe fogadták, és a napokban emiatt borult ki. Ezt gondolta igazi oknak, Míg mások úgy tudták....

Maga a fiatal ugyanilyen gyakran egyetlen esemény miatt elvakult. Itt halálosan öngyilkos emberekről beszélünk. Az a tinédzser, aki azon a ponton van, hogy az apja puskájával golyót röpít a fejébe, vagy aki arra készül, hogy beveszi az édesanyjának felírt pirulákat, az elhatározás pillanatában a legkevésbé van tudatában az ok lényegével, ami miatt így cselekszik. A serdülők tudatos érzékelése egy kritikus aspektus. De azért egyszerűen el kell fogadni, hogy a perspektíva nem csak a végletekig leegyszerűsített, hanem suicidogén, azaz, pusztító, ártalmas, iatrogén. Egyszerűen a fájdalom teszi lehetővé a fiatal számára, hogy tökéletes és pontos feleletet adjon az eseményre. Az öngyilkosság összetett, bonyolultabb, mint ahogy a gyermek vagy serdülő tudata tudja. 

Sajnálatos, túl gyakran, a serdülők - de a szülők, tanárok, orvosok, pszichológusok is - készek arra, hogy osztozzanak a félreértésben, téves értelmezésben. Valójában széles körben elterjedtek a mítoszok. Ez addig megy, amíg a következőt jelentik ki: „az öngyilkosság normális”. Az öngyilkosság nem normális dolog. Nagy patológia jele. Mást állítani - mint ahogy a késői 70-es és 80-as években történt - nemcsak csapda volt, hanem kárt okozott a prevenciós erőfeszítéseknek. 

Íme néhány téves értelmezés és a mi reagálásunk velük kapcsolatban: 

1. Az öngyilkossági prevenciónak nincs helye az iskolákban. Válasz: Ez egy rendszer bevezetésének kérdései: általános vonatkozása rávilágít az ilyen programok bevezetésére és kifejlesztésére, amit az iskolai személyzet és más személyek folytatnak. Dyck (1990) a következőket jegyezte fel: „Egyes oktatási osztályok, iskolai testületek, sőt egyes iskolai adminisztrációk különböző okok miatt ellenzik ezeknek a programoknak az iskolákban történő bevezetését, közülük néhány inkább képzelt dolgokra, mint tényekre alapozza a véleményét, míg mások jogosak, és komoly, körültekintő megfontolásnak kell ezeket alávetni. Az iskolai bevezetésre vonatkozó stratégiák a kormány által létrehozott kötelező prevenciós programokat, sajátos iskolai testületek általi bevezetést és bár kevésbé hatékony, a helyi iskola általi bevezetést tartalmazzák. Azoknak a klinikusoknak, szakembereknek, akik el akarják érni a bevezetést, mielőtt elérnék ezt, fejleszteniük kell szakképzettségüket. Az ilyenfajta szakképzések hihetőséget, öngyilkossági prevenciós képzést, oktatásban való részvételt, konferenciákat, kutatást stb. foglalnak magukba. Túl gyakran előfordulnak olyan személyek, akik megpróbálják az iskolákban a bevezetést elérni, és korlátozott képzettséggel és jártassággal rendelkeznek, közülük néhány maga is suicidogén, (azaz előidéző, elindító). 

2. Az öngyilkosságról való beszélgetés öngyilkosságot okoz. Válasz: Ez képzelt dolog. Természetesen, a szenzációhajhászás szenzációhajhászást okoz. A kérdés nem az, hogy beszélünk-e az öngyilkosságról, hanem az, hogyan beszélünk róla. A szóban történő megvitatás elősegíti az öngyilkos személy nyíltságát, beavatkozáshoz vezet. Az öngyilkosságról való beszélgetés, és valamennyi mentális egészségügyi problémáról való beszélgetés, a mentális és egészségügyi és közösségi szakképzettség javulásához vezethet,  növeli az önbizalmat, csökkenti az iskolai hibát, növeli az önkontrollt, csökkenti a  depressziót stb. minden fiatalnál. 

3. A programok nem költség-hatékonyak. Válasz: Hisszük, hogy a programok költség-hatékonyak lehetnek, lehetővé teszik, hogy az illető világosan megértse a célt. A prevenció oktatni akar, megismerni a kulcsokat, az erőforrásokat, stb. Nem akarnak beavatkozni. Ezért a költséghatékonyság kérdése, ha valaki ezeket a kifejezéseket akarja alkalmazni, megegyezik az egész neveléssel, oktatással: tanulnak a gyermekek, tinédzserek? Úgy gondoljuk, hogy igen. Az ilyenfajta programok még kevésbé kockáztatott emberekre vonatkoznak, egészségügyi stratégiákat is létrehozhatnak. 

4. Ha van programjuk, az iskolák beperelhetők. Válasz: Ellenkezőleg, az iskolai személyzetnek körültekintő és megfelelő módón kell tevékenykednie. Az USA-ban a minisztériumnak a fiatalkori öngyilkossággal foglalkozó „különítménye” (ami amerikai/kanadai szépítő kifejezés egy szociálisan alkalmatlan egészre), megállapította, hogy az iskolák kitűnő lehetőséget nyújtanak nagyszámú fiatal elérésére. A „különítmény” azt a következtetést vonta le, hogy az iskoláknak fontos szerepe van a fiatalok problémáinak kezelésében. Valójában, tovább kell mennünk, és ki kell jelentenünk, hogy az iskoláknak „ésszerűen körültekintő emberek” módjára kell cselekedniük. Ebben az esetben egy 14 éves fiú szülei beperelték az iskolát hanyagsága miatt, arra panaszkodva, hogy az iskolának kötelessége öngyilkossági prevenciós képzést nyújtani, és hogy az iskola elmulasztotta ezt. A bíróság az esetet elfogadhatónak tartotta, mondván, hogy beperelheti, pert indíthat valaki az iskola ellen nem körültekintő magatartása miatt. Egy olyan esetben, amikor az iskola adminisztrátorai engedélyeztek egy speciális „Nerd Day”-t, és ami néhány ember jelentős visszaélését, durva bánásmódját eredményezte, tanácskoztunk, és gondoltuk, hogy jelentős nyomást gyakorolt egyesekre, és hozzá járult öngyilkossági döntésükhöz. Egy ilyen napon kísérelt meg öngyilkosságot ez a fiú, és csak azért élte túl, mert gyors orvosi segítséget kapott. Körültekintőek voltak az iskola munkatársai? Mit kellett az iskolákban az erőszakosságot illetően elviselni? Az iskolák az egészség elősegítői-e, nem pedig az erőszak hozzájárulói? Végül, hatékonyak-e a programok vagy valójában „fertőző betegségeket” okoznak? A „fertőző betegségek” kérdése azért merül fel, mert amióta Goethe (1774) kiadta az Ifjú Werther szenvedéseit, megjelentek olyan riportok, amelyek arról beszélnek, hogy az öngyilkosságot okoz. Philips (1974) volt az első ebben a században, aki az öngyilkossági arányokról beszámoló média hatását bizonyította be, ez azonban csupán szenzációs média történetekről való megállapítás volt. Most már jól megállapított tény, hogy a nyomtatásban megjelent riportok és az elektronikus média, amelyek hírességekről szólnak, sok „alakúak”, ismételtek, nyíltak, a címoldalon dicsőítik az öngyilkosságot és ezek az öngyilkosság növekedéséhez vezetnek. Úgy tűnik, az emberek úgy gondolják, hogy a prevenciós program során az öngyilkosságról való beszélés hasonló növekedést vagy éppen fertőzést hoz létre. A médiában megszólaló riportok nem azonosak a prevenciós programokkal. Valóban, ami a prevenciós programokat illeti, nincsenek megbízható adatok, amelyek azt mutatnák, hogy az oktatási program fertőző hatást okoz. Azért írtuk a „megbízható” kifejezést, mert megbízhatatlan kutatók, pl. Shaffer és kollégái a következő üzenetet hagyták meg világszerte nyomtatásban: „Az iskolai öngyilkossági prevenciós programok veszélyesek lehetnek.” Az üzenet „átgyúrta” a világot - sok iskolai igazságszolgáltatást, illetékességet és politikust beleértve az USA-ban. Ennek eredményeképpen a programokat betiltották. Ez azért sajnálatos, mert Shaffer (1991) nem arra mutatott rá, hogy az öngyilkossági prevenciós programok ténylegesen veszélyesek, mindössze arra mutatott rá, hogy néhány férfi, aki megelőzően öngyilkosságot kísérelt meg, úgy gondolta, hogy barátaik nem szeretnék a programot. Ez várható, mivel mint ahogy Clark (1991) megjegyezte, a pszichológiailag károsodott emberek nyilvánosan nem szeretnek hiányosságaikkal szembe kerülni”. Shaffer vizsgálatának számos hiányossága volt, a következőt beleértve: csak két programot vizsgált meg, a felmérés problematikus volt, az önbeszámolók alkalmazása, az előzetes és utána történő vizsgálat eltért egymástól. A kutatás lényegében kimutatta, hogy a prevenció segít, bár további vizsgálatra van szükség. 

Beavatkozás  (Intervenció)
A beavatkozás az öngyilkossági krízis vagy probléma kezelésével és gondozásával függ össze. Sok ember, az iskolákban lévőket is beleértve, életmentő közegként szolgálhat. Gyakran az iskolákon kívül, szakszerűen képzett emberek is elsődleges szerepet játszanak a beavatkozásban. Nemcsak az öngyilkossággal kapcsolatban, hanem az öngyilkos emberek kezelésével kapcsolatban is gyakoriak a félreértések. Gyakoriak a nagyon primitív megoldások. Ez részben annak a képzelt dolognak az eredménye, hogy az öngyilkosságot kizárólag stressz eredményezi. Még a fiataloknál is általánosan állandó, az öngyilkosságnál és az öngyilkos magatartásnál azonban az, hogy nem egy esemény váltja ki, hanem összetett megbirkózási minták. Az öngyilkos fiataloknak elviselhetetlenül nagy fájdalmuk van, legyengültek, és képtelenek megbirkózni az élet követelményeivel. Az öngyilkosságra csupán mint stresszre koncentrálni, durván alulértékeli azt a patológiát, amivel ezek a fiatal emberek szembenéznek, - és ténylegesen hozzájárul annak a segítségnek a későbbi hiányához, amiben ezeket a fiatalokat nem részesítik. Az igazság az, hogy ezeknek a fiataloknak hosszú lejáratú, sokfajta szolgálatra, nem pedig rövid lejáratú tanácsadásra és egyéb gyermeteg, naiv megoldásokra van szükségük. Bár a szakemberek központi szerepet játszanak az öngyilkos fiatalok kezelésében, másoknak ugyanilyen értékes szerepük van. Valójában a szülők kritikusan közreműködnek. Nemcsak a szülőket kell bevonni a beavatkozásba, hanem a testvéreket, barátokat, tanárokat, iskolatársakat, lelkészeket, idősebbeket, orvosokat, - bárkit, akik közvetve vagy közvetlenül szolgálnak, hogy a fájdalmat megszüntessék. Érdemes megemlíteni, hogy a fiatalok öngyilkosságára adott egyszerű általános primitív válasz chimera (agyrém, illúzió), egy képzeletbeli, nem létező fogalmi koholmány. Pl. egyetlen gyógyszernek, csodaszerként való felírása ilyen chimera. Az egyszerű reakció kutatása ostoba, bolond és nem valóságos elképzelés. Ennek illusztrálása íme három példa egy közhasználatú „szakácskönyv” koholmányból: 

1. Az öngyilkosságot és az öngyilkos magatartást könnyű megjósolni. Válasz: Az öngyilkossági statisztikai ritkasága és a jósló műszerek (mérő eljárások, tesztek) tökéletlensége óriási nagy számú hibás eredményekhez vezet, ezért valójában a „jósló műszereket” kevésbé használják a klinikusok. Az USA-ban az Országos Mentális Egészségügyi Intézet kiértékelte az öngyilkosság megjóslásának és felmérésének kutatási területét, és azt a következtetést vonta le, hogy néhány vagy egyetlen teszt sem felhasználható. 

2. „Az öngyilkosság nem elkövetésére” vonatkozó megállapodások a prevenció legjobb eszközei. Válasz: Az „öngyilkosság nem elkövetésére” vonatkozó megállapodások primitív írásos formák, fokozottan alapos vizsgálat hatáskörébe tartoznak. Kevés az irántuk való túlzott bizalom, felhasználhatóságukra vonatkozó bizonyíték. Gyakran az írásos megállapodásokat inkább a kezelőorvos saját megnyugtatására használja, klinikai értéke nincs. Nem lehet alternatíva a szakszerű kezeléshez. Gutheil, (1989) egy bírósági ügyvéd megjegyezte, hogy jogilag a megállapodások értelmetlenek. Természetesen, ez alatt nem azt értjük, hogy az olyan verbális megállapodások mint „ha öngyilkossági gondolata van, hívjon fel” nem használhatók fel; csupán nyílt alkalmazásuk rossz. Az írásos megállapodás nem egyező azzal a szándékkal, amit Drye, Goulding és Goulding (1973) akart, amikor évekkel ezelőtt bevezették a megállapodások fogalmát. 

3. A kortársakkal való tanácskozás - különösen azért, mert a tinédzserek előnyben részesítik a tinédzserekkel való beszélgetést - a kezelés legjobb módja. Válasz: Ez tévedés. Nem azt mondjuk, hogy az igazán öngyilkos fiatalok nehéz helyzetét nem irányítják, nem tudják kezelni. A kortársakkal való tanácskozás nem azonos a pszichoterápiával. Nincs olyan kutatás, ami megállapítaná, hogy az egykorú tanácsadók olyan kezelési gondozást nyújtanának, mint amire az öngyilkos fiataloknak szükségük van. Másrészt, az egykorú társak, tanárok, az útmutató tanácsadók nagymértékben segíthetnek a felismerésben, a támogatásban. Az a tény, hogy a tinédzserek előnyben részesítik a tinédzserekkel való beszélgetést, egyfajta védekezés, az elviselhetetlen fájdalom, és a vele való megbirkózásra képtelenség kifejeződése. 

Az öngyilkos gyermekek és serdülők kezelése összetett és sokféle. A kezelés magában foglalja, de nem korlátozódhat a következőkre: krízis-beavatkozás, pszichoterápia, családterápia, pszichofarmakoterápia, kórházi kezelés, és az iskolai beavatkozás a közösségi kapcsolat kialakítását igényli. Nem lehet valamennyi veszélyeztetett fiatalt az iskolarendszer korlátozott eszközeivel kezelni, még akkor sem, ha van iskolai pszichológus az iskolában. Egyedül az iskola nem tudja a fiatal öngyilkossági problémáját kezelni, éppúgy, mint ahogy az orvosszakember sem. A közösségben szakemberek széles körére van szükség ahhoz, hogy a veszélyeztetett fiatalok bajait kezelni tudja. Nincs egyszerű taktika.

A meghatározás szerint, az öngyilkos fiatalokkal végzett intervenciós erőfeszítések, a beavatkozási munkák a krízishelyzet felmérését, és kezelését foglalják magukba. Az iskolai személyzeten kívül, sok mentális egészségügyi és közegészségügyi szakembert kell felkérni, hogy egy életmentő közegként szolgáljon. Az öngyilkossági kockázat felmérése egyike a legnagyobb kihívásoknak. A beavatkozás alapos felmérésen alapszik. A krízis beavatkozásnak, akár krízis személyzet, akár az iskolák mentális egészségügyi szakemberei végzik, a krízis meghatározás szisztematikus folyamatának és a problémamegoldásnak az alkalmazásával azonnali és tájékozott reakciót kell adnia az öngyilkos gyermekre vagy tinédzserre. 

Ha a fiatal már akut öngyilkossági krízisben van, a gyermek vagy serdülő egyedülálló, sajátos igényeinek megfelelően, sok pszichoterápiai megközelítést lehet alkalmazni. Nyilvánvaló, hogy az öngyilkos ember mély fájdalomban van, ezért az a szabály, hogy pszichoterápiára van szüksége, hogy elviselhetetlen fájdalmát elviselhetővé tegye, és közelebb vigye az élet nehézségeinek hosszúlejáratú megoldásához. A speciális kezelési formák közötti válogatásban, a klinikusnak a betegre vonatkozó tényezők sorát kell különös figyelembe venni: életkor, nem, egészségügyi állapot, kulturális kérdések, stb. Ha már tudjuk, hogy az öngyilkosság többszörösen meghatározott: sok tényező, a biogenetikai tényezőket is beleértve, váltja ki, közreműködik a kockázat kialakításában. Néhány esetben a gyógyszeres kezelés nélkülözhetetlen.

Az alkalmazott kezelési modellre való tekintet nélkül bizonyos klinikai, jogi és etikai kérdésekkel kell szembenézni az öngyilkos beteggel végzett prevenciós munkában. Pl. ha a gyermek öngyilkos magatartását az iskolában mutatja ki, kinek kell a kockázatot felmérni? Vagy mivel a beavatkozás az iskolai személyzetnél többet is magába foglalhat, ki a felelős az iskola és a mentális egészségügyi szolgálatok közötti kapcsolatok kialakításáért? Mivel a fiataloknál fennáll az öngyilkosság lehetősége, a gyakorló szakembereknek, különösen a pszichiátereknek és pszichológusoknak szükségük van az iskolákban történő felmérésre és intervencióra vonatkozó világos útmutatásokra. Jogilag és etikailag a szakembernek ésszerűen és körültekintően kell cselekednie. Klinikailag viszont figyelembe kell venni a kiszámolt kockázatot, pl. amikor gyermek a kórházból való elbocsátás után visszatér az iskolába. 

Az öngyilkos emberekkel folytatott beavatkozásra vonatkozó kutatás a fiataloknál nem létezik. A jövőbeli kutatásnak gondos intervenciós vizsgálatokat, kezelési kutatást és irányított és ellenőrzött pszichoterápiai és pszichofarmakológiai kísérleteket kell magában foglalnia. 

Az intervencióra vonatkozó kutatás hiánya ellenére van egy kutatással alátámasztott taktika, amelyet különösen a fiataloknál hasznosnak mutattak ki: a halálos eszközökhöz való hozzáférés megszigorítása. Ennek a szemléletnek a gyakorlatban való alkalmazása az, hogy „el kell dugni a fegyvert” egy olyan öngyilkossági helyzetben, amikor tudva lévő, hogy egy illető le akarja magát lőni és fegyver áll rendelkezésre. De ugyanezt az elvet bármelyik módszerre (pl. gyógyszer túlzott adagolás) lehet alkalmazni. 

Posztvenció

A posztvenció az öngyilkosság, öngyilkossági kísérlet vagy bármilyen más trauma megtörténte utáni cselekedeteket foglalja magába. A posztvenció a traumának a túlélőkre gyakorolt hatásával foglalkozik. Az iskolák különösen fontos szerepet töltenek be az ilyen posztvenciót létrehozó törekvésekben. Már Freud leírta 1917-ben, és azóta más kutató is alátámasztotta, hogy az öngyilkosság a túlélők számára jelent traumát. Sok különféle, szokatlan traumatikus esemény létezik, pl. a súlyos bűncselekmények, gyilkosság, balesetek, katasztrófák. Az öngyilkosságot sem lehet a szokványos emberi magatartások közé sorolni, és mint más traumák, ez is a legtöbb emberben a szorongás feltűnő jegyeit kelti. 

A traumás stressz-zavar a katasztrófa esetén megjelenő természetes viselkedés mintákra és érzelmekre utal. Figley határozta meg a poszttraumás stressz-zavart. (PTSD), mint a katasztrófa és közvetlenül az utána történtek emlékével kapcsolatos tudatos és nem tudatos viselkedések és érzelmek. Semmi esetre sem mondhatjuk azonban, hogy minden vagy a legtöbb túlélő produkálja ezeket a jellemzőket olyan mértékben, hogy azt zavarnak lehessen címkézni. 

A PTSD-t leginkább egy heurisztikus minősítésnek tekinthetjük, mivel az iskolákban, közösségekben előforduló öngyilkosságok és más traumák túlélőinek reakcióit foglalja össze. A poszttraumás reakció a következőket foglalja magába: a trauma újbóli átélése (pl. visszatérő emlékképek, visszatérő álmok, asszociációk az esemény újbóli megjelenésével kapcsolatban). Csökkent érzékenység a külvilág történéseivel szemben (pl. érdeklődés csökkenése, elidegenedés, beszűkült érzelmi élet), sok más tünetek, pl. depresszió, levertség, fokozott éberség, alvászavarok, bűntudat, memória, koncentráció zavarai, az emlékeket felkeltő események kerülése, az eseményt szimbolizáló történésekre erősödő tünetek. 
Egy öngyilkossághoz vagy más traumához alkalmazkodni meglehetősen nehéz, akár a pozitív, akár a negatív válaszokat tekintve. Freud a pozitív válaszok közé sorolta az emlékezést, ismétlést és az újra átélést, míg a negatívok közé a felejtést, elkerülést, fóbiát és gátlást. Sajnálatos módon az öngyilkosságot vagy más traumát követő negatív válaszok túl gyakoriak sok áldozatnál, még a felnőttek között is, akiktől azt várnánk, hogy tanárok és pszichológusokként támaszai legyenek a gyerekeinknek. Gyakran egyszerűen megtagadják: „Ne beszélj az öngyilkosságról, mert annak újabb öngyilkosság lesz a vége.” Szilárd meggyőződésünk, hogy mint azt a vietnámi áldozatoknál dokumentálták, ez a hozzáállás csak súlyosbítja a traumát. 

Wilson, Smith és Johnson szerint azonban, fontos tisztában lennünk azzal, hogy egy öngyilkosság áldozatai az események kudarc-sorozatába kerülhetnek: 

A nyomasztó és lesújtó traumáról beszélve, az ember kockáztatja, hogy további 

megbélyegzést kap; a trauma megbeszélésének sikertelensége növeli a védekező 

elkerülést, így növelve a depresszió és az azzal váltakozó erőteljes képek 

megjelenésének és a többi PTSD  tünetek az előfordulási valószínűségét. 

Fontos megjegyeznünk, hogy a PTSD eredetileg a felnőttek traumára adott reakcióit írta le, Eth és Pynoos azonban meggyőző érvekkel szolgált arra nézve, hogy ez gyerekekre és kamaszokra is fennáll.

Valóban felfedezhetőek törvényszerűségek abban, ahogy a gyerekek a nem szokványos traumatikus eseményekre reagálnak. Hasonló megfigyeléseket figyelembe véve az APA módosította a definícióját, és bele vette a gyerekeket és a tinédzsereket. 

Az öngyilkosságra és a traumára összetetten kell reagálni az iskolában. A posztvenció sokrétű és időbe telik - pár hónaptól egy egész életen át tartó folyamatig - mindenesetre több, mint 3 vagy 6 óra. A PTSD munka nagy kihívás. Mivel az itt rendelkezésre álló hely korlátozott, hadd ismertessek a máshol bemutatott posztvenció lépésekből. 

Az ilyen programok lényeges elemei alapvetően a konzultáció, krízis intervenció, közösségi kapcsolattartás, felmérés és tanácsadás, oktatás, médiával való kapcsolat és után-követés. Ezek a feladatok a történtek utáni feszültségek oldására szolgálnak, és nem a hisztéria keltést célozzák meg. A posztvenció terén is elterjedtek a téveszmék, csakúgy, mint a megelőzés és intervenció szakaszaiban. Kezdjük a manapság legelterjedtebbekkel: 

1. „A posztvenciónak nincs értelme”: Annak illusztrálására, hogy ez nem igaz, a szakirodalomból mutatunk be egy esetet. Hazell és Lewin elcsépelt frázisa volt: a posztvenciónak nincs értelme. H. és L. a posztvenció értékelésére két iskolában vizsgálták az öngyilkosságokat, a posztvenciót csoportos tanácsadásként értelmezve (azaz kikérdezés). A posztvenció azonban nem egyenlő a csoportos foglalkozással. A csoportos foglalkozás egy összetevője lehet a posztvenciónak, bár meggyőződésünk, hogy az egyéni munka megfelelőbb a PTSD, depresszió vagy más kóros válasz kockázatának kitett egyének esetében. Bár ők kizárólag az öngyilkosság kockázatát vizsgálták, a modellkövetés csak egyike a sokkhatás következményeinek. A Hazell és Lewin által vizsgált csoportfoglalkozás szintén problémás, mert 20-30 gyereket figyeltek csoportonként 90 percig. Ezt nem hogy posztvencióként nem lehet értelmezni, de még csoport terápiaként sem. Úgy gondoljuk, hogy talán jobb semmit nem csinálni egy öngyilkosság után, mint kikérdezni 90 percig a fiatalokat. Mindössze annyit sikerült bizonyítaniuk, hogy egy pár órás csoportfoglalkozás, kikérdezés, nem egyenlő a posztvencióval. Ez a fontos eredmény gyakorló szakembereknek is sok fejtörést okozott. A posztvenciót alapos kutatásra kell építeni. Láthattuk, hogy ugyanez a helyzet az öngyilkosság megelőzés terén is az iskolákban. A következtetéseket módszertanilag hiányos korlátozott vizsgálatokból vonták le. Már az 1980-as évek elejétől ösztönöztük az alapos kutatómunkát ezen a területen. 

2. „A posztvenció egyenlő a gyászolók lelki támogatásával”. Válaszunk: aki e szerint cselekszik, kudarcra van ítélve a munkája. A lelki támogatás beletartozhat a posztvencióba, de a kettő nem azonos. A trauma kezelése több mint tanácsadás, akár a gyászra összpontosít, akár más viselkedésre. 

3. A többi frázis röviden: „Posztvenció egyenlő a kikérdezéssel.” „Ne beszéljünk a traumáról, el fog múlni.” „Ne aggódj - megmentünk.” „Minden ember ugyanúgy reagál - majd mi megmondjuk, hogy ők mit fognak csinálni.” „Posztvenció egyenlő a megelőzéssel.” 

Végezetül, hatékonyak-e a posztvenció erőfeszítései? Több információra van szükség a posztvenció gyakorlat kialakulásához. Jobb lett volna, ha nem teszünk semmit a Carrolton-i gyilkos öngyilkosság után Georgiában? 1999. január 8-án, a carroltoni középiskolában Jeff  Miller lelőtte barátnőjét, Andrea Garrettet, majd magával is végzett. Ezt követően az iskolában pánik tört ki. Jobban tettük volna, ha nem nyújtunk segítséget a diákoknak? Vagy jobban tettük volna, ha a skót Dunblanfe-i és Colorado állambeli Littleton-i iskolai mészárlás után nem teszünk semmit?

Vannak tanulmányok, amelyek szerint hasznos a posztvenció, bár általánosságban kevés a PTSD-t célzó szisztematikus kutatás, olyan pedig egyáltalán nincs, amelyik az iskolák ilyen téren végzett összetett erőfeszítéseit vizsgálná. Azok a kutatások, amelyek az ilyen folyamatokat vizsgálják, kizárólag a kikérdezés módszerére szorítkoznak, amelyet mi és más kutatók is, vitathatónak tartunk. Annak ellenére, hogy a kutatás még ebben a stádiumban tart, meg kell kérdeznünk, hogy mit tegyünk egy trauma bekövetkeztekor az iskolákban, közösségekben. Ez a kérdés a megelőzésre és az intervencióra is vonatkozik. 

Végezetül, Wenchstern és Leenaars közölt egy esetet, amelyben a tanár nem engedélyezett semmilyen programot, aminek végzetes következményei lehetnek, azaz modellkövetés az iskolában. A tanár egyszerűen megtagadta a programot mondván: „Nem akarnak ötleteket adni nekik.” Ebből az esetből az a tanulság, hogy egy tanár vagy iskolai adminisztrátor egyszerűen nem dönthet erről egyedül. Ez mentálhigiéniai vagy közegészségügyi szakember feladata. Körültekintő irányelvekre és eljárásokra van szükségünk az öngyilkosságok és traumák kezelésénél az iskolában ill. közösségekben. 

Bevezető

Talán furcsán hangzik a összefoglaló megjegyzéseket bevezetőnek nevezni, ami általában egy fajta bemutatkozóként szolgál, de az írásunk csak bevezető lehet egy összetett öngyilkosság megelőzést - megelőzést, intervenciót, posztvenciót - kutató tanulmánynak az iskolákban, közösségekben. Bevezető a jövőbeli próbálkozások elé.

A fiatalkorúak öngyilkossága egy mentálhigiéniai és közegészségügyi probléma. Több tanulmányra és eszmecserére lenne szükség. Melyek a lényeges kérdések és melyek a mondvacsináltak. Sok más fontos kérdés is van. Most legalább a következőket fel kell tennünk: 

· Egyetértünk-e abban, hogy az öngyilkosság probléma?

· Támogatják-e az iskolák és közösségek a probléma megoldását?

· Meg tudnak-e egyezni a megelőzés, intervenció és posztvenció minimális lépéseiben?

· Milyen alapvető gondoskodást tegyenek meg az iskolák? Ezek ugyanolyanok, különbözőek és/vagy különlegesek, mint máshol (pl. a kórházban)?

· Milyen minimális és ideális összekötő kapocs szükséges a közösségek és iskolák között?

· Tegyük-e kötelezővé a megelőző lépéseket?

· Hogy értékeljük az oktatási program megtérülő komponensét?

· Hogyan fejleszthetjük az öngyilkosság kockázatának felismerését?

· Milyen instrukciók, készségek szükségesek az iskolai személyzet részéről ahhoz, hogy szűrni tudja az egyéneket öngyilkosság szempontjából?

· Melyek azok a beavatkozások, amelyek hatékonyan használhatók fiataloknál? Van-e egyáltalán bizonyítékunk arra nézve, hogy a tanácsadás segít?

· Melyek az iskolai posztvenció leglényegesebb összetevői? Úgy tűnik, hogy legalább az alábbiakat tartalmaznia kell: konzultáció, krízis intervenció, közösségekkel kapcsolattartás kialakítása; felmérés és tanácsadás, oktatás, médiával kapcsolat és után-követés. Melyek a minimálisan szükségesek és melyek kívánatosak?

· Miben különbözik az iskolai posztvenció a gyászolók lelki támogatásától? Mi a közös bennük? Hogyan értékelhetjük a megelőzési erőfeszítéseket?

· Végül, van-e valamilyen, az öngyilkosság irányába ható hatása a megelőző erőfeszítéseknek? Ha igen, hogy lehet kimutatni? Mit lehet tenni?

További kutatás szükséges a fenti kérdésekben, de legalábbis a következőket kellene tisztázni a jövőben:


elméleti részét ismertetni; a célokat világosan kifejteni (rövid és hosszú távú); várható


változás(ok); a célok és a programok további részletes leírása; mit kell mérni; a mérő-

eszközök standardizálása; célpont(ok) tisztázása; a kivitelezés világos vázlata; az elemzés kifejtése; a különböző álláspontok összehasonlíthatóvá tétele.

A fiataloknál végzett öngyilkosság megelőzés elméletének tisztázása gyakran hiányos; pedig ez rendkívül fontos lesz a jövőben. Az öngyilkossággal foglalkozó terület egészét át kell alaposan gondolni. 

Goldney szerint például a megoldandó feladathoz igazodva kreatívnak kell lennünk és újító ötletekkel és módszerekkel kell megközelítenünk az öngyilkosság megelőzést. 

Az 1910-es találkozót minél hamarabb meg kellene ismételnie egy nemzetközi bizottságnak. Jelen pillanatban egy átfogó öngyilkossággal foglalkozó program létrehozásáért küzdünk az iskolákban és közösségekben. 

A Crisis c. folyóirat tanulmánya (1999/3. szám)

Levélben történő tanácsadás az öngyilkos klienseknek 

Dmitrij Schustov - David Lester 

A leveleknek tanácsadásra való felhasználását először Freud alkalmazta, aki a „kis Hans”-nak írt, arra vonatkozó tanácsot adva, hogyan foglalkozzon Hans-szal. Grotjahn (1963) egy női ügyféllel váltott leveleket, amikor pszichoanalízisük megszakadt, hogy segítse őt, és arra ösztönözte, hogy kapcsolatban maradjon vele, amíg vissza tud térni a megfelelő pszichoanalízishez. Alston (1957) egy olyan ügyféllel folytatott pszichoterápiát, akinek a hangja gyenge volt, és akit a tuberkulózis megakadályozott abban, hogy rendelőjét felkeresse. 

France, Cadicax és Allen (1995) a következő megszerkesztést javasolta a levélben történő tanácsadáshoz: 

1.  az előző levél tartalmának összegzése, 

2.  érzések és gondolatok kiderítése,

3.  az ügyfél előmenetelének pozitív megerősítése,

4.  házi feladatok adása, a tevékenységre és a gondolatokra vonatkozó tevékenységek. 

Az orosz kultúrában a levélírás tradicionálisan lehetővé tette a levélíró számára, hogy nyitottabb, őszintébb és közvetlenebb legyen, mint a szemtől szemben történő közvetlen kommunikációban. Azért hogy kiderítsék, ez a tradíció megkönnyíti-e a levélben történő tanácsadást, 1992-ben Ryazanban, Oroszországban létrehoztak egy olyan szolgáltatást, ami rádión, televízión és az újságokon keresztül közölt hirdetéseket, arra ösztönözve az embereket, hogy írják meg problémáikat a szolgálatnak. Azoknak, akik írtak, megállapodásokat küldtek, felvázolták a szolgáltatást és a korlátait, pontosan meghatározva az időkorlátokat a válaszadást illetően, megemlítik azokat a tevékenységeket, amelyekre a kliens vállalkozhat. Ez ingyenes, és a tanácsadók fizetését magán forrásból fedezik. 1995-ig mintegy 81 kliens 200 levelet írt. Ezeknek 22%-a férfi, 78%-a pedig nő volt. A kliensek átlagos életkora 44,1 év volt, 15-80 éves megoszlással. A megírt levelek száma átlag 1,7, de az ügyfelek 73%-a csak 1 levelet írt. 19%-uknak voltak öngyilkossági gondolatai, és 5% kísérelt meg öngyilkosságot. 26%-ot ítéltek depressziósnak, hangulatát vagy diagnózisát tekintve, 12%-ot skizofrénnek vagy pszichotikusnak, és 2%-ot alkohollal visszaélőnek. A változók közötti egyetlen összefüggés az volt, hogy az alkoholisták elsősorban férfiak, a depressziósok pedig idősebbek voltak, és gyakrabban kíséreltek meg öngyilkosságot. 

Esettanulmány

A következőkben egy öngyilkos kliens két levelét és a tanácsadó válaszait mutatjuk be. 

1. levél

Kedves doktor!

Olvastam a városukban lévő „Bizalmas postáról” egy újságban, de csak most határoztam el, hogy írok Önnek. Talán tud segíteni nekem. Először valamit magamról. 

16 éves vagyok, és mint varrónő 6 hónapja dolgozom. Amikor befejeztem a középiskolát, speciális főiskolára mentem, ami után azonnal visszatértem dolgozni. Dolgoznom kellett, mivel édesapám hosszú ideje komoly beteg, édesanyám fizetése pedig nagyon alacsony. Családunkban 4 gyermek van. A bátyám léhűtő és tolvaj. Úgy gondolom, akkor kezdett el lopni, amikor második elemibe járt. Először a mamámtól vette el a pénzt, aztán tőlem az ezüst fülbevalóimat. Ezeket eladta, és elköltötte a pénzt. Ne gondoljon róla túl rosszat - csak a házunkból és a rokonoktól lop. Ez elég a családunkról. 

A lényeg az, hogy 16 éves vagyok, de nem akarok tovább élni. Amikor 12 éves voltam, édesanyám egy baleset következtében leforrázott forró vízzel a fürdőben. 3-4 hónap múlva fehér foltok jelentek meg a bőrömön, a lábszáraimon kezdődően. Először nem értettem, mi történt. Azután megkezdődött a kínszenvedés. Nem tudok a folyóban úszni. A csupasz lábamon nem viselhetek cipőt. Nyáron nadrágot vagy harisnyanadrágot hordok. A barátokkal való kapcsolataim az iskolában kezdtek korlátozottá válni. Tökéletlennek érzem magam, és ez az érzés soha nem hagy el. Néha úgy érzem, öngyilkosságot követek el, de félek a fájdalomból és a hosszú, gyötrelmes haláltól. És féltem apámat. Ha ezt megteszem, akkor követ engem, a halálom megölné őt. Így nem teszem meg. Nem akarok terhére lenni senkinek. Úgy érzem, még a rokonaim is szégyellnek. Nagyon rosszul érzem magam. Tudja, ember vagyok, nő vagyok, és szeretnék egy barátot, aki szeretne engem. De tudatában vagyok annak, hogy sohasem lesz. Nincs reményem. Néhány éve az iskolában volt egy barátom, az első szerelmem, de vége lett, amikor meglátta a foltjaimat. Szerettem őt, tudja - lehetséges, hogy gyermeki módon. A barátaink ugrattak, menyasszonynak és vőlegénynek neveztek minket. Istenem, miért történt ez velem? Mi miatt? Sehova sem megyek, mert attól félek, szerelmes leszek. Mindennek vége lenne, ha meglátna meztelenül. Ezután semmi sem állítana meg. 

Mit tegyek? Bocsásson meg, segítsen nekem az Isten szerelmére. Számítok Önre, és előre örülök a válaszának. Őszinte híve  

Marija

1. válasz 

Kedves  Marija!

Megkaptam levelét, és szeretném megköszönni őszinteségét és bizalmát. Szeretnénk többet megtudni Önről, a családjáról és a munkájáról, barátairól. Azért van szükségünk erre az információra, hogy teljes képet kapjunk az életről. Minden ember élete egyedülálló, titokzatos, és érdekes. Igen, valójában érdekes. Nem félek ettől a szótól. 

Amint elkezdtem levelét olvasni, még mielőtt ahhoz a részhez értem, amikor bajait ecseteli, tudatában voltam annak, hogy egy érdekes és rendkívüli lány levelét olvasom. Levele szimpátiát keltett Ön iránt bennem, és bizalmat gondolatai és érzései iránt. Az volt a benyomásom, hogy már sok éve ismerem Önt, mivel egyik barátom néhány évvel ezelőtt hasonló érzéseket élt át. Ez az, amiért képes vagyok arra, hogy megértsem Önt. 

És most rövid leszek és elég szigorú. Ezt követeli meg a hivatásom, mint tanácsadó. Kész vagyok együttműködni Önnel. Biztos vagyok abban, hogy hatékonyan fogunk tudni együtt dolgozni a problémáján. Nehéz helyzetben vagyok, hiba esetén együttes munkánk értelmetlen lenne. Nagyon kényelmetlen helyzetbe hoz levelével, vagy hogy precízebb legyek, függőségi helyzetbe hoz engem. A következőket mondta levelében: „Önhöz folyamodom, azonban ne feledkezzen meg arról, hogy bármit tesz, fenntartom magamnak azt a kiutat, hogy bármely pillanatban öngyilkosságot követek el, ha ez vagy az történik velem”. Nem tudok nyitott és őszinte lenni Önnel a munkánk során, ha az öngyilkosság lehetőségére gondol. És úgy gondolom, ebben segítenie kell nekem. Gondolatait tiszteletben tartom, de túl jól tudom, hogy vannak olyan gondolatok, amelyeket nem lehet megállítani vagy legyőzni. Szeretném arra kérni Önt, hogy közös munkánk időszakában ne kövessen el öngyilkosságot. Remélem megérti ezt. 

Kérem, írja meg nekünk, hogy ez a megállapodás elfogadható-e az Ön számára. Vagy túlságosan aggasztó-e ezeknek a gondolatoknak a feladása és az alternatív választásért érzett felelősség. 

Őszinte híve: 









Dimitrij Ivanovics 

2.  levél

Kedves Doktor!

Nagy meglepetés volt, hogy megkaptam a levelét. Türelmetlenül vártam. Nagyon kíváncsi voltam, mi lesz a válasza vagy tanácsa. Az az igazság, hogy először fordultam tanácsadóhoz, mégpedig írásos formában. De soha sem vártam azonnali választ. Levelére nem válaszoltam azonnal. Az az érzés kerített hatalmába, hogy ha azonnal válaszolok, a levelem nem lesz őszinte, hibás és rossz lesz. Miért történnek meg velem ezek a dolgok? Nem tudok választ találni. És Ön?

Amikor levelének az öngyilkossági részéhez értem, megijedtem. Úgy botlottam meg a szóban, mint amikor egy kő van egy sima úton. Megesküszöm teljes felelőségemmel, hogy soha többé nem fogok rá gondolni. Higgyen nekem, soha. Megbízhat bennem. 

Levele elején azt írta, hogy én egy érdekes, rendkívüli lány vagyok. Nem tartom magam annak, és úgy gondolom, más sem. Úgy gondolom, teljesen mindennapi vagyok. Ilyen emberből ezer van a városunkban. Ön azonban ezeket a szavakat talán azért írta le, hogy segítsen nekem. Ha ez az oka, nagyon hálás vagyok Önnek, Dimitrij Ivanovics. Ha nem, kérem, ne sértődjön meg. 

Azután azt írja, hogy megért engem, mert az egyik barátjának hasonló élménye volt. Miért írja, hogy „volt” - múlt időben? Sajnálom, de érdekel a megnyugvás megtanulása. Magára talált vagy meghalt?

Hálás lennék, ha válaszolna a kérdéseimre. És még egy kérés: szeretném megkérni, hogy tegezzen. Feltehetően jóval fiatalabb vagyok Önnél. És mellesleg levele elején az írógépe azt írta: „te”. Lehetséges, hogy szívesebben szólítana tegeződve, az udvariassága azonban ezt nem engedi meg. Nos, engem nem érdekel az udvariasság! Bizalmat kért tőlem, bizalmasságot kettőnk között, ugye? 

Várom válaszát:  








Marija

2. válasz

Kedves Marija!

Igazán kényelmesebb tegezni téged, de ez nem a korkülönbség miatt van. Első leveledben volt valami, ami ezt a formát lehetővé tette számomra. 

Örültem válaszodnak és döntésednek. Bízom benned. Most pedig néhány válasz a kérdéseidre. Nem gondolom, hogy ezer ilyen ember lenne a városban, mint te. Az írásod stílusa kellemes, világosan ki tudod fejezni az érzéseidet, és a legfontosabb az a képességed, hogy megértesz másokat. Ami a barátomat illeti, természetesen életben van, és most már egészen jól van. Kb. 5 évvel ezelőtt elkezdte elveszíteni a haját. Akkor 20 éves volt. A feje megkopaszodott, nem foltokban, hanem hasonlóan az apjához. A fiú kiborult, nem tudott aludni, és nem akart emberekkel találkozni vagy lányokkal megismerkedni. És minél idegesebb lett, annál több haja kihullott. Most teljes életet él, és van családja és egy kislánya. 

Marija, az előző levelemben, azt kértem Tőled, mesélj a barátaidról és a szüleidről részletesebben. Ez fontos. És még egy, kérlek, készíts másolatot, amikor levelet írsz nekem (használj indigót). Ez segíteni fog neked, hogy ne feledkezz meg a kéréseidről. 

A legjobbakat kívánja:






Dimitrij Ivanovics 

Erre az esetre vonatkozó megjegyzések:

Ennél a pontnál a levelezés befejeződött, és a lány előre menetelére vonatkozóan nem állnak információk rendelkezésre. A tanácsadónak rendelkezésére áll a lány jelenlegi címe, de úgy érezte, anélkül írni neki, hogy újabb levelet kapna, indokolatlan tolakodás lenne. 

Egyes országokban - így az USA-ban is - szülői beleegyezésre van szükség 18 év alatt, hogy a serdülőnek szemtől szembeni pszichoterápián tanácsot adjanak, vagy pszichiátriai kezelésben részesítsék. 

Nincs azonban szülői beleegyezésre szükség a „tinédzser forróvonalon” történő telefonos tanácsadás esetében. Oroszországban csak a 15 év alatti hivatalosan, formálisan pszichiátriai betegek kezeléséhez követeli meg a törvény a szülő beleegyezést. A „bizalmas posta” csupán néhány levelet kapott a serdülőktől és ezért nem tartotta szükségesnek, hogy speciálisan a serdülők részére hozzon létre szolgálatot. 

Tanácsadási technikák

A klienssel kapcsolatban az első feladat természetesen az, hogy meghallgassuk őket, és nyugtázzuk, hogy hallottuk, amit elmondtak. Erőfeszítést teszünk, hogy gondozási segítséget nyújtsunk és esetenkénti előírásokat. Ezen kívül, a tanácsadók a tranzakció analízisen alapuló technikákat használják fel. 

A fő tanácsadói taktikák a következőket foglalják magukba: 

1.  Tájékoztatás

A tanácsadó konkrét kérdésekre adhat választ, ami pl. a diagnózist illeti. Mi a teendő? Hogyan cselekedjen? Hova kell menni? 

2.  Segítség

A tanácsadó segítséget ajánlhat fel a kliensnek, különösen amikor az ügyfél zavartságot, depressziót, tehetetlenséget és kevés önbizalmat fejez ki. Az ilyen klienseknek ösztönzést és gyakran dicséretet kell adni. 

3.  A felnőtt ego állapot megerősítése

Azok a tevékenységek, hogy valaki rendszerezze gondolatait, és érthetően papírra vesse valaki más számára, hogy az illető elolvashassa, megerősíti a felnőtt ego állapotot, olyan kontrollt feltételez, amely ideiglenesen elnyomja a gyermek és a szülő ego állapotokat. Ellenben, ha valaki naplóban írja le gondolatait, amit csak ő maga olvas, lehetővé teszi, hogy a gyermek vagy szülő ego állapotok ellenőrzés alatt maradjanak. A tanácsadó második válaszában - a fenti példában - a klienst arra kéri, hogy leveléről készítsen másolatot, hogy a felnőtt ego állapot, ellenőrzés, irányítás alatt lesz, amikor a levelek íródnak. 
4.  „Fertőtlenítés”                                                                                                                                                                                                                                                   

Ha a felnőtt ego állapot a tanácsadói folyamatban elfogadja az irányítást, a tanácsadó rá tud mutatni, hogy a gyermek és a szülő egoból hol fordul elő betokozódás a gondolkodásban és a kliens írásában. 
5.  Szembesítés                                                                                                                         

Miután a klienssel kialakult a jó kapcsolat és az erős kezelési szövetség, a tanácsadó elkezdheti szembesíteni az ügyfelet a zavaros gondolatokkal vagy magatartásmintákkal. Ez a szembesítés gyakran a passzivitást és a krónikus öngyilkossági gondolatot veszi célba.
6.  Megállapodások 

Hasznos megállapodásokat javasolni és kérni, hogy a kliensek értsenek velünk egyet, és tartsák tiszteletben ezeket. A fent említett serdülő esetében a tanácsadó egy „nincs öngyilkosság” megállapodást javasolt, amivel a kliens egyetértett. 
7.  Átruházás

Nagy lehetőség az átruházás a postán keresztül történő tanácsadásban. Mint ahogy a szemtől szemben történő tanácsadással összehasonlították, a postán keresztül történő tanácsadás, - hasonlóan a telefonon történő tanácsadáshoz - megszünteti a tanácsadó ösztönzését, és lehetővé teszi a kliens számára, hogy fantáziáljon a tanácsadóról. A telefonon történő tanácsadás megszünteti a tanácsadó vizuális benyomását, míg a postán keresztül történő megszünteti a hangot. Az áthelyezés hasznos lehet. Villiams és Donds (1973) a telefonon történő tanácsadásra vonatkozóan rámutatott, hogy a kliensek el tudják képzelni azt, hogy a tanácsadó olyan személy, akire abban az időpontban szükségük van, - ez a „pozitív felruházás”.
Végső megjegyzések

A levelek átlagos száma kb. 2. A levélváltás rendszerint úgy ér véget, hogy további közlés nem érkezik a klienstől, vagy a kliens szempontjából megoldódik a probléma. A szolgálat sosem kezdeményezi a levelezés befejezését, a befejezés mindig a kliens választása. Bár a szolgálat nem kezd kapcsolatot az ügyféllel, amíg a kliens nem ír a szolgálatnak, a további kommunikáció mindig a kliens „felbujtása” lehetséges.

Hatékony a szolgálat? Hatékonyságra vonatkozó vizsgálatokat nem végeztek, mert ezzel megszegnék a kliens és a szolgálat közötti megállapodást. A kliensek nem várhatják el, hogy a szolgálat kapcsolatba lépjen velük, kivéve ha levélváltást kezd velük. Néhány alkalommal a hivatalos megállapodás szövegét megjelentetik a helyi újságokban. A megállapodás magában foglalja, hogy a szolgálat ingyenes és névtelen, és biztosítja valamennyi információ titokban tartását. A szolgálat megígéri, hogy a levél kézhezvételétől számítva 2-4 héten belül válaszol a címzettnek. Valamennyi tanácsadó tiszteletben tartja az ügyfeleket és problémáikat, és joga van ahhoz, hogy tiszteletet kapjon. A szolgálat megígéri, hogy (1) meghallgatja a klienseket, (2) megvitatja a kliensekkel problémáikat, ha a probléma a tanácsadó hatáskörébe tartozik, (3) arra törekszik, hogy a levelezés eszközével segítse a klienseket, és (4) meghívja a klienseket a szemtől szemben történő tanácsadásra, ha az ügyfél akarja. 

Ha a levél írója a depresszió jeleit mutatja, az írót arra ösztönzik, hogy látogasson meg egy orvost antidepresszánsok felírásáért. Ha a depresszió enyhének tűnik, akkor a tanácsadó a fent tárgyalt stratégiákat alkalmazza, hogy a depressziót okozó alapvető problémákkal tudjon foglalkozni, kognitív kezelési eljárásokkal kiegészítve, ha nyilvánvaló az irracionális vagy az eltorzult gondolkodás. 

Az USA-ban némileg kételkednek az öngyilkosság nem elkövetésére vonatkozó megállapodások hatékonyságát illetően éppúgy, mint abban a kérdésben, hogy abban az esetben, ha a kliens öngyilkosságot követ el, adnak-e valamilyen jogi védelmet a gondatlanság, hanyagság esetében. Bár ez sok tanácsadási eljárásnál igaz lehet, nem akadályozzák meg alkalmazásukat, amikor sajátos, különleges ügyfelekkel megfelelően teszik. A professzionális ügyek Amerikai Pszichológiai Társaságának Testülete és az Etikai Bizottság megkérdőjelezte a telefonon történő kezelés alkalmazását, és aggodalmuk a levelezéssel történő terápiára is vonatkozott. A bizottság megjegyezte, hogy kevés bizonyíték áll rendelkezésre a telefonon keresztül történő kezelés hatékonyságát illetően, valamint nehézség mutatkozik az etikai kívánalmak érvényre juttatásában. Aggodalmaik inkább a telefonon keresztül történő hivatalos pszichoterápiát nyújtó pszichológusokra vonatkoznak, mint a szemből szembeni összejövetelekre. A telefonon történő krízis beavatkozás azonban a világ sok országában széles körben alkalmazott szolgálat, és nincs olyan kritériumoknak alávetve, mint a formális individuális pszichoterápia. A levélen keresztül történő krízis beavatkozás természetét tekintve hasonlónak tekinthető, mint a telefonon történő krízis beavatkozás. Az olyan kliensek számára nyújt segítségforrást, akik képtelenek vagy nem akarnak hivatalos pszichoterápiai kapcsolatba lépni a pszichoterapeutával. Mint ilyen, hasznos szolgálatot nyújt a közösség számára. 

(Crisis, XX. évf. 1999/3. szám)

((((((
ROGER MUCCHIELLI: A NEM-DIREKTÍV TANÁCSADÓ 

LELKISEGÉLY BESZÉLGETÉS

(Referátum. Összefoglaló kivonat belső használatra)

Előszó: a kiskönyv lefordítása németről 1986 körül történt. Eredetije ismeretlen helyen van. Még mindig nagyon jó, nagyon praktikus és nagyon hasznos. E nagyon tömör anyagban minden szó és mondat alapos átgondolást igényel. A nem-direktív tanácsadó beszélgetés nem azonos automatikusan a telefonsegély szolgálatos telefonos munkájával, de az alábbiakat elsajátítani megéri neki.

Mi nem a tanácsadó beszélgetés: nem társalgás, nem vita, nem riport, nem kikérdezés, nem rábeszélés, nem gyóntatás.

Mi a tanácsadó beszélgetés: interakció, kommunikáció, amely az együttérzés és a megértés céljából hidat épít a beszélő és a hallgató között. A hívó a beszéd révén tekint rá önmagára és viszonyaira, a megoldásra való ráérzés céljából. A tanácsadó beszélgetés egy feszült, kétségbeesett vagy lázadó ember személyes kapcsolatfelvétele anonim úton egy felkészült segítőkész szakemberrel, aki:

1.) úgy érti meg a problémát, amilyennek a páciens érzi, felvázolja, beállítja;

2.) a páciens érzelmeit - indulatait a feszültségoldás irányába, személyes fejlődésének 

     legkedvezőbb oldala felé tereli, miközben éppen így lesz klienscentrikus és 

     nondirektív.

A klienscentrikus, megértő tanácsadó beszélgetés öt ismérve:

1.) Őszinte érdeklődés, előítéletmentesség, hogy spontán kifejezésre bátorítson.

2.) Nyitottság, nem kritika, nem elítélő magatartás, nem bűntudatot ébresztő 

     véleményformálás, nem jó tanács, nem irányítás.

3.) Nem hagy olyan érzést a páciensben, hogy problémájával és annak megoldásával 

     magára marad.

4.) Tiszta szándékkal törekszik a páciens nyelvezete, szubjektuma, univerzuma, az őt 

     körülvevő szituáció megismerésére, megértésére.

     (A feltétlen elfogadás, megértés nem egyenlő az egyetértéssel, helybenhagyással!

     A fejlődés, a változás motorja a megértés. Sokszor csak ennyi kell.)

5.) A viszonylagos objektivitás megtartása céljából állandó kontroll alatt kell tartanunk a beszélgetést. 

Ezekhez tréning és módszerismeret kell. A jóakarat kevés, csak feltétel!

A tanácsadó beszélgetés alkalmazásának területei: szociális gondozás, telefonsegély szolgálat stb. 

Feltétel: nyugodt körülmény, elegendő idő.

Akadály: oligophrenia, gyermek; ha a téma a törvény és a jog; a páciens elzárkózása a teljes exploráció elől. 

A tanácsadó beszélgetés egyik alapvető követelménye az odafigyelés. Legyen teljes, szabad, mit mond, és mit nem mond el, és hogyan. 

A tanácsadó beszélgetésben a figyelem:

1.) A tudományos módszer feltétele.

2.) A realitáshoz vezető út.

3.) Azonosulás, kontrollal.

4.) Együttműködés, szintén kontrollal.

5.) A tanácsadás elkerülésének lehetősége. 

6.) Az őszinteség légkörének biztosítója.

7.) A beszéd felépítésének segítője.

8.) Az önmegfigyelés ellenőrzője.

Zavaró tényezők: a személyes érintettség, vagy ennek hiánya; szubjektivitás; foglalkozási ártalom; a precíz megfogalmazásra való kínos törekvés; a metakommunikáció felületes kezelése. A saját érzések és a téma belső rendezetlensége. Kerülni a direkt tanácsadást, az okosságot, - ellenállást válthat ki! Kerülni a saját realitás mércéjének használatát! Az őszinteség légköre perdöntő. Figyelni a kongruenciára, az elhallgatásra, a beszéd metakommunikációs jelenségeire. Nem befolyásolni, nem implikálni. Figyelni a beszéd felépítésére, dinamikájára, fejlődésére. (Értékes információt hordoz!) Az önmegfigyelés nélkülözhetetlen (előítélet, projekció, nonverbális, üzenetek). Egyszerre figyelni magadra és a páciensre! Készség és gyakorlat szükséges.

Az együttérző meghallgatás feltételei és nehézségei:

Ennek hűségét és objektivitását egyedül csak a páciens igazolhatja vissza, csak ekkor igaz és ettől tudományos. Hallani nem egyenlő azzal, hogy meghallgatni! A tanácsadó beszélgetés alapvető kulcsa az odafigyelő és a megértő meghallgatás!

Ítélkezés jellegű érzelmeket nyilvánítani tilos!

Minden páciens más. Problémáit érzelmei hordozzák. Az érzelmeket kell először kezelni, hogy a problémái elrendeződhessenek. A sztereotipizálás veszélyes (előítéletek, hamis véleményalkotás, interjú módszer).

Jegyezd meg: figyelem + kontroll + beszédhelyzet kézbentartása + a saját exploráció segítése és megkövetelése + realitás + objektivitás!

Beszélni nem könnyű! Feszültség, megrendelés esetén pláne. A félreértés, félrehallás nagy kísértés.

Követelmény: sem elvenni, sem hozzátenni, sem félreérezni, sem félreérteni! Kívül lenni úgy, hogy belül légy.

A tanácsadó beszélgetés akadályai: elmezavar, különbség a szókincsben és a műveltségben, az őszinteség hiánya, szándékos torzítás vagy hazugság, a nyelvi kód különbségei, intimitás (az objektivitás zavarója), bizalomhiány, kedvezőtlen benyomás.

Az interkommunikációra hatással vannak még: hely, kor, rang, nem, hangulat, figyelem, szimpátia, tipizálás, idő, a verbális csatornák (adó, vevő) egymásra hangoltsága.

A fentiek szerint a zavaró tényezők külsők és belsők lehetnek, s ezek megnehezíthetik az interakciót, a közlések felfogását, a megértést, az interpretációt, ezek tévútra sodorhatnak, a jelentéstartalom elmosódhat.

Jegyezd meg: mindenre figyelni kell, mindent fel kell ismerni benne is, és magadban is. Ismerni kell a verbális csatorna összes különlegességeit. Sok dolog ismeretére van szükség a megértéshez, a kontrollhoz, a realitáshoz, az exploráció elnyeréséhez. A tanácsadó beszélgetés kézbentartásához a kapott hatások és közlések tudatosítására szükség van.

A tanácsadó beszélgetés vezetőjének helyes, helytelen magatartása:

Ha kizártunk minden külső és belső zavaró tényezőt, egyedül a segélykérő páciens magatartása marad számunkra a mérvadó: a kapcsolat építése, az interakció figyelése, a beszéd-dinamika megfigyelése, az ön-exploráció biztatása, a saját probléma megfogalmaztatása. Minden kommunikáció kis interakciós lépések sorozata (mint a sakkjátékban). 

A tanácsadó beszélgetés célja a realitás, az objektivitás és produktivitás útján érhető el.

A tanácsadó beszélgetés egyik törvénye a beszéd-dinamikában, a másik az indukáció fogalmában és ismeretében fejeződik ki. A tanácsadó beszélgetésben semmilyen formáit nem szabad alkalmazni a befolyásolásnak (sem a verbálisakat, pl. kérdezgetés, sem a metakommunikatívakat). Itt nagy a hibaelkövetés, s ez tudattalan is lehet!

Minden hívónak saját fogalmi és vonatkoztatási gondolat- és érzelmi rendszere van. Erre utal szókincse, gondolatmenete, kifejezései. A hívó valósága nem ugyanaz az ügyelő valóságával! A valóság leírására minden nyelvnek meg van a maga eszköze. Saját valóságának leírásában a páciens nyelvezete is sajátos, körülményei által determinált.

Valóságát csak hipotézisek útján közelíthetjük meg, így kérdéseink mégiscsak tendenciózusok lesznek, de ennyi szükséges. Pl. nem lehetséges az, hogy....? Nem arról van szó esetleg, hogy....?

A páciens adott viselkedése mindig életeseményeire vonatkozó érzelmi reakció. Ezt pontosan meg kell figyelni. A jó beszéd-dinamika fenntartásához, a jó explorációhoz, ennek megértéséhez gyakorlat, felkészültség, az interakció törvényeinek ismerete szükséges. 

A tanácsadó beszélgetésben a vezetői önkontroll csökkenése a spontán magatartást hozza felszínre.

Spontának a reakció: ha csak a szituáció kellemére reagálunk, ha azonnal beskatulyázunk, ha magunkkal azonosítjuk, ha saját személyiségünk alapján reagálunk, ha az automatizmust és a sztereotípiákat nem fejtjük le magunkról. 

A tanácsadó beszélgetésnek tehát technikája van!

A tanácsadó beszélgetés vezetőinek minősítése a beszédre adott viselkedésük alapján: 

1./ Értékelő - morális

2./ Interpretáló - magyarázó

3./ Vigasztaló

4./ Kutató

5./ Probléma megoldó

6./ Empátiás

Az ügyelő mindegyik viselkedését megmagyarázhatja, de a veszélyek nagyon komolyak és ismerni kell!

A kedvezően alakuló tanácsadó beszélgetés általános feltételei:

A legoptimálisabb explorációs szint eléréséhez a következő tényezők szükségesek:

1./ Nondirektivitás

2./ Klienscentrikus álláspont

3./ Jó technika

4./ A segítő jó személyisége

5./ Felkészített és alkalmassá tett ügyelő

6./ A tanácsadó beszélgetés félelmétől való mentesség

7./ Kongruencia

8./ Empátia

9./ Előítélet-nélküliség

10./ Intenzív figyelem a kettőskontroll és az objektivitás fenntartása céljából

A jó és gyakorlott ügyelő, tanácsadó beszélgetés vezetője mentes lélektani problémáktól, mert feldolgoztatta azokat és/vagy azokat uralma alatt tartja. Nem önmaga megoldatlan problémáira keresi a választ! Nem fél a beszélgetéstől, az érzelmi hullámzástól, bizonytalanságtól, a beszédszünetektől. Képes fenntartani a beszéd kellő lendületét anélkül, hogy kezdeményező és serkentő lenne. Nem vágyik a páciens titkaira. Nem manipulálja a pácienst. Észrevétlenül alakítja ki a szolidaritást, a barátságosságot, kezeli az érzelmeket. Úgy látja, úgy éli át, úgy érti meg a pácienst és univerzumát, ahogy az személyesen látja, átéli! Oldja a feszültséget, hogy a személyiségfejlődést kedvező irányba terelhesse. Nem elég csak együtt érezni és involválódni (a figyelem itt elakadhat és kialakulhat a gát). Az involvációban az objektivitás megőrzése miatt szükség van kellő távolságtartásra. Nem élettörténetet kell elmeséltetni, hanem személyes univerzumában az összefüggésekre kell rávezetni!

A fenti feltételek és mindezek a tanácsadó beszélgetés professzionális és morális biztosítékai is egyben.

A helyes tanácsadó beszélgetést segítő magatartás öt feltétele:

· Nem kezdeményezni.

· Az élményre (egyenlő: esemény + érzelem + idő) koncentrálni.

· A személyiségre figyeljünk, s nem a problémára.

· Egyedül csak a páciens lehet a fontos.

· Az elmozdítás céljából meg kell őt értenünk.

A lelki tanácsadó beszélgetés alaptechnikája: 

A megfelelő tudományos technika és felkészültség hatására megnyílik a hívó, tanácskérő szubjektív, rejtett világa. Más lehetőség nincs, hogy valamilyen módon belelássunk abba, hogyan lát és értékel egy ember életnehézségeket, azok következményeit. Egyetlen lehetőség, hogy a páciens ezt hangosan megfogalmazza, értelmezze, mi pedig megpróbáljuk a közölt anyagot egzakt módon kezelni. Az egyetlen helyes megoldás az őszinte meghallgatás. Képzeljük el, hogy mi vagyunk olyan helyzetben, amikor érzéseinket, véleményeinket ki akarjuk fejteni, de beszédpartnerünk nem figyel oda, vagy szavunkba vágva az ellenkezőjét bizonygatja. A helyes technikával érjük el, hogy a páciens gondolatait vele egyetértőként fogalmazzuk meg.

Ebben a lélektani munkában élénk a figyelem, erősödik a kommunikáció, feltárul az érzésvilág, a szubjektum a bizalom révén, a páciens felbátorodik, enyhül a feszültsége, elkerülhető a félreértés; szemlélete, látásmódja formálódik.

A páciens egyetértése az ő kontrollja felettünk! Nehézségeivel kapcsolatos élmény- és látásmódja, értékelése az ő szubjektív igazsága! Csak akkor képes a változások irányába ható visszajelzések megértésére, önszabályozásának visszanyerésére, ha a tanácsadó beszélgetésnek a technikája valamennyi feltétel közepette megfelelő és dinamikus (de nem direkt). 

A technika első foka a páciens gondolatának egyszerű megismétlése, az ún. echo-válasz. Ez csak a figyelem jele és a szubjektív tükörkép, a megerősítés, az önbizalomfokozás módszere. Ne legyen rendszeres, a főbb gondolatrészekre irányuljun, együttérző és együtt gondolkodó legyen. Segíti a pácienst magabiztossá tenni, a feszültségcsökkentés révén megnyílni. Lehet érezni, hogy koncentrál önmagára.

A tanácsadó beszélgetés üres visszhang lesz, ha nincs mögötte emberi tartás, személyes töltet. Ezekkel a segítő, az ügyelő növeli az eredményességet, az explorációt és a megértést. Az echo-válasz fontos a beszélgetés megindításánál, de önmagában nem elég, mert csak egyoldalú probléma-meghallgatást jelent, nem vezet igazi megoldáshoz, nem fejlődik dialógussá, a hamisan látott dolgokat ismételve még meg is erősíthet, s a felszínen mozog!  Ha az echo-fokozatot felváltjuk a második, magasabb fokozattal, akkor sikerül elérnünk, hogy a páciens mondanivalója tartalmilag fokozatosan szubjektív megvilágítást kap, s ez jelentős fejlődés már a tanácsadó beszélgetésben.

A második, már magasabb fok, a kiemelő, összefoglaló, új összefüggésekre rámutató, a gondolatokat más szavakkal visszaadó verbalizálás. A magyarázó verbalizáció ne legyen interpretáció, csak csoportosítson, összefoglaljon, kiemeljen. Megfelelő időben kellően megfogalmazódnak a hibás látásai az elfogadással együtt. Fontos! A sajátos, egyéni, szubjektív látásmódra segítségünkkel a páciens önmaga jöjjön rá!

A legmagasabb fok alkalmazása esetén eljutunk a páciens belső élményvilágához. Tegyük fel magunknak a kérdést, mit jelent amiről a páciens beszél! Meg kell értenünk élményvilága jelentésrendszerét, személyiségének lényegét. El kell vezetni őt saját határainak megismeréséhez. 

A jelentéstartalmat három rész adja:

· Tartalmi, tárgyi.

· Élményi: az aktuális élmény történeti viszonya az élményanyaghoz.

· Az állandó érzelmi szerkezeti rész: ez azt jelenti, hogy különböző megterhelő lelki helyzetekben a páciens alapmagatartása szerint közel azonos módon és esetleg nem mindig megfelelően reagál.

E magasabb fokozatban a technika célja, hogy a páciens élményeit, ezek jelentőségét, vonatkozásait a kérdéses szituációra a mindennapi élet igazságszintjén értelmezze. A személyiség mélyén torzult viselkedésmintázatok, hamis beállítódások szilárdulnak meg, ezeknek ad hangot s keresni kell ezeknek az élményei általi igazolásait.

Mi a tanácsadó beszélgetés technikájának célja:

A válságba jutott ember újra saját kezébe vegye életét, és képes legyen feldolgozni saját egzisztenciális problémáit. Ehhez a célhoz segítjük, ha emeljük szituációs öntudatát. 

Ez azt jelenti, hogy 

a) a páciens saját magát úgy látja meg, mint a helyzete hordozóját;

b) a helyzete börtönéből következik, hogy képtelen objektív ítéletalkotásra: ez a tépelődés, az egy helyben topogás, a hibás racionalizálás, az irreális fontolgatás ténye, s a belső feszültség velejár.

Ebben a tépelődéses helyzetben az egyedüllét érzése, a magáramaradottság érzése törvényszerű. Meg kell tehát fogalmazni együtt, az adott szituációra vonatkozó valamennyi ismeretet. El kell vezetni a pácienst annak a felismeréséig, hogy szabad csak akkor lehet, ha megismeri önmagát s ami történt vele, megpróbálja saját dolgait kívülállóként szemlélni, akár ironikusan is. (Irónia is megnyilvánulhat azzal, hogy újra átgondolja helyzetét, újra hallja szavait.) A helyes technika révén rendezetlen affektív szemlélete tisztultabb, higgadtabb önszemléletbe, öntudatba megy át. Minden embernek vele született képessége a fejlődés, a megújulás készsége. Ez sérülhet átmenetileg, de segítséggel helyreállhat. A segítségnyújtás nem nevelés, hanem nondirektive aktív interakció. Ezek az autonómia elvei.

Követendő szempontok a tanácsadó beszélgetési technika alkalmazásához:

1) A komoly beszélgetés előkészítése, indítása: a bizalom elnyerése, a szuggeszció elkerülése.

2) Szünetek esetén kifejezni újra a meghallgatás készségét, gondolkodni a dinamika folytatásán, rövid összefoglalást adni.

3) Az itt és most helyzetet analizálni.

4) A páciens direkt kérdésfeltevése esetén keressük meg a kérdésfeltevés indítékát, élményanyagát (pánikhelyzet, bajbanlevés, félelem a meg nem hallgatástól, támasztékkeresés). Nem szabad direkt választ adni, hanem a kérdését verbalizálásra kell felhasználni.

5) Gondjait explicitté kell tenni.

6) Problémáira emlékezni és hetek múlva is szembesíteni kell. 

7) A részvétel megfogalmazása konkrétan, biztosan, rendszerbe foglalva.

Alkalmatlan a tanácsadó beszélgetés technika: ha a páciens saját affektív jelentésrendszének foglya, s nem mozdítható el, ha nem képes elszakadni saját jelzés- és gondolatrendszerétől, ha fixálódtak vonatkoztatási és viselkedési sémái (sértődött alapállás, ellenállás, vitatkozás); de, ha feltárul a páciens személyiségstruktúrája: akkor az élményanyagot jelentésében meg lehet változtatni, át lehet vinni a mi jel- és szokásrendszerünket, át lehet hangolni, rá lehet vezetni saját szubjektív gondolatrendszerének buktatóira, konstans affektív struktúráit mint engedetlen szubjektumát átszervezésre lehet késztetni. A páciens szemlélete objektív, ő maga pedig szabad lesz. Ez egyenlő: autonóm problémamegoldás + felelősségvállalás!

Roger Mucchielli: Das nicht-direktive beratungsgesprach (Salzburg, 1972.)

Személyiségzavarok 

Dr. Tringer László - Dr. Sümegi András - Dr. Boldizsár Ferenc

Mai tudásunk szerint kialakulásukban a kora gyerekkori lelki fejlődési zavarok és hibás tanulási mechanizmusok, az öröklött háttér és a központi idegrendszer korai károsodásai játsszák a főszerepet. A gyerek személyiségének optimális fejlődésében a megfelelő családtervezés (genetikai tanácsadás), a szülők lelki egyensúlya alapvető jelentőségű. 

„X? Az egy komplett pszichopata! Börtönben is volt.” „Y? Ajjaj, rendesen még beszélgetni sem lehet vele! Mindenre gyanakszik, mindenkiben ellenséget lát. Totál paranoid.” 


Pszichopata, hisztériás, paranoid, skizoid - gyakran közlünk e szavakkal sommás véleményt társainkról, szinte mindig idegenkedő, negatív hangsúllyal. Milyen emberek is ők? Probléma van velük, tán betegek? Avagy csak a megszokottól eltérő a viselkedésük - de azért azt is bele kell értenünk, hogy mindannyian különbözőek vagyunk. 


A személyiségzavar olyan kóros magatartásbeli, érzelmi tulajdonságokra, megnyilvánulásokra utaló összefoglaló fogalom, melyek tartósan és jelentősen eltérnek a társadalmi, kulturális elvárásoktól. Az így „megjelölt” ember személyiségében ezen eltérések hosszan (akár egész élete során) fennállnak, viselkedés-, reagálás módja legtöbbször markánsan eltér az „egészségesétől.” A „személyiségzavarban szenvedő beteg” kifejezést nem volna helyes használni, mert ezen emberek legtöbbször tagadják, hogy bármi gond volna velük - noha környezetük többé-kevésbé tisztán érzékeli és elszenvedi mindennapi alkalmazkodásbeli nehézségeiket. Ők a rossz értelemben vett más (félős, különc, hisztérikus, önimádó, gonosz), amilyenné a mi magunk soha nem szeretnénk válni. 


A személyiségzavar fő jelei már serdülőkorban mutatkoznak, felnőtté érve az egyén olyan kifejezett, mélyen rögzült sajátságokkal (kóros gondolkodás-, magatartás és érzelmi, indulati, hangulati mintákkal) bír, melyek egész életében fokozott veszélyforrást jelentenek a mindennapokban. Környezetükkel szinte mindig problémás a viszonyuk, állandó feszültségekkel terhelt. Viselkedésükre nincsenek belátással, alig tudják beleélni magukat mások lelkiállapotába. Náluk fordul elő a legtöbb válás, belőlük lesz a legtöbb hajléktalan, munkanélküli, bűncselekmények elkövetője. Az alkoholisták, drogfüggők jó három-negyedénél észlelhető személyiségzavar. 

Előfordulás

A személyiségzavar nem ritka állapot, 5-15% között ingadoznak a gyakoriságra utaló adatok, tehát még a legszigorúbb és legszűkebb feltételeket alkalmazó vizsgálati rendszer alapján is (valamilyen formája), minden 20. embernél fennáll. Okait pontosan nem ismerjük. Feltételezhető, hogy a modern világ jellegzetességei - (egyik oldalon): állandó rohanás, fokozott stressz, szorongás, a „létért” való folyamatos, kiélezett küzdelem, (másik oldalon): a végletekig fogyasztásorientált szemléletmód, a kulturális elsivárosodás és a helyén megjelenő sablonos tömegkultúra, a karrierizmus, az anyagi jólét és a közvetlen örömszerzés, mint életcél - mind-mind „kiváló” táptalajt nyújtanak ahhoz, hogy az elkövetkező nemzedékekben a személyiségzavarok aránya még nagyobb legyen.

Okok

A társadalmi hatások mellett a kialakulásukban örökletes tényezők, a központi idegrendszer korai fejlődési szakaszaiban bekövetkező károsodás is szerepet játszhat. Ezek mellett a főbb lehetséges hátterét a korai gyerekkor lelki fejlődési problémái, illetve a hibás tanulási folyamatok képezhetik. Szinte magától adódik az egyszerű következtetés: ha a szülőknek kevés az idejük a gyerekre, maguk is szorongással, állandó leterheltséggel, fáradtsággal küszködnek, érzelmileg kiegyensúlyozatlanok, problémás lesz a szülő-gyerek kapcsolt is, törés következik be a gyerek lelki fejlődésben. A sarjadzó, formálódó gondolkodási érzelmi, hangulati, indulati mintázatokban kóros elemek jelenhetnek meg, melyek így az egész további személyiségfejlődést hibás alapokra helyezhetik, megnehezítve az egészséges lelki működéseket. 


Milyen irányban történik ez, s milyen formában jelenik meg a zavar a későbbiekben, a felnőttkor során? Három főbb típussal találkozhatunk: 

A különcök, a furcsák

Az emberi kapcsolatok idegenek, szorongást keltők, félelmetesek nekik, így bizalmatlanok, titkolódzók, ha lehet, kerülik társaikat. Életük örömtelen, visszahúzódók, hűvösek. Magányos tevékenységet, munkakört helyeznek előtérbe. Ha furcsaságaikat környezetük elfogadja, életüket viszonylag komolyabb konfliktus nélkül - bár kényes, bizonytalan egyensúlyban - képesek élni. Ezen egyensúly megbomlása esetén viszont súlyosabb pszichiátriai megbetegedés jelentkezhet náluk. 

(a) Paranoid személyiségzavar

Az ilyen ember majdnem mindig, mindenre gyanakszik, sértődékeny, rideg, túlérzékeny, merev. Mindig attól fél, hogy mások esetleg kihasználják, becsapják, ezért bizalmatlan, titkolódzó, nincsenek közeli kapcsolatai. Környezetének egyes megnyilvánulásait túlértékeli, szerinte ezek ellene történnek. Embertársainak tetteit fenyegetőnek érzi, úgy véli, szándékuk az ő lealacsonyítása, megalázása. Mindig rosszra gyanakszik, így állandóan vizslatja környezetét. Mindez folyamatos készenléti állapotot, feszültséget jelent számára, képtelen megnyugodni. Ingerlékeny, hajlamos a féltékenykedésre, szinte nincs humorérzéke. Igen érzékeny a szégyenre, vereségre. Férfiak körében gyakoribb. 

(b)  Skizoid személyiségzavar


Magába zárkózott, érzelmileg hideg, közönyös, távolságtartó emberek, legtöbbjük egész életét magányosan éli, nincs közeli barátja, tartós kapcsolata, annak bensőségétől, intimitásától tartva visszahúzódó. Életére a közömbösség, örömtelenség jellemző, a kritika vagy dicséret nem érinti meg. Gyakran merül el érzelmek nélküli fantáziálásban, ami főleg hideg intellektuális, filozófiai kérdésekre vonatkozik. A társadalmi normák, elvárások iránt érzéketlen. Hobbija, érdeklődési köre is magányos időtöltéssel kapcsolatos. 

(c)  Skizotípiás személyiségzavar


Hűvös, igen nehezen megközelíthető. Viselkedése különc, nem egyszer bizarr, bizalmatlan, gyanakvó. Gondolkodása furcsa, ködös, sejtelmes, mágikus, misztikus elemekkel (telepátia, szellemek) tarkított beszéde bizonytalan, többféleképpen értelmezhető, homályos megfogalmazásokkal teli. Öltözködése szokatlan, extravagáns, környezetébe nem illő, egész személye valamiféle megfoghatatlan elvontságot tükröz. 

A dramatikusak, az ijesztőek


Ők leggyakrabban embertársaikból váltanak ki erős szorongást, feszültséget, indulatot, gyakran félelmet. Ők a család „fekete báránya”, akinek „semmi nem használ”, akit szeretnénk messze elkerülni, mert viselkedése ijesztő.

(a)  Antiszociális személyiségzavar


A köznyelv általában ezt a típust nevezi pszichopatának. Jelei már gyermek-, ill. a serdülőkorban jól észlelhetők: hazudozik, lopkod, állatokat kínoz, csavarog, kábítószerezik, verekedik, mintegy előre jelezve a felnőttkori magatartászavart. Viselkedése erkölcstelen, felelőtlen; nem szeret senkit, nem tanul a tapasztalataiból és hibáiból, újra meg újra fejjel rohan a falnak. Kihasználja a másikat, gátlástalanul hazudik, szélhámoskodik saját céljai elérésére. A társadalmi kereteket áthágja, mások érzései számára teljesen érdektelenek, azokba képtelen beleélni magát, a többi ember jogait folyamatosan figyelmen kívül hagyja. A társadalmi normák megsértése miatt börtönbe kerülhet, a bűnelkövetők jó háromnegyedénél megtalálható ez a személyiségzavar. A sérelmeket képtelen eltűrni, gyakoriak a kegyetlen, agresszív megnyilvánulásai. Magatartása miatt megbánást nem érez, belátást nem tanúsít, bűntudatra képtelen. Könnyen kialakítja kapcsolatait, de megtartani képtelen őket, mert kegyetlen, megalázó, akár gyermekeivel szemben is. Állandóan izgatott, kötekedő, nyughatatlan, képtelen kitartóan dolgozni. 

(b) Érzelmileg labilis  (határeseti borderline)


Igen gyakori, a népesség körében 2-3%-ban fordul elő, gyakorisága folyamatosan növekedést mutat. Az ilyen ember hangulati hullámzása rendkívül szélsőséges, hirtelen változásai alig követhetők. Egyik pillanatban még értjük, miről is beszél, aztán hirtelen „kivonja magát” a valóságból, szinte nem is lehet vele ekkor kapcsolatot létesíteni. Érzelmi, indulati megnyilvánulásai, környezetéhez való viszonya, reagálásai szélsőségesek, kiszámíthatatlanok. Hol kedves és megnyerő, hol elviselhetetlenül indulatos, követelődző, agresszív. Érzelmeit képtelen kordában tartani. Hol halálosan szeret, hol gyűlöl - akár pillanattal később, ugyanazt az embert. Képtelen a magányra, az szinte mindig erős szorongást okoz nála. Állandóan igényli, hogy törődjenek vele, de itt is szélsőségeket mutat, egyik pillanatban tanácsot kér, máskor meg csak arra kell a társ, hogy önállóságát bizonyítsa. Kedélye gyakran nyomott, szorongásos rohamok, öngyilkossági késztetések jelentkezhetnek. Üresnek, unottnak éli meg magát, nincsenek szilárd, stabil céljai, tervei, elképzelései. A folyamatos üresség elkerülésére állandóan igyekszik valamilyen akciódús tevékenységben részt venni. Jellemző rá a mértéktelenség: fokozott alkoholivás, kábítószerezés, sorozatos, esztelen szexuális kalandok. A kudarctól, egyedülléttől, kirekesztéstől való félelem magatartásának vezető eleme. A gyógyszerre könnyen rászokik, igen nehezen mond le a főként szorongáscsökkentő, fájdalomcsillapító és altatószerek használatáról, melyekkel folyamatos szorongását próbálja oldani. 

(c) Hisztrionikus személyiségzavar


Ő az, aki mindig a társaság és a figyelem középpontjában akar lenni. Viselkedését, megnyilvánulásait nem lehet nem észrevenni, megjelenése csábító, attraktív. Tetszeni akar, feltűnni mindig mindenhol, életében ez a legfontosabb. Az elismerésért mindent megtesz - így az egész élete színház, szerepjáték, soha nem adja önmagát. Állandó szüksége van a külső megerősítésére, dicséretre. Figyelme mások iránt csak felszínes, manipulatív, a tetszeni vágyásból táplálkozik, s ha ez nem vezet eredményre, a kedvesség-álarc, a hamis báj hamar leomlik, dührohamokat, szélsőséges érzelmi kitöréseket produkál, öngyilkossági gondolatokat hangoztat, s hogy felfigyeljenek rá, demonstratív, teátrális öngyilkossági kísérletet végez. Magatartásában flörtölő, szexuálisan provokatív, ezen elemek mögött rideg, érzelmeiben felszínes, tartós kapcsolatra, kielégülésre képtelen ember lakozik. 

(d) Nárcisztikus (önimádó) személyiségzavar


Mértéktelenül énközpontú, önszerető, képtelen a másik érzéseit, gondolatait észrevenni, kizárólag magával törődik, magát felsőbbrendűnek gondolja, olyan embernek, akire más szabályok érvényesek, akinek különleges jogai vannak. Kapcsolatai felszínesek, társai önszeretete fenntartásában eszközök, arra kellenek, hogy kiszolgálják, dolgozzanak helyette, felnézzenek rá, elismerjék. Hogy mindenki őt istenítse - ezért rövid ideig még megnyerő, elbűvölő is tud lenni. Hosszú távú kapcsolatot alig tud létesíteni, mert ennek során (legalább részben) háttérbe kellene szorítani önimádását. Nem is vágyik komoly, bensőséges kapcsolatra. Viselkedése gyakran irigy, mohó, követelődző, mert mindent a magáénak akar tudni. A nárcisztikus ember nem adja fel könnyen, az istenítés vágyától hajtva gyakran találjuk a tudomány, politika, művészet csúcsain őt. Céljának elérése miatt akár az önfeláldozás, alázat álarcát is magára veszi, de e mögött is felsőbbrendűségi, önimádó gondolat, késztetés lakozik. Kudarc esetén visszahúzódik, de ezt is saját nagysága jeleként mutatja. Saját jelentőségét, a világban való szerepét hatványozottan többnek éli meg, sikeresnek, tökéletesnek, hatalmasnak érzi magát, gondolatai állandóan e körül járnak. Az ilyen ember rendkívül sérülékeny, a légvárait ért enyhe kritika is indulatot, feszültséget, dühöt vált ki benne, ezért az ilyen helyzeteket próbálja kerülni. Látszatvilágban él, mindenkivel el akarja hitetni a magával való elégedettség hamis képét. Kedvességet, melegséget vár, de viszonozni képtelen. (A modern világ nagyban „kedvez” ezen személyiségzavar megjelenésének, hiszen az ember születésétől fogva ilyen közegben él, ahol minden szükségletéről hatalmas ipari-szolgáltatói szervezetek gondoskodnak, így könnyen kialakulhat a „minden énértem van” gondolkodásmód.)

A félősek, a szorongók


Esetükben élenjáró tünet a fokozott szorongáskészség, melyet viselkedésmintáikkal enyhíteni, leplezni próbálnak. 

(a) Kényszeres személyiségzavar


Magatartásában, gondolkodásában merev rendszabályok érvényesülnek. Végletesen mindenben a tökéletességet, a precizitást (perfekcionista), a hasznosságot keresi. Gondos, de elveszhet a részletekben, esetenként munkamániássá válhat, pihenés helyett is dolgozik. Rendkívül mereven betartja a társadalmi és erkölcsi normákat, nála nincs lazaság, szobájában mérnöki rendet tart. Viselkedése száraz, unalmas, humorérzéke alig van. Döntési helyzetben tétova, halogató, másoktól kér tanácsot, megerősítést, de később mégis attól fél, hogy rosszul választott. Lassú, körülményes, igen magas az ellenőrzés iránti igénye. Mindent megtart, semmit nem dob ki, „hátha szükség lesz még rá”. Sérülékeny, érzékeny a kritikára, de ezt nem mutatja. Olyan, mint egy mérnöki tökéletességgel megtervezett robot. 

(b)  Elkerülő személyiségzavar


Túlérzékeny, mindentől, mindenkitől tart. A feszültség, az aggodalmaskodás rabja. Fél, hogy megszólják ruhája miatt, hogy étkezésnél leeszi magát, hogy kritika illeti véleményét. Könnyen zavarba jön, nevetségesnek, megalázottnak érzi magát, s az ilyen veszéllyel járó helyzetekből mind jobban visszahúzódik. Állandó kisebbségi komplexusok gyötrik, kerüli a felelősségvállalást. Szinte mindenre alkalmatlannak érzi magát, s noha vágyik a kapcsolatokra, az esetleges elutasításra túl érzékeny, fél, s így ördögi körbe kerül. Mindenkitől totális szeretetet vár el, csak olyan kapcsolatban bír élni, ahol feltétel nélküli elfogadást érez. 

(c)  Dependens (függő, alárendelő) személyiségzavar


Ő az, aki megpróbál mindig másokra támaszkodni, másoknak alárendelni magát. Magával kapcsolatban döntéseket nehezen hoz, a felelősségvállalástól szorong. Nehezen viseli az egyedüllétet, saját vágyait, érdekeit alig nyilvánítja ki. A másik ember kívánságaira kifejezett szolgálatkészséget mutat, akaratereje gyenge, folyamatosan az erősnek gondolt másik alá rendelődik, túlzott ragaszkodása teher a környezetének. Tulajdonságai időnként önfeláldozó viselkedésben jelennek meg. Erősen szorong, hogy a másiktól eltávolodjon, folyamatos önbizalomhiány jellemzi. A mindenkinek megfelelés az elsődleges számára: senkit nem akar zavarni, bocsánatot kér, hogy létezik, amivel környezetét mind jobban felidegesíti. Ha a „másikat”, az erős partnert elveszíti, élete lehetetlenné válhat. 


Az említett személyiségzavarok az esetek jó részében nem teljesen „tiszta” formában jelentkeznek, hanem a különböző típusok, viselkedési minták keverednek. Nagyon fontos hangsúlyoznunk, hogy ilyen tünetek, gondolkodásbeli, hangulati, érzelmi, indulati zavarok egészséges embernél is jelentkezhetnek, azonban csak átmeneti időszakra, míg a személyiségzavarnál ezek a tünetek hosszan, évekig, évtizedekig, gyakran egész életen keresztül fennállnak, az illető egész életútját jelentősen befolyásolják!

Mit tehetünk? (Megelőzés és kezelés)


A személyiségzavarban szenvedő emberek lelki egyensúlya törékeny, bizonytalan. Jóval nehezebben viselik a stresszt, terhelést, a megrázkódtatásokat, mint egészséges embertársaik, nagyobb az esélyük mind testi, mind további lelki betegségek megjelenésére. Ördögi körben mozognak: állapotukat nem tekint(het)ik betegségnek, ez nem szándékos elhárítás, konfliktus- és problémamegoldó sémáik java részben mégsem „egészségesek”. Környezetükből mind nagyobb ellenérzést, viszolygást, idegenkedést, s ennek megfelelő reakciókat válthatnak ki. A kívülről őket érő ezen élmények tovább erősíthetik kóros „mintázataikat”, ezáltal még mélyebbre süppednek a személyiségzavar ingoványában. Az is előfordul, hogy a kényes egyensúly hirtelen felborul és súlyos pszichiátriai betegség alakul ki. Nagyon fontos lenne szakember segítségét kérni, ha úgy érezzük, hogy kisgyerekünk viselkedésével „valami gond van”. Még akkor sem kellene ettől félni, ha az esetek jó részében be kell vallanunk magunknak, hogy a gyereknél jelentkező probléma leginkább saját szorongásaink, feszültségünk, lelki problémáink egyfajta tükre - ám ha a  segítség a megfelelő időben elmarad, ez tönkreteheti az ő egész életét. 


A már kialakult személyiségzavarokban legjobb eredmény a kombinált, pszichoterápiás és modern gyógyszeres kezeléstől várható. Az utóbbi években megjelent gyógyszerek a különböző pszichoterápiás eljárásokkal ötvözve igen bíztató eredményeket hoztak a kezelésben. A személyiségzavarok mind gyakoribb előfordulása egyre kevésbé teszi lehetővé, hogy ne vegyünk tudomást róluk. A megelőzésben és gyógyításban elért eredmények nemcsak az érintettek, hanem a velük kapcsolatban lévő, kerülő „egészségesek” számára is sok kellemetlenségtől, szenvedéstől való megmenekülést jelentenek. 

(Gyógyász, IV. évf. 2001/4. szám) 

(((((((
Amit a kábítószerekről tudni kell

Dr. Kálmánchey Judit 

Bevezetés


Bizonyára sok helyen és sokfélét hallottatok már a kábítószerekről és talán vannak köztetek olyanok, akik személyesen is találkoztak a drogok világával. Ebben az előadásban szeretném nektek összefoglalni a ma használt kábítószerek jellemzőit és azok hatásait fizikai és lelki egészségünkre, személyiségünk és életünk alakulására. Mondanivalóm célja nem az elrettentés, a tiltás, hanem hogy ismerjétek meg a kábítószereket, és ez alapján tudjatok a helyes oldalra állni és felelős személyes döntést hozni.

Történelmi áttekintés

A kábítószerek igen szigorúan szabályozott keretek közötti fogyasztása az ősi kultúrákba nyúlik vissza, ahol a törzs papjai és varázslói voltak azok, akik a legjobban ismerték a növényeket és azok hatásait. A drogok használata a kultikus szertartásokhoz, gyógyításhoz és adott esetben a szenvedés, megpróbáltatások elviseléséhez köthető. Az indián kultúrák varázslói ismerték, de csak meghatározott időben és alkalommal engedték fogyasztani a titkos növényeket, pl. beavatási szertartásokon, emberáldozatok végzésekor, háborúban. Figyelemreméltó, hogy nagyon keményen büntették azokat, akik visszaéltek a drogok használatával. A kábítószer világméretű terjedésének kezdete a XIX. századra tehető. A kereskedelem állami monopóliumként indult, legnagyobb méretű az angol Kelet-Indiai Társaság ópium kereskedelme volt, amely Kínába irányult és két háborút is kirobbantott. Ezek eredményeként, mivel Kína volt a vesztes fél, Anglia korlátlanul terjeszthette az ópiumot és ennek hatására Kínában a lakosság egészségi állapota kritikus mértékben romlott. Tartani lehetett az egész Távol-Kelet és persze Európa “megfertőződésétől”, ezért 1912-ben, Hágában, majd 1925-ben, Genfben született elvi megállapodás a kábítószer ellenőrzés szükségességéről, melyek sajnos nem tudtak gátat szabni a drog terjedésének. A Távol-, illetve Közép-Kelet ma is a kábítószer termesztés és előállítás paradicsoma. Európában a kábítószerek térhódítása a marihuana elterjedésével kezdődött 1967-ben, főképpen az akkori NSZK, Franciaország, Olaszország, Hollandia területén a kultúr- és szexuális forradalom, a polgárellenes törekvések, az önmegvalósítás, a polgári társadalom béklyóinak levetéséért vívott harc eszközeként. Négy évvel később a marihuana, mint könnyű drog fogyasztásának egyenes következményeként megjelent a heroin és a kokain. 

Történelmi kalandozásunk után szeretném, ha egy kicsit tényszerűen ugyan, de beszélnénk a kábítószerekkel kapcsolatos fogalmakról. 

A kábítószer fogalma: a Bűntető Törvénykönyv szerint minden olyan növény vagy szintetikus eredetű anyag kábítószer, amely az emberi szervezetbe jutva kellemes érzést, eufóriát, félálomszerű bódult állapotot, túlérzékenységet, érzéki csalódásokat (hallucináció) vált ki, rendszeres fogyasztása pedig megszokás révén függőséghez vezet, ami személyiségtorzulásban is kifejezésre jut. 

Abúzus: ha valaki a drogokkal visszaél, nem az orvosi előírásnak megfelelően szedi őket, akkor abúzusról beszélünk, mely lehet időleges vagy folyamatos.

Mennyiség (adag, dózis): nehezen meghatározható, mert kultúra és személyiség függő. Az egyes kultúrák különbözőképpen minősítik a drogokat. Az iszlám tiltja az alkohol fogyasztását, a kereszténység ilyen szempontból megengedő. 

Dependencia: függőség vagy narkománia. A drog úgy befolyásolja a szervezetet, hogy drogmentes állapotban elvonási tüneteket okoz. A függőség lehet pszichológiai (lelki) vagy fizikai (testi) jellegű. Fontos tudni, hogy a pszichológiai függőség az elsődleges fontosságú, ugyanis az adott szer utáni csillapíthatatlanul erős sóvárgás a szer okozta öröm elnyerése, illetve a hiánya előidézte kellemetlen élmények elkerülésére a szer bármilyen körülmények között és bármilyen eszközzel való megszerzésére irányul. Másrészt a szerek mindegyike okoz lelki függőséget rövidebb-hosszabb idő alatt, míg a fizikai dependencia csak néhány droggal szemben alakul ki. Ez utóbbiról akkor beszélünk, ha a szervezet sejtjei oly mértékben szoktak hozzá a droghoz, hogy normális működésüket csak a szer jelenlétében képesek ellátni. 

Elvonási tünet: megvonás vagy ellentétes hatású szer adása esetén súlyos, akár életveszélyes tünetcsoport alakul ki, mely csak az adott szer adásával szüntethető meg. 

Addikció: hozzászokás. Lényeges eleme a drog utáni vágy és a visszaesésre való hajlam.

Tolerancia: az adott szerhez való hozzászokást jelenti, emiatt ugyanazon hatás eléréséhez nagyobb adagok szükségesek. Ellentéte, ha bizonyos idejű szermentesség után (absztinencia) ugyanazon, korábban szükséges adag halálos mérgezést válthat ki. 

Eufória: mindenre feledést nyújtó állapot. A fogyasztó úgy érzi olyan, amilyen lenni szeretne. Szorongásai megszűnnek, testi-lelki panaszai eltörpülnek. Elmúlása után azonban a szorongások sokszorta erősebben térhetnek vissza. 

Hallucináció: érzékcsalódás. Olyan, a használó által teljes valóságként megélt élmény, amit nem a külvilágból érkező valós inger, hanem az agykéreg izgalmi állapota vált ki. Ez lehet hallási, látási, tapintási vagy összetett jellegű. A személy nem létező dolgokat él meg valóságosnak és ezekre valóságos reakciót ad. Pl. az LSD gyakran vallási jellegű érzékcsalódást okoz, amit drogélvező realitásként él meg: meditál, előző életeit látja, stb. 

Extázis: a hallucinogén szer hatásának csúcspontja, az ember önmagából való kilépésének érzete, kilépés a tér és idő korlátaiból. 

Legfontosabb kábítószercsoportok és azok tagjainak jellemzése

A legismertebb kábítószereket három nagy csoportba szokás sorolni.

1. A  központi idegrendszerre gátló hatást kifejtő szerek

Idesoroljuk az alkoholt, a nyugtatókat és a kábító fájdalomcsillapítókat: az ópiumot és természetes, illetve szintetikus származékait. Ezekre a drogokra az jellemző, hogy nyugtató, altató, fájdalomcsillapító, érzéstelenítő és szorongásoldó hatásuk van. A nyugtatók közül a barbiturátokról (pl. fenobarbitál) derült ki először, hogy tolerancia és függőség alakul ki velük szemben, de a biztosan általatok is ismert Andaxin és Seduxen szedésekor is kialakul hasonló. Ezért nagyon fontos, hogy akár altató, akár nyugtató célból szedünk gyógyszereket, mindig orvosi utasításra, orvosi ellenőrzéssel történjen és elhagyása is fokozatosan valósuljon meg. Az alkoholról most csak röviden beszélnék. Az egyik leggyorsabban ható szorongásoldó szer, nagyobb adagja azonban egyensúlyvesztéshez, kettőslátáshoz, öntudatlansághoz vezet. A keresztény világban mértékkel történő fogyasztása társadalmilag elfogadott. Az alkoholfüggőség azonban a család és az egyén létbiztonságát fenyegető gazdasági és szociális problémán túl súlyos testi és lelki tünetekkel járó betegség. Magyarországon az alkoholbetegek száma egymillió, a veszélyeztetettek száma pedig eléri a kétmilliót. Az alkoholfogyasztás szövődményei között a súlyos testi elváltozások mellett meg kell említeni a depressziót és az ehhez társuló gyakori öngyilkosságot. 

Ópium és származékai: Az ópium igen ősi szer, a mák tejnedvét használták fájdalomcsillapítóként és rájöttek altató hatására illetve, hogy a szenvedő ember fájdalommal kapcsolatos élménye megváltozik, kevésbé kínzó. Szinte valamennyi általunk ismert kultúra szerte a világon használta. Gyógyászati alkalmazásában a fordulópontot az jelentette, hogy a XIX. század elején sikerült előállítani az ópium fő hatóanyagát, a morfiumot, ami rendkívül erős fájdalomcsillapító és bódító hatású. A morfiumból félig szintetikus úton állítják elő zuglaboratóriumokban a heroint. A heroin kb. háromszor olyan erős hatást vált ki, mint a morfium és sokkal erősebb a hozzászokás. A fehér por heroinon kívül cukrot, hintőport, szappanport és más különböző arányban hozzákevert összetevőket is tartalmaz. A különböző helyeken előállított heroin tisztasága ennél fogva más és más, ezért fordul elő oly gyakran, hogy a nagyobb tisztaságú szer halálos mérgezést okoz. Por, tabletta és folyadék formájában terjesztik, így szippantják, megeszik vagy intravénás injekcióban adják be, de előfordul, hogy máktokból teát főznek. A mák termesztése könnyű, nem igényel különösebb mezőgazdasági, éghajlati és talajviszonyokat. Ma Törökország, Burma, India, Laosz és Thaiföld számítanak a fő máktermelő országok közé, ezek az ún. Arany Háromszög területén találhatók. 

Az ópium és származékainak hatásai: csökkenti az agy működését, tágítja az ereket, oldja a sima izmok görcsét, székrekedést okoz, mert csökkenti a bélmozgásokat. Fájdalomcsillapító, nyugalmat, álmosságot okoz, a fájdalom kínzó érzete megszűnik. Elvész a külvilág reális érzékelése, teljes nyugalom, a stressz és szorongás megszűnik, elégedettségérzést vált ki. Nagyon erős fizikai és lelki függőséget okoz! A függőség különösen a heroin esetében napi használat esetén az első és harmadik hét között kialakul, de beszámoltak egy-két alkalom után kialakuló dependenciáról is. Túladagolása eszméletvesztést és kómát okoz, légzési elégtelenség kialakulása mellett. Különösen veszélyes alkohollal, kokainnal együtt fogyasztani. Problémát jelent a többször egymás közt is használt injekciós tű okozta fertőzés, vénagyulladás, akár tetanusz vagy szepszis és a fertőzött tűvel átvitt HIV és Hepatitis B, C fertőzés. Nagy gondot okoz a fentebb már említett heroinhoz kevert egyéb összetevők okozta problémák: szívbelhártya gyulladás, akár szívinfarktus. A morfinistára, heroinistára jellemző az általános apátia, levertség, önmaga elhanyagolása, fogyás, impotencia, érzéketlenség a fájdalom, éhség, hideg iránt. Könnyen válnak balesetek, erőszakos cselekmények áldozataivá. Terhesség esetén súlyosan károsodik a magzat és már drogfüggőként jön a világra (ez szerencsére csak fizikai jellegű). Hirtelen elvonása remegést, izzadást, hasi görcsöket, hasmenést, hányást, igen kínzó belső nyugtalanságot, álmatlanságot okoz. Az elvonókúra átlagos ideje 4-8 hét, ami csak orvosi felügyelet mellett valósítható meg és utána is igen fontos a segítő szervezetek, szakemberek, a család közreműködése a visszaesés megakadályozása miatt. 

2.  A központi idegrendszer izgató hatást kifejtő szerek

Idetartoznak az amfetamin és származékai és a kokain. Jellemző rájuk, hogy az agy idegi tevékenységét növelik. Étvágycsökkentők, segítenek megelőzni a fáradtságot, kimerültséget, növelik az önbizalmat, energikussá tesznek. Az amfetamint az 1960-as években depresszió kezelésére és fogyókúrában étvágycsökkentőként alkalmazták, de kiderült, hogy hamar hozzászokás alakul ki, és elhagyása fokozza a depresszió tüneteit és kifejezett étvágynövekedéssel jár. Ma a vele visszaélők por vagy tabletta formájában alkalmazzák. A speed vagy gyorsító pirula a fogyasztóhoz kerülve már csak 5-10%-ban tartalmaz tiszta amfetamint. Gyorsabb légzést, szívdobogást, energianövekedést, mámoros érzést, az erő és megelégedettség érzetét váltja ki. Néhány napos használata után fogyasztója már képtelen aludni és teljes kimerültség alakul ki. Ez olyan mértékű, hogy napokig tartó alvás követi. Túladagolása túl a fizikai tüneteken (izomrángás, a pulzus extrém növekedése, láz) súlyos üldöztetéses tünetekkel járó ún. paranoid pszichózist okoz és akár erőszakos cselekedetekre is képes lehet a fogyasztója. Az extasy ma Magyarországon a szórakozó helyeken igen gyakran alkalmazott szer, hívják diszkó-drognak is. Különböző színű kapszulák, néha folyadék vagy por formájában terjesztik. Fogyasztása után hatásai 30-60 percen belül kezdődnek. Emelkedik a vérnyomás, a pulzusszám, tágul a pupilla, izzadás alakul ki. A csúcs 2-4 órahosszat tart, ez alatt az egyén feldobott, boldog, aktív, dinamikus. Egy normál adag általában nem szokott hallucinációt okozni, de ez mindig függ a használó személyiségétől. Utóhatása a fáradtság, kimerültség érzés. Hatása toxikusabb és kiszámíthatatlanabb, mint gondolták. Sajnos hazánkban is több haláleset történt. Ezeket megvizsgálva, kimutatták, hogy a túlzott és kontrollálatlan fizikai aktivitás és kevés folyadék fogyasztása együtt a test felmelegedését okozva, rendetlen szívverés, a szív túlzott megterhelése, izommerevség, görcsök, heveny vese és máj elégtelenség, kiszáradás alakulhat ki. Az extasyt ún. designer drognak is hívják, ugyanis kísérletek eredményei alapján újabb és újabb formáit hozzák ki úgy, hogy egy ismert nyugtatót kémiailag megváltoztatnak (így akarva kibújni a jog által biztosított ellenőrző és szabályozó módszerek alól), de a függőséget alakító hatást megtartják, sőt erősítik. Ezen kívül többféle, más esetlen egymás hatását erősítő anyagot is tartalmaznak. Igazi veszélyt az jelenti, hogy a megjelenési formától függetlenül a fogyasztó nem tudja előre, hogy milyen anyag kerül a szervezetébe, így akár akut életveszély is kialakulhat. Felszínre hozhat lappangó pszichózist, mely főleg akkor bukkan fel, amikor a személyt nagy intenzitású inger éri, pl. fény-, hanghatás a diszkóban vagy akár autóvezetés közben az erős reflektorfény akár balesetet is okozhat. A másik fő problémát abban látom, hogy a lelkiismeretlen terjesztők gyakran a fogyasztók tudta nélkül keverik a szert a diszkóban fogyasztott innivalóba, így a fiatal tudtán kívül lép a drogok kínálta veszélyes útra. A kokain a Dél-Amerikai Andok hegységben honos kokacserje leveleiből kémiai úton kivont fehér por. Az inkák kultúrájában fontos szerepet játszott a már említett vallási szertartásokon. Később fedezték fel erős, helyi érzéstelenítő hatását és a sebészeti gyakorlatban kiterjedten alkalmazták. Rövidesen rájöttek a hozzászokás veszélyére és ma már nem használják. A kokaint fehér por formájában szippantják, mert az orr nyálkahártyájáról jól felszívódik, de injekcióban is alkalmazzák. Hatása igen gyors, kb. egy órát tart. Használója eufórikus állapotba kerül, energikus, közömbös a fájdalommal szemben, szellemileg friss, fizikailag erősnek érzi magát. A gyorsan lecsengő hatást erős depresszív állapot követi, amit csak a szer ismételt hatása szüntet meg, ezért gyorsan kialakul és erős a függőség. Tartós használata roncsolja az orr szöveteit, fekélyeket, lyukakat okoz az orrsövényen. Eredetileg a gazdagok drogja volt. Legveszélyesebb formája a crack, ami házilag is elkészíthető, hatása igen intenzív, gyors és olcsó. 

3.   Hallucinogén hatású szerek

Képviselője az LSD, a marihuana és a hasis. Hatásukra különös élmény az ún. “utazás” (trip) jön létre, amely hamar kezdődik és kb. 12 órán át tart. Jellemzője, hogy az érzékek nem válnak szét egymástól: a zene láthatóvá, a színek hallhatóvá válnak, a tárgyak és képek háromdimenziósak lesznek, életre kelnek. “Rossz utazások” is lehetségesek, horrorisztikus élményekkel, a halálfélelem teljes megélésével. Lényegében a tudatalatti tárul fel és válik valósággá. Gyakori az ún. flashback élmény, ami a szer használata után napokkal, hetekkel az utazásélmény visszatérését jelenti a szer nélkül. Kiválthatja olyan inger, amely az eredeti élmény kiváltódásakor volt jelen, pl. reflektorfény, ezért különösen veszélyes lehet autóvezetés közben. A marihuana a cannabis nevű növény virágából, szárított leveleiből készül, általában cigaretta formájában szívják, de teaként is isszák vagy megeszik. A használó álomszerű állapotot él át, nyugodt, nevetgél, az idő múlását nem érzékeli, nő a képzelőerő, de nagyobb adag pánikot és halálfélelmet is okozhat. A marihuana az egyik leggyakrabban használt szer és a mai állásfoglalás szerint kapudrognak tekinthető, ugyanis használói a tapasztalatok szerint előbb-utóbb eljutnak a kemény drogokhoz. A hasis vagy indiai kender elterjedése az iszlám alkoholtilalmának köszönhető, szintén hallucinogén, a marihuánához hasonló hatásai vannak. 

Az oldószerek (benzinben, festékekben, ragasztóban található) az alkoholhoz hasonló részegséget, bódultságot okoznak. A gőzük gyorsan felszívódik a tüdőben és eléri az agyat. Ismételt belégzése öntudatlanságot okoz, és fulladást okozhat a fejre húzott műanyag zacskó. Tartós használata rövid időn belül maradandó agy-, vese- és májkárosodást okoz. 

Összefoglalás

A kábítószerek jellemzése után röviden szeretném összefoglalni azokat a tüneteket, figyelmeztető jeleket, amiket ti is tapasztalhattok és ezzel segíthettek.

Pszichés változások: az addig kielégítően tanuló gyerek teljesítménye hirtelen leromlik, nyugtalanság, feszültség, szorongás, levertség, közöny figyelhető meg. Ok nélküli örömkitörések, túlérzékenység, indokolatlan ingerlékenység, fáradékonyság, álmosság vagy éppen álmatlanság, hallucinációk jelentkeznek az addig normálisan viselkedő fiatalnál. 

Értelmi működés: memóriazavarok, gondolkodás meglassulás, koncentrációzavar.

Testi változások: tűszúrások helyei a karon, combon, véraláfutás, genygócok, beesett arc, kimélyült szemgödör, szűkebb vagy tágabb pupilla, hamuszürke, sápadt arc, étvágytalanság, indokolatlan fogyás, szédülés, bizonytalan járás, ápolatlanság, fény-, hangérzékenység.

Magatartásbeli változások: a korábban kedvelt tevékenységek iránt elveszti érdeklődését, családi kapcsolatok megromlanak, korábbi életmód hirtelen megváltozása, indokolatlan, célnélküli szabadságigény, zárkózottság, új baráti kör titkolása, túlzott költekezés, pénzkérés, lopás, elhanyagoltság, ápolatlanság.

Gyanút keltő használati tárgyak: különböző színű és figurákat ábrázoló tabletták, cukordarabkák, injekciós felszerelés, a háztartásban szokatlan tárgyak pl. levélmérleg, kanál, amelyen látszik, gyakran tartották tűz fölé, szokatlan szag a lakásban, orvosi receptek, kifacsart citromhéjak, citromlés üvegek (citromlé segíti a heroin oldódását).

Úgy gondolom, nekünk felnőtteknek, szülőknek és pedagógusoknak óriási felelősségünk van túl azon, hogy egészséges személyiségű fiatalokat neveljünk, legalább vegyük észre, ha baj van és nyújtsunk segítséget. A drog ugyanis betegség, súlyos testi, lelki probléma, amelyből segítség nélkül már képtelen kilépni a belesodródott fiatal. Ti pedig szintén komoly szerepet játszhattok a megelőzésben és a gyógyításban, ha a figyelmeztető jeleket komolyan veszitek és a ma fogyasztói társadalmára jellemző közönyön és önzésen úrrá lesztek és igazi megértő, egymást segítő közösségeket formáltok, amiben mindenki számít. 

((((((((((((((((
Az öngyilkosság figyelmeztető jelei 

Öngyilkosság (szuicidium)

Az öngyilkosság komplex, multikauzális jelenség.

Társadalmi szinten:

· Politikai rendszerből következő anómia és elidegenedés
· Szociálisan öröklődő kulturális-történeti magatartásminták
· Ambivalens társadalmi attitűdök a devianciákkal szemben
· Devianciaszabályozó intézmények fejletlensége
Mikroszociális szinten:

· Diszfunkcionális család

· Deviáns szubkultúra

· Diszfunkcionális iskola

Individuális szinten:

· Identitás-bizonytalanság

· Fejletlen énvédő mechanizmusok

· Kialakulatlan világkép

· Pszichiátriai betegségek (depresszió! addikciók, szkizofrénia)

Cry for help:

Minden öngyilkosság előtt van valamilyen jelzés, amely a közelgő eseményre utal. 

Lehet:

· Direkt, verbális (beszél róla)

· Direkt, non-verbális (beszerzi az elkövetéshez szükséges eszközt, előkészül)

· Indirekt, verbális (az élet értelmetlenségéről beszél)

· Indirekt, non-verbális (szociális izoláció) 

Preszuicidális szindróma:

· gondolatok az öngyilkosság témájára beszűkülnek

· szuicid fantáziák (egyre konkrétabbak)

· gátolt, saját személyre irányuló agresszió.

-     Egymás hatását felerősítik.

Ringel: az öngyilkosságot vagy komolyabb kísérletet azonos lélektani konstelláció előz meg, amit igen különböző lélektani problémák válthatnak ki. 

E konstelláció az öngyilkosság előtti szindróma:

· fokozódó dinamikus beszűkülés,

· az agresszivitás gátlódása,

· menekülés a fantáziavilágba.

Az öngyilkosság előtti szindrómában az agresszív indulat nem tud megnyilvánulni, ugyanakkor a személyiség igen sok frusztrációt szenved, amely nyomán indulati feszültsége nő. Lélektani gátló mechanizmusok működése mellett az agresszió levezetődésének azért sincs módja, mert: 

· a/ az öngyilkosság előtti állapotban a személyiség általában önmagára haragszik, önmagával elégedetlen;

· b/ a frusztrációkat az egyén ambivalens kapcsolatban szenvedi el, ilyenkor a másik iránti szeretet és vágy megakadályozza, hogy az agresszió felé irányuljon, holott a frusztrációt ő okozza;

· c/ nincs olyan személy, aki az agresszív indulatnak tárgya lehetne, vagy a személyiség elszigeteltsége miatt, vagy pedig azért, mert az elszenvedett sérelem természete olyan.

A krízis

„A krízis olyan állapot, amely akkor keletkezik, amikor a személy több lényeges ponton céljaival ellentétes akadályokba ütközik, s ezek az ő szokásos problémamegoldó eszközeivel leküzdhetetlennek látszanak. Ekkor felbomlik a személyiség egyensúlya, zavar következik be, miközben a személy több kísérletet tesz a megoldásra. Végül is eléri az adaptáció valamely fokát, amely vagy megegyezik a személyiség érdekeivel, vagy nem.”

Caplan

Ha a krízis - ahogy Gerald Spaul mondja - a hosszabb hibás személyiségfejlődés talaján kialakult inadekvát reakciók következménye, a krízisnek megágyaztak a személyiség hiányállapotai, neurotikus mintái, játszmái, a coping mechanizmusok elégtelensége, a személyiség problémamegoldó válasz-készségének nem pillanatnyi, hanem hosszú folyamatban bekövetkező beszűkülése, akkor ezek korrekciója nélkül nem lehetséges a továbblépés, a rendeződés, azaz szinte törvényszerű az újabb megterhelésre az újabb krízis bekövetkezte.

Ebből következően - a személyiség rekonstrukciója, rehabilitációja, korrekciója és a krízis által dinamizált segítő kapacitások bekapcsolása csak olyan terápiás keretek között valósulhat meg, amelynek feltételeit (...) a néhány működő krízisambulancia és -osztály biztosíthatja.

Az életben bekövetkező kritikus változásokra, krízisekre öt alapvető feladat teljesítése lehet a válasz, akár a kliens, akár a segítő oldaláról is nézve:

1.  A helyzet személyes jelentőségének értelmezése és megértése. (Beillesztve az életeseményeim sorába, megtalálom a helyét és értelmét az aktuális problémának.)

2.  A másik feladat a realitással és a külső követelményekkel való szembesülés. A „most mi a helyzet?”, „hogyan tovább?” témaköre ez.

3.  A kapcsolat fenntartása a potenciális segítőkkel, a referenciaszemélyekkel, a számunkra releváns érzelmi, vagy szakértő kapcsolatokkal.

4.  A helyzet kiváltotta érzelmek ésszerű egyensúlyának megteremtése és megtartása.

5.  Az elengedő én-erő és kompetencia megtartása, és ennek felhasználása a helyzet további megoldásában.

Továbbá: krízisintervención azokat az eljárásokat értjük, amelyekkel a válság lefolyását adaptív irányba tereljük, beleértve azt a törekvést is, hogy az egyén jövőbeni nehézségeit ezáltal eredményesebben tudja megoldani.

A hatékony krízisintervenció alapelvei Farberow szerint a következők:

· azonnaliság,

· probléma-közeliség,

· elkötelezettség,

· együttműködés,

· várakozás-teliség.

Ha tehát a szuicid krízisben lévő segélykiáltása, a „cry for help” eljut hozzánk, a következő lépéseket kell megtennünk:

· kapcsolat-teremtés, s annak fenntartásával információk gyűjtése a bajban lévőről;

· a veszélyeztetettség mértékének megállapítása;

· a személyiség dezorganizáltságának felmérése;

· a fokális probléma azonosítása, tisztázása;

· a segítő erőforrások feltérképezése, szükség esetén ezek mozgósítása;

· a terápiás terv megformálása, a megfelelő akciók beindítása és

· a saját kompetencia állandó mérlegelése.

A válság oldásakor gyors feszültség-csökkentésre és elfogadó, beleérző megközelítésre törekszünk, s az eközben nyert fölismerésekből fogalmazódik meg az aktív beavatkozás elképzelése.

Hogyan közelítsünk az öngyilkossági krízisben lévőhöz

Az öngyilkosság ritkán egy pillanat elhatározásának következménye. Mielőtt valaki kioltja az életét, az azt megelőző napokban, órákban általában fellelhetőek az arra figyelmeztető jelek.

A legerősebb és legmegrázóbb jelek szóbeliek – „nem megy tovább”, „Már semmi se számít”, „Azt hiszem, véget vetek mindennek”. Az ilyen kijelentéseket mindig komolyan kell venni.

Egyéb szokásos figyelmeztető jelek:

· Depresszió, magábafordulás,

· Felelőtlen magatartás,

· Ügyek elrendezése, szeretett tárgyak elosztogatása,

· Jelentős változás a viselkedésben, beállítottságban, illetve megjelenésben,

· Droghoz vagy alkoholhoz nyúl,

· Jelentős veszteség vagy nagy változás elszenvedése.

Ha valaki depressziós, vagy öngyilkosság foglalkoztatja, az első reakciónk az, hogy segíteni szeretnénk. Tanácsot adunk, saját tapasztalatainkat mondjuk el, megoldásokat próbálunk keresni.

Sokkal jobban tesszük, ha csöndben maradunk és meghallgatjuk az érintettet. Az öngyilkosságot fontolgató embereknek nem válaszokra, vagy megoldásokra van szükségük. Biztonságos környezetet keresnek, ahol kibeszélhetik félelmeiket és szorongásaikat, ahol egyszerűen saját énjük érvényesülhet.

Hallgatni – igazán meghallgatni – nem könnyű. Vissza kell fognunk a késztetést arra, hogy mondjunk valamit – hogy megjegyzést tegyünk, hogy hozzáfűzzünk valamit, vagy tanácsot adjunk. Nem csak az elmondott tényekre kell figyelnünk, hanem a mögötte húzódó érzésekre is. A dolgokat az érintett perspektívájából kell megértenünk, nem a sajátunkból.

Mire van szüksége az öngyilkosságot fontolgatónak?:

· Valakire, aki meghallgatja. Valakire, aki igazán veszi a fáradságot, hogy meghallgassa őt. Valakire, aki nem ítélkezik, nem ad tanácsot, vagy nyilvánít véleményt, hanem teljes figyelmét képes neki szentelni.

· Valakire, akiben megbízhat. Valakire, aki tiszteletben tartja őt, és nem próbálja meg átvenni az irányítást. Valakire, aki mindent a legbizalmasabban kezel.

· Valakire, aki igazán törődik vele. Valakire, aki rendelkezésre áll, aki nyugtatóan hat és nyugodtan beszél. Valakire, aki megnyugtat, elfogad és hisz. Valakire, aki azt mondja „Nekem Te fontos vagy”.

Mi az, amit nem akarnak az öngyilkosság gondolatával foglalkozók?:

· Egyedül lenni. Az elutasítás a problémát tízszer olyan elviselhetetlenné teszi. Ha van valaki, akire támaszkodhatunk, az kulcsot adhat a megoldáshoz. Ha valakit az öngyilkosság gondolata foglalkoztat, azonnal beszélnie kell valakivel az érzéseiről.

· Megleckéztetést. A tanmesék nem segítenek. Sem pedig, ha azt ajánljuk, „szedje össze magát”, vagy egy könnyed megnyugtató gondolat, mint „minden rendben lesz”. Ne elemezzünk, hasonlítgassunk, kategorizáljunk, vagy kritizáljunk.

· Kihallgatást. Ne váltsunk témát, ne sajnálkozzunk, vagy atyáskodjunk. Nehéz dolog az embernek az érzéseiről beszélni. Ne kérdezgessük, hagyjuk beszélni. Akik az öngyilkosság gondolatával foglalkoznak, nem akarják, hogy siettessék, vagy védekezésre kényszerítsék őket.

Mit ne tegyünk a beszélgetés során:

· Ne kerülgessük a „szót” (öngyilkosság, halál, meghalás stb.);
· Ne bagatellizáljuk el…
· Ne ijesztgessük;
· Ne zsaroljuk;
· Ne hangoztassuk az élet szépségét;
· Kerüljük a közhelyes nyugtatgatást;
· Ne mutassunk pánikot;
· Ne könyörögjünk;
· Ne használjuk a „szabad-nem szabad”-ot;
· Ne beszéljünk róla általánosságban;
· Ne ébresszünk benne bűntudatot;
· Ne beszéljünk helyette, ha ő nem beszél;
· Ne moralizáljunk;
· Ne elemezgessük az öngyilkosság okát.

25 alapelv az öngyilkosokkal folytatott telefonbeszélgetésekhez

1. A telefonban minden egyes öngyilkossági utalást komolyan kell venni.

2. A telefonhívással egy életunt még kapaszkodik az életbe, különben nem telefonált volna.

3. A szuicid megnyilvánulás gyakran (egy utolsó) kísérlet arra, hogy a hívó egy embertársával beszéljen, akár ha névtelenül is.

4. Az öngyilkossági kijelentéseknek aktív odahallgatást kell kiváltaniuk.

5. Az öngyilkosok gyakran feketén/fehéren látnak. Ezért legtöbb esetben egyértelmű kommuni​kációs struktúrát várnak el a segítőtől (pl. apa-fiú relációban).

6. Az öngyilkossági krízis legveszélyesebb csúcspontja csak néhány óráig tart. Ne félj attól, hogy túl sokat adsz magadból, amikor (mint utolsó embert, akit megszólítanak) hagyod, hogy kihasznál​janak.

7. Ha a saját, öngyilkossági gondolataiddal és kívánságaiddal tisztában vagy, akkor tudsz szorongás nélkül más ember szuicid törekvéseivel bánni.

8. Féltsd a másikat, de ne szorongj a szavaitól és a szándékától.

9. Kerüld a féltő, aggályos-jó szándékú körülírásokat. Mondj inkább "öngyilkos lesz" helyett "meg akarja ölni magát", vagy "gyógyszert vesz be" helyett "meg akarja mérgezni magát".

10. A szuicid hívók ambivalensen tétováznak az élet és halál közt.

Mutass rá erre és erősítsd meg a hívót úgy, hogy még egyszer mindkét alternatívát átgondolni kényszerüljön.

11. Próbáld meg a másikat keresztnevén szólítani, ez megteremti a személyességet.

12. Aki el akarja dobni az életét, joga van ahhoz, hogy személyes kihívásával és képtelen gondolataival az idegeidre menjen.

13. Hagyd rá a másikra, hogy maga határozza meg azt a módot, ahogy Ő veled beszélni szeretne. Ha tárgyilagos, légy te is tárgyilagos, ha szakszerű, légy te is, ha szelíd, légy te is az.

14. Ne hagyd magad a reménytelenségbe belehúzni, ellenkezőleg, óvatosan módosítva kijelen​téseit kérdezz mögéjük.

15. Kerüld a direkt, miért kérdéseket, amelyek a másikat sarokba szorítják.

16. Próbáld meg a másikat mini-akcióra biztatni: "sokáig kell beszélgetnünk egymással, nem inna valamit (nem gyújt rá addig, nem ül le), még a telefont tartjuk?"

17. Próbáld elérni, hogy a hívó forduljon a számára még jelentős, releváns személyekhez. Ha valóban nincs ilyen, ajánld fel ezt a lehetőséget magad neki.

18. Tudd meg, hogy a jelentős életterületek közül (önmaga, munkája, társas kapcsolatok, vallás és szerelem, szex, partnerkapcsolat) melyik eléréséhez segítheted hozzá.

19. Biztasd a másikat arra, hogy saját jövőjéről fantáziáljon, de el ne vedd tőle ezt a munkát, ne végezd el helyette.

20. Ne hagyd magad logikai végkövetkeztetésekkel meggyőzni, pl.: "HÁT ezért kell, megöljem magam!" Alakítsd át: "Emiatt (a belátható időben, adott körülmények között, ha ezek és ezek a lehetőségek bezárulnak) mérgezhetné meg magát".

21. Csak 2 vagy 3 direkt kérdést tégy fel (keresztnév, az elkövetés módja).

22. Indirekt kérdezz a lakcímére, munkahelyére, kollégáira, stb., de csak, ha feltétlen meg kell tudnod az adatait.

23. Mondd meg a hívónak, hogy milyen jó volt, hogy vele beszélhettél.

24. Próbálj megállapodást kötni, hogy a hívó, mielőtt megöli magát, még egyszer felhív téged, és csak akkor, miután már a javasolt lehetőségeket megpróbálta.

25. Ne félj attól, hogy némelyik ember utolsó emberi jogaként azt akarja eldobni, amiről te éppen - legalábbis gondolatban - alighanem nem mondanál le.

Máday István Mentálhigiénés Szolgálat  (kizárólag belső használatra)
Almássy Maritta: 

A szupervízió 6 funciója

Ezek elfogadása-kihasználása és megmunkálása az intézménybe tartozás feltételei. 

1.) Az ügyelőnek beszédkészség biztosítása. 
· Csak az tud hallgatni, aki meg is van hallgatva. 

· Önkifejezés fejlesztése – feszültség levezetés 

· „Térbiztosítás”

2.) Továbbképzési készség
· Problémás hívások kapcsolati diagnózisa, elemzése-értelmezése. 

· Hozzáállások, motivációk, értékek, érzelmek, indulatok, előítéletek felismerése, értékelése. 

· Frusztrációk tudatosítása, szorongások megértése. 

· Önismeret – és önkritikai képességek fejlesztése. 

· Elméleti segítség a felmerült kérdések megvilágítására (referenciagazdagítás)

· Szituációk többoldali megvilágítása. 

· A képzeleti tényezők szóba vitele (pl.: ez a nő biztos nagyon csinos) és felelevenítése (amilyennek képzelem)

· Viszont-áttételek feltárása és összevetése (mintha a fiam lenne)

· A személyes stílus tudatosítása. 

· Speciális problémák megbeszélése és esetleg elméleti megvilágítása („perverz”, - hecc hívás, - krónikus hívó, - szexuális kihívások stb…)  

3.) Az intézményi keret megelevenítése

· A „háromszög-szituáció” garantált beiktatása. Én – Te – Ő (ügyelő-hívó-intézmény dialektikus felfogása)

· A három pólus elvárásainak, igényeinek összevetése és az esetleges ütközések megbeszélése. 

· Az anonimitás és a nem beavatkozásból származó problémák megbeszélése és megértése. 

· A kerettörő szituációk értékelése és értelmezése. A kerettel kapcsolatos kérdések megbeszélése, esetleg konszenzus kiépítése (idő-befejezés, stb…)

· Kötelező feladatok – esetleg kizárási problémák áthágás esetén.

4.) A csoportéletbe és csoportmunkára való képesség fejlesztése.  

· Aktív részvételi készség, személyes jelenlét és tapasztalatcsere – nyíltság, tolerancia, érdeklődésnyilvánítás, konfliktusok, rivalizációk és csüggedések elviselése. 

· Demokratikus hatalom-tér megosztás, tervelőkészítés és megvalósítás, kreatív gondolkodás, fantázia és humorfejlesztés. Konszenzus kiépítés.

· Információközlekedés

· Segítőkészség gyakorlás

· Bion-féle alapfeltételek feldolgozása (amennyiben a képzési feladatokat hátrálják)

5.) Karbantartás

· Burn out megelőzés és krízis segítség

· Közösségi élet fejlesztése

· Narcisztikus restauráció, (f)elismerés, önbizalom / szolidaritáselevenítés

6.) Modell fejlesztés

· A szupervizor mint modell és egzisztenciális kapcsolat képesség élménye, pszichés beépítése. 

Dacból nem evők 

Beszélgetés Túry Ferenccel a bulimiáról és az anorexia nervosáról

Az egyetemista lányok közül ma már minden második táplálkozási gondokkal küszködik. A legfrissebb kutatások szerint „családban” kialakuló jelenségekről van szó. 

Erős családi kötődés jellemzi a táplálkozási zavarokkal küzdő betegeket, nevelő-, javítóotthonokban szinte egyáltalán nem fordul elő ilyen – legalábbis ezt igyekszik bizonyítani egy most kezdődött kutatás. A családjuktól elszakított, szeretethiánytól szenvedő gyerekek feltételezhetően nagyobb eséllyel küzdenek meg a pszichés problémákkal, amelyek keletkezéséhez a családi „burok” kimondottan hozzájárulhat. 

- A túlzott gondoskodás, a lelki nyomás vagy éppen az agresszió ellen a leghatásosabb dacreakció a látványos „nem evés”, amely ellen tehetetlenek a szülők - állítja dr. Túry Ferenc pszichiáter, a kutatást vezető szakorvos. - Ha a gyerek megtanulja, hogy az evés visszautasításával hatást tud elérni, problémáit, tiltakozását azután már valószínűleg elsősorban ezzel fejezi ki. Ennek a reakciónak azonban súlyos üzenete van, hiszen a gyerek élete forog kockán. Nevelőotthonban semmit sem érnének el ezzel, legfeljebb megennék előlük az ételt, de senki sem figyelne oda, hogy gond van. 

Az anorexia nervosában szenvedő beteg súlyos fogyókúrával, testedzéssel mindent megtesz, hogy testsúlya nehogy meghaladja a korra és testmagasságra vonatkozó minimális normát. Kóros soványságuk ellenére túlsúlyosnak tartják magukat, folyamatosan attól rettegnek, hogy elhíznak. Ebben a stádiumban a lányoknál általában elmarad a menstruáció. A mozgásos hiperaktivitás gyakori, jellemző a teljesítményorientáció, túlkontrolláltság, kerülik az érzelmeket, a szexualitást is. Személyiségük részben megváltozik, visszahúzódó, dacos, gyakran depressziós lesz a beteg. A bulimiás páciensek szintén állandóan aggodalmaskodnak alakjuk és testsúlyuk miatt, szigorú diétájukat azonban kontrollálhatatlan falásrohamok szakítják meg. Bűntudatukat rendszerint önhánytatással, hashajtó vagy vízhajtó szedésével, testedzéssel próbálják csökkenteni, súlyos esetekben a napi 8-10 falásroham és hányás is előfordul. A testsúly változó lehet, előfordulnak sovány, kövér, de normális súlyú betegek is. 

- A páciensek nagy részének kettős tünetei vannak, az anorexiások felében bulimiás tünetek is kialakulnak, illetve a kezdetben bulimiás betegek jelentős részében anorexiás tünetek fejlődhetnek ki. Bármelyik csoportba  tartozó páciensek naponta és órákon át végezhetnek testgyakorlatokat, gyakran öndestruktívak, szexuális érdeklődésük csökken, teljesítményük romlik, állandóan fáradtak, hangulatuk nyomott, deprimált – részletezte Túry Ferenc. 

Az anorexia kezdetét követő tíz éven belül a betegek nyolc százaléka meghal, húsz év elteltével a húsz százalékot is eléri a halálozás. Elsősorban a súlyos alultápláltság, fertőzések, öngyilkosság, szívmegállás vezet tragédiához. – Ha a fiatal lány kórós soványsággal vagy erősen romló fogzománccal jelentkezik, fel kell merülnie az evészavar gyanújának. Még azoknál a betegeknél is, akik megtévesztően jól érzik magukat, gyakran fordul elő csökkent pulzusszám, vérnyomásesés, kiszáradás, gyomorpanasz, csontritkulás – állítja Túry Ferenc. 

Az átlagnépesség harminc százaléka küzd étkezési gondokkal, az egyetemista lányok körében a hatvan százalékot is eléri ez az arány. Az anorexia általában 12-18 éves korban, a bulimia néhány évvel később kezdődik. A felső és középső társadalmi osztályokban gyakoribb, bár az utóbbi években alacsonyabb osztályokban, illetve idősebbek és férfiak körében is előfordul. Fokozottan veszélyeztetettek a diákok, a táncosok, manökenek, egyes sportolók, férfiak között leginkább a homoszexuálisok vagy a testépítők (náluk elsősorban az inverz anorexia jelentkezik, amelyre az anorexia tüneteinek fordítottja jellemző: izmos testük ellenére soványnak tartják magukat, sztereoidokat használnak, szégyellik soványságukat. A kényszeres testedzés kitölti életüket). 

A betegséget az elmúlt húsz évben kezdte „komolyan venni” az orvostudomány: történeti előzményei századokkal ezelőtt ismertek voltak, de a bulimia csak 1979-ben jelent meg önálló betegségegységként. Az anorexiát a XVII. században leírták, ám a XX. századik az agyalapi mirigy rendellenes működésének tulajdonították. 

Buda Béla dr.

A neurózis hasznos oldala…

Korunkat sokan a neurózis, az idegesség korszakának nevezik. Ezt sok adattal megfigyeléssel lehet alátámasztani. A gyakorló orvoshoz forduló betegek negyede-fele ideges panaszokkal jelentkezik. Ha a lakosságot felmérik az idegrendszeri tünetek gyakoriságára vonatkozóan. 8-10%-át neurotikusnak találják. Ha az enyhébb ideges tüneteket is számba veszik, attól függően, hogy hol vonják meg a határokat e tünetek súlyosságában, a lakosságban található neurotikusok számát akár 50%-ra is becsülik. Ezt a körülményt a szakemberek is, a köztudat is aggasztónak találja. A neurózis a mai orvosi felfogás szerint betegség. Aki neurotikus, az feszültségben él, különböző pszichológiai működéseiben zavarok vannak, tünetei és panaszai miatt szenved. Ugyanakkor a neurózis sokáig tart, akár évekig is. Ha nem gyógyul, kellemetlen következményei lehetnek. A leggyakoribb kellemetlenség, hogy a neurotikus ember fejlődése megreked, emberi kapcsolatai károsodnak. Ez főleg a házassági és a családi kapcsolatokban mutatkozik meg, de a munkahelyi viszonyokban is. Sajnos elég gyakori, hogy az ideges ember ivásban vezeti le a feszültségeit, szorongásait. Sokak szerint az alkoholizmus egyik legfőbb oka az idegesség, amit itallal igyekeznek „oldani”. Aki panaszaival orvoshoz jár, az gyakran a kapott nyugtatókhoz, altatókhoz szokik hozzá. A modern társadalomban már orvosi előírás nélkül is elég könnyen lehet hozzájutni a nyugtatókhoz és altatókhoz, így sokan anélkül szoknak ezekhez a szerekhez, hogy ezért orvos hibáztatható lenne. A tapasztalat szerint férfiak főleg „elisszák” neurózisukat, a nők pedig gyógyszerekhez fordulnak. 

„Ami a férfiaknak a kocsma, az a nőknek a patika” – mondja egy orvosi szólás-mondás. Külföldi országokban az idegesség könnyen kábítószerfogyasztás kiindulópontja is lehet. Ideges állapotok átmehetnek depresszióba. Depresszióban – vagy anélkül is, a neurózis talaján – gyakori az öngyilkosság. Számos szakember az öngyilkosságot a „neurózis halálozásának” tartja. 

Sok más kellemetlen következményt is lehetne még sorolni, de az is elég annak megértéséhez, hogy a neurózist miért tartják súlyos társadalmi problémának. A következmények végső soron általában az egészségügyi ellátási rendszerre nehezednek (bár számos más vetületben is megnyilvánulnak), itt nagyon sok társadalmi kiadást eredményeznek. Lehet mondani, hogy a kiadások évről-évre nőnek. Ugyanakkor orvosi módszerekkel a neurotikus tünetek nehezen befolyásolhatók, a gyógy-eredmények nem jók, az egészségügy túlterheltnek érzi magát az ideges betegek miatt. Az ideges beteg az „orvos keresztje” (erux medicorum), ahogyan a régi orvosi mondás tartja. 

Paradoxnak, sőt érthetetlennek tűnhet, ha mégis azt mondjuk, hogy a neurózisnak – a betegségnek, a súlyos társadalmi problémának – van hasznos, pozitív oldala. Pedig így van. Ezt a kérdést ma még elég kevesen értik. Nagyon nagy horderejű dologról van ugyanakkor szó, nagyon fontos lenne, hogy a benne rejlő üzenetről minél többen tudomást szerezzenek. 

Mai tudásunk szerint a neurózis a személyiség alkalmazkodásának zavara. Mindig olyan élethelyzetben nyilvánul meg, amikor a személyiség valamit nem bír elviselni. Egyszerűen szólva, a legtípusosabb esetet kiemelve ezt úgy is szokták mondani, hogy a személyiség valamilyen ellentmondásba, konfliktushelyzetbe kerül, amit nem tud megoldani vagy kikerülni. Ilyenkor csak a keletkező feszültséget, szorongást, csüggedést éli át. Ebből keletkezik ezután testi tünet, nem egyszer működési zavar. Zavartünetek léphetnek fel az élményvilágban és a viselkedésben is. Még szerencsésnek tartható, ha már a szorongás, a feszültség vagy – lehangoltság visz valakit orvoshoz, mert ilyenkor könnyebb felhívni a figyelmet arra, hogy valami nincs rendben az aktuális élethelyzetben, valami fenntartja a feszültségeket. Legtöbbször testi tünet vagy viselkedészavar viszi a neurotikusokat orvoshoz, ilyenkor szervi betegnek érzik magukat, az a meggyőződésük, hogy az a szervük, vagy szervi működésük a beteg, ahol a panaszokat érzik, a tüneteket észlelik. Szexuális zavar esetében, pl. urológiai vagy nőgyógyászati betegségre gyanakodnak, szapora szívverés, ki-kihagyó szívritmus mellett szívbetegségtől félnek stb. Ilyenkor nagyon nehéz meggyőzni őket, hogy testileg egészségesek, valamilyen idegesség hatását érzik. Ezt nem hiszik el, többnyire orvostól orvosig járnak. Kipróbálnak minden új, divatos gyógymódot. Ők is kipróbálói az új „csodaszereknek”, „csodagyógymódoknak” is. Annyira nehezen fogadják el, hogy nem a testük, hanem a „lelkük”, az életük beteg, annyira ragaszkodnak a szervi betegség képzetéhez, hogy az ilyen idegesek esetében a „betegségbe való menekülésről” beszélnek az orvosok. Amikor ugyanis az ilyen betegek élettörténetét, életkörülményeit, emberi viszonyait feltárják a gyógyító beszélgetések, kitűnik, hogy a betegség képzete révén szinte elbújnak problémáik elől, sajátos „struccpolitikát” folytatnak. Ebből nagyon nehéz kisegíteni őket. 

Ha azonban a neurotikusokkal valaki sokat beszél életükről, emberi kapcsolataikról, viszonyulásmódjaikról és érzésekről, fokozatosan kibontakozik a probléma, ami nem hagyja őket nyugodni, amit nem tudnak megoldani, ami elől menekülni szeretnének. Ezt a problémát legtöbbször úgy kell rekonstruálni, feltárni, mint valami régészeti leletet, kikövetkeztetni, mint valami rejtvényt. A neurotikus tünet ugyanis éppen emiatt segít elviselni az életproblémákat, hogy ezeket szinte elrejti, elködösíti, lehetővé teszi, hogy a személyiség ezek elől elbújjon, felmentse magát. Mert, aki beteg, az nem tehet arról, hogy dolgai sikertelenek, hogy feladatainak nem tud megfelelni, hogy az emberi kapcsolataik világában nem tud sikereket elérni… A betegségtudat, a társadalom által a testi betegnek biztosított „beteg-szerep” lehető teszi, hogy a neurotikus ne nézzen szembe önmagával, ne kelljen felismernie, hogy ő mit mulasztott, mit hibázott el. Sajátos menekülési, elrejtőzési életstratégiát tesz tehát kialakíthatóvá a neurózis. Ráadásul gyakran kíméletet, segítőkészséget is mozgósít, ami valamiféle ”bevételt” jelent jelképesen a személyiségnek, könnyebbséget, kedvezményt, figyelmet, szeretetet. A rosszban van tehát valami jó, és ez a jó nehezíti, hogy a neurotikus ember meg tudjon szabadulni bajától. Leginkább azonban az a nehezítő körülmény, az rögzíti, teszi krónikussá a neurózist, hogy közben az ideges beteg nehéz életfeladatot kellene megoldjon, olyant, amihez előre láthatóan sok erőfeszítés és lemondás kellene, aminek mindenféle szövődménye és kockázata is lehet. Erre nehezen szánja rá magát a neurotikus ember, ennek várható kellemetlenségei és feszültségei nagyobbnak tűnnek számára, mint a tünetek, panaszok, funkciókorlátozások negatívuma. Ebben az „egyenlegben” a neurózis által lehetségessé tett betegszerep előnyei számottevően „nyomnak a latba.” 

Ha ezt a helyzetet más szempontból nézzük, érthető lesz, felsejlik a neurózis olyan vetülete, amire címünk utal, a baj, a kényelmetlenség és szenvedés valódi pozitív oldala. Az előbb említett „pozitívum”, vagyis az életfeladatok elől való elmenekülés lehetősége, vagy a neurotikus betegség által előidézett „betegségelőny”: - kímélet és figyelem, ugyanis igazában hátrányos dolog, hiszen nem oldja meg, inkább súlyosbítja a valódi bajokat. A neurózistól csak úgy lehet szabadulni, ha az ember változtat kellemetlen életkörülményein, illetve maga is változik. Leginkább a személyiség saját változására kellene tenni a hangsúlyt. A legtöbb nehéz élethelyzet ugyanis, ami neurózist kelt, az nem az objektív, külső körülmények miatt súlyos és megoldhatatlan, hanem a személyiség belső viszonyulása miatt, amely merev, alkalmazkodásra képtelen. Ez a belső viszonyulás vagy túlzott, irreális vágyakban és szükségletekben, vagy túlzott érzékenységben nyilvánul meg, máskor nagyfokú önzésben, alkalmazkodási képtelenségben, vagy hajlandósági hiányban. Gyakori az is, hogy a személyiség nem tanult meg korábbi fejlődése során valamilyen probléma megoldási módszert, pl. nem tanult meg megfelelően kommunikálni, nem tudja a másik ember igényeit és szükségleteit értékelni. Sokszor a beteg mereven és kényszerűen erőltet bizonyos megoldási módokat, amelyek nem vezetnek célra. 

Szinte felsorolhatatlan az a sokféle pszichológiai hiba, ami valakit neurotizáló élethelyzetbe hozhat, és abban rögzíthet, megakadályozza, hogy azon változtatni tudjon. A külső bajok túlnyomó többségében ugyanis meglenne a mód arra, hogy személyiség megoldást találjon valamilyen változtatás révén. Nehéz helyzetükből ki lehet lépni (pl. rossz munkahelyi környezetből, elviselhetetlen kapcsolatból stb.), máskor lehet befolyásolni a környezetet, ha egyébként nem valamilyen kompromisszum, alku révén. Megoldás tehát mindig lenne, ha a személyiség megfelelően rugalmas lenne. A neurotikus azonban nem veti be a megoldásba kreatív erőit, nem próbál kiegyezni, nem törekszik tudatos döntés vagy önnevelés révén fokozott tűrőképességre, nem ragadja meg a kedvező alkalmakat. Nem változtat, illetve nem változik, hogy változtathasson. Rendszerint pedig neurózist kiváltó életprobléma nem valami szörnyű csapás vagy szerencsétlenség, amit el kell viselni (ilyen is van, hiszen az embert érheti nagy veszteség, szerencsétlenség, ilyenkor ugyanúgy tehetetlen, mint a váratlanul rátörő testi betegség esetében, ilyenkor csak a  türelem, a feszültségek elviselése segít), hanem az élet által a személyiség elé állított szokványos feladat. Az embert az ilyen feladatai fejlesztik. Már kicsi gyermekkortól kezdve jelentkeznek ezek a feladatok. Az óvódásnak meg kell tanulnia az időszakos elszakadást a családtól, ez az iskolában a teljesítmény végrehajtásának feladataival bővül, majd később barátokat kell szerezni, önállósulni kell, meg kell felelni a gyermekkor kiscsoportnak. Még később a serdülés életfeladatait kell megoldani, viselni kell a szexuális feszültséget, párkapcsolatokra kell szert tenni, foglalkozást kell választani, munkába kell lépni, baráti közösségeket kell teremteni, házasodni, családot alapítani kell, majd pedig el kell viselni a változás korát, az öregség megnyilvánulásait, a testi hanyatlás megannyi jelzését. Ezekben a faladat-korszakokban jelentkezik általában neurózis, a személyiség ennek segítségével kikerüli a szükséges fejlődést, változást. 

Éppen itt a pozitív oldal pedig a neurózisban! Ezeket a problémákat minden ember többé-kevésbé nehezen oldja meg. Nagyon is igaz Freud zseniális mondása, amely szerint a neurotikus ember azokba a problémákba betegszik bele, amikkel a „normális” ember küzd, vívódik. E problémák mindenki számára okoznak feszültséget, mindenkiben keltenek szorongást, kisebb-nagyobb tüneti reakció mindenki esetében része a fejlődésnek. Az egészséges ember azonban igyekszik vállalni, megoldani ezeket. A neurotikus tüneteket, panaszokat fejleszt. E tünetek, panaszok, a neurotikus viselkedés és betegségtudat azonban a szervezet jelzése, hogy a fejlődés megállt, az alkalmazkodás tartós zavart szenved, a kreatív erők helyett, a menekülési késztetések működnek. Ebben a jelzésben rejlik a neurózis igazi haszna, pozitív oldala! Miként a fájdalom is figyelmezteti a szervezetet, hogy valami nincs rendben, valami betegség lépett fel, ugyanúgy a neurózis is a személyiség figyelmeztetésére önmaga és környezete számára. Üzenet, amit meg kell hallgatni, tudatosítani kell. Ha valaki megragad abban, hogy ő beteg, akkor elzárkózik az elől az üzenet elől. Ha az orvos nem segíti a beteget, hogy valódi élethelyzetét felismerje, úgy jár el, mintha csupán fájdalmat csillapítana annak tisztázása nélkül, hogy a fájdalom miből ered. Jó, ha a környezet figyelemmel, kímélettel veszi körül a neurotikust, de árt neki, ha nem segíti e mögött észrevenni a valódi életproblémát, fejlődési feladatot, ha nem segít ezt megoldani neki. Vizsgálatok tapasztalatok szerint a neurózis megjelenése és megfelelő megoldása a fejlődés nagy hajtóereje lehet. Egyrészt a személyiségből magából is kiválthat új megnyilvánulásokat, hasznos erőfeszítéseket. Másrészt azonban a környezettel is újfajta kapcsolat lehetősége nyílik meg. Családtag, barát, tanár, a lakóhelyi közösség érettebb tagja, hivatásos „segítő”, mint amilyen a pszichológus, a pszichiáter vagy a szociális gondozó kommunikáción át segíthet a problémák feltárásában és megoldásában. A megfelelően fogadott, megharcolt, leküzdött neurózis tehát hozzájárulhat ahhoz, hogy a személyiség integráltabb, erősebb legyen. A jól megoldott élethelyzeti konfliktus, amely már neurotikus tünetekben is megtestesült, a személyiséget erősebbé, ellenállóbbá teszi, mint korábban volt. Mai pszichológiai felfogásunk szerint a személyiség akkor fejlődik jól, ha néhány kisebb-nagyobb krízisen, neurotikus zavaron átment. Nem szerencsés, ha valakit mindentől megkímél a sors, ha nincsenek fiatal korában nehézségei. Gyakran az ilyen ember védtelenebb az élet megpróbáltatásaival szemben, egy későbbi válság veszélyes mélypontokra sodorhatja. 

A neurotikus embernek tehát sajátos kihívásnak, alkalomnak kellene tekintenie a baját. Meg kellene állnia egy időre élete – többnyire rohanó – dolgaiban, vizsgálgatnia kellene önmagát, segítséget kellene kérnie barátaitól. Türelemmel kellene elemeznie életét, emberi kapcsolatait, érzelemvilágát, eleve számítva arra, hogy a neurózis révén valamit nagyon homályossá és áttekinthetetlenné tett a maga számára. Kétségbeesés helyett a megnyugtató tudatosság kellene eltöltse, valamilyen változás előtt áll, valami feltárul magából, mód van arra, hogy életében valamit megújítson. Ismerősök, szakemberek során kívül, lehetséges ilyenkor jó könyvekről is konzultálni, nagyon sok felvilágosító, önismeretet fokozó kiadvány is van manapság, de voltaképpen a modern szépirodalom, dráma és film is az emberi életút konfliktushelyzeteivel, fejlődési kihívásaival foglalkozik, ebből is nagyon sokat lehet meríteni. 

A társadalomnak is fel kellene használnia a neurózis pozitív oldalát, a benne kínálkozó fejlesztési alkalmat. A társadalomnak érdeke, hogy integrált, problémamegoldásra képes, fejlődő tagjai legyenek. Amit a család, az iskolai és más intézményes nevelés, a szakmai szocializáció, a közösségi élet stb. elmulasztott, az pótolható akkor, amikor a neurózis figyelmeztető jelei megmutatkoznak. A társadalomnak tehát nagyon „megéri” hogy a neurózis életkori megjelenési szakaszaira különféle pszichológiai segítségformákat „telepít”. Ezek már nevelési tanácsadásban, a gyermekkori pszichoterápiás ellátásban kezdődnének, majd a serdülőkori tanácsadási formákban folytatódhatnak (pl. szexuális tanácsadás, párkapcsolati tanácsadás, serdülőkori krízisintervenció stb.). A felnőttkorban a pszichoterápia különböző válfajai nyújthatnak segítséget, az egyéni foglalkozás mellett, pl. a családi és párkapcsolati pszichoterápia, a csoportpszichoterápia stb. Elősegíthetné a társadalom az emberek spontán törekvéseit is, hogy segítsenek egymáson és magukon. Ilyen módszer a különféle közösségi érdekcsoportok, az önsegítő csoportok, az önismeret fokozó csoportfoglalkozások sokféle változata. Ezeket általában maguktól szervezik, kezdeményezik a problémáikat tudatosító emberek. 

A modern társadalom rendkívül bonyolult szerveződés, amely ráadásul növekvő gyorsasággal változik. Korábban évszázadokon át, majd legalább néhány nemzedéken át állandóak voltak a társadalmi élet feltételei, az embereknek ezekhez könnyen lehetett alkalmazkodniuk. Az előírt viselkedéssémákra egyformán tanított a család, a közösség, a vallás, az iskola. Most az értékek, életutak, közösségi formák sokasága létezik egymás mellett, egy-egy ember életében is új és új feltételekhez kell igazodni. Az emberek elveszítik közösségi és tágabb családi támaszaikat, magukra maradnak. Igényességük önmagukkal szemben nő, de a társadalom is többet vár tőlük. Gyakran, időnként pedig gyorsan kell új helyzeteket, ellentmondásokat megoldaniuk, változtatni maguk körül, és ehhez önmagukban változni. A neurózis ennek a felgyorsult társadalmi fejlődési szakasznak az új életkörülmények növekvő gyakoriságú jelentkezésének tünete, ha társadalmi méretű előfordulását és problematikáját nézzük. A neurózissal való megfelelő, pszichológiai – pszichoterápiás – foglalkozás tehát társadalmi méretekben annak pótlását, korrekcióját segítheti elő, ami a család, az iskola és más intézmények – a gyors változások miatt elkerülhetetlen – mulasztása miatt állt elő. A neurózis tehát a modern társadalom számára is különleges alkalom. A neurózisból eredő bajok megoldásán kívül a megfelelő társadalmi segítség azért is előnyös lenne, mert a neurózisok társadalmi méretű gyógyítása, befolyásolása olyan ismereteket, módszereket, szakembergárdát és intézményeket hozna létre, amelyek a neurózisok megelőzését, a társadalmi „személyiség-újratermelés” hatékonyságának fokozódását tenné lehetővé. 

Öngyilkosság 

 „Én soha nem tennék ilyet… Családunkban nem fordulhatna elő… Ha valaki tényleg meg akar halni, annak sikerül, akinek nem, az csak fenyegetőzik vele… Hogy tud valaki leugorni a tizedikről? – az ilyen nem lehet normális… A bolond, képes volt bevenni összes gyógyszerét… Rákos volt, így már érthető!” 

Napjainkban is szokványos mondatok ezek, a társadalmi gondolkodásba mélyen beágyazódott véleményt, félelmeket, elhárítást tükröznek. Ha öngyilkossági kísérletről, befejezett öngyilkosságról hallunk, legtöbbször nem tudjuk, hogyan viszonyuljunk hozzá – hiszen az egész jelenség olyan megmagyarázhatatlan. Noha sokan tudják, hogy hazánk igen „előkelő” helyen áll(t) az öngyilkossági halálozásban, ám az okokra már nem gondolnak, maradnak az akaratlan előítéletek, a tájékozatlanság. A korrekt információk hiánya közvetve - közvetlenül szintén hozzásegíthet a sajnálatosan magas számhoz!


A befejezett öngyilkosság az egész világon, hazánkban is sokkal gyakoribb férfiaik körében (az áldozatok 65-75%-a férfi), tavasszal és a nap első felében (a depressziós állapot szintén a reggeli-délelőtti órákban a legsúlyosabb). Nőknél az öngyilkossági kísérlet a gyakoribb. Érdekes, hogy az európai országok öngyilkossági halálozása nem, vagy csak alig hozható összefüggésbe társadalmi - gazdasági eltérésekkel – pl. Ausztria, Dánia, Németország, Svájc, Finnország az első tíz, leggyakoribb öngyilkossági halálozást mutató országok között található, még ha a volt szovjet utódállamok viszik is el a pálmát! Rendkívül elszomorító tény az is, hogy gazdaságilag fejlett országokban (USA, Kanada, Új-Zéland) igen meredeken emelkedik a fiatalkorúak (tizenévesek!) befejezett öngyilkosságának mutatója. 

Mi okozza?
Az öngyilkosság nem egyfajta különös betegség, nincsenek öngyilkos „típusok” vagy személyiségek. Az öngyilkosság egy út tragikus – de elkerülhető – vége. Bárki juthat olyan állapotba, ahol az önpusztítás közeli, szinte kézzelfogható veszéllyé válik. Nincs öngyilkosságra „immunis” ember. Ahhoz viszont, hogy ez az állapot bekövetkezzen, sok tényező pillanatnyi kedvezőtlen, tragikus együttállása szükséges. E tényezők nem egyik napról a másikra jelennek meg, hosszú ideje lappanghatnak a háttérben, és legtöbbjük felismeréséhez nincs szükség szakemberre. Tekintsük át a legfontosabbakat: 


A legtöbb öngyilkossági kísérlet, ill. befejezett öngyilkosság hátterében a legfontosabb tényező a kezeletlen depresszió, ez ugyanis 50-100-szorosára fokozza a tett veszélyét. Igen fontos, hogy hozzátartozóinkon, barátainkon, és akár önmagunkon is észleljük az esetleges depresszió jeleit, mert az időben történő segítségnyújtás, gyógyítás életmentő lehet! Egy nemrég közölt svédországi vizsgálat kimutatta, hogy a skandináv országokban (Dánia, Norvégia, Svédország, Finnország) a legtöbb öngyilkosság hátterében a fel nem ismert depresszió áll, messze maga mögött hagyva a többi veszélyeztető tényezőt (munkanélküliség, alkohol stb.). 


Hazánkban a hangulatzavarok (depresszió, ill. mániás-depresszió) gyakorisága a világon a legmagasabbak közé tartozik. Élete során minden ötödik (azaz kétmillió) ember átesik súlyos depressziós epizódon, egy éves időtartamra vizsgálva pedig minden tizedik! Kétségtelen, hogy a depresszió ilyen magas hazai aránya a legnagyobb veszély az öngyilkossággal kapcsolatban. A kezeletlen depressziós betegek 15%-a 10 éven belül öngyilkosságot követ el, 30 év után már 35%-uk! A legtöbb depresszió viszont gyógyítható, így a betegség által okozott öngyilkossági kockázat elkerülhető! 


Biológiai tényezők: számos vizsgálat kimutatta, a befejezett öngyilkosságot elkövetők körében egy bizonyos központi idegrendszeri ingerületátadó-továbbító anyag (szerotonin) mennyisége, forgalma lecsökkent, függetlenül attól, társult-e az öngyilkosság valamilyen pszichiátriai betegséghez (leginkább depresszióhoz) vagy nem. Ezen ingerület-átvivő anyag szabályozásának zavara a legtöbb depresszióban is megfigyelhető, a gyógyszeres kezelés ezt a zavart állítja helyre. Ám rögvest le kell szögeznünk, hogy a biológiai – öröklött tényezők nem jelentenek megváltozhatatlan sorscsapást – senkinek nincs a génjeibe kódolva az öngyilkos magatartás –, sőt a szerotonin csökkent szintje sem szükségszerűen mindig öröklött zavar eredménye. A nevelés, a tanulási folyamatok, az optimális személyiségjellemzők mind-mind befolyásolják, korrigálják, igen gyakran fel is függesztik a „rossz” géncsoportok aktivitását. 


Fontos lehet a vér koleszterinszintje és az öngyilkosság közötti kapcsolat kérdése: több vizsgálat igazolta, hogy az alacsony (csökkenti ugyan a szív-, érrendszerit betegségek veszélyét), növeli az öngyilkosság és a kísérlet kockázatát – mivel a fentebb említett központi idegrendszeri anyag, a szerotonin termelődése is csökken. 


További pszichiátriai betegségek: a depressziós tünet-együttesek mellett a mániás-depressziós zavar (a mánia leegyszerűsítve a depresszió ellentéte), a skizofrénia, bizonyos személyiségzavarok, az alkohol, és gyógyszerfüggőség, a kezeletlen szorongásos zavarok jelentenek kifejezett veszélyeztető tényezőt az öngyilkossággal kapcsolatban. Fontos tudni arról is, hogy a legtöbb pszichiátriai zavar nem különálló kór, ezen betegségek megjelenhetnek egymás mellett, átalakulhatnak egymásba, sőt testi kórok mellé is társulhatnak, hatványozottan súlyosbítva a betegség lefolyását. A szorongásos zavarok (pánikzavar, fóbiák, kényszerbetegség), az alkoholfüggőség, a skizofrénia, a személyiség- és különösen az evészavarok igen gyakran párosulhatnak depresszióval, többszörösére növelve az öngyilkossági veszélyt. A szívinfarktuson, illetve agyvérzésen átesett betegeknél rendkívül gyakori a depresszió és bizonyos szorongásos zavarok, alvászavarok fellépése. 


Az utóbbi évek amerikai kutatásai arra is utalnak, hogy a személyiség neurobiológiai-genetikai hátterű érzékenysége súlyos stresszhelyzetekben – pszichiátriai betegségek hiányában is – vezethet önpusztító viselkedéshez. A korábbi öngyilkossági kísérletet, vagy a jövőbeni öngyilkosságra utaló közlést semmiképp sem értelmezhetjük komolytalan fenyegetőzésnek, csakis az esetleges önpusztító magatartás egy további fontos jelének. Soha nem szabad arra gondolni, hogy aki „csak” beszél, az úgysem cselekszik. A befejezett öngyilkosságot elkövetők 16-32%-ának volt korábbi kísérlete!


További kockázati tényező a tartós egyedüllét, a munkanélküliség, a negatív életesemények, a koragyerekkori veszteségek közvetett hatása. A társadalom egyes csoportjai (idősek, magányosak, serdülők, megterhelő, veszélyes környezetben dolgozók, öngyilkosságot elkövetettek hozzátartozói) nagyobb veszélynek vannak kitéve. Persze e rizikófaktorok inkább másodlagos összetevőnek tekinthető, melyek az említett primér tényezőket felerősítve működnek. Ismert jelenség, hogy híres személyiségek öngyilkosságának híre a súlyos depresszióban, válsághelyzetben élőkre erőteljes ösztönző erővel hat, ilyenkor átmenetileg kóros azonosulás, utánzás révén, megszaporodhat a hasonló módszerrel elkövetett öngyilkosságok száma – a történelemből „öngyilkossági járványokat” is ismerünk. Korszerű kutatások adataiból tudjuk, az sem mindegy, a média hogyan kezeli, mutatja be az öngyilkossági eseményt, szenzációs hírként jeleníti-e meg, vagy a hátterét, alternatíváit, a lehetséges segítség módjait is megkísérli leírni. 

Figyelmeztető jelek

Az öngyilkosság nem „derült égből villámcsapás”, még ha gyakran úgy is tűnik a külső (laikus) szemlélő számára. Az öngyilkosság illetve a kísérlet előtti napok-hetek életfontosságúak lehetnek az áldozat megmentése szempontjából. Részletes és pontos vizsgálatok vannak arról, hogy az öngyilkossági tettet megelőző időszakban a legtöbb áldozat valamilyen formában jelzi szándékát a külvilág felé. E jelzések legtöbbször közvetettek, ilyen lehet a halálvágy megfogalmazása, akár áttételesen is; gyógyszerek gyűjtögetése, esetleg fegyver vásárlása, a családorvos felkeresése. E segély (- segítség -) kiáltás az áldozatnak az öngyilkossághoz fűződő kétértelmű (igen vagy nem) viszonyulását tükrözi, azt mutatja, hogy a személy a tragédia felé vezető út egyik utolsó állomásához érkezett. Ennek felismerése, akár a gyanú felvetődése is, életmentő lehet. Ha viszont nem talál megértő fülekre, a folyamat tovább halad az önpusztítás felé. Ám még ekkor is van mód a segítségnyújtásra!


A „vég kezdetekor” az áldozat személyisége jellegzetes változásokat mutat: gondolkodása, viselkedése merevvé, sablonossá válik, eltér korábbi önmagától, érzései jóval szűkebb skálán mozognak, mint korábban (érzelmileg beszűkül), emberi kapcsolatai eltűnnek, korábbi értékrendjét, életét értelmetlennek tartja. Haragját önmaga ellen, nem kifelé fordítja. Gondolatai öngyilkossági fantáziákkal telítettek, a módszer kiválasztására, az öngyilkosság tervére irányulnak, s még arra, hogy milyen lehet majd hozzátartozóinak, barátainak viselkedése az öngyilkosság után. Természetesen a fentebb leírt jelek nem azonos érvényűek mindenkire, az egyéni eltérések széles skálán mozoghatnak. 

Hogyan segíthet az egészségügy, a környezet?

Mint láthattuk, az elkövetők majdnem kétharmada depresszióban szenved. Ennek megelőzése, időbeni felismerése, majd szakszerű kezelése életfontosságú! Az öngyilkossági halálozás elmúlt években, hazánkban észlelhető jelentős csökkenésében alapvető szerepet játszott a korszerű, depresszió elleni gyógyszerek bevezetése. A modern gyógyszerekkel történő kezelés során a depresszióban szenvedő betegek zöménél teljes tünetmentesség, gyógyulás érhető el. Noha optimális esetben a gyógyszer szedésének megkezdése sután 2-3 héttel a legtöbb beteg tünetmentessé válik, a gyógyszer ekkor hirtelen elhagyása („Már jól vagyok…”) nem célszerű, mert a betegség néhány hét múlva ismételten kiújul. Jelenleg a depresszió elleni szerek gyakorlatilag teljes választéka nálunk is a kezelőorvosok rendelkezésére áll. 


A depressziósok 10-12%-ánál a betegség igen makacs, gyakran visszatér, és csak a sokadik gyógyszer, esetleg kombináció hozza meg a javulást – jóval később, mint a többi esetben. Az (esetleg többedik) öngyilkossági kísérleten átesett, súlyos, ismétlődő depresszióban szenvedő betegnél a kezelés megkezdése során gondolni kell a tünetek esetleges ismételt megjelenésére, az újbóli öngyilkossági veszélyre. Így esetükben célszerű a rendelkezésre álló gyógyszerek közül olyat választani, melynél esetleges állapotrosszabbodás, ismételt öngyilkossági veszély során (egész havi-kéthavi gyógyszer bevétele) a gyógyszermérgezés hatásai enyhék, az életet nem veszélyeztetik. 


Az ember azonban nemcsak kémiai reakciók halmaza. Több vizsgálat bizonyította, hogy a depressziók eredményes kezelésében, az öngyilkosság mezelőzésében a gyógyszeres kezelés mellett a pszichoterápiának, a beteg utógondozásának ugyanolyan fontos a szerepe, leghatékonyabb a két módszer együttes alkalmazása. Pszichoterápia során újfajta tanulási mechanizmusok, szemléletmódok alakulnak ki a betegben, önmagáról, másokról, a világról alkotott képe, konfliktus- és problémamegoldó mechanizmusai optimális irányba változnak, gondolkodásában új, sokrétű rugalmas mintázatok jelennek meg, melyek segítségével belső világa, információ-feldolgozó módszerei, magatartása nem a betegség, hanem az egészséges, tünetmentes élet felé irányulnak. Mint ahogy gyógyszerből, pszichoterápiából is több típus alkalmazható, s a beteg személyiségének, élettörténetének figyelembe vételével kiválasztható a leghatásosabb mód. 


Az öngyilkossági válságban levő ember számára kulcsfontosságú a megkapaszkodás lehetősége, az odafigyelő, segítő terápiás szakember, akiben bízni lehet, aki mind a gyógyszerekkel, mint a pszichoterápia eszköztárával segíteni tud. Ne feledjük azonban, hogy az öngyilkosságot elkövetők egyharmadánál nem találhatók meg a depresszió tünetei. (Ám biokémiai eltérések itt is mutatkozhatnak.) Sok áldozatnál találhatunk valamilyen felderítetlen pszichiátriai betegséget (személyiség- vagy viselkedészavar, szorongásos-, evészavarok, alkohol- és drogfüggőség, skizofrénia). Ezek korai felismerése, majd a szakemberhez fordulás létfontosságú az öngyilkosság megelőzéséhez. Sem a depresszió, sem a többi kór nem „dühöngő őrült” képében jelentkezik, bárkiben meglapulhat, először észrevétlenül, majd mind nagyobb szenvedést okozva az érintettnek és környezetének. 

Magyarországon 1987 és 1998 között az öngyilkossági halálozás 30%-kal csökkent. E csökkenést elsősorban a hazai pszichiátriai szemlélet és gyakorlat erőteljes fejlődése magyarázza. A társadalmi változások sorában voltak pozitív – az önpusztítást megelőző – jelenségek (kisközösségek, egyházak, civil önsegítő csoportok megszaporodása), de érvényesültek negatív hatások is (munkanélküliség, egyes rétegek leszakadása). A depresszió korai felismerése, megelőzése, a korszerű gyógyszerek megjelenése mellett rendkívüli jelentőséggel bírnak az S.O.S. telefonszolgálatok, és a sajtóban, a médiában mind gyakrabban megjelenő felvilágosító tevékenység. Bár a csökkenés igen jelentős, hazánk még mindig az öngyilkossági statisztikák hatodik helyezettje. A befejezett öngyilkosság már nem „gyógyítható”, az önpusztításra vezető tényezők javarésze viszont jó eséllyel felismerhető, mind saját magunkon, mind környezetünkön. Ne feledjük, az egyetlen gyógymód a megelőzés, a kiváltó okok, összefüggések felismerése és kezelése. Ne féljünk szakemberhez fordulni, mert súlyos esetben életünk, életek múlhatnak rajta!

Dr. Sümegi András, Dr. Fekete Sándor, Dr. Rihmer Zoltán

Depressziós a családban

A depresszió a biológiai működések, a gondolkodás és a hangulat változásában megjelenő kedélybetegség, amelyben szorongásos állapotokkal, belső nyugtalansággal járó szomorú hangulat figyelhető meg. Bizonyos szakaszaiban a feszültség, a mindentől ingerültté váló viselkedés kerül előtérbe.

Sokat segíthetünk a családban, barátaink között, munka-, vagy lakóhelyi környezetünkben élő, esetleg depresszióban szenvedő embertársunk gyógyulásában – ehhez első lépés lehet a kóros állapot korai felismerése, az érintett támogatása, hogy legyen bátorsága, ereje szakemberhez fordulni, majd hogy később el is fogadja a kezelést. A korszerű gyógyszerekkel, a pszichoterápia különféle eszközeivel ki lehet jutni a gödörből – az egészséges állapot visszanyerésében komoly támasz lehet a család, és az a kisközösség, amelyben a beteg él. 


A rossz kedélyállapot sokaknál kóros gondolati körrel párosul, az ilyen beteg örökösen ugyanazon a problémán rágódik, akár téveszmeszerű állapotba hajszolva önmagát. Szélsőségesen negatív hangulati helyzetben egyesek értelmetlennek és értéktelennek látják az életet, önmagukat, nem ritkán kell tehát öngyilkossági szándéktól tartani. Az út idáig persze hosszú is lehet, a betegség sokáig lappanghat. A betegek többnyire a reggelt tartják a legrosszabb napszaknak. A feladatok végzése nyomán az állapot délutánra javulni szokott, többeknél az este elviselhetővé válik. 


Depresszió gyakran igen makacs testi panaszokkal jár együtt: fej-, nyak-, deréktáji, kézben-lábban érzett fájdalom, mellkasi nyomásérzés, nehézlégzés, bizonytalan szív-, gyomortáji panaszok, émelygés, emésztési zavarok, az alhasban érzett görcsös fájdalmak jelentkeznek. 


A testi tünetek néha annyira az előtérben állhatnak, hogy a mögöttük meghúzódó lelki panaszokat a családtagok észre sem veszik. Az orvosi vizsgálatok rendszerint semmi testi betegségre utaló jelet nem találnak. A helyzetet tovább nehezíti, hogy a beteg továbbra is úgy véli, testi kórban szenved, mert kedélybetegségét gyengeségnek, szégyennek tartja. Holott a depresszió a leggyakoribb betegségek közé tartozik!


Szakértői becslések szerint, a világ lakosságának 3-5%-a szenved tőle, ez 120-200 millió embert jelent. 20-30% a valószínűsége annak, hogy életünk folyamán bennünket is utolér. 


A fellépő egyik különösen veszélyes probléma, mint utaltunk rá, az öngyilkossági szándék. A depressziós betegben a kilátástalanság, a pesszimizmus, reménytelenség érzése él. Fontos rávenni az érintettet, hogy első lépésben a telefonos lelkisegély-szolgálatot vegye igénybe, hívjon föl egy krízisintervenciós központot, pszicho-szociális szolgálatot. (A telefonszámokat az orvostól, illetve a helyi telefonkönyvből meg lehet tudni, s akár névtelenül is lehet jelentkezni.) A továbbiakban pedig elengedhetetlenül arról kell meggyőzni a gondjait egyedül megoldani nem képes szenvedőt, hogy forduljon orvoshoz. 


A depresszió gyerekeknél is elfordulhat. Ekkor a tüneti képben az ingerlékenység, agresszivitás a jellemző, amihez gyakran társulhat tanulási nehézség. 


Férfiak depressziójánál a típusos tünetek háttérbe szorulhatnak, náluk gyakran inkább indulatosság, agresszivitás, alkoholfogyasztás, esetleg kriminális magatartás jelentkezhet. Az öngyilkossági veszély nagy. Hangulatjavító gyógyszerek, különféle pszichoterápiás formák segítségével minden életkorban gyógyítható ez a kór, de ne várjuk, hogy a kezelés megkezdését követően a beteg rögtön jobban lesz. A gyógyszerek csak hetek múlva fejtik ki pozitív hatásukat. Öngyilkossági gondolatok gyanúja esetén a beteget mielőbb orvosi kezelésben kell részesíteni, különösen az a korosztály van veszélyben, ahol még a halál fogalma sem teljesen tisztázott. 


Ha környezetünkben depressziós beteg él, érdemes az alábbiakat szem előtt tartani: 

1. A depresszió betegség, az ettől szenvedő ember nem munkakerülő, aki elhanyagolja feladatait. 

2. Mivel a kór kezelhető, gyógyítható, fontos, hogy a depressziós beteg a lehető leghamarabb orvosi kezelést kapjon. 

3. Mivel a döntéshozatal a depressziós betegnek nagy nehézséget jelent, a panasza ideje alatt nem szabad őt döntésre kényszeríteni, különben felépülés után döntését úgyis megbánná, visszavonná.

4. A depressziós nem tud „akarni”, értelmetlen tehát akaratára hivatkozni, az ilyen elvárások akár az állapotát is ronthatják, ha pedig azt kívánjuk tudatosítani benne, hogy képtelen „akarni”, csak fokozzuk szenvedését. Semmi értelme arra szólítani fel, hogy szedje össze magát, vagy végezzen különféle tevékenységeket, neki ez nem megy, amitől maga is kínlódik. 

5. Nagyon fontos, hogy a hozzátartozók támogassák a beteget a gyógyszer rendszeres szedésében, sőt esetleg diszkréten ellenőrizzék is. A gyógyszer bevételéről lebeszélni egyenesen életveszélyes lehet. Ezzel kapcsolatban fontos megemlíteni, a depresszió kezelésére használt gyógyszerek nem okoznak függőséget.

A legtöbb depresszió esetében szükség van a depressziót oldó gyógyszerek (antidepresszívumok) mellet szorongásoldó, vagy altató hatású gyógyszereket is felírni. Ha a depresszió mindig újra jelentkezik – akár a cukorbetegeknél -, egész életen át tartó kezelésre lehet szükség. Erre mind a betegnek, mind hozzátartozóinak fel kell készülniük. A gyógyszeres kezelés mellett a pszichoterápia különböző formáinak van nagy jelentősége. Alapvető, hogy a beteg nyíltan beszélje–vitassa meg élethelyzetét kezelőjével, sőt hozzátartozóival. 


Összefoglalva: ne elégedjünk meg azzal, ha sikerült felismerni a betegséget, hanem minden esetben kérjünk szakszerű segítséget, mert a súlyosabb esetekben ez akár életet is menthet. 

Fazekas Erzsébet 

(Gyógyász, IV.évf. 10. szám)

Mobbing

Lelki terror az iskolában

A kipécézett diákot társai terrorizálják, nemegyszer megalázzák. Hogyan rombol az iskolai mobbing, a lelki zaklatás?

A hatodikos Kinga és barátnői cinkosan kuncognak, amikor az óra alatt közös munkával elkészítik a gúnyos rajzokat Tündéről. Tünde kicsit molettebb típus, vöröses hajú, visszahúzódó, szorgalmas kislány. Kinga strébernek tartja és utálja. Egyre inkább szálka a  szemében, és módszeresen szekálni kezdi. Hamarosan társakra is talál ebben. Hol Tünde iskolatáskája borul ki „véletlenül”, hol a testnevelés óra előtt tűnik el a tornacipője, dressze. Máskor meg szinte egyszerre törik ki minden ceruzájának a hegye. Tünde, Kinga és klikkjének néha gyerekes, de sokszor inkább gonosz zaklatásainak tárgyává válik. A játékokból, közösségi megmozdulásokból kizárják. Egyre inkább belelendülnek, s egy idő után már szinte sportot űznek osztálytársuk lelki terrorizálásából. 

Az osztály eleinte nem is veszi észre, hogy mi zajlik. A többség később is igyekszik kimaradni ebből az egészből. Tulajdonképpen helytelennek találják Kinga viselkedését, de annak ismert nagy szája miatt inkább csendben maradnak. Egy idő után aztán egyre többen élvezik, néhányan még csodálják is Kinga szemtelen bátorságát. „Totál cool” – vihognak újabb Tünde-ellenes trükkjein. 

Ez a lelki terror, vagy ismert angol nevén a mobbing, nem azonos két diák veszekedésével. A mobbing egy gyengébb, vagy kirekesztett diáktárs hosszú ideig tartó, szándékos, szisztematikus „kicsinálása”. A pszichoterror az egész osztályt, egy idő után pedig az áldozat otthoni környezetét és érinti. 

Az osztályközösség viselkedése

Egy, a müncheni egyetem kutatói által készített vizsgálat szerint az egész osztályközösségnek kialakul a lelki zaklatás alatt a szerepe. Létezik az áldozat és a tettes, ez utóbbi az, aki az egészet elindítja és szervezi. Neki egy idő után asszisztensei lesznek, legtöbbször a tettes barátai, barátnői közül. Az asszisztensek tevékenyen részt vesznek a csínyek kitalálásában és végrehajtásában, míg a közönség, egy nagyobb csoport az osztályból, csak figyeli az eseményeket. Legtöbbször csak úgy, hogy az áldozat kárára nevetgél, csúfolódik. Aztán vannak még kívülállók, akik nem hallanak, és nem mondnak semmit. Egy-egy osztály mindössze 15-20%-a (3-6 fő) veszi csak a bátorságot ahhoz, hogy az áldozat védelmére kelljen. Közben az osztály mindent megtesz azért, hogy az események titokban maradjanak. A bátrakat becsülik, a tettestől inkább félnek, mint csodálják. 

Mikor és hol működik a mobbing?

Minden iskolatípusban előfordul, elsősorban az 5-6. osztálytól egészen a középiskola, szakiskola 2-3. osztályáig, vagy más számozással: a 9-11. osztályig. Alsó tagozatban sokkal inkább az egyedi viták, veszekedések a jellemzőek, a társas kapcsolatokban nem a csoportos, hanem a két diák közötti kapcsolat a domináns, így a szisztematikus zaklatás még nem, vagy igen ritkán alakul ki. A középiskola utolsó éveiben pedig már az iskolán kívüli kapcsolatok válnak erősebbé, egymással a tanulók itt már alig foglalkoznak. 

Miért kell beavatkozni?

A lelki zaklatás nem az iskolai élet normális jelensége. Ebben hosszútávon szinte mindegyik szereplő, - de különösen az áldozat - sérüléseket szenved. Az áldozatot sokszor még a felnőtt életében is elkíséri ez a megalázó eseménysorozat. Különösen önértékelése csökken, így a közösségi kapcsolatai kialakításában hátrányt szenved, gyakran elszigetelődik, magányossá válik. A tettes – főként, ha sikeres volt ezzel a magatartásával az iskolában - a későbbi életútján is hajlamos a hasonló tettek elkövetésére, az erkölcsi kisiklásra. Az osztály többi tagjai pedig – ha egyetlen felnőtt sem avatkozik bele, nem leplezi le az osztályban történteket - hajlamos úgy értékelni, hogy a gyengébb elnyomása az élet nem szép, de természetes velejárója. 

Az iskolának, az érintett szülőknek a lelki zaklatás megszüntetése igen fontos érdeke. Félmegoldások persze nem járnak eredménnyel, ellenkezőleg. Határozott szankciókkal kell a pszicho-terrort megállítani, a tettest és társait leleplezni, és vele egy időben az osztály közösségének értékrendjét helyreállítani. A fontos: egyetlen tettes se szerezhessen többé az osztályközösségben elismertséget mások lelki terrorizálásával. 

(Az Elternzeitschrift cikke nyomán) 

Kérdések és válaszok

· Miből vehető észre a zaklatás?

Az otthon is gyakran rosszkedvű, az iskolában magát nem jól érző gyerek viselkedése mögött előfordulhat az iskolai mobbing jelensége. A „próbálj meg beilleszkedni, másképpen viselkedni”- szülői közhely ismételgetése nem vezet eredményre. Ha a gyerek láthatóan egyre súlyosabb lelki gondokkal küzd, az iskolai közösségtől „görcsbe rándul a gyomra”, érdemes alaposabban odafigyelni ennek esetleges okaira. Egy idő után ez a lelki terror fizikailag is jelentkezhet: a gyerek gyomorpanaszokkal küzd, rosszul eszik, keresi a magányt, sokat sír. 

· Miért vehető nehezen észre a mobbing?

Mert a felnőttek (pl. tanár) jelenlétében nem gyakorolják, s a diákok a besúgást nagyobb bűnnek tartják, mint egy kipécézett gyerek „ugratását”. Az áldozat is leginkább magában keresi a hibát, nehezen fordul felnőtt segítségért. Ugyanakkor bizonyított tény, hogy az áldozat hiába szeretne megváltozni, egy idő után már teljesen „rászállnak”, minden rossz lesz, még a megváltoztatott magatartás is. A tettes pedig – ha például áldozata osztályt vagy iskolát változtat – keres magának egy újabb áldozatot. 

· Mit tehetnek az áldozat szülei?

Mindenképpen igyekezzenek tárgyilagosak maradni. Keressék fel az osztályfőnököt, iskolavezetést, és indulatoktól, rágalmazástól mentesen igyekezzenek a valóságot, tényeket kideríteni. Ehhez részletesen fel kell tárni a tényeket (mit vesz észre a gyereken, mit mesél a gyerek stb.), s időt kell adni a pedagógusnak, hogy a helyzetet szakszerűen feltárhassák. Ugyanakkor mindenképpen kell kérniük egy következő találkozási időpontot, hogy valóban meg tudják az igazságot, és az esetet ne lehessen valamilyen ok miatt a szőnyeg alá söpörni. Gyermekük számára pedig igyekezzenek egyfajta lelki kikapcsolódást, megnyugvást biztosítani. 

· Mit lehet megbeszélni és mit nem?

Az nem vezet eredményre, ha a történteket úgy akarjuk megoldani, hogy a tettest és az áldozatot egy felnőtt (szülők, pedagógus) jelenlétében „összehozzuk”, s megpróbáljuk kettejük összebékítésével az esetet befejezni. Ez a „szembesítés” a legtöbb esetben az áldozat újabb megalázásával jár együtt. 

· Mit mondjunk a tettes magatartásáról?

Ha hasonló esetre gyermeke osztályközösségében fény derül, akkor ne a konkrét személyekről, hanem általában a lelki zaklatás káros következményeiről, a mindenki egy ellen gyáva magatartásról érdemes elbeszélgetni a gyerekkel. 

Ajánlott irodalom: 

Karl E. Dambach:  PSZICHOTERROR (MOBBING) AZ ISKOLÁBAN 

A gyerekek néha nagyon kegyetlenek, csúfolják, gyötrik egymást. Nemcsak a felnőttek, ők is nehezen viselik el a gúnyt, a kritikát – ezt a szülők, nevelők gyakran tapasztalják. Hol a határa az egymás gyötrésének, kiközösítésének? Hol kezdődik a mobbing, vagyis a pszichoterror? A szerző azokat a jellegzetes magatartásmintákat mutatja be, melyeket a diákok már az iskolában megtanulnak és gyakorolnak. 

96 oldal, 798 Ft. Akkord Kiadó www.gabo.hu
Csepelyi Magda: MOBBING  Munkahelyi pszichoterror a grafológiai tükrében 

Tudni akarja, miért rossz a munkahelyi légkör? Tudni akarja, hogyan segíthetne? Ajánljuk a könyvet a humánpolitika formálóinak, gyakorló vezetőknek és szakembereknek, valamint mindazoknak, akik munkavállalóként szeretnék érteni a körülöttük zajló eseményeket, akik még csak hallottak a pszichoterrorról, vagy már elszenvedői is voltak annak. 

242 oldal, 2000 Ft. General Press Kiadó www.generalpress.hu
(Könyves Extra könyvajánló magazin, 2004.)

Stressz

PRIVATE
...amitől mindenki szeretne megszabadulni! 
Fárasztó egy dolog...

Gyakran előfordul, hogy úgy érezzük magunkat, mint akit agyonvertek. Fáradtak, levertek vagyunk, és közben azt érezzük mázsányi súly nehezedik ránk. Ilyenkor többnyire nem tudjuk, hogy mi lehet a bajunk. Kialvatlanságra, az időjárási frontokra gyanakszunk, és nem is sejtjük, hogy korunk tipikus "betegségének" tüneteit észleljük magunkon, nevezetesen a stresszét. Életünk mindig váltakozik nyugalmi, valamint stressz és krízis időszakok között. Az emberek különböző módon bánnak el a nyomással, feszültséggel - mivel mind különbözőek vagyunk. 

SPRIVATE
tressz, feszültség, nyomás, stressz, munkahelyi stressz 







Egy személy múltja, tapasztalatai, neurológiai felépítése, mind szerepet játszik abban, hogy hogyan reagál a stresszre. Lehet valami stresszes az egyiknek és könnyű a másiknak. 
Talán hasznos lehet, ha a fáradtságon, kimerültségen és levertségen kívül megnézzük még néhány tünetét a stressznek:

· Nehéz döntéshozatal, bizonytalanság - mivel minden egyes döntés bizonyos felelősséget ró, a meghozójára - ami tovább fokozhatja a nyomást - ezért tudat alatt kerüli, elodázza a döntéshozatalt, bizonytalanná válik. 

· Álmodozás, fantáziálgatás - a szervezetünk tiltakozik, ha huzamosabb ideig kell elviselnie egy nehéz, vagy kellemetlen helyzetet. Az álmodozás lehet egy ilyen védekezés, menekülés a nehézségtől. Az ember a valós nehéz, kellemetlen helyzetből, egy álomvilágba menekül, és ott próbálja élni az életét, kihúzni addig, amíg elmúlik a nehézség. 

· Függőség (cigaretta, gyógyszerek, drogok, alkohol) - úgy is fogalmazhatnánk, hogy manapság a stressz korát éljük. Az állandó, tartós stressz miatt, sajnos nagyon gyakran előfordul, hogy rossz megoldáshoz nyúl az egyén, és a fent említett szerekkel próbálja enyhíteni, elviselhetővé tenni a stresszt. Az egészben az a tragikus, hogy rövid időn belül, pont ezek a szerek válnak strsszorrá (stresszt kiváltó ok) az egyén életében. 

· Aggodalmaskodás apróságok miatt is - az állandó stressz állapotát nehéz elviselni. Ilyenkor úgy érzi az ember, hogy romlott az életminősége, az egész állapota. Ezért a biztonságának veszélyérzete miatt, minden dologra, ami körbeveszi, vagy történik vele, aggodalommal tekint; fél, hogy tovább romlik a helyzete. 

· Bizalmatlanság az emberekkel, még családdal, barátokkal is - szorosan kapcsolódik az előzőhöz. 

· A beszédben a gondolat fonalának gyakori elveszítése - a huzamosabb ideig tartó stressz, képes teljesen kimeríteni az embert, így hát romlik a koncentrációkészsége, feledékenyebbé válik. 

· Feledékenység időpontokkal, dátumokkal kapcsolatban - mint az előzőekben. 

· Hirtelen harag - a stressz harmadik fázisára jellemző - amikor az egyén idegei kezdik felmondani a szolgálatot, amikor már nem bírja tovább. Ilyenkor a feszültség levezetése miatt, hirtelen robban, olyanná válik, mint egy időzített bomba. 

· Alvászavarok - a nyomás következtében feszültté vált idegeknek köszönhetően különböző alvászavarok léphetnek fel. A leggyakoribb az, amikor az egyén nem tud elaludni. Az izmai görcsös feszültségben vannak, ami megakadályozza abban, hogy ellazuljon. Idegei pattanásig feszülnek, és kész gondolat-kavalkád van a fejében. Bármilyen fáradt, képtelen elaludni. 

· Nem megszokott viselkedés - ez inkább az egyén környezetének szóló figyelmeztetés, jelezve, hogy valami nincs rendben. 

Mivel a stressz nem tekinthető egyértelműen (a klasszikus értelembe vett) betegségnek, ezért a tünetei sem kimondottan betegségre utaló tünetek. Így hát már az is segítség lehet, ha felismerjük a jeleit, hogy változtatni tudjunk az életvitelünkön, a gondolkodásunkon, kizárva ezzel jó néhány stresszort az életünkből. 

A modern ember betegsége...


A XXI. század emberének egyik sajátossága, hogy szinte egy állandó stressz közepette kénytelen élni. Reggel feszültséggel és félelmekkel ébred, előre rettegve az előtte álló naptól. Este meg, bűntudattal fekszik le, mert nem volt képes megfelelni annak a tömérdek elvárásnak, amit a környezete lépten-nyomon vele szemben támasztott.

 Az éppen divatban lévő korszellem, hatalmas nyomást helyez az emberekre. Az ember értéke háttérbe szorult, és helyére az általa létrehozott produktum értéke lépett. Az embereket hajtja, űzi a teljesítmény kényszer. Muszáj valamit felmutatniuk, mert az alapján mérik az értéküket, amit létre tudnak hozni. A társadalom olyan mértékben fogadja el az egyént, amilyen az értéknövelő képessége, és amilyen módon az visszatükröződik az anyagi helyzetében. Ha sokat tud teljesíteni, és sok mindene van, akkor értékes és elfogadott, a társadalom megbecsült tagja. Ellenben, ha nem termel nagy hasznot, és nincs semmije, akkor értéktelen, és kitaszított tagja lesz annak a társadalomnak, aminek egyébként, az elfogadott része szeretne lenni. 
Alapvető lelki szükségünk, hogy minden feltétel nélkül elfogadjanak, és értékesnek tartsanak minket. Mára elveszett az a gondolkodási modell, amiben az embert értékes lényként lehetett nézni, függetlenül attól, hogy mije van vagy nincs. A stressz melegágya, a valóságtól elszakadt, helytelen elveken alapuló gondolkodás. Az ember, miközben a teremtés remekműve - aki egy méltóságteljes minőségi életre hivatott - sorra gyártja azokat az élettel kapcsolatos elméleteit, eszméit, aminek következtében egyre magasabb és magasabb követelményeket állít sajátmagával szemben. Ezeknek az életelveknek, követelményeknek már réges-rég nem tud megfelelni, ami frusztrálja, és stresszben tartja. Így az ember kiszolgáltatott rabszolgájává vált a saját "beteg" elképzeléseinek. Úgy tűnik, hogy ezzel olyan csapdába esett, amiből nem, vagy csak nagyon nehezen tud szabadulni. 



PRIVATE
Mi is az a stressz?


A stressz, az élő szervezet válasza bármilyen természetű megterhelésre.

Azaz, bárminemű helyzet, vagy tett, ami követelményt állít a személy elé. (Ezek a követelmények, illetve az azoknak való megfelelés kényszere, amelyek tulajdonképp felborítják a test egyensúlyát).



A jó és a rossz...

Mielőtt tovább mennénk, tisztáznunk kell, hogy kétféle stressz létezik.
Van egy olyan stressz, ami szükséges ahhoz, hogy élni tudjunk. Pontosabban, hogy ne csak vegetáljunk, hanem cselekvő kiteljesedett életet éljünk. Ez az a stressz, ami állandóan jelen van az életünkben, ami mozgásban, lendületben tart, energizál minket. Erre tehát szükségünk van, és ez nem is okoz semmiféle betegséget.

Ami az ellenségünk, az a distressz, amely az ember nem specifikus alkalmazkodása bizonyos helyzetekhez. Ez a káros, kellemetlen és egészségre ártalmas stressz. 
Az ember úgy lett megteremtve, hogy képes legyen alkalmazkodni a környezetéhez. Ez egy csodálatos képessége az emberi fajnak. Képesek vagyunk alkalmazkodni az időjáráshoz, egymáshoz, különböző életfeltételekhez, még akár a súlytalansághoz, és a veszélyhelyzetekhez is. Az alkalmazkodó képességünknek szerepe van a distressz kialakulásában. 
Amikor az ember veszélyben érzi magát, két lehetőség között választhat: vagy küzd és így védi meg magát, vagy elmenekül. Mind a két védekezési formához plusz energiára van szüksége. A szervezetünk hihetetlen zsenialitással lett megszerkesztve, ugyanis vészhelyzet esetén, az idegrendszerünkön keresztül eljutó ingerek hatására, a mellékvese-velőállománya adrenalint, és ahhoz hasonló hormonokat termel, amik fokozzák a szív működését, az erek kitágulását, növelik a vérnyomást az izmok jobb vérellátásának érdekében. Ilyenkor képesek lehetünk egy emberfeletti teljesítményre is. Ez még önmagában nem a kellemetlen és káros stressz. Gondoljuk el, hogy egy sportolónak is szüksége van erre a plusz energiára ahhoz, hogy valamilyen eredményt érhessen el. 


Mitől káros?


A kérdésre úgy kapjuk meg a választ, ha megnézzük, hogy mi lehet az az ok, ami kiválthatja ezt a védekező, vagy alkalmazkodási reakciót. Természetesen az, amikor veszélyben érezzük magunkat, amikor valamilyen támadás ér minket. Ez a támadás lehet egy kívülről jövő fizikai támadás, de lehet egy olyan esemény is, amit az egyén támadásként él meg. A teljesség igénye nélkül néhány ilyen helyzet:

· Határidő, az idő szorítása és sok munka, valamint bizonytalanság a munkával kapcsolatban. 

· Teljesítménykényszer, amikor az egyén azért akar teljesíteni, hogy felfigyeljenek rá, észrevegyék és elismerjék. 

· Kapcsolatok, ahol a felek nem őszinték. 

· Környezet: munkahely, otthon és az unalmas rutinok. 

· Nem reális elvárások másoktól vagy saját magunktól. Ez magában hordozza perfektcionizmust, türelmetlenséget, és rugalmatlanságot is. 

· Az önbecsülés hiánya. 

· Összehasonlítgatások, egymással való versengések. 

· Elutasítottság érzet. 

A felsorolásból kitűnik, hogy gyakorlatilag bármi tűnhet személyes támadásnak, bármi okozhat stresszt. Mégis az elutasítottság érzetére szeretném felhívni a figyelmet. Tudniillik, ez utóbbi gyökere a stressznek. A leggyakoribb nyomás, ami az emberre nehezedik és veszélyérzetet kelt benne, az az el nem fogadás, illetve a feltételhez kötött elfogadás. Vagyis a visszautasítottság, elutasítottság érzete. A veszélye abban rejlik, hogy nem tudatos szinten történik, hanem tudat alatt egy belső lelki szükségből ered. Ha csak ez az egy stresszor kikerülne az életünkből, azaz érezhetnénk a teljes, feltételnélküli elfogadottságot, akkor a stressz, mint káros fogalom, szinte megszűnhetne létezni. Amint azt már említettem, az ember legalapvetőbb lelki szüksége az, hogy a személyét feltétel nélkül elfogadják. Ez a szükség egyenértékű azokkal a nélkülözhetetlen fizikai szükségekkel, mint például a levegő, a táplálék és a folyadék. Az alapvető szükségeket be kell tölteni, mert különben, az ember elpusztulna nélkülük. Az embernek tehát létfontosságú, hogy elfogadják, és ezért egy örökös küzdelmet is folytat. 
Mivel napjainkban az elfogadás valamilyen teljesítményhez van kötve, (az egyik "beteg" maga gyártotta elképzelése az embernek) korunk embere mindent elkövet, hogy megfeleljen a feltételeknek. Ez helyez rá egy olyan nyomást, ami kiváltja a stresszt.

 A magas követelményekre úgy tekint, mint ellenségre, aki megtámadta a biztonságát, a személyes fontosságát és elfogadottságát. Felveszi a harcot ellene, illetve igyekszik megfelelni neki. Így egy állandó "harckészültségben" él, termelve a plusz energiához szükséges adrenalint, és az egyéb hasonló hormonokat.

Mivel ezek a hormonok azt a célt szolgálják, hogy nagyobb fizikai teljesítményt nyújthasson a szervezetünk, ezért, ha az olyan vélt támadáskor termelődik, ami nem igényel nagyobb fizikai megterhelést, akkor pont ezek a hormonok lesznek azok, amik károsítják a szervezetünket. Egy állandó felfokozott, készenléti állapotot fenntartva - magasabb vérnyomás, feszült, bevetésre váró izomzat, stb. - kimerítő, és toxikus hatással is lehetnek ránk. Ennek az állandó feszült állapotnak olyan fiziológiai hatásai is vannak, amik komoly betegségek kialakulását eredményezhetik (magas vérnyomás, infarktus, gyomorfekély, stb.).

A stressz három fázisa:
Az első fázisban, az egyén úgy érzi, hogy veszélyben van, bajba jutott.
A másodikban, alkalmazkodik, megszokja.
A harmadikban, teljesen kimerül, nem bírja tovább. 

Nem kötelező együtt élni vele...

Van egy bizonyos mértékű emberi képességünk arra, hogy elbánjunk a stresszel, de ebben - mint minden egyébben is - az elmebeli hozzáállás a kulcs.

Egyrészt nagyon fontos, hogy az alapvető lelki szükségeink be legyenek töltve, a másik - ami feltétele az elsőnek - hogy a valósággal összhangban gondolkodjunk. A lelki szükségeink ugyanis csak úgy elégíthetőek ki, ha megtaláljuk az életünk legfontosabb kérdéseire a válaszokat. A valódi válaszok meg csak akkor lelhetőek meg, ha a valósággal összhangban, helyes alapokon gondolkodunk. Ha az objektív valóságnak megfelelően nézünk a világra és önmagunkra, s nem egy magunk által gyártott szubjektív módon. 

A distressz a modern ember problémája. Ez annak köszönhető, hogy az elmúlt párszáz év alatt, az ember gondolkodása gyökeresen megváltozott. Alapvető értékeket dobott el, felcserélve azokat olyan maga kreálta életelvekre, eszmékre, amik nem felelnek meg sem a valóságnak, sem az ember legalapvetőbb szükségeinek. 

Duló Attila info@megoldasok.hu
Stessz LCU

A három betű mögé bújt kifejezés a Life Crisis Unit életkrízis egység. Naponta osztogatják, és kínálgatják ritkán mondhatunk nemet. 

Life Crisis Unit életkrízis egység: a legegyszerűbben úgy írható körül, hogy az embert érő stressz alapegysége. Vannak 5 LCU-s stresszek, és vannak jó nehéz, 100-200 LCU-s stresszek, amik már igazán nagy súllyal nyomnak le. Persze, nem szabad elfeledkezni arról, hogy a stressz nem azonos egy eseménnyel, behatással, hanem az egyénnek az arra adott reakcióját jelenti. Van, aki omlik, roppan össze olyasmitől, amire másnak szeme sem rebben. Szóval, statisztikai átlagról van szó. 

Az LCU-k úgy gyűlnek életünkben, mint az adósság. Egy ideig büntetlenül lehet gyűjteni, ám egyszer elérkezik a rovancsolás ideje. És aki az előző két évben egy bizonyos mennyiségű stressznél többet szenvedett el, az számíthat arra, hogy megbetegszik. Általános elvként azt mondhatjuk, hogy a stressz utat talál magának. Vagy ilyet, vagy olyat. Aki „roppan”, annak ritkán alakul ki mellette fizikai betegsége is. (A sírós nők szokták mondani: a sírás milyen jó stresszoldó, milyen egészséges. Ami egyébként igaz is.) 

Aki elég kemény, és nem roppan, ott testi tünetként fog előbukkanni a stresszhatás. Ez lehet egy gyomorfekély, a vérnyomás emelkedése, egy fertőzés a lestrapált immunrendszer miatt, vagy bármi más. 

Az elmúlt 2 évben összegyűjtött LCU-k összege 

A megbetegedés valószínűsége 

300

80 %

200-299 
50 %

150-199
30 %

Két év hosszú idő. Ki emlékszik már arra, mi minden történt ez alatt? Egyszer csak megbetegszünk, és magunk lepődünk meg legjobban, miért éppen most, miért éppen én? Nem is történt semmi különös, épp akkor nem is rágták a gondok, nem is volt lestrapálva, és persze mindig is nagyszerűen bírta a gyűrődést. Szóval úgy érzi, bárkinek nagyobb esélye lett volna rá, mint önnek, és mégis. Pedig egyszerű. Kimerítette a keretet. 

Mi mennyi?

Stresszt okozó életesemény-lista

(Holmes ( Rahe, 1967.)

Esemény / LCU érték. 

Házastárs halála 
100
Terhesség
40

Válás 
73
Nehézségek a szexuális életben
39

Különélés
65
Új családtag
39

Börtönbüntetés
63
Alkalmazkod.  új szakm. / üzl.helyzet
38

Közeli családtag halála
63
Változás a pénzügyi helyzetedben
38

Betegség vagy sérülés
53
Közeli barát halála
37

Házasságkötés
50
Munkahely változás
36

Munkahelyi konflikt. a Te hibádból
47
Házastársi veszekedések szám. vált.
35

Házastársi kibékülés
45
Nagyobb zálog vagy kölcsön felvétele
30

Nyugdíjba vonulás
45
Kölcsön vagy zálog behajt.  rajtad
30

Változás egy családtag eg.ü-i állapot.
44
Munkakör / felelősség / változás
29

Gyermeked kirepül a családból 
29
Szabadidős tevékenységek változása
19

Problémák az anyósékkal 
29
Vallási tevékenysége megváltozása
19

Kiemelkedő egyéni teljesítmény
28
Szociális tevékenységek megváltzása
18

Házastárs munkába áll, vagy otthagyja
26
Kisebb adósság vagy nyereség
17

Iskola elkezdése vagy befejezése
26
Alvási szokások megváltozása 
16

Változások az életfeltételekben
25
Családi összejövetelek gyak.változása
15

Változás a személyes szokásokban
24
Étkezési szokások változása 
15

Problémák a főnökkel
23
Üdülés
13

Változás a munkaidő hosszában felt.
20
Karácsony 
12

Lakóhely változás 
20
Kisebb szabálysértés 
11

Az iskola megváltoztatása
20
Kihágás
11

A kulcsszó: a változás.

Ennek ismeretében megadhatjuk a választ Hamlet kérdésére: „Inkább tűrni a jelen gonoszt, mint ismeretlenek felé sietni...”

Minden változás, még a jó is - megterhelő. Alkalmazkodni kell, új probléma-megoldási stratégiákat kialakítani, a régi, bevált rutint pedig el kell felejteni. A társadalomban más a helyzet, mások az „elvárások”. Csakhogy mi biológiailag olyan változások elviselésére készültünk fel az elmúlt pár millió év során, amely nemzedékek távlatában érvényesülnek. Volt idő kidolgozni az alkalmazkodás stratégiát, volt idő generációkon át szelektálódni. Ebben a kérdésben nem számíthatunk biológiai örökségünkre, csak a tanítható és megtanulható stratégiákra. Az alkalmazkodás kulcstényező a természetes szelekció során, és sokak szerint ebben csődöt fogunk mondani. 

És amiről nem esett szó: 

a sok nem számolt, apró pont, 1-2 LCU. Potomság, ugye? A filléreket is kivonták már a forgalomból, kicsire nem adunk. Korunkban változik a közmondások igazsága is: sok kicsi nem mindig megy sokra. Általában semmire sem. Ez van, és ha megszeretni nem is lehet, de megszokni igen. Már oda se figyelünk rá. „Csak nehogy az a sok potomság egyszer mindenné váljék.” írta valahol Sütő András. 
Kérdőívek 

Kérdőívek a szolgálatnál dolgozó  munkatársak számára

C. Maslach – S. E. Jackson (1981) tanulmányai alapján

Az alábbiakban 15 állítást olvashatsz. Mindegyik mellett 1-4-ig terjedő számsort találsz. Kérjük, jelöld meg, milyen mértékben értesz egyet az állítással! Az 1-es azt jelenti: egyáltalán nem értek egyet, a 2-es: nem értek egyet, a 3-as egyetértek és a 4-es: teljesen egyetértek. 

 
Állítás 
Értékelés

1    2   3   4

1.


Büszke vagyok a szolgálat teljesítményére, szakmai sikereire. 


2.

 
Nem igazán számíthatok a munkatársaimra. 


3. 
Szolgálatunk más intézményekkel összehasonlítva az egyik legkiválóbb. 


4.


Elegendően vagyunk a munka elvégzéséhez


5.


Nem tervezem, hogy a közeljövőben elhagyjam a szolgálatot.


6. 
A szolgálat céljainak megvalósítása során figyelembe veszik a munkatársak érdekeit is. 


7.
Alapvetően a szorgalmam és a rátermettségem határozza meg azt, hogy szakmailag érvényesülök-e. 


8.


Munkatársaimmal nagyon jó szakmai kapcsolatban vagyok. 


9.
A munkatársaim többsége elfogadja a szolgálat irányelveit és a vezetőjét. 


10.


A szolgálatot biztos háttérnek tekintem. 


11.
Elégedett vagyok a fizikai munkakörülményekkel (pl. világítás, szellőzés, zajszint, munkahelyi berendezések stb.)


12.

 
A munkahelyemen nagyon jó légkör van. 


13.

 
Személy szerint elégedett vagyok a szolgálat célkitűzéseivel. 


14. 
A munkatársaimban van némi bizonytalanság a szolgálat jövőjét illetően. 


15.


Lehetőség van arra, hogy tovább képezzem magam.


Az alábbiakban 10 állítást olvashatsz a munkáddal kapcsolatban. Mindegyik mellett 1-5-ig egy számsort találsz, melyen jelöld meg, milyen fokban jellemző az állítás Rád! Az 1-es azt jelenti, hogy soha nem érezted, az 5-ös pedig azt, hogy mindennap érzed, míg a többi szám értelemszerűen egyre növekvő gyakoriságot jelent.

 
Állítás 
Értékelés

1 2 3 4 5

1.


A munkám érzelmileg kimerít. 


2. 
Könnyen megértem, hogy a szolgálatunkat felkereső személyek mikor mit éreznek. 


3. 
Úgy érzem, van néhány hívó, akit úgy kezelek, mintha nem is lenne külön egyéniségük. 


4.

 
Egész nap emberekkel foglalkozni igazából megterhelő számomra. 


5.


Aggódom, hogy a munkám érzelmileg megkeményít. 


6.


Úgy érzem, túl nagy erőbedobással dolgozom. 


7.


Van néhány segítségnyújtásra szoruló, akinek az ügye nem igazán érdekel.


8.


A közvetlenül emberekkel végzett munka túl sok stresszel jár. 


9.


A hívókkal könnyen ki tudok alakítani egy oldott légkört. 


10.


A munkám során adódó érzelmi problémákat nagyon nyugodtan tudom kezelni. 


� Bullain Nilda: A nonprofit szervezet mint működő intézmény  IN: Alapfokú kézikönyv civil szervezetek számára (NIOK, Bp. 1995.)


� Drahos Péter: Értékelés IN: Alapfokú kézikönyv civil szervezetek számára (NIOK, Bp. 1995.)


� Buda Béla: A munkahely mentálhigiénéje IN: Mentálhigiéné, Tanulmánygyűjtemény (Animula, Bp. 1994.)


� Buda Béla: Munkahely és mentálhigiéné IN: Mentálhigiéné, Tanulmánygyűjtemény  (Animula, Bp. 1994.)


� 1992


� Dr. Tolvay Katalin: Pszichiátriai alapismeretek (egyetemi jegyzet, 2002. Debrecen)


� Buza Domonkos a Magyar Lelki Elsősegély Telefonszolgálatok Szövetségének elnöke (Budapest)


� Forrás: � HYPERLINK http://www.suicideinfo.org/hungarian/ ��www.suicideinfo.org/hungarian/�

